
— Acum ţine focu-n palmă, fetițo. 

Şoapta lui Jilo s-a revărsat asupra mea. 

— Nu-l lăsa să te atragă. De data asta controlează-l tu. Nu intra în 
lumea lui până nu te simți gata să fii stăpână pe timpul pe care-l vei 
petrece acolo. 

Mica flacără nu m-a ars, deşi știam că dogorește cu putere. Mi-a 
dansat în palmă, încercând să-mi ademenească mintea înapoi — 
înapoi, într-o amintire a mea și a surorii mele. Maisie îmi dăruise 
flăcările alea fermecate, limbi de foc care-mi îngăduiau să retrăiesc, 
în detalii vibrante, experiențe din copilăria noastră. Și acum ea era 
pierdută pentru mine, smulsă nu doar din această lume, ci și din 
realitatea înconjurătoare. Nimeni nu știa unde se află, sau dacă se 
mai află undeva. 

Acele licăriri strălucitoare erau ultimele ei vrăji rămase în planul 
nostru și se străduiau să se îndrepte către sursa lor, așa cum se 
îndreaptă pilitura de fier spre un magnet. Erau speranţa mea de a o 
găsi pe Maisie. Mă străduiam să mă împotrivesc atracției flăcărilor, 
încercând să cobor în trecut pas cu pas, de data asta fără să mă 
pierd în amintirile din vâlvătaie. Folosisem deja o duzină; o duzină 
de luminiţe care pieriseră rând pe rând, încercând să mă călăuzească 
spre ea. Arseseră atât de strălucitor, dar se stinseseră prea repede, 
înainte să apuc să găsesc legătura, să înțeleg încotro eram călăuzită. 
Socotind-o şi pe cea care-mi pâlpâia în palmă, nu-mi mai rămăseseră 
decât cinci. 

— Ţine lumina în mâna dreaptă și ascultă glasul lui Jilo, da? 

M-a prins de mâna liberă şi m-a strâns cu putere. Am strâns-o și 
eu. 

— Lasă vocea lui Jilo să-ți fie ancoră în lumea asta. Nu e nevoie 
să dai buzna, fetița mea, n-ai de ce să te grăbești. 

Limbajul lui Jilo şi încăpățânarea cu care vorbea despre sine 
însăşi la persoana a treia erau înșelătoare în privința educației sale. 
Ştiam cu certitudine că terminase Spelman College cu diplomă în 
chimie, dar, date fiind sexul ei și culoarea pielii, se născuse cu vreo 


două decenii prea devreme ca să-şi poată îndeplini visul și să devină 
medic. Ajunsese în schimb să practice Hoodoo, ca tămăduitoare 
înrădăcinată, construindu-şi o personalitate deopotrivă pe măsura 
așteptărilor și a superstiţiilor celor interesați de serviciile sale. Mă 
număram printre puţinii oameni cărora li se îngăduise vreodată să 
tragă cu ochiul în spatele măștii ei. 

Jilo a respirat adânc, pe îndelete, reamintindu-mi că era cazul s-o 
imit. Valurile de putere treceau prin mine, dar veneau cu din ce în 
ce mai puţină forță și erau din ce în ce mai rare. M-am opus 
gravitaţiei lumii care creștea în fața mea, încercând să nu las energia 
vrăjii lui Maisie să-şi îndeplinească menirea, deviind-o către scopul 
meu. Fluxul și-a încetinit curgerea și mi s-a întins în față, curbându- 
se. Contrariat de rezistența mea, a început să se răsucească și să se 
alungească, strălucind ca o cometă în preajma soarelui. Așa cum 
voiam, magia a început să-şi caute sursa, întinzându-se în toate 
direcţiile, până când a găsit-o pe Maisie. Mi-am ascuţit simţurile 
subconștiente, urmând calea flăcării, dar era prea târziu. A devenit 
incandescentă, extinzându-se și strălucind ca o novă. O clipă mai 
târziu, s-a stins. Prin urmare, opunându-mă atracției flăcărilor, le 
făceam să se mistuie mai repede... De data asta, nici măcar nu 
avusesem bucuria retrăirii unei amintiri îndrăgite din copilărie. N- 
avusesem parte decât de întuneric. 

— Acum am ajuns mai aproape, a spus Jilo, deşi știam amândouă 
că e o minciună. 

Înaintaserăm la fel de mult de alte două ori. S-a ridicat și a 
şontâcăit către masa pe care se afla, cu capacul bine strâns, borcanul 
Ball cu cele patru flăcări rămase. 

— Azi nu pot face mai mult de-atât. Nu mai sunt tânără, ca tine, a 
zis, dar, în tot timpul ăsta, nu și-a luat ochii de pe talia mea. 

Ştiam că se teme că acea plimbare printre lumi i-ar putea face rău 
copilului care creştea acolo. Şi eu îmi făceam griji, dar mi-era frică 
şi că nu mai am timp s-o salvez pe Maisie. 

— Apreciez ceea ce faci pentru mine, am zis, frecându-mi palma 
de burta în creștere. 

Eram de-acum în a treia lună și jumătate și puteam deja spune că, 
în momentul venirii sale pe lume, Colin al meu o să fie un băiat 


foarte mare. 

— Jilo ştie asta, fetiţo, a răspuns ea, apoi a repetat, cu voce mai 
drăgăstoasă: 

— Ştie asta. 

Şi-a pus o mână pe șold, masându-se ca să scape de vreo durere. 

— Jilo încă mai crede c-ar trebui să le spui rudelor tale ce faci. 
Sunt vrăjitori, le-ar fi mult mai ușor decât lui Jilo să te-ajute să-ți 
găseşti sora. 

— Nu vreau să-i amestec. Celelalte familii de vrăjitori nici măcar 
nu vor s-audă de-o încercare de readucere a lui Maisie în 
dimensiunea noastră. Zic că a stricat bariera, că a șubrezit-o. 

Cu milenii în urmă, vrăjitori puternici, printre care mulți dintre 
strămoșii mei, au ţesut o reţea de energie magică, menită să ne 
protejeze lumea. Au numit-o „bariera”. Creaturile care domniseră 
odinioară asupra pământului - spuneţi-le demoni dacă sunteţi 
evlavioși, sau entităţi transdimensionale dacă preferaţi ştiinţa -— se 
erijau în zei, se amestecau în evoluția oamenilor, intervenind mai 
ales în geneza vrăjitorilor. Așa că vrăjitorii, într-un final, s-au 
revoltat și au alungat șerpii din Paradis. Bariera îi împiedica să se 
întoarcă. 

— Mătușile și unchiul meu m-ar împiedica. S-ar simţi obligaţi s-o 
facă, am adăugat, temându-mă că nu m-ar fi ajutat nici chiar dacă 
toate celelalte familii nu s-ar fi opus găsirii surorii mele. 

În timp ce mătuşa mea Iris nu mai voia să aibă în niciun fel de-a 
face cu Maisie, spunând că-şi merita pedeapsa, mătușa Ellen se 
supunea orbește, ca de obicei, voinței familiilor unite ale 
vrăjitorilor. Nu voia să facă valuri. Unchiul Oliver nu era atât de 
pornit împotriva găsirii lui Maisie, dar nu credea că din ea mai 
rămăsese mare lucru. Își petrecuse mai multe zile săpând pe bucata 
de peluză unde stătuse Maisie înainte ca forţa barierei s-o azvârle 
departe de lumea noastră. Spunea că pământul fusese ars pe o 
adâncime de mai bine de doi metri și că nici măcar nu mai avea rost 
să-ncercăm să plantăm acolo ceva. Nivelase din nou pământul sterp, 
pavase locul și-i pusese deasupra un cadran solar. Cred că, în 
viziunea lui, era un soi de monument memorial. 

Nu, știam că familia mea n-o să-mi susțină încercările clandestine 


şi, chiar dacă ar fi făcut-o, celelalte ancore - vrăjitoare ca mine, 
alese să menţină și să apere bariera -— interziseseră orice strădanie de 
a o readuce pe Maisie în realitatea noastră, de teamă c-ar fi putut 
avaria și mai mult bariera. 

— Jilo crede că poate-ar trebui să te-mpiedice. Sora asta a ta a- 
ncercat să te omoare. 

— Nu ştia ce face, am obiectat. Era sub influența unui demon, a 
unui boo hag. A celui pe care l-ai hrănit și l-ai folosit tu ca să ne 
spionezi familia. 

Maisie îmi era mai mult decât soră, era geamăna mea. E adevărat 
că nu eram gemene identice, dar veniserăm pe lume împreună. Dacă 
nu căutam eu un motiv ca s-o iert, cine altcineva ar fi făcut-o? 

— Jilo ţi-a spus că pentru asta-i pare rău. N-a avut idee că sora ta 
s-a încurcat cu creatura aia. 

Încă mă cuprindea greaţa când mă gândeam cum luase Maisie o 
entitate care nu era decât o umbră şi-i dăduse formă. O botezase 
Jackson și-și făcuse din ea un iubit. Îi îngăduise să mă taie și să-mi 
guste sângele. Şi mă simţeam încă şi mai rău când îmi aminteam că 
eu însămi mă îndrăgostisem de Jackson. Un fior mi s-a prelins pe 
şira spinării, cutremurându-mă. 

— Aşa a fost, a continuat Jilo, ca și cum mi-ar fi citit gândurile. 
Asta e sora ta, pe care-ncerci acum s-o găseşti. Jilo zice c-ai face mai 
bine s-o laşi pe scorpie acolo unde-o fi nimerit. Uneori trebuie să tai 
pur și simplu legătura, indiferent că-i de sânge sau nu. 

— Ei bine, e sigur că așa ceva n-o să se-ntâmple, am ripostat cu 
voce tăioasă, dar mi-am regretat imediat tonul. Nu pot s-o fac fără 
ajutorul tău, Mamă. 

Mi-a ignorat frustrarea cu o figură impasibilă. 

— Familiile încă mai refuză să-ți dea pe mână întreaga ta putere? 

— Da, am răspuns. Toată lumea crede că nu sunt pregătită s-o țin 
sub control. 

— Şi totuși au sărit cu gura pe tine că ai împărţit un strop din ea 
cu Jilo. 

— Da, n-au părut prea încântați când au descoperit asta. 

Celelalte familii de vrăjitori puseseră în scenă un soi de proces, ca 
să decidă dacă eram sau nu pregătită să-mi asum întrebuinţarea 


completă a puterilor mele. Faptul că-i dădusem lui Jilo puţinul care- 
i trebuia ca să nu se retragă se transformase, de fapt, în probă 
incriminatorie în cazul deschis împotriva mea, dar nu voiam s-o 
împovărez dezvăluindu-i asta. Puterea îmi aparținea, aveam dreptul 
s-o dau cui voiam şi o făcusem din proprie voinţă. 

— Susţin c-o fac ca să mă apere de mine însămi, că nu știu cum 
să manipulez puterea, că nu sunt destul de matură pentru ea, am 
continuat cu lista lor. Și că, în loc să-mi folosesc capul, gândesc prea 
mult cu inima, punându-mi propriile dorinţe mai presus de binele 
general. 

— Cine naiba-s ei ca să te judece? a întrebat Jilo, furioasă ca o 
mamă care-și apără puiul. Bariera, chiar bariera te-a ales, chiar și 
fără magia ta. Te-a recunoscut. Te-a selectat. 

— Spun că a mă lăsa să am acces la întreaga mea putere e totuna 
cu a lăsa un copil de șase ani să se joace c-o bombă nucleară. 
Trebuie să mi-o iau în stăpânire treptat, așa cum s-ar fi întâmplat 
dacă aş fi avut acces la ea de când m-am născut. 

— Și bariera? Cum o să ancorezi blestemăţia aia dacă n-ai toată 
puterea ta în stăpânire? 

— Deocamdată n-o ancorez. Mă conectez la forţa ei. Trebuie să 
fiu conectată, pentru că m-a ales să ajut la ancorare, dar celelalte 
nouă ancore îşi împart partea mea din energia ei şi acea misiune a 
menţinerii barierei care ar trebui să-mi revină mie. Sunt sigură că, 
dacă m-ar putea înlătura, ca ancoră, fără să cadă bariera, ar face-o 
cu bucurie. 

— Oh, ar găsi o cale. Te-ar omori, cum a fost omorâtă Ginny a 
voastră. 

În minte mi-a revenit brusc scena peste care dădusem în vara 
aceea. Strămătușa mea Ginny, moartă, într-o baltă de sânge. 
Doborâtă cu un levier. 

— N-ar face aşa ceva, am spus, rugându-mă să nu mă înșel. 

— Eşti sigură? a întrebat Jilo. 

N-am răspuns, fiindcă o știam în stare să vadă dincolo de orice 
minciună pe care-aș fi încercat s-o inventez. Nu eram sigură. 
Moartea lui Ginny declanșase evenimente încheiate cu alegerea mea 
drept ancoră. Îmi trecuse prin minte, nu o singură dată, că trebuie 


să am mare grijă până când o să mă văd pe o poziţie sigură. 
Uciderea mea ar fi fost cea mai simplă cale de creare a unui nou loc 
vacant. 

În adâncul minţii mele, aveam bănuiala că, dacă mă dovedeam 
prea stânjenitoare, prea greu de controlat, familiile puteau hotărî să 
mă scoată cu totul din scenă, felicitându-se apoi pentru că duseseră 
la îndeplinire o decizie dificilă. Știam că mătușile și unchiul meu ar 
fi făcut orice ca să mă apere, dar o parte din membrii familiei mele 
extinse ar fi fost în stare să aprobe un astfel de plan. De aceea 
fusesem de acord cu tot ce-mi ceruseră familiile, cu excepţia 
renunțării la Maisie. 

— Jilo nu pricepe, a continuat bătrâna, smulgându-mă din 
gândurile mele negre. Cum diferă asta de ceea ce ţi-a făcut baba 
Ginny? Și ei fură ce ţi se cuvine de drept. Și știu că pentru furtul 
puterii unei vrăjitoare plătești. 

— De fapt, nu fură... 

— Ţi-o răpesc fără îngăduinţa ta, a zis, apoi mi-a înţeles tăcerea. 
Ah, Jilo pricepe. Le-ai dat permisiunea, nu-i așa? 

— Am făcut ceea ce trebuia. Poate au dreptate. Sunt novice. N-am 
avut niciodată ocazia să-nvăţ. Trebuie să recuperez. 

— Ducă-se naibii. N-ai ochi să vezi, fetițo? Bariera te crede 
pregătită. Alelalte ancore, familiile, te bagă-n sperieţi ca să renunți 
la putere. 

Ştiam că are dreptate, dar, la drept vorbind, chiar îmi era frică. 
Nu mă speriau doar familiile, mă îngrozeam de mine însămi. Mă- 
ndoiam că-mi pot controla magia chiar și având doar jumătate din 
putere, nu pe toată. Nu avusesem parte de anii de formare ca 
vrăjitoare și acum înaintam cu pași şovăitori, de țânc. Eram un 
copilaș fermecat, care pica mereu în magicul său funduleţ. Familiile 
îl însărcinaseră pe Emmet să se ocupe de educaţia mea. El își 
începuse viața în chip de golem, menit să găzduiască toate 
conştiințele reprezentanților familiilor. Însă aceeași energie care o 
azvârlise pe Maisie cine știe unde contopise toate conştiinţele din 
Emmet, formând o personalitate unică, pisăloagă și enervantă. 

Din fericire, donatorii de energie scăpaseră nevătămaţi - nu 
păreau câtuși de puţin slăbiți de ceea ce pierduseră în folosul 


golemului. O mare parte a cunoștințelor lor continua să-i aparțină și 
lui Emmet, la fel și unele dintre puterile lor. Deoarece nu-i lipseau 
nici înţelepciunea, nici magia, familiile hotărâseră că trebuia să-mi 
fie profesor, să mă-nvețe cum să-mi strunesc propria putere. Deși 
putea fi agasant, simțeam pentru el un soi de simpatie. Aveam ceva 
în comun. Familiile intraseră cu bocancii și în viața lui, fără să-l 
întrebe vreodată cum voia să şi-o trăiască. Pur și simplu, arătaseră 
în direcția mea și-i ceruseră s-o ia într-acolo. Dar, chiar și avându-l 
pe el ca profesor priceput, controlul meu asupra puţinei magii de 
care-mi îngăduiau să dispun nu era perfect. Am ridicat din umeri. 

— Perfect. Atunci o s-o căutăm în continuare împreună pe ţicnită 
de soră-ta. Mâine, a zis Jilo, luându-și termosul roșu pe care-l căra 
întotdeauna după ea în Cimitirul Colonial, unde își întâlnea clientela 
obișnuită. 

A pus în termos borcanul Ball. O rugasem să-l păstreze ea, ca să 
nu se poată folosi de el nimeni altcineva care ar fi vrut s-o 
pedepsească pe Maisie. 

— Ar trebui să te gândești un pic ce-o să faci cu Maisie a ta dacă-i 
dăm de urmă, fiindcă Jilo n-o să-i fie dădacă. 

Printr-una dintre deschizăturile din perete — pătrate mici, cu 
latura de vreo treizeci de centimetri — s-a strecurat o rază de soare. 
Silueta bătrânei de la răscruce s-a conturat în contralumină, cu 
trăsăturile feței ascunse sub strălucirea care o învăluia. 

— Știu că ești hotărâtă să faci asta, de-aia te-ajută Jilo. Dar nu-i 
datorezi nimic surorii tale. Grijă ar trebui să ai de copilul pe care-l 
porți. 

A deschis ușa grea cu o fluturare a mâinii. 

— N-o să te mai poți plimba mult pe bicicleta aia a ta. Dacă vrei 
să continuăm, Jilo zice să găseşti pentru noi un loc mai curat şi mai 
aproape de casă. 

A lăsat ușa să i se trântească în urmă, subliniindu-și părerea cu 
zgomotul metalului izbit de metal. 

Mi-am rotit privirea prin acea încăpere uitată din depozitul de 
praf de pușcă părăsit în care ne întâlneam. Pulberea explozivă 
dispăruse de acolo cu mult timp în urmă, dar peste tot erau aruncate 
obiecte tăioase și ruginite, acoperite de praful câtorva decenii. În 


afara fortăreței de piatră roșie, mormane de gunoi spulberau 
farmecul desuet, aproape venit din poveste, creat de marginea 
crenelată a acoperișului depozitului. Ar fi fost greu să găsesc un loc 
mai insalubru pentru copilul meu nenăscut. 

— Poate că are dreptate, Colin, am spus, vorbindu-i pruncului. 

Ştiam că e băiat; nu fusese nevoie de ultrasunete, fiindcă mătușa 
mea Ellen nu se înșela niciodată când era vorba de așa ceva. Știam 
și c-o să-l botez Colin, ca să poarte numele tatălui tatălui său. 

Mătușa Iris mă bătea la cap să mă mărit cu Peter Tierney, să 
oficializez legătura noastră înainte de nașterea copilului. Aveam 
intenţia să mă căsătoresc cu el, îi acceptasem inelul, dar încă nu-l 
purtam. Îl tineam ca pe inima unei păpuşi matrioşka, adăpostit în 
cutia lui căptușită cu catifea albastră din caseta cu bijuterii de pe 
măsuţa mea de toaletă. Îl iubeam pe Peter, dar, de fiecare dată când 
mă imaginam stând în fața lui Dumnezeu și a lumii întregi și 
spunând „da”, îmi aduceam aminte că se dusese la Jilo și o plătise 
ca să arunce asupra mea o vrajă de dragoste. Fusese disperat, 
îngrozit de gândul c-o să-l părăsesc pentru Jackson. Iar faptul că 
asta îmi trecuse, într-adevăr, prin cap mă supăra destul de mult. O 
iertasem pe Jilo și, în aparenţă, îl iertasem și pe Peter, dar trădarea 
fusese atât de profundă, atât de neașteptată, încât o parte din mine 
se-ntreba cât de departe ar fi fost Peter în stare să meargă în orice 
altă situaţie în care s-ar fi simţit strâns cu ușa. 

După ce m-am gândit la asta, am simţit o împunsătură de 
vinovăţie. Peter se străduia să fie la înălțime, să devină un tată bun 
şi un bun cap de familie. Pe lângă slujba lui obișnuită, începuse să 
lucreze noaptea în taverna părinților săi și încerca să pună pe 
picioare propria afacere în construcții, angajându-se să facă lucrări 
de mică amploare, pe care le putea rezolva în weekend, împreună cu 
doi băieți din echipa lui. Îi reamintisem că banii nu erau o problemă 
- de când împlinisem douăzeci și unu de ani primeam o subvenție 
lunară din fondul familial — dar el nu voia s-accepte niciun bănuţ. 

— Nu, îmi spusese, ridicându-și spre mine palmele deschise. Nu 
vreau să iau bani de la tine. Vreau să ştii că sunt în stare să am grijă 
de soția mea, sau de cea care-mi va fi curând soţie, și de copilul 
nostru. Fără banii și fără vrăjile tale. 


Era o manifestare a neîndoielnicului și demodatului său orgoliu 
masculin, dar instinctul și intuiţia îmi spuneau, deopotrivă, să nu 
mă opun. Așa că mă mulțumisem să dau din cap și să zâmbesc. 

— Bine. Am tot respectul pentru asta, spusesem, deși doar cu 
intenţia de a-l măguli. 

Însă, după câteva săptămâni de gândire, ajunsesem să-mi dau 
seama cât de mult îl respectam cu adevărat. 

— Eşti un băiat norocos fiindcă ai un asemenea tată, i-am spus lui 
Colin, plimbându-mi mâna peste mica umflătură de sub cămașa 
mea. 

M-am sprijinit de ușa enormă, ca s-o deschid împingând-o. Placa 
de oțel înaltă de doi metri și lată de unu abia dacă s-a întredeschis. 
În copilăria mea, cineva reușise s-o fure, scoțând-o din balamale. 
Dar apoi, din pricina greutăţii ei, o abandonase pe marginea unui 
drum neasfaltat, lăsând montarea ei la loc pe seama municipalităţii 
din Savannah. 

M-am gândit s-o deschid folosindu-mă de magie, cum făcuse Jilo, 
dar era foarte posibil s-o smulg din ţâţâni, azvârlind-o în districtul 
alăturat. M-am hotărât să-mi folosesc, totuși, mâinile. M-am împins 
în ea cu toată greutatea și m-am trezit aproape orbită de lumina 
care a năvălit în jurul meu. 

Ziua era caldă și umedă, era plină de zgomotele naturii și de 
zumzetul traficului de pe Ogeechee Road. Bicicleta mea stătea așa 
cum o lăsasem, sprijinită de clădire. Aş fi putut ajunge în depozit 
folosindu-mă de magie, dar mă hotărâsem să nu fac asta. În lipsa 
unui termen mai potrivit, pot spune că singura „vrajă” pe care 
reușisem s-o stăpânesc până în acel moment era teleportarea pe 
distanțe scurte. Nu mulți vrăjitori o puteau face, însă eu eram în 
stare, și încă bine. Dar nu-mi plăcea senzaţia pe care mi-o provoca. 
Aveam de fiecare dată strania impresie că persoana care fusesem 
când plecasem din Punctul A nu era neapărat aceeași care ajunsese 
în Punctul B. 

— Mama are nevoie de exerciții de magie, dar trebuie să facă și 
puţin sport, am cugetat cu glas tare, adresându-mă fiului meu. 

M-a străbătut un fior de încântare când am simţit, pentru prima 
oară, o formă de inteligenţă la celălalt capăt al conversaţiei. Colin 


era acolo, conectat cu mine. M-a străbătut un șuvoi de dragoste, 
neegalat de nimic din ceea ce simţisem vreodată. Mi-am dat seama 
că sunt în stare de orice ca să-mi apăr copilul de pericole. De orice. 
Apoi m-am întrebat dacă asta ar fi însemnat și renunțarea la 
căutarea lui Maisie. M-am hotărât să las întrebarea asta deocamdată 
fără răspuns, dar și să găsesc un loc mai curat și mai sigur în care să 
mă-ntâlnesc cu Jilo. 

M-am îndreptat spre bicicletă, dar din spatele meu s-a auzit un 
zgomot. Aproape. M-am întors. La numai câţiva pași în dreapta mea 
se afla un pâlc singuratic de pini de Georgia, și dintre ei a ieșit 
împleticindu-se un bărbat în vârstă — ba nu, incredibil de bătrân. S-a 
clătinat pe picioare, fiind cât pe ce să se-mpiedice, însă și-a regăsit 
echilibrul. S-a rotit în loc, părând dornic să se orienteze. Aerul părea 
mult prea fierbinte și prea umed pentru pardesiul pe care-l purta, 
mai ales că-i era și cu câteva numere prea mare. Tivul aproape că 
mătura pământul. În ciuda staturii lui mărunte, am început să mă 
simt neliniștită. Ceva nu era în ordine. 

Teama de străini mă cuprinsese cu puţină vreme în urmă. Nu mă 
mai apăra nicio vrajă. Când mă alesese bariera, puterea i se 
contopise cu a mea, destrămând toate protecţiile țesute pentru mine 
de Emmet și de rudele mele. Vrăjitorii obișnuiți nu pot arunca nicio 
vrajă, fie ea bună sau rea, asupra ancorelor barierei. Acum trebuia 
să mă descurc singură. 

— Bună dimineaţa, i-am strigat bărbatului, dar n-a părut să mă 
audă. 

— Ta me ar strae. Ta me ar strae, a repetat, învârtindu-se încă o 
dată înainte de a mă observa în sfârșit. 

S-a năpustit spre mine şi mi s-a iuţit răsuflarea. Adrenalina mă 
îndemna să fug sau să lovesc. În graba lui, bătrânul a fost cât pe ce 
să cadă în nas, dar s-a redresat în ultimul moment. S-a oprit și s-a 
uitat la mine. Avea cea mai nevinovată faţă pe care-o văzusem 
vreodată, cu ochi mari, inocenți. Chelise, dar pe tâmple îi 
rămăseseră smocuri de păr, toate albe ca zăpada. Avea fața plină de 
zbârcituri adânci, dar erau riduri de expresie. 

— Salut, am spus din nou. Aveţi nevoie de ajutor? am întrebat 
apoi, sperând că înţelegea engleza. 


— Trebuie să fii un înger, a răspuns, cu un accent irlandez 
puternic, care dădea cuvintelor un ritm săltăreţ. Mi-au spus c-o să 
vii să mă iei la sfârșit. 

Și-a întins braţele în direcția mea, într-un gest de bun venit. 

Spaima pe care mi-o stârnise s-a risipit. M-am apropiat de el cu 
câţiva pași. 

— Îmi pare rău, am spus, dar aici nu-i niciun înger. Oare ceea ce 
am văzut în ochii lui era dezamăgire? 

— E la fel de bine, a zis, cu pardesiul agățându-i-se de un tufiș și 
izbutind cu greu să rămână în picioare. 

— Ascultaţi-mă, vă simţiţi bine? Vă pot ajuta cumva? 

S-a uitat din nou la mine cu fața lui dulce. Avea ceva care părea 
atins de magie. Radia o ușoară strălucire albă, o luminiscenţă pe 
care nu eram sigură c-aș fi zărit-o dacă n-aș fi fost vrăjitoare. M-am 
întrebat dacă era într-adevăr om sau un soi de stihie cu mască 
omenească. După experiențele mele recente, devenisem mult mai 
înclinată să accept lucrurile de genul acesta. 

A tras de pardesiu, desprinzându-și-l de tufiș, şi a mai făcut un 
pas către mine. A început să-și maseze brațul stâng cu mâna 
dreaptă. 

— Problema-i doar că nu știu sigur unde mă aflu, a spus. 

— Sunteţi lângă Ogeechee Road. Locuiţi în apropiere? 

În loc de răspuns, a râs scurt, ascuţit. Și râsul i s-a stins la fel de 
brusc cum izbucnise. 

— Nu ştiu. 

I s-au îndoit genunchii şi a căzut. M-am apropiat în fugă, fiind cât 
pe ce să mă împiedic de propriile picioare, și am îngenuncheat lângă 
el. L-am scuturat ușor. N-a reacționat. L-am rostogolit cu faţa în sus 
cu o oarecare dificultate. Avea pielea vânătă și radiația pe care-o 
observasem cu doar câteva clipe înainte dispăruse. Magia sa, de 
orice soi o fi fost, îl părăsise. 

— O să fie OK, am spus, deschizându-i pardesiul şi descoperind 
cu surprindere cât de firav era trupul de sub el. 

I-am slăbit gulerul. Mi-a zâmbit, dar ochii i-au devenit imediat 
sticloși. I-am căutat pulsul. N-avea. Cu câţiva ani în urmă, făcusem 
un curs resuscitare cardio-pulmonară și m-am străduit din toate 


puterile să-mi amintesc pașii. Mi-am pus palma dreaptă pe pieptul 
lui şi stânga peste ea, apoi am început compresiile. O sută pe minut, 
de câte cinci centimetri adâncime. 

— Ajutor! am strigat, sperând că mă poate auzi cineva din 
magazinele din jur. Chemaţi o ambulanţă! 

Am continuat să număr compresiile și să ascult, sperând într-o 
reacţie a bătrânului. N-a apărut niciuna. Am strigat din nou. 
Alesesem locul ăla pentru strădaniile mele asistate de Jilo tocmai 
fiindcă zgomotele de pe şoseaua aglomerată acopereau orice altceva 
şi, cu toate că-n jur mai erau magazine, pomii groși îl ascundeau 
perfect pe cel abandonat. Acum am blestemat zgomotele și 
camuflajul. Resuscitarea cardio-pulmonară nu-i putea oferi mai mult 
de șase minute. De când îi tot apăsam pieptul? Poate de vreo treizeci 
de secunde, dar mi se părea că trecuse o veşnicie. Poate trebuia să- 
ntrerup resuscitarea şi să chem chiar eu ambulanţa? 

Am icnit când am avut brusc o revelaţie — acum eram vrăjitoare, 
dar gândeam ca un om obişnuit. Ce-ar fi făcut o vrăjitoare? Ştiam că 
eforturile mele de resuscitare nu sunt de-ajuns ca să-l readucă la 
viaţă pe bătrân. În cel mai bun caz, reuşeam să-i alimentez creierul 
cu oxigen până când sosea cineva cu un defibrilator. Inima lui 
trebuia repornită cu un şoc electric. 

În clipa când mi-a trecut asta prin minte, în josul brațului mi s-a 
năpustit o pulsaţie luminoasă, strălucitoare și albastră ca un fulger. 
N-o comandasem conștient. Magia mea îmi interpretase gândurile 
confuze și preluase controlul. Fulgerul a pătruns în trupul bătrânului 
şi, pentru o clipă, i s-au deschis ochii, plini de uimire. Corpul i s-a 
săltat cu vreo zece centimetri în aer și, când am încercat să-mi 
retrag mâinile, electricitatea dintre noi l-a tras după mine, ca un 
magnet. După ce legătura s-a întrerupt, într-un târziu, a recăzut la 
pământ și pleoapele i-au fluturat, închizându-se pentru ultima oară. 
Duhoarea de carne arsă mi-a ajuns în nări și mi s-a făcut greață. 
Acea parte a pieptului prin care pătrunsese energia era neagră, 
calcinată, iar explozia din interior croise un tunel în dreptul inimii. 

Ce făcusem? Mi-am înfipt degetele în solul nisipos, îndepărtând 
reziduurile care mi se lipiseră de ele și de palmă. Mi s-a tăiat 
răsuflarea, am început să respir scurt, sacadat, încercând zadarnic 


să-mi umplu plămânii. Din spatele meu s-au întins nişte mâini care 
m-au prins de umeri. Am auzit o voce calmă, feminină. 

— E OK, micuţo. Dar trebuie să vii cu mine. Trebuie să te luăm 
de-aici. 

Nu mai auzisem niciodată vocea aia, dar îmi fusese cunoscută 
toată viața mea. Am început să tremur, pielea mi s-a răcit. În fața 
ochilor vedeam când o beznă incredibilă, când o strălucire 
dureroasă. Am simţit că lumea se năruie sub mine. Probabil aveam 
halucinaţii. Mi-am desprins ochii de leșul mutilat care era opera 
mea. Capul mi s-a întors încet, ştiind că, odată ce o s-o văd, nimic n- 
o să mai fie la fel. M-am uitat în sus. Un zâmbet. Ochi verzi, iubitori. 
O față foarte asemănătoare cu a mea. 

— Mamă? 

Vocea mi-a ieșit dintre buze ca un chițăit, croindu-și drum cu 
forţa printre ziduri de uimire și neîncredere. 

— Da, micuţo. Eu sunt, a spus, și a părut să-mi citească următorul 
gând. Sunt chiar eu. Trăiesc. 

Mama m-a condus prin râpa plină de tufe care despărțea 
depozitul de praf de pușcă de parcarea celorlalte clădiri din jur. 
Acolo aștepta o limuzină și șoferul în livrea care stătea alături de ea 
a luat brusc poziția drepți, apoi ne-a deschis portiera. Împreună cu 
mama, m-a ajutat să intru în coconul cu aer condiţionat, apoi ea s-a 
strecurat lângă mine. Un geam întunecat ne asigura intimitatea, 
despărțindu-ne de zona în care se afla șoferul, iar de restul lumii ne 
fereau geamuri şi mai negre, care păreau de onix. Mașina a pornit, 
dar habar n-aveam încotro mergem. Ca să fiu sinceră, nici nu-mi 
păsa. Mă ţineam de mâinile mamei, strângând-o atât de tare încât 
cred c-o durea. Nu-mi puteam lua ochii de la chipul ei. Semăna atât 
de mult cu imaginea mea din oglindă, dar purta două decenii de 
experienţă și de tristeţe în plus. 

— Știu că trebuie să ai atât de multe întrebări! 

Cuvintele ei au început să-și croiască drum prin pâclă. 

— Şi, a adăugat, mângâindu-mă cu privirea, trebuie să-ți spun 
atât de multe! Dar acum n-avem timp. 

Pe faţă i s-a așternut un zâmbet îndurerat. A reușit să-și desprindă 
mâna dreaptă dintr-a mea și și-a trecut degetele prin părul meu. 

— N-aș fi dorit să afli așa. Nu voiam s-apar brusc în lumea ta, dar 
te-am descoperit în depozitul de praf de pușcă și n-am putut să nu-ți 
arunc o privire. 

Mi-a tras capul la pieptul ei şi a apăsat pe obrazul meu palma 
rece. 

— Dac-aş fi sosit cu câteva clipe mai devreme, aș fi putut da o 
mână de ajutor, însă te-am zărit prea târziu. Bătrânul domn deja... 
își dăduse ultima suflare. Iar tu erai atât de înnebunită încât nu m- 
am putut convinge să te las acolo. 

— Dar cum ai putut? am întrebat. Adică nu-nțeleg cum ai putut 
să mă părăsești de la bun început. Cum ai putut s-o părăseşti pe 
Maisie? 

M-am desprins de ea, şi o furie tăioasă, usturătoare, m-a pătruns 
până în măduva oaselor. 


— Cum ne-ai putut lăsa să te credem moartă? 

— N-am avut de ales, a răspuns. Nu m-a lăsat să mă apropii de 
voi. Era pornită împotriva mea cu mult înainte de a complota 
împotriva ta. 

Mama n-avea nevoie să rostească niciun nume. 

— Ginny, am zis. 

Ea mi-a confirmat bănuiala dând uşor din cap. 

— Dar de ce? am întrebat-o. 

— O să-ţi povestesc. O să-ți povestesc totul. Însă nu acum. Am 
așteptat toată viaţa ta să am ocazia să-ţi explic cum stau lucrurile și 
nu e ceva care se poate istorisi în grabă. 

A-ntins mâna și m-a tras din nou lângă ea. Mirosul ei m-a îmbătat 
- a străbătut anii şi m-a adus înapoi, în leagăn. Pentru o clipă, am 
dat totul uitării, lăsând-o pur și simplu pe mama să mă ţină-n braţe. 

— Acum trebuie să te las să pleci, a şoptit. Dar o să fiu în 
apropiere şi vom sta de vorbă curând. Foarte curând, îți făgăduiesc. 

— Nu. 

Mi-am ridicat privirea spre ea, cu inima în gât. 

— Nu, trebuie să fii acasă, cu mine, am insistat. Trebuie să le 
spunem lui Iris, Ellen și Oliver că trăiești. Vor fi atât de... 

Trupul i s-a încordat și ochii i s-au îngustat, conturându-și la 
colțuri riduri mărunte. 

— Nu. 

Refuzul i s-a smuls usturător de pe buze. A tras aer în piept şi s-a 
silit să se relaxeze. 

— Nu, a repetat, mai calmă. 

M-a împins cu delicateţe, apoi m-a bătut pe dosul mâinii. 

— Ei nu trebuie să știe că m-am întors. Nu încă. 

— Dar trebuie să... 

Cuvintele mi s-au stins în aer când expresia feţei ei mi-a dezvăluit 
mai mult decât voiam să aflu. 

S-a uitat în jos, cu privirea pierdută, ca și cum ar fi retrăit o 
amintire neplăcută. În colţul gurii i-a dansat un tremur și şi-a 
încleştat fălcile ca să-și controleze ticul. 

— Oh, ele știu, draga mea fetiţă. Surorile mele știu foarte bine că 
trăiesc. 


Vocea i s-a stins și a tușit scurt, recăpătându-și-o. 

— Nu sunt sigură că i-au spus lui Oliver, dar mătușile tale ştiu. 

S-a aplecat şi m-a țintuit cu privirea. 

— Iris şi Ellen mi te-au luat pe tine şi pe Maisie din brațe la 
porunca lui Ginny. 

— Nu pot să cred c-au făcut ceva atât de cumplit, mi-am auzit 
propriul glas, insistând în favoarea lor pe lângă mama. De ce-ar fi 
făcut-o? 

— Din acelaşi motiv care a îndemnat-o pe Ginny să-ţi fure 
puterea și s-o întoarcă pe sora ta geamănă împotriva ta — da, știu 
totul despre asta. Bariera. Ginny și-a justificat toate nelegiuirile 
spunând că le-a săvârșit ca să apere bariera. Iar când m-a despărțit 
de copiii mei, Iris şi Ellen i-au fost complice de bunăvoie. 

Am clătinat din cap. Nu voiam să cred, dar în cuvintele mamei 
mele era ceva care mi s-a părut atât de convingător! 

Ea a continuat. 

— Crezi că le cunoşti, dar nu e așa. Nu cu adevărat. Nu le cunoști 
decât acea parte pe care te lasă să le-o vezi. Dacă află că știi... şi că 
m-am întors, mă tem că nu mai ești în siguranţă. 

Voiam să protestez, să spun că ele nu mi-ar face niciodată vreun 
rău, dar mama și-a ridicat mâna, oprindu-mă. 

— Au pus întotdeauna bariera mai presus de binele tău, şi așa vor 
face întotdeauna. O ştii, în adâncul sufletului, fiindcă altminteri nu 
te-ai întâlni pe furiș cu tămăduitoarea înrădăcinată ca să-ncerci să 
afli ce-a făcut bariera cu Maisie. Surorile mele vor anunţa fără 
ezitare familiile unite că ai aflat de existența mea. Celelalte ancore 
au deja un ghimpe împotriva ta fiindcă-mi ești fiică. Dac-ar afla că 
am luat legătura cu tine, ar lua deja măsuri preventive împotriva ta. 
Mă tem că ţi-ar face o legare. 

A așteptat până când i-am înţeles avertizarea în totalitate. Acum, 
când eram ancoră, o legare nu m-ar fi lipsit doar de puteri. M-ar fi 
lăsat să-mi trăiesc tot restul vieţii într-o stare vegetativă - puterea 
barierei m-ar fi consumat, din mine n-ar mai fi rămas decât o 
carcasă goală. 

— Nu trebuie să spui nimic. Nimănui. Altminteri o să ne pierdem 
din nou una pe alta și de data asta va fi pentru totdeauna. 


— Dar ce-ai făcut ca să devii o ameninţare atât de puternică 
pentru Ginny? Nu-nţeleg. 

— Ştiu că nu-nţelegi, a spus, bătând o singură dată în fereastra 
care ne despărțea de şofer. Îmi pare rău, dar pentru mine nu e sigur 
să mai zăbovesc aici. O să-ți explic totul la următoarea noastră 
întâlnire. Deocamdată promite-mi c-o să ţii toate astea pentru tine, 
pentru binele tău. Și pentru binele nepotului meu. 

A zâmbit când a pomenit de Colin. 

— Promite-mi. 

Mi-a pus o mână netedă și rece sub bărbie, înclinându-mi fața 
astfel încât să ni se-ntâlnească ochii. Am auzit portbagajul mașinii 
închizându-se și apoi deschizându-se. Abia atunci mi-am dat seama 
că ne opriserăm. 

Nu mi s-a părut cu putinţă s-o refuz. 

— Promit, am răspuns și ea s-a aplecat să mă sărute pe frunte. 
Dar de unde știi ce i s-a întâmplat lui Maisie? 

— Am... prieteni care m-au ţinut la curent în privinţa fiicelor 
mele. Îmi pare rău doar că n-am putut împiedica totul. 

— OK, dar mă poţi ajuta s-o găsesc? 

Mi-a zâmbit pentru o ultimă oară. 

— Deja o fac, fetiţa mea. 

Portiera de lângă mine s-a deschis și l-am văzut pe șofer. S-a tras 
într-o parte. Știam că așteaptă să cobor, dar nu mă puteam smulge 
de-acolo. Mama mi-a atins obrazul, apoi şi-a dus mâinile la gât. Și-a 
desprins lănţișorul și l-a pus la gâtul meu. Să-i port medalionul avea 
ceva care mă făcea să mă simt atât de ferită de primejdii, atât de 
iubită! M-a împins cu blândeţe. 

— Acum du-te. O să mă revezi foarte curând. Asta ţi-o promit eu. 

Am coborât din maşină și am descoperit că ne opriserăm în 
apropiere de Forsyth Park, în sudul său. Bicicleta mea, care fusese în 
portbagaj, mă aștepta răbdătoare lângă bordură. În minte mi-a 
revenit brusc ceva și am oprit mâna șoferului înainte de a închide 
portiera. 

— Străinul ăla, bătrânul, am spus, amintindu-mi că lăsaserăm 
cadavrul bietului om printre buruieni. 

Mama s-a aplecat ușor spre mine. 


— Deja s-a ocupat cineva de asta, a spus, iar şoferul a închis 
portiera. 

Am urmărit cu privirea limuzina care se îndepărta, sprijinindu-mă 
cu toată puterea de bicicletă ca să nu-mi cedeze genunchii. Urletul 
unei sirene m-a smuls din gânduri, iar o ambulanță și o mașină de 
poliţie au trecut în goană pe lângă mine, îndreptându-se, o știam, 
către vechiul depozit de praf de pușcă. O a doua mașină de poliție 
le-a urmat după vreun minut. Era tot cu girofarul și sirena în 
funcțiune, dar nu mergea cu aceeași viteză nebună. Când a ajuns în 
dreptul meu, un pasager s-a întors să se uite la mine și după expresia 
așternută pentru o clipă pe faţa detectivului Adam Cook mi-am dat 
seama că mă recunoscuse. 

Înaintând cu bicicleta pe aleea noastră, am înţeles brusc că locul 
acela, casa în care crescusem, nu fusese niciodată ceva mai mult 
decât decorul instalat pe o scenă, într-un teatru al minciunilor. 
Lemnul și cărămizile din care fusese construit erau reale, dar nimic 
altceva nu mai era. Parfumul mamei părea să mai zăbovească încă 
asupra mea. Mama trăia. Trăia! Asta era realitatea. Asta era 
adevărul. Tot ce crezusem despre ea, despre familia mea și despre 
viaţa mea, suna acum fals. O negură mi-a învăluit inima în vreme ce 
prindea rădăcini o nou-descoperită ură împotriva lui Ginny. Mă 
străduisem să scap de furia stârnită de strămătușa mea, dar acum 
orice gând de iertare se spulberase. Iertare, pe naiba! În ziua 
următoare, aveam să mă duc să dansez pe mormântul ei. Îmi furase 
puterea. Peste asta puteam trece. Dar s-o ia pe mama de lângă mine, 
de lângă Maisie? Așa ceva nu puteam să iert niciodată. M-am rugat 
ca, oriunde ar fi ajuns spiritul lui Ginny, eternitatea să nu-nsemne 
pentru ea nici măcar o singură clipă de liniște. 

Ce justificare găsise Ginny ca s-o îndepărteze pe mama de lângă 
mine? Și ce sperase să înfăptuiască refuzându-mi dreptul la putere, 
primit prin naștere? Pretinsese că-și face datoria ca ancoră. Că apără 
bariera. C-o apără de mama. C-o apără de mine. Dar bariera mă 
alesese. Nu se temea de mine; mă considerase bine-venită. Probabil 
că Ginny se înșelase și în privința mamei mele. Trebuia să se fi 
înșelat. 

Mi-am dus mâna la medalionul pus de mama la gâtul meu. 
Atingerea metalului său prețios mi-a confirmat că nu-mi jucase 
imaginaţia o festă. Mi-am sprijinit bicicleta de garaj şi am apăsat pe 
închizătoarea medalionului pe bâjbâite. S-a deschis brusc, dând la 
iveală două fotografii minuscule, una a lui Maisie și una a mea. 
Păream atât de mici — cu abia destul de mult păr pe creştete ca să 
susțină panglicile pe care ni le pusese cineva. Cum făcuse rost de 
poze? I le trimiseseră Ellen sau Iris, ca să-şi domolească propriile 
sentimente de vinovăţie? 

Era evident că mătușile mele mă minţiseră. Mama era încă aici, în 


lumea noastră, și ele își petrecuseră ultimii douăzeci şi unu de ani 
reamintindu-mi să-i duc flori la mormânt. Mama îmi spusese 
limpede că Iris şi Ellen complotaseră împreună cu Ginny ca să ne 
ascundă mie și lui Maisie adevărul, dar eu le cunoșteam bine pe cele 
două femei și nu mă lăsa inima să cred că fuseseră altceva decât 
victimele lui Ginny. Adevărul pe care trebuia să-l descopăr era 
motivul pentru care se hotărâseră să mă mintă. Trebuia să existe 
unul — întemeiat, puternic și scuzabil — și, odată ce descopeream 
toate dedesubturile, aveam să găsesc o cale de a-mi reuni familia. 
Nu puteam recupera anii pierduţi, dar ne puteam reveni și puteam 
construi un viitor. Împreună, le-am fi făcut faţă familiilor. Și am fi 
adus-o pe Maisie acasă. 

M-am întors către ușa de la intrare, dar m-am oprit brusc când 
mi-a trecut altceva prin minte. Oare nu cumva fusesem eu singura 
ținută în întuneric? Până cu doar câteva luni în urmă, mă crezuseră 
fără nicio putere. Oare Maisie știuse tot timpul adevărul? 

Cu un an în urmă, sau chiar cu numai câteva luni, n-aş fi dat 
crezare acuzațiilor mamei mele. M-aș fi întors acasă într-un suflet și 
i-aş fi povestit totul lui Iris, pe nerăsuflate. Dar asta înainte de a afla 
că mătușile mele îmi ascunseseră faptul că răposatul soț al lui Ellen 
îmi era tată; înainte ca soțul lui Iris, Connor, să mă lase să ard de vie 
în casa lui Ginny; și înainte ca iubita mea soră să mă dea pe mâna 
unui demon. Acum, după ce bariera mă alesese ca ancoră, toți mă 
supravegheau cu atenţie. Și simțeam, în adâncul ființei mele, că o 
grămadă de vrăjitori şi vrăjitoare, printre care și membri ai familiei 
mele extinse, s-ar fi grăbit să se folosească de orice pretext ca să mă 
scoată din rolul de ancoră. Așa că aveam să respect promisiunea 
făcută mamei. Aveam să păstrez tăcerea asupra întoarcerii ei în 
Savannah. Dar numai până când aveam să înţeleg și să stăpânesc 
mai bine alunecosul adevăr. 

Mi-am adunat laolaltă toate fărâmele de autocontrol ca să nu dau 
buzna în casă urlând și cerând răspunsuri. Mi-am strecurat 
medalionul sub cămașă şi am respirat adânc. M-am rugat să am 
destulă putere și destulă rațiune ca să-mi ţin în frâu limba slobodă. 
Mâna mi-a tremurat când am deschis ușa bucătăriei. 

— Ai întârziat, a spus Emmet, fără să se-ntoarcă să mă privească. 


Stătea la masă și se holba, concentrat, la un măr suspendat în aer. 
Fructul se rotea încet, cu coaja desprinzându-i-se sub forma unei 
fâșii subţiri și curate. 

— Da, îmi pare rău. Mi-a abătut ceva atenţia, am răspuns. 

Am ocolit masa și m-am așezat vizavi de el, incapabilă să rezist 
atracției pe care o exercita. Era atât de sumbru, atât de pasionat. 
Atât de captivat. Cu câteva luni în urmă, bărbatul din faţa mea nu 
era nimic mai mult decât o mână de pământ de pe aleea noastră 
pentru mașini. Ca golem, fusese foarte îngrijit, ba poate chiar 
exagerat de îngrijit şi, cu siguranţă, exagerat de sigur de sine. După 
câteva luni de existență ca om, căpătase o înfățișare mult mai 
sălbatică. Umbra de pe obrajii lui spunea că-n dimineața aceea nu se 
bărbierise, iar părul lui negru, cândva tuns cu grijă, era acum mult 
mai lung și cădea în bucle dese, nepieptănate. Şi l-a dat deoparte de 
pe frunte și, după înfățișarea jalnică a mâinilor sale, mi-am dat 
seama că-și făcuse obiceiul să-și roadă unghiile. 

— Te lași distrasă prea ușor, a spus, şi mărul a încetat să se 
rotească, zburând în schimb drept spre fața mea. 

Am ridicat mâna ca să-l resping şi, cât ai clipi, a ars și a căzut în 
chip de cenușă. Emmet s-a uitat la mine, câtuși de puţin 
impresionat. 

— Chiar era nevoie de așa ceva? Ai folosit prea multă forță ca să 
scapi de o ameninţare atât de neînsemnată. 

— Nu începe, i-am spus. Nu sunt în toane bune. 

Cuvintele lui își atinseseră prea bine ţinta. Fumul înălțat din 
pulberea rămasă din măr îmi aducea aminte de mirosul cărnii 
calcinate a bătrânului. 

— Eşti voluntară, a spus, ignorându-mă. Încăpăţânată. Nu te 
concentrezi. Familiile m-au întrebat când vei fi gata să-ți iei în 
primire rolul de ancoră. Va trebui să le spun că nu ştiu. Că nu-mi 
acorzi timp suficient. Că nu-i acorzi magiei tale suficient timp. 

M-am înfierbântat și am simţit temperatura crescând în jurul 
nostru. În spatele meu zăngănea ceva - vasele din bufet începuseră 
să se cutremure. 

— Bun. Bun, a zis Emmet împingându-se în masă ca să se ridice. 
Eşti plină de forță. De pasiune. Acum să vedem cum controlezi și 


una, și alta. 

S-a apropiat de mine și s-a oprit chiar în fața mea. Mi-am 
încleștat mâinile, simțind cum creștea în ele un foc în care fierbea 
electricitatea. Ușile bufetului s-au deschis și s-au închis trântindu-se. 
Un pahar a căzut pe podea și s-a spart, trimițând în aer așchii 
minuscule care-au rămas suspendate, ca nişte mici prisme letale. Mă 
comportam magic, aşa cum, înainte de a-mi fi înapoiată magia, nu 
îndrăznisem să mă port niciodată. 

Emmet m-a prins de încheieturile mâinilor. Mă domina cu 
înălțimea lui. Ochii lui negri mă ardeau cu o privire plină de... ce 
anume? Furie? S-a aplecat spre mine. 

— Ce se petrece aici? 

Vocea lui Peter a răsunat în încăpere. M-am întors și l-am văzut 
în cadrul ușii, și așchiile de sticlă au căzut pe podea ca stropii de 
ploaie. Vasele şi-au încetat zăngănitul. 

Liniştea s-a reîntors. 

Emmet mi-a eliberat încheieturile mâinilor și a vorbit. 

— Ne antrenăm. Tu n-ar trebui să fii aici. 

Peter a intrat cu pași apăsaţi și mi-a pus pe umăr o mână 
posesivă. 

— Nu-mi spune tu mie unde ar trebui și unde n-ar trebui să fiu și 
nu-mi spune mie că adineauri am văzut aici ceva care se numește 
„antrenament”. O cunosc pe Mercy și ştiu când o scoate ceva din 
sărite. Nu e nevoie să văd bucătăria făcută zob ca să-mi dau seama. 

— Trebuie să-nveţe cum să-şi controleze magia. Și pentru asta 
trebuie să-nveţe cum să-și controleze pasiunile. 

— E gravidă. N-are nevoie de genul ăsta de stres. 

— Te referi la cineva care e de față. Și care poate vorbi în numele 
său, i-am spus lui Peter, dar am făcut-o mângâindu-i braţul. 

Adoram felul în care se străduia să mă apere, chiar și când avea 
de-a face cu ceva pe care eu însămi nu fusesem în stare să-l înțeleg 
sau să-l controlez. Undeva, în adâncul sufletului, știam că Emmet 
are dreptate. Trebuia să-nvăţ să stăpânesc energia care curgea prin 
mine. Gaura din pieptul sărmanului om pe care-ncercasem să-l 
salvez era o dovadă suficientă. Îmi doream să pot vorbi cu Emmet 
despre cele petrecute, dar dezaprobarea lui m-ar fi copleșit. Şi-mi 


doream să-i pot dezvălui lui Peter ce se întâmplase, dar și-ar fi făcut 
griji pentru mine. 

— N-are importanţă, a răspuns Peter. Te iau de-aici. 

Mi-a tras scaunul și m-a ridicat în picioare. 

— N-am terminat. De fapt, nici n-am început cu adevărat, a zis 
Emmet. 

Și-a încrucișat braţele și s-a sprijinit cu nonşalanţă de frigider. 
Părea de un calm desăvârşit. Iritant de relaxat. 

— O, ba da, aţi terminat. 

Peter m-a condus către ușă. Când am trecut pragul, m-am uitat 
peste umăr și l-am zărit pe Emmet. Dacă n-aș fi știut că e imposibil, 
aş fi jurat că-n privirea lui e gelozie. 

— Mai devreme sau mai târziu va trebui să-i fac faţă, am spus. 

— Dar nu acum. Nu știu ce se întâmpla acolo, dar nu vreau să-ţi 
mai petreci timpul cu tipul ăsta. Nu e bine nici pentru tine, nici 
pentru copil. 

— Familiile vor să lucreze cu mine. Să mă-nveţe cum să-mi 
folosesc magia. Cum altcumva aș fi putea fi vreodată în stare să 
preiau sarcina de ancoră a barierei? 

— Puțin îmi pasă ce vor familiile, Mercy. 

Peter s-a oprit locului şi s-a întors spre mine. 

— Nu-mi pasă decât de familia noastră. De tine, de copil și de 
mine. De nimeni și nimic altceva. 

— Și mie la fel, am spus, aplecându-mă spre el ca să-l sărut. 

I s-au luminat ochii, verzi și albaștri, și calzi, și iubitori. 

— Dar trebuie să-nvăţ să controlez magia asta din mine. M-ai 
văzut acolo, înăuntru. Trebuie să fac progrese şi să-mi îndeplinesc 
datoria. Bariera m-a dorit. M-a ales. Știu că pare o nebunie, dar 
crede în mine, și în viaţa mea n-au fost prea mulți oameni care să 
facă asta. 

— Eu am crezut întotdeauna în tine. Cu magie. Fără magie. Am 
crezut întotdeauna în tine și o să cred întotdeauna. 

— Știu. Ştiu atâta lucru. 

— Bine. 

Peter a făcut o pauză. 

— Ascultă, știu că nu e cel mai potrivit moment pentru un 


asemenea subiect, dar în dimineaţa asta am venit aici dintr-un 
anumit motiv. 

A șovăit, căutându-și cuvintele potrivite. 

— Continuă. Spune ce-ai de spus. 

A dat scurt din cap. 

— Șeful meu a aflat că lucrez în paralel în weekenduri şi mi-a 
spus că trebuie s-aleg. Și am ales. M-am hotărât să renunţ la slujbă și 
să lucrez tot timpul pentru propria mea companie. Vreau să 
construiesc un viitor pentru noi, Mercy, să am ce-i lăsa lui Colin 
moștenire. Nu vreau să mai fiu sluga nimănui. 

— E minunat. 

M-aș fi simțit mai bine dac-ar fi luat hotărârea după o discuţie cu 
mine, dar oricum l-aș fi încurajat să facă exact ceea ce făcuse, dacă 
mi-ar fi vorbit despre asta. 

— Ei, stai aşa. Mai e ceva. 

S-a îndepărtat de mine cu câţiva pași şi s-a sprijinit de camioneta 
lui. 

— Pot lua lucrări mici de unul singur, dar n-am ce-mi trebuie ca 
să pun temelia afacerii pe care vreau s-o încep. N-am bani ca să 
cumpăr echipamente şi ca să angajez oameni. 

— Asta nu e o problemă. Cum ţi-am mai spus, acum, când mi s-a 
dat acces la fondul familiei, am o grămadă de bani. 

Suma de pe cecurile lunare mă uluise. Când sosise primul, îmi 
imaginasem că e vorba de banii pentru un an întreg. Crescusem fără 
să-mi dau vreodată seama cât de bogată e familia mea. Poate că ăsta 
era un lucru bun. 

— Nu, a zis Peter, îndreptându-și arătătorul spre mine. Ţi-am 
spus ce cred în privința banilor luaţi de la tine. Te rog să mă-nţelegi, 
am nevoie să crezi în mine și să mă susţii, dar trebuie să fiu în stare 
să stau pe propriile picioare. 

— OK. Înţeleg. Sau cel puţin așa cred. 

N-am putut să nu zâmbesc. 

O expresie de ușurare i-a inundat fața, dar în clipa următoare 
sprâncenele i s-au încruntat din nou. 

— Am găsit un partener. Pe cineva care mă poate susține 
financiar. Și care, cu atât mai important, are un proiect, unul mare, 


și vrea să-l transpună în faptă. Imediat. 

Ezitarea lui a fluturat un steag roșu. De-asta luase hotărârea fără 
contribuția mea. 

— Şi cine e acest cineva? 

— Tucker, a spus, lăsându-mă cu gura căscată. Tucker Perry. 

— Cred că glumești, am spus, întorcându-i spatele, gata să mă 
reped înapoi, în casă, până când mi-am dat seama că Emmet trebuia 
să fie încă acolo, așteptându-mă și probabil savurând fiecare clipă a 
spectacolului pe care i-l ofeream. 

— De omul ăsta te descotorosești mai greu decât de-o căpușă de 
pădure, am spus, aproape aducând un zâmbet pe buzele lui Peter. 

Dar i-am aruncat o privire care i-a schimbat brusc expresia feţei. 

Tucker era când prietenul, când fostul prieten al mătușii Ellen. În 
clipa aceea era fostul și mă rugam creatorului meu să rămână așa. 
Era prea onctuos, prea sigur de el. Pe lângă avocat și constructor 
imobiliar, Tucker era și seducător de profesie. Se culcase cu o bună 
parte din populaţia feminină a orașului, dar și cu un număr 
considerabil de bărbaţi. La un moment dat, pusese ochii și pe 
logodnicul meu şi pe mine, făcând-o pe Ellen să-l amenințe că-l 
transformă în clapon dacă nu ne lasă în pace. Tucker era un 
prădător, un șarpe neted, alunecos. Faptul că Peter voia să și-l facă 
partener de afaceri îmi depășea puterea de înţelegere. 

— Nu, ascultă-mă, a spus Peter, întinzând mâna spre mine. Ideea 
nu e atât de nebunească pe cât pare. În zilele noastre nu mai 
construiesc mulți pe-aici, nicidecum oameni dispuși să riște lucrând 
cu un tip abia lansat în afaceri. Tucker o fi un nemernic, dar are și 
bani, şi proiecte. Te rog să mă susţii în privinţa asta. Te rog. 

Gândul că Emmet ne privea m-a făcut să capitulez mai repede 
decât aș fi făcut-o altminteri. 

— Bine. O să te susțin, de probă. Dar nu sunt convinsă că e o idee 
bună. Până una-alta, ia-mă de-aici. 

M-am apropiat de camionetă și l-am lăsat să-mi deschidă portiera. 

— Unde mergem? 

— Nu contează. Oriunde altundeva decât aici. 

— Ai spus „oriunde”, a zis Peter, pornind motorul camionetei. În 
plus, mama moare de nerăbdare să-ţi vorbească. 

Mi-am ridicat ochii spre steagul Irlandei, arborat cu mândrie în 
afară, către fluviu. Stătea acolo, ca unic simbol al localului Magh 
Meall, dar asta n-avea importanţă. Berea neagră de grâu, îndulcită 
cu miere, și mica scenă pe care dădeau spectacole talentele locale 
făceau barul părinţilor lui Peter popular atât printre turiști, cât și 
printre localnici. În sezonul turistic, şeful pompierilor împărțea 
adesea personal păhărele de băutură, asigurându-se că legea 
capacității maxime e respectată. 

Eram încă în toane rele din pricina veștii bombe cu Tucker, ca să 
nu mai vorbesc de tot ce se-ntâmplase înainte de asta. Asocierea lui 
Peter cu Tucker nu reprezenta nimic mai mult decât o iritare 
minoră. Individul știa cum să facă bani și nu mă-ndoiam că dorea 
să-şi păstreze părțile intime ale anatomiei la locurile lor. Nu mă 
simţeam încântată, dar probabil că rezultatul final n-avea să fie un 
dezastru total. Mi-am simţit umerii relaxându-se. 

— Fie, am acceptat. Dar mama ta ar face bine să nu-i vorbească 
tot timpul burţii mele, cum s-a-ntâmplat rândul trecut. 

Peter era destul de nebun ca să izbucnească în râs, dar s-a 
controlat imediat şi și-a ridicat mâinile, cu palmele în față. 

— Îmi pare rău, a zis, aplecându-se cu prudenţă ca să mă sărute. 
O să discut cu ea despre asta. E pur și simplu încântată de copil. 

— Ei, peste cinci luni o să-şi poată petrece tot timpul gângurind 
împreună cu Colin, dar, până atunci... 

— Am înţeles. 

Peter a sărit din camionetă şi a ocolit-o ca să-mi deschidă portiera 
şi să m-ajute să cobor, un gest care nu era necesar, dar pe care-l 
apreciam. A și închis-o în locul meu și m-a luat de braţ. 

— Te porţi ca un gentleman numai fiindcă te temi că mama ta ne- 
ar putea vedea. 

— Al naibii de adevărat, a zis el, bătându-mă pe braţ, în timp ce 
mă conducea spre ușa localului. 


Am râs fără să vreau. M-am ridicat pe vârfuri și l-am sărutat. 

Imediat ce am trecut pragul, mama lui s-a și năpustit asupra 
noastră. 

— Mercy! Fetița mea frumoasă! Îmi pare atât de bine că te văd! 

S-a silit să mă privească în ochi, în loc să se uite imediat la 
mijlocul meu. 

— Oh, dă-i drumul, am zis, şi ea s-a grăbit să se apropie și să-şi 
pună amândouă mâinile pe burta mea. 

— Și pe tine, micuțul meu Colin. Bunica te iubește, prichindelule. 

— OK, mamă. Ajunge, a zis Peter. 

Ochii lui străluceau de fericire și inima mi-a tresăltat ușor când i- 
am văzut. Îl iubeam cu adevărat. Așa cum iubeam și copilul pe care- 
l purtam. 

— Așază-te, m-a invitat mama lui. Iar tu fă o plimbare, i-a spus 
lui Peter. Vreau să vorbesc „ca-ntre fete” cu logodnica ta, aici de 
față. 

Peter s-a uitat la mine, cu întrebarea „ce-ar trebui să fac?” afişată 
pe chip. 

— E OK, am zis. 

— Ia-o uşurel, i-a spus mamei lui. 

— Haide, fugi de-aici, i-a răspuns ea. 

Tonul era jucăuș, dar ordinul din spatele lui se vedea clar. 

— Mă-ntorc peste o oră, m-a asigurat Peter, înainte de a se- 
ndrepta spre ușă. 

Doamna Tierney l-a urmat și a încuiat în urma lui. 

— Ca să m-asigur că ne bucurăm de puţină intimitate, a spuse. 
Aduc niște ceai. 

De fapt, nu voiam ceai, dar m-am gândit că o cană îmi dădea ceva 
de făcut cu mâinile. Îmi era dragă mama lui Peter. O cunoșteam, 
practic, dintotdeauna, dar în prezenţa ei mă simţeam totuși un pic 
cam agitată. Avea idei foarte bine conturate despre ceea ce se 
cuvine sau nu și obișnuia să și le impună cu mână de fier. Poate 
căpătase însușirea asta având de-a face, de-a lungul anilor, cu atâţia 
clienţi beţi, dar mie mi se părea întotdeauna oarecum tulburătoare. 

— Mulţumesc, am răspuns. 

După câteva minute, s-a întors cu un ceainic și cu două căni grele. 


Mirosul de mentă mi-a întors oarecum stomacul pe dos, dar m-am 
decis să nu spun nimic. Şi ea a păstrat tăcerea cât a turnat ceaiul, 
dar mă fixa cu privirea. A împins o cană către mine și m-am grăbit 
s-o iau, recunoscătoare pentru încurajarea pe care mi-o oferea 
căldura din palme. 

Câteva clipe mai târziu, mama lui Peter a sorbit din cana ei, apoi 
a pus-o din nou pe masă. 

— Ei, fetiţa mea. În viaţa ta s-au petrecut multe schimbări în 
ultima vreme. 

Cu asta chiar că mă nimerise. N-am zis nimic, m-am mulțumit să 
dau din cap. 

— Vreo veste de la sora ta? Se simte bine în California? 

Fuseserăm nevoiţi să ţesem o invenţie în jurul dispariţiei surorii 
mele. Povestea noastră spunea că, după despărțirea de Jackson, 
Maisie se hotărâse să vadă cum e viața pe cealaltă coastă. Nici 
măcar Peter nu știa adevărul. M-am gândit la conclavul de familie la 
care luaserăm parte eu, Iris, Ellen şi Oliver. Căzuserăm de acord să-i 
ascundem lui Peter adevărul, protejându-l. M-am întrebat dacă, cu 
douăzeci de ani în urmă, purtaseră o discuţie similară și se 
convinseseră reciproc să mă protejeze și pe mine de adevăr, 
spunându-mi că mama nu mai trăia. 

— Se simte foarte bine, am răspuns. Încearcă să se hotărască dacă 
e mai bine să se stabilească în apropiere de San Francisco, sau poate 
mai la sud, pe lângă Los Angeles. 

— Ei, e un pic cam ciudat că unchiul tocmai ţi s-a întors din 
California numai ca să rămâi fără sora ta, plecată în același stat. 

— Carta orașului Savannah nu permite decât prezenţa unui 
anumit număr de Taylori în același timp, am glumit. 

Buzele ei s-au curbat în ceea ce părea aproape un zâmbet. 

— Ei, dar tu n-o să mai fii o Taylor prea mult timp, nu-i aşa? O să 
devii una de-a noastră, o Tierney. 

M-am foit puţin. Mătușa Iris și mama lui Peter complotau fără 
fereală ca să ne forţeze să ne căsătorim. Voiau să vină copilul pe 
lume într-o familie de oameni căsătoriți, dar gândul organizării unei 
nunţii, colac peste pupăză, era copleșitor. 

— Doamnă Tierney... am început. 


— Nu mai e cazul să-mi spui doamnă Tierney. Eşti femeie în toată 
firea, nu o fetiță de doisprezece ani. Nu trebuie să-mi spui „mamă”, 
dar doresc cu sinceritate să-mi spui pe nume. 

Când a pronunţat cuvântul mamă, în minte mi s-a conturat chipul 
mamei mele. Avea să fie acolo la naşterea fiului meu? Tânjeam s-o 
revăd. Nu mă-ndoiam că, dac-aș fi putut s-o conving să vină acasă și 
să stea de vorbă cu mătușile mele, am fi putut cumva s-o scoatem la 
capăt. Am fi putut să deslușim dedesubturile, să aflăm cum le 
păcălise sau cum le silise Ginny să fie de acord cu planul ei bolnav. 

Mi-am lăsat deoparte gândurile la mama și m-am concentrat 
asupra stânjenitoarei clipe prezente. 

— Bine, Claire, am răspuns, rostind numele cu prudenţă. 

Părea straniu, dar m-am silit să-l pronunt. 

— Ei, n-a fost chiar atât de greu, nu? 

— Nu, doar că... 

— Doar că nu vrei să-și bage viitoarea ta soacră nasul în planurile 
voastre de nuntă. Înţeleg. Nu-ţi face griji. Nu-mi pasă unde o 
organizați. Nici cine o oficiază. N-am nicio treabă cu rochia, cu 
florile, cu tortul. Mă interesează doar s-o faceţi cât mai curând. Nu 
mai e mult până când sarcina ta o să devină vizibilă. 

— Nu văd de ce ar conta asta. 

— Păi, pentru fotografii, a răspuns, ca și cum mi-ar fi explicat 
ceva evident. Poate că pentru tine n-are importanță. Poate că nici 
pentru Peter. Dar, peste câţiva ani, va avea pentru micul Colin. 

N-am spus nimic, dar ea mi-a înțeles reacţia. 

— Vrei să te măriți cu fiul meu, nu-i aşa? 

— Bineînţeles că vreau. 

Am ezitat. 

— Dar, în clipa asta, simt că viața mea mi-a scăpat oarecum de 
sub control. Sper să pot încetini lucrurile. Să pot face totul în ritmul 
meu. 

— Îmi pare rău, draga mea, dar trebuie să-ţi spun bun-venit în 
lumea părinților. Timpul tău nu-ți mai aparţine. Însă n-o să te 
presez. Nu înainte de o săptămână sau două, a spus, făcându-mi cu 
ochiul. 

Am sorbit din ceai şi mi-a părut imediat rău. Mirosul mă deranja 


mai mult decât gustul. M-am împotrivit unui val de greață. Doamna 
Tierney, Claire, a întins mâna şi mi-a dat cana deoparte. 

— E în ordine. Eu, când eram gravidă, nu puteam să suport 
scorțișoara. 

A dus cănile pe bar, apoi s-a întors pe scaunul ei cu o expresie 
mult mai serioasă. 

— Copilașul. E sănătos, nu? Ceva neobişnuit? 

— Nu, doctorul zice că totul arată într-adevăr bine, am răspuns, 
pe cel mai liniștitor ton de care mă simțeam în stare. 

— Nu mă interesează părerea doctorului. Ellen ce-are de zis? 

I-am luat mâna. 

— Ellen spune că bebelușului îi merge foarte bine. Jură că-l aude 
cântând. 

Am crezut că vestea asta picantă o s-o distreze, dar ea s-a 
încruntat. 

— Seamănă cu tatăl lui, da, seamănă, a zis. Ei, e bine. Dar spune- 
mi, a adăugat, schimbând vorba, tipul ăla înalt care stă la familia ta 
de ceva vreme... Cel brunet, care se uită urât tot timpul. 

— Emmet? am întrebat, știind foarte bine că descrierea nu se 
potrivește nimănui altcuiva. 

— Da, Emmet. Vă e rudă? 

— Nu, am răspuns. E un prieten de familie. 

M-am simţit mulțumită de sinceritatea cu care puteam răspunde. 

— Atunci îl cunoşti de ceva timp. 

— De fapt, numai de vreo câteva luni. Ce-i cu el? 

— Nimic, doar că-n ultima vreme se învârte cam mult prin 
taverna noastră. Îşi petrece timpul savurând băuturi și punând o 
grămadă de întrebări despre familia noastră - despre Colin, despre 
Peter, despre mine. Cum ne-am cunoscut eu și Colin? De câtă vreme 
eram căsătoriţi când s-a născut Peter? 

A ezitat. 

— În familie mai sunt și alți roșcovani prea voinici? Pentru asta a 
fost cât pe ce să primească un pumn în ochi. 

— L-a jignit pe Colin? 

— Nu, m-a jignit pe mine. Chiar dacă n-a vrut să insinueze nimic, 
tot a pus mai multe întrebări decât permite politețea. 


— Nu prea știe să se poarte în societate, dar e inofensiv. 

— Nu contează. Treaba asta nu-mi place, şi nu-mi place nici el. 

Ochii îi ardeau de furie. 

— O să vorbesc cu el, o să-i spun... 

— Nu. Mă port prostește, a dat ea brusc înapoi, fluturându-și o 
mână. Nu-i spune nimic. 

Ușa s-a zgâlțâit, ca și cum i-ar fi încercat cineva mânerul. 

— E închis. Întoarce-te la cinci! a strigat viitoarea mea soacră, 
fără să se ridice de pe scaun. 

S-a auzit o bătaie insistentă și autoritară în ușă. 

A urmat încă una, de data asta mai puternică, şi în colțul ferestrei 
au apărut niște polițiști în uniformă. Mi s-a ridicat inima în gât în 
timp ce am schimbat o privire cu Claire. Era o femeie subțirică, dar 
s-a ridicat împingându-se în masă de parcă întreaga greutate a lumii 
ar fi căzut asupra ei. S-a luptat cu încuietoarea, apoi a deschis ușa la 
perete. În cadrul ei a apărut detectivul Cook, aureolat de lumina 
soarelui care i se revărsa în jur. 

— Doamnă Tierney, a început el, soțul dumneavoastră e aici? Aş 
vrea să vorbesc cu amândoi. 

— Peter, am spus, sărind de pe scaun și repezindu-mă la ușă. 
Peter e teafăr? 

— Bună, domnişoară Taylor, a zis, evident câtuși de puţin 
încântat să mă găsească acolo. Nu-ţi face griji. N-are nicio legătură 
cu Peter. 

Claire și-a îngăduit să respire. 

— Intraţi, domnule poliţist. 

Cook a trecut pragul, urmat de polițiștii în uniformă care se 
uitaseră pe fereastră. 

— Soţul dumneavoastră? a întrebat. 

— Colin nu e acum aici. E cu un distribuitor, au ceva de lămurit 
în privinţa unei facturi. O să se-ntoarcă înainte de a deschide pentru 
noapte. Despre ce e vorba? 

Cook s-a uitat la mine și Claire i-a ghicit gândurile. 

— E în ordine. Face parte din familie. 

Mi-am dat seama că, pentru detectiv, eram o sâcâială și un 
inconvenient exact în măsura în care era și el acelaşi lucru pentru 


mine. M-am simţit oarecum insultată, deşi n-aveam dreptul. Adam s- 
a uitat la mine, probabil curios să afle cum făcusem saltul de la un 
soi de prietenă sau ceva de genul ăsta la o membră a clanului Tierney. 
Nu făcuserăm din sarcina mea o știre cunoscută tuturor și nu existau 
planuri oficiale de nuntă. 

— Bine. 

A scos din buzunarul hainei o fotografie polaroid veche. Era într- 
o pungă transparentă, pentru probe. 

— Recunoașteţi fotografia asta? 

Claire a luat punga și i-a privit cu atenție conţinutul. I s-au 
înmuiat picioarele şi s-a lăsat greoaie pe un scaun. M-am așezat 
lângă ea şi, fără să-i cer permisiunea, i-am smuls fotografia din 
mână. Plasticul întuneca întru câtva imaginea, dar asta nu te 
împiedica s-o recunoști imediat. În poză erau Colin, tatăl lui Peter, şi 
Claire, cu un bebeluș în brațe. Probabil era Peter, dar părea atât de 
sfrijit şi de bolnăvicios încât îmi era greu s-accept asta. M-am 
concentrat asupra fundalului și mi-am dat seama că fotografia fusese 
făcută chiar în încăperea în care ne aflam. 

Adam s-a întins şi mi-a luat-o dintre degete. 

— Doamnă Tierney? 

— Da, a răspuns ea, regăsindu-și sângele rece. Evident. Nu știu 
cine ar fi putut s-o facă, dar e în ziua când am adus bebelușul — 
adică pe Peter — acasă. Unde aţi găsit-o? 

— În momentul ăsta aveţi vreo rudă sau vreun prieten în vizită? 

— Nu. Niciunul, a răspuns ea, apoi și-a repetat întrebarea: Unde 
ați găsit fotografia asta? 

— Azi-dimineaţă am primit un telefon care ne-a anunţat că a fost 
găsit trupul unui bătrân, lângă Ogeechee, chiar pe marginea 
drumului. N-avea niciun act de identitate asupra lui, dar i-am găsit 
asta în buzunar. În lumina unor amănunte neobişnuite, trebuie să-i 
privim moartea cu suspiciune. 

Am simţit că pălesc. Ochii mi-au fost atrași către Claire — și ea se 
albise la față în aceeași măsură. 

— Detest s-o fac, dar trebuie să vă cer să veniți cu mine. Să 
vedem dacă puteți identifica trupul. 

— Da, desigur, a murmurat ea. Îl sun pe Colin. Îi spun să vină să 


ne-ntâlnească. 

— Apreciez gestul, doamnă. 

Când ea s-a îndepărtat de masă, îndreptându-se spre telefonul de 
lângă bar, Cook m-a privit în adâncul ochilor. 

— Ştii ceva despre asta? 

— Bineînţeles că nu, m-am răstit. 

Prea repede. Prea defensiv. Am clătinat din cap. 

— Habar n-am ce se petrece. 

În minte mi-a venit proverbul biblic: „Să știți că păcatele voastre 
vă vor ajunge.” Vinovăţia şi regretul mi-au împins un firicel de 
sudoare în josul șirei spinării. 

Adam a dat din cap, ca şi cum mi-ar fi acceptat spusele, dar ştiam 
că nu e așa. Şi-a silit trupul să adopte o poziție mai relaxată și şi-a 
dus mâna în buzunar, după omniprezentul lui blocnotes negru. Îl 
văzusem purtându-se la fel când venise să mă interogheze în 
legătură cu uciderea cu Ginny. Își folosea carneţelul ăla ca pe un 
sprijin, atrăgea atenția martorului asupra lui, îl făcea să creadă că 
adăpostea o listă de fapte incontestabile care-l aduceau pe primul 
loc în lista suspecţilor din cazul investigat. Obiectul putea fi 
considerat anacronic, dar era, totodată, o unealtă eficientă. 

Claire a închis telefonul și Adam și-a pus blocnotesul la loc, 
reîndreptându-și atenţia spre ea. Însă detectivul avea instincte 
excelente și era în primul rând extrem de tenace. Avea să se întoarcă 
la mine. Eram sigură de asta. 

— E deja pe drum, i-a spus Claire lui Cook. Mercy, vrei să rămâi 
aici şi să-l ajuţi pe Peter să deschidă dacă nu ne-ntoarcem la timp? 

— Bineînţeles, am răspuns. 

Claire m-a sărutat pe obraz când a trecut pe lângă mine. 

— Iată o fată bună, a zis. Domnilor polițiști? 

Au plecat toţi patru, lăsând ușa să se trântească în spatele lor. M- 
a străbătut un val subit de panică și am redeschis ușa, apoi am ieşit 
împleticindu-mă. Aerul proaspăt m-a îmbrățișat ca un prieten 
primitor, dar pe urmă prin dreptul soarelui a trecut un nor, lăsându- 
mă înfrigurată și neliniștită. 

Am rămas afară, în faţa ușii închise, încercând să scap de panică. 
M-am înconjurat cu braţele, frecându-mi pielea înfiorată de pe ele. 
Cine era bătrânul care-mi ieşise în cale? Între el și familia Tierney ar 
fi putut exista vreo legătură? De ce fusesem atât de proastă încât să- 
mi închipui că-l puteam resuscita? 

— Ce nu e-n ordine, frumoasă doamnă? m-a făcut să tresar o voce 
de bărbat. 

Mușchi voluminoși, aproape inflexibili; mai înalt decât mine, dar 
totuşi scund pentru un bărbat; capul proaspăt ras. Purta un tricou cu 
steagul Confederaţiei rebele, cu mânecile tăiate ca să lase la vedere 
tatuajele care-i acopereau braţul drept. Deși mintea mea n-a reușit 
conștient să treacă în revistă numeroasele componente din 
alambicatul model al tatuajului, subconștientul a înregistrat câteva 
simboluri și le-a considerat de rău augur. Accentul lui, felul în care 
se mișca, ca și absolut tot ce-l caracteriza, spuneau „bădăran”. 

Din prima clipă în care am dat cu ochii de el, am știut că nu-mi 
place, că-l detest în totalitate, dar mi-am impus să-i zâmbesc. 
Instinctul m-a sfătuit să fiu politicoasă. Să nu-l provoc. 

— E totul bine, mulțumesc. Am avut o dimineaţă un pic cam 
neplăcută, atâta tot. 

I-au scânteiat ochii — negri, aspri, cam prea apropiaţi, umbriţi de 
frunte. S-a apropiat cu un pas. Soarele i-a licărit pe mânerul unui 
cuţit de vânătoare, de genul celor numite „înjunghietor de porci”, pe 
care-l purta legat de gambă. 

O femeie, cu părul oxigenat de-o amatoare, împletit într-o coadă, 
şi cu machiajul întins peste un ten urât, a venit lângă el și și-a 
atârnat braţul de umărul lui. 

— Mie mi se pare mai degrabă un pic de greață matinală, a zis. 

Și-a îndreptat bărbia în jos și m-a privit cu asprime, cu ochii 
mijiţi. Își marca teritoriul. Mă informa, fără cuvinte, că bărbatul îi 
aparține. Domnul s-o aibă în pază, n-avea decât să și-l păstreze, 
numai că el a săltat din umăr, dându-i la o parte braţul, și a venit 
mai aproape de mine. 


— Neh, nu se poate. N-are verighetă pe deget. Şi, dacă te uiţi la 
ea, poți spune că nu-i genu” care-și desface picioarele ca să zică 
„salutare”. N-am dreptate, băiete? 

Cu coada ochiului, am văzut o mișcare. Altcineva din grupul lor, 
mult mai tânăr. De vârsta unui licean, poate? Era deja cu câţiva 
centimetri mai înalt decât șeful haitei. Conformaţia trupului îl 
înscria în categoria ectomorfilor — foarte musculos, însă mult mai 
zvelt decât amicul lui. Se foia în spatele celorlalți doi, mulțumindu- 
se să rămână doar destul de aproape ca să sugereze că le e complice. 
Jeanși soioși, păr blond murdar, furie în ochii albaștri, zâmbet 
strâmb. Era un puști frumos, prea frumos ca să fie copilul lor și, la 
drept vorbind, cam prea mare ca să fie al lor, chiar și după 
standardele de pe coclauri. Un frate? Un văr? Un prieten? Indiferent 
ce i-ar fi adus împreună, rămânea cel mai arătos dintre cei trei. 
Ochii lui dușmănoși care luceau aveau expresia unui om care 
așteaptă ceva palpitant. Am simţit un gol în stomac când mi-am dat 
seama că, indiferent ce s-ar fi așteptat să-l excite, avea legătură cu 
mine. 

— Trebuie să mă-ntorc înăuntru, am spus, căutând pe bâjbâite 
mânerul ușii din spatele meu. 

— A, n-ai de ce să fugi atât de repede, a zis bărbatul mai vârstnic. 
Speram să ne putem cunoaște puţin. Că putem afla câte ceva despre 
frumosul vostru oraș. Vino-ncoace, Joe, și prezintă-te doamnei. 

Puștiul s-a apropiat şi a completat un semicerc, blocându-mă. 
Singura mea scăpare era în spatele ușii localului. 

— Salut, a spus, și i-am simţit mirosul excitării. 

De aproape, îmi puteam da seama că avea ceva mai mulți ani 
decât mi se păruse la prima vedere. Șaisprezece? Optsprezece? În 
ochi n-avea nici urmă de empatie, de omenie. Aura lui era exact 
combinaţia de inocenţă și pericol potrivită ca să fascineze o fată cu 
înclinaţie către gesturi nebunești. Mă temeam pentru cea care s-ar fi 
lăsat captivată de farmecul lui. 

— Vezi, n-a fost chiar atât de rău, nu-i așa? a întrebat bărbatul, 
dar nu mi-am dat seama dacă vorbise cu mine sau cu acel Joe. Eu 
sunt Ryder. Ryder Ludke. Ea e Birdy. Spune „salut”, Birdy. 

Femeia a păstrat tăcerea până când Ryder și-a înclinat ușor capul 


spre ea, o promisiune de violență dezlănţuită concentrată într-un 
gest atât de sumar. 

— Salut, a zis ea, strângând din umeri şi trăgându-se cu un pas 
într-o parte. 

— Poate vrei să ne inviţi în frumosul tău local și să ne oferi o 
libaţie? 

Întrebarea avea greutatea unui ordin. 

— Libaţie, a repetat papagalicește Joe, apoi a râs zgomotos. 

El și Ryder au schimbat o privire care preamărea inteligenţa celui 
de-al doilea. Am presupus că erau oameni ai trenului, vagabonzi 
moderni, la fel de dezgustători ca pe vremuri, dar fără nimic din 
romantismul de atunci. O specie de cerşetori care prinseseră 
rădăcini în Savannah și luau locul celor vechi, uneori băgând groaza 
în aceștia din urmă. Locul celor care vindeau trandafiri din frunze 
de palmier sau cântau la vreun instrument. Oamenii trenului apelau 
mai degrabă la intimidare decât la suveniruri ca să golească 
buzunarele turiştilor de surplusul de mărunțiș. 

— Îmi pare rău. Nu pot. Localul nu e al meu şi barul se deschide 
abia la ora cinci. Ne-am putea pierde autorizaţia de comercializare a 
băuturilor alcoolice. 

— Ei, haide. Eşti liberă, ești albă și ai douăzeci și unu de ani, nu-i 
așa? m-a întrebat Ryder. Poţi face orice naiba vrei. 

— Iar ceea ce vreau e să mă duc înăuntru şi să pregătesc localul 
pentru deschidere. 

Am găsit mânerul ușii și mi-am strâns degetele în jurul lui. Cei 
trei stăteau prea aproape de mine. Trebuia să mă mișc repede ca să 
nu poată da buzna înăuntru. Am răsucit mânerul și m-am împins cu 
spatele în ușă, dar aceasta nu s-a clintit. Se încuiase în urma mea. 

— Io unul credeam că numiţi cu toții Savannahul „Oraşul-Gazdă”, 
a spus Ryder, apropiindu-se cu încă un pas. 

Ceilalți doi i-au urmat exemplul, strângând cercul. 

— Tu nu ești prea ospitalieră. Unii s-ar putea simți jigniți. 

Mâna i-a coborât și şi-a plimbat un deget pe partea de deasupra a 
tecii cuţitului. Cu douăsprezece secunde și jumătate în urmă, locul 
ăla mișuna de polițiști. Acum, când mi-ar fi fost de folos, nu se mai 
zărea niciunul. M-am întrebat dacă oaspeţii așteptaseră să plece 


poliţia înainte de a se apropia. 

M-am gândit să descui ușa folosindu-mă de magie. Dar, dacă nu 
mă mișcam destul de repede ca să le-o trântesc în nas, ar fi putut 
intra după mine în bar. În vreme ce mă gândeam la asta, înaintaseră 
agale şi ajunseseră cu câţiva pași mai aproape. După încă unul sau 
doi, i-aș fi putut atinge dacă întindeam mâna. Sau m-ar fi putut 
atinge ei. 

M-am întrebat dacă să-mi folosesc cel mai bun truc -— ei, de fapt 
singurul meu truc — și să mă teleportez de acolo, dar am conchis că 
era mai bine să nu bat la ochi. Ultimul lucru de care aveam nevoie 
era să enervez și mai tare familiile afișându-mi talentele de 
vrăjitoare. Am respins valul de mânie care m-a cuprins când mi-am 
amintit că familiile mă lipsiseră de puterea de a mă apăra așa cum s- 
ar fi cuvenit. Trebuia să-mi păstrez capul limpede, și furia împotriva 
unor oameni care nu erau de față nu m-ajuta cu nimic. M-am gândit 
să scot ceva din sacul cu vrăji al unchiului meu. Oliver domnea ca 
rege al puterii magice de convingere, din care jumătate părea 
susținută de o simplă și veche încredere în sine. 

— Ei bine, îmi cer scuze în numele Biroului Vizitatorilor din 
Savannah, dar acum cred într-adevăr că e timpul să vă vedeţi cu 
toții de drum. 

Mi-am îndreptat spatele și mi-am încrucișat braţele, străduindu- 
mă să par fermă, dar destinsă, de parcă eu aș fi fost şefa. Joe și 
femeia pe nume Birdy au dat înapoi cu câţiva pași, însă Ryder nu s-a 
clintit. 

— Acum plecaţi! am ordonat. 

Ryder a chicotit, apoi şi-a şters zâmbetul cu dosul mâinii. 

— Tu, micuță doamnă, ești numa” bună să scoţi omv’ din ţâţâni, 
nu-i așa? Eşti frumușică, dar ai căpătat maniere de-a dreptul urâte. 
O să te-ajut cu plăcere să ţi le corectezi. 

În mod normal, doi din trei nu e rău, dar pe Ryder ăla nu 
reușeam să-l conving să plece. Trebuia să vorbesc cu Oliver despre 
asta. Era necesar să aflu unde greșeam, dar deocamdată aveam de 
rezolvat ceva mai presant. Am respirat adânc, comprimându-mi 
diafragma, și mi-am imaginat un zid care creștea între noi, nu doar 
despărţindu-ne, ci și împingându-l pe Ryder înapoi, silindu-i pe cei 


trei să plece. Braţul lui tatuat s-a întins spre mine, apoi a vibrat și i-a 
căzut pe lângă trup. 

Mi-a aruncat o privire urâtă şi a făcut un pas înainte cu brațele 
larg deschise, izbindu-se cu pieptul de bariera invizibilă pe care-o 
construisem între noi. Magia mea nu-l înspăimânta câtuși de puţin. 
Mai rău decât atât, privirea lui mi-a spus c-avea de gând s-o pună la 
îndoială, însă, o clipă mai târziu, s-a întors cu spatele și a pornit-o 
țanțoș înapoi, către fluviu. Joe s-a luat după el, mergând la câțiva 
pași în urma lui, ca un cățeluș îndrăgostit. Birdy a rămas locului cel 
mai mult. 

— Nu-mi placi, a spus, aruncându-mi o ultimă privire încărcată 
de ură. 

Sentimentul era mai mult decât reciproc, dar nu mi s-a părut 
înţelept s-o irit, mai ales fiindcă tocmai câștigasem bătălia aia. Mi- 
am ținut gura. 

— Birdy! a ordonat Ryder, şi ea s-a grăbit să i se alăture. 

I-am urmărit din priviri până când nu i-am mai văzut, apoi mi-am 
îndreptat atenţia asupra încuietorii. Am strecurat în ea o fărâmă de 
energie și mi-am imaginat forța ei modelându-se după forma părților 
interioare ale mecanismului, apoi condensându-se și întărindu-se. 
Aveam inima în gât când am răsucit-o. Am fost încântată când i-am 
auzit păcănitul — de data asta, magia mea lucrase așa cum dorisem. 

Am dat buzna înăuntru, trântind ușa în urma mea și grăbindu-mă 
s-o zăvoresc. Pe urmă m-am sprijinit de ea și am respirat adânc, 
încercând să mă calmez. Aproape c-am sărit pe bar când a sunat 
ceva. Vechiul telefon fix, galben cu butoane gri și fără nicio 
posibilitate de identificare a apelantului, a sunat iarăși. Am ezitat, 
dar am răspuns. 

— Salut, fetiță dulce, a zis Colin, și receptorul demodat a transmis 
cu fidelitate tristeţea din glasul lui. Mă bucur c-ai răspuns. N-am 
putut să-mi amintesc numărul tău de mobil nici în ruptul capului, 
dar pe ăsta îl am în minte de treizeci de ani. 

— Peter încă n-a ajuns aici, domnule Tierney. 

— Ah, ştiu asta, draga mea, Peter e aici, cu mama lui. Tocmai de- 
aia am sunat. Bărbatul găsit de poliţie. Era... ne e rudă. 

Mi-am încleștat mâna de bar ca să nu cad lată pe podea. Accident 


sau nu, am simţit vinovăția pentru ceea ce făcusem, strângându-mi 
pieptul ca un boa constrictor și scoțând tot aerul din mine. 

— În seara asta n-o să deschidem, aşa că ar fi cel mai bine să-ncui 
şi să te-ndrepți spre casă. 

— O clipă, domnule Tierney. O să rămân. Mi-ar plăcea să fiu aici 
pentru tine și pentru Claire, am spus, deși, la gândul ăsta, mi se 
învârtea capul. 

N-aveam idee cum aș mai fi putut da vreodată ochii cu părinţii lui 
Peter după cele întâmplate. Trebuia să găsesc, cumva, o cale de a 
mărturisi totul. 

— Nu vreau să te jignesc, fetita mea, dar eu şi mama avem nevoie 
de un timp în care să-l jelim în intimitate. Ne vom baza destul de 
curând pe tine și pe micul meu nepot ca să ne oferiţi alinare, dar în 
seara asta va trebui să ne lași singuri. Mama își vrea băiatul lângă 
ea, așa că eu nu mi-aş imagina c-o să-l văd pe Peter mai devreme de 
mâine dimineaţă. Acum trebuie să mă-ntorc la ei. 

— Domnule Tierney! am strigat, înainte de a avea timp să 
întrerupă legătura. 

— Da? 

— Cine era? 

— Unchiul meu Peadar, fratele tatei. Cred că voia să ne facă o 
vizită-surpriză. Nu l-am mai văzut de zeci de ani, de când era Peter 
în scutece, dar Claire se simţea foarte atașată de bătrânelul ăsta. La 
revedere, Mercy. 

— La re... am început eu, dar închisese deja. 

Am petrecut o noapte aproape fără somn şi, ori de câte ori am 
reușit să aţipesc, m-au bântuit coşmaruri în care apărea străunchiul 
lui Peter. Când m-am trezit din unul care s-a terminat cu un şarpe — 
un mocasin de apă care sâsâia la mine prin gaura pe care-o lăsasem 
în pieptul bătrânului - mi-am spus „ajunge” și am decis că e de 
preferat să rămân trează până la ivirea zorilor. Mi-am găsit telefonul 
şi am văzut că, în timp ce mă luam la trântă, în vis, cu ruda lui 
devenită zombi, Peter îmi trimisese un mesaj. Îmi spunea că mă 
iubește. Că mama lui e întoarsă pe dos. Cu adevărat întoarsă pe dos, 
având în vedere că nu-l mai văzuseră pe unchiul Peadar de mai bine 
de douăzeci de ani. Poate din cauză că poliția presupunea că e 
posibil să fi fost asasinat? Avea să mă sune după ce făcea, împreună 
cu Tucker, un tur al locului unde urmau să înceapă o construcție. 

Primele raze de soare m-au găsit trează și în drum spre Cimitirul 
Colonial, în căutarea lui Jilo. Își făcea vrăjile ceva mai departe, la o 
răscruce ascunsă în fundătura unde se termina Normandy Street, dar 
își încheia afacerile primindu-și banii acolo, în Colonial. 

— Ai fost ocupată, nu-i așa? a spus, în timp ce traversa greoaie 
terenul către mine, cu scaunul pliant pe care-l căra întotdeauna 
după ea în Colonial, servindu-i acum drept baston. 

— De unde ştii? 

— Fetiţo, e o secție de poliţie chiar lângă locul ăsta plin de oase, 
iar Mama o fi ea bătrână, dar nu e surdă. Acum spune-i tu cu ce te- 
ai ocupat. 

— După ce-ai plecat din depozitul de praf de puşcă, a apărut un 
bărbat, i-am mărturisit, simţindu-mă ușurată fiindcă puteam să mă 
destăinui cuiva. 

Poate că era nedrept, sau poate că nu era, dar nu puteam să nu-i 
port pică mamei pentru tăcerea ei. Probabil ştiuse că aveam nevoie 
de ea. Am atins lănțișorul cu medalionul ei și mi-am alungat gândul 
ăsta. 

— Bietul om era bolnav, am continuat, străduindu-mă să mă 
concentrez asupra poveștii pe care i-o puteam spune lui Jilo. Derutat. 


Cred că avea Alzheimer, sau cam așa ceva. 

— Mm-hmm, m-a îmboldit ea. 

— Vorbeam cu el, încercând să-mi dau seama de unde e, când s-a 
prăbușit. Nu mai respira. Nu mai avea puls. 

— Și te-ai gândit că l-ai putea readuce la viaţă zgâlțâindu-l cu o 
ușoară atingere a magiei? 

Am dat din cap. 

— Şi ai sfârșit arzând o gaură prin boşorog, a spus, apoi a 
izbucnit în râs, în hârâiala aia care te-nfiora și care se-ncheia 
întotdeauna sunând a horcăit de moarte. 

Și-a tras răsuflarea și, cât a respirat șuierător, s-a sprijinit cu 
aproape toată greutatea de scaunul pliant. Am întins mâna spre a ei, 
dar m-a oprit, ridicându-și o palmă către mine. 

— Nu-ncerca s-o ajuţi pe Jilo. A văzut unde duce soiu' de-ajutor 
pe care-l dai tu și încă nu-i gata să se-nfățișeze la porțile de 
mărgăritar. 

A izbucnit într-un nou hohot de râs, dar a izbutit să se controleze 
când a văzut că-n ochii mei se adunau lacrimi. 

— Termină. Nu te mai agita, fetiţo. N-ai făcut nimic rău. N-ai de 
ce să te simţi prost. Moșu' ăsta al vostru era deja mort când ţi-ai pus 
mâinile pe el. 

Jilo se străduia din răsputeri să mă absolve de vină, dar nu 
reușea. 

— De unde știi? N-ai fost acolo. 

— Avea puls? Respira? 

— Nu. Se învineţise. 

— Ei, atunci asta e. Un alb vânăt e un alb mort. 

Pe buze i-a fluturat un zâmbet încurajator. A întins mâna și mi-a 
şters lacrimile cu degetele ei pline de bătături. 

— La naiba, oricum cei mai mulți oameni nici măcar nu s-ar fi 
oprit să-ncerce să-l ajute, a zis, dar mi-a aruncat o privire 
dezaprobatoare. Îi ascunzi ceva lui Jilo, nu-i așa? Nu mai sta pe 
gânduri, fetițo. Spune-i Mamei. 

Și-a desfăcut scaunul pliant și s-a așezat. Uneori părea o forță a 
naturii, dar în ultima vreme îmi dădeam seama că devenea tot mai 
plăpândă. M-am așezat jos, lângă ea, și mi-a lipit capul de genunchii 


ei, trecându-și prin părul meu degetele noduroase. Nu știu exact 
când s-a întâmplat, dar în ultimele câteva săptămâni începusem să 
simt din cale-afară de atrasă de femeia de la răscruce și știam că, 
indiferent dacă-i plăcea sau nu, ajunsese și ea să simtă același lucru 
față de mine. 

Secretul pe care-l simţise Jilo apăsându-mă era adevărul despre 
mama. Îmi doream cu atâta disperare să spun cuiva! Să-ncerc să 
pricep cum se putuse-ntâmpla așa ceva. Jilo cunoștea istoria familiei 
mele mai bine decât oricine altcineva. Eram sigură că m-ar fi putut 
ajuta să aflu în ce împrejurări se petrecuse totul, dar nu puteam s-o 
trădez pe mama - cel puţin nu încă. Mă pusese să promit că n-o să-i 
spun nimănui, ceea ce o includea şi pe Jilo. În plus, îmi puteam da 
seama că bătrâna plătea pentru ajutorul pe care mi-l dădea ca s-o 
găsesc pe Maisie. Așa că trebuia să știu mai întâi cu ce am de-a face, 
nu putea risca s-o amestec în ceva care i-ar fi depăşit puterile. Prin 
urmare, i-am oferit un adevăr de mai mică importanţă: 

— Bărbatul. Când l-a găsit poliţia, avea asupra lui o poză a lui 
Peter și a părinţilor săi. S-a dovedit a fi un străunchi cu care 
pierduseră de mult legătura. Se numea Peadar. Cred că l-au botezat 
pe Peter dându-i numele lui. Într-un fel. Familia Tierney habar n- 
avea că e în oraș. 

Jilo a chicotit. 

— Fi, fetiţa mea, dacă e adevărat, te-așteaptă o mare surpriză. 

Mi-am ridicat privirea spre ea. 

— Străunchiul de care nu mai știau nimic de multă vreme, cel 
prăjit de tine? Asupra lui nu s-a găsit doar fotografia aia. 

— Ce vrei să zici? 

— Poliţia încă n-a spus nimănui, da' moșu' ăla avea cusută-n 
căptușeala pardesiului o avere pe cinste, în bijuterii și monede. Dacă 
nu se va dovedi că-s furate, Jilo crede c-or s-ajungă la nou-nouţa ta 
familie, dacă nu cumva guvernului i s-o părea potrivit s-o păstreze. 
Probabil că alde Tierney n-au idee de asta. Ştii cum sunt poliţaii. 
Încearcă mereu să găsească un motiv, nu le dă nicidecum prin cap 
că toate necazurile lor ar putea veni de la o fată plină de intenții 
bune. 

Am încercat să mă uit urât la ea, dar mi-a zâmbit cu căldură. Pe 


urmă și-a luat ochii de la mine și s-a uitat peste umărul meu. Toată 
bunătatea de pe chip i-a pierit, făcând loc unei durități de beton. 

— Două dintre doamnele mele preferate. 

Vocea unui bărbat s-a auzit din spatele meu. M-am grăbit să mă- 
ntorc și am văzut că Tucker Perry reușise să se-apropie de noi pe 
furiș. Mâna lui Jilo m-a împins într-o parte, cu un gest blând, dar 
hotărât. 

— Ai face bine să pui restul banilor mei lângă cuvintele astea 
dulci, Perry. 

Jilo a vorbit cu dinţii scrâșnindu-i. S-a silit să se ridice de pe 
scaun și s-a apropiat cu pași mari de el, ca să-l împungă cu 
arătătorul în piept. Se înfuriase într-o fracțiune de secundă -— furie 
pentru că fusese surprinsă într-un moment de tandreţe, pentru că 
fusese văzută fiind altceva decât doamna neagră de la răscruce. 

— Ai făcut vrăji pentru el? am întrebat, nevenindu-mi să cred. 

— Banii lui sunt la fel de verzi ca ai oricui altcuiva, s-a stropșit la 
mine, peste umăr. 

— O, eu și Mama avem în urmă o istorie lungă, nu-i așa? a zis 
Tucker, ocolind-o pe Jilo ca să se-apropie de mine. 

M-am străduit să mă ridic, iar el mi-a întins mâna. L-am refuzat și 
m-am ridicat singură. Centrul de greutate mi se schimbase și mă 
mișcăm cu ceva mai multă greutate decât ar fi fost normal. Dar n- 
aveam în niciun caz de gând să-l las să mă întineze atingându-mă. 

Tucker mi-a vorbit ca și cum nu mi-ar fi observat refuzul. 

— Iar acum, noi doi avem în față un lung aranjament plin de 
beneficii pentru ambele părți. 

N-am spus nimic. L-am privit fără nicio expresie, hotărâtă să nu-i 
ofer nici cea mai mică satisfacţie. 

— Mulțumită logodnicului tău, a continuat. Sunt sigur că vom 
avea multe ocazii să ne-ntâlnim, a adăugat, şi mi-a făcut cu ochiul. 
Arăți cu siguranță foarte bine, Mercy. Îmi placi cu câteva rotunjimi 
în plus. 

Eram cât pe ce să-l pocnesc, dar s-a-ntors din nou spre Jilo. A scos 
un plic burdușit de bancnote și i l-a întins. 

Fa i l-a smuls din mână. 

— E-o plăcere să fac afaceri cu tine, Perry. Acum pleacă naibii de- 


aici. 

Tucker a zâmbit larg, cu ochii la noi amândouă. 

— Da, o plăcere ca întotdeauna, Mamă. 

S-a îndepărtat pe îndelete, oprindu-se la un moment dat ca să 
studieze una dintre puţinele pietre de mormânt rămase. 

— Se zice c-aici, în cimitir, e plin, da’ pentru ăsta aș face cu dragă 
inimă un locușor, a spus Jilo, cu cea mai senină figură pe care i-o 
văzusem vreodată. 

Imaginarea morţii celor care-o scoteau din sărite avea ceva care-i 
aducea la lumină cele mai valoroase calități. 

— Atunci de ce faci afaceri cu el? 

— Cum spuneam, chiar dacă el nu valorează nimic, banii lui sunt 
buni. 

— Dar ce faci pentru el? am întrebat, apăsând pe al doilea cuvânt. 

— Nu te mai gândi la asta. N-are nicio legătură cu tine. 

Am rămas cu ochii la Tucker, care mergea șerpuit printre 
morminte, către ieşirea din cimitir. 

— Nu-mi place. Nu-mi place că faci vrăji pentru el. Nu-mi place 
că Peter face afaceri cu el. Să nu pretinzi că nu știai asta, am 
adăugat, cu degetul îndreptat spre ea. 

— Jilo nu pretinde nimic, așa că fă bine și ia-ţi degetul ăla din 
ochii ei. 

— Când l-a dat Ellen afară din viaţa ei, am sperat că-l văd pentru 
ultima oară. 

Jilo s-a uitat la mine cu o expresie de nepătruns. 

— Adică tu crezi că Ellen l-a azvârlit din patul ei? 

— Da, a terminat-o cu el, am răspuns. 

— Ei, dac-au făcut-o, au și terminat-o, a zis Jilo. Și n-ai decât să-ți 
pui tot ce-ţi place și ce nu-ţi place în cufăru' cu speranţe, pen” că lui 
Jilo puţin îi pasă. Face afaceri cu cine naiba vrea ea. 

Ca la comandă, Tucker a trecut pe lângă noi în mașina lui 
decapotabilă, claxonând și făcându-ne cu mâna. Ellen stătea lângă 
el. Și-a fluturat şi ea mâna, dar cu jumătate de inimă. Și-a lăsat 
capul în jos și s-a-ntors spre Tucker, probabil ca să-i tragă un perdaf. 
Nu voia să aflu că-şi pierdea timpul cu el. Jilo a chicotit din nou. 

— Acv nu-ţi pare rău c-ai pus-o pe Jilo să promită că n-o să mai 


omoare pe nimeni? 

— Ellen e în oraș, cu Tucker, am spus, simțindu-mă brusc ca și 
cum aş fi bârfit-o. 

Stăteam în uşa bibliotecii noastre, reamintindu-mi acel moment 
din copilărie în care mă dusesem la Iris să mă plâng de sora mea. 

— Da, ştiu, a zis Iris, ridicându-și privirea de pe masa de lucru 
din mahon, pe care stăteau răsfirate vechile jurnale şi dosare ale 
bunicului meu. 

Nu-şi mai purta părul lung și blond strâns într-un coc, ca pe 
vremea când soțul ei, Connor, era în viaţă. Acum îl lăsa liber, și 
părul îi ajungea nu cu mult mai jos de umeri. Se farda foarte discret, 
deşi n-ar fi fost necesar s-o facă deloc, și purta pantaloni de yoga 
negri și un hanorac roz — mi-am dat seama că era hanoracul meu. 

— Am sperat c-o s-o rupă definitiv cu el, a spus, dar nu pot face 
mare lucru în privința asta. Dumnezeu știe că nu-mi prea pot 
permite tocmai eu să-i judec gusturile în materie de bărbați. 

Iris încerca să facă impresie bună, dar încă își mai jelea soțul, sau 
cel puţin îl jelea pe acel Connor pe care crezuse ea că-l cunoaște. 
Niciuna dintre noi n-avusese destul timp să-ntoarcă pe toate părțile 
faptul că bărbatul ei plănuise să mă ucidă. Iris deplângea două 
morţi: decesul lui Connor și dispariţia falsei imagini pe care-o 
avusese în ochii ei. Însă, spre deosebire de Ellen, care se agățase de 
numele ei de femeie căsătorită, „Weber”, Iris se grăbise să renunţe la 
„Flynn” și să-și reia numele de fată. 

M-am apropiat de ea și i-am cuprins umerii cu braţul. 

— Ce faci? 

A oftat. 

— Săpături prin hârtiile bunicului tău, ca să văd ce putem afla 
despre situaţia din vechiul Spital Candler. 

Trăisem pentru prima oară experiența stăpânirii puterii unei 
adevărate vrăjitoare când mi se îngăduise să împrumut magia 
unchiului meu Oliver, și asta mă condusese către spitalul abandonat. 
Atunci conștientizasem prezența spiritelor prinse acolo în capcană 
de vraja bunicului meu. Cred că le socotise victime colaterale în 


războiul purtat de el pentru apărarea copiilor din Savannah. 

După închiderea vechiului spital, copiii au început să dispară în 
timpul nopţii. Bunicul meu a urmărit vinovaţii de aceste dispariții 
până la Old Candler și, după ce a ţesut în jurul clădirii o plasă 
protectoare, un soi de versiune în miniatură a barierei înseși, a 
părăsit locul nedându-și seama că, de fapt, construise o oală sub 
presiune fără supapă de siguranţă. Jilo m-a alertat, mi-a spus că 
trebuie să facem o mică gaură în vraja lui, fiindcă înăuntru 
presiunea devenise prea puternică. Avea de gând să-i dea ea însăși 
cep, canalizând energia astfel eliberată pentru înlocuirea puterilor 
ei, pe atunci în curs de secătuire. 

Jilo a fost de acord să renunţe la planul ăsta după ce i-am dat o 
parte din puterea mea, suficientă pentru cel puţin zece ani. Dacă 
vechiul spital rămânea la fel de neîntrebuințat și de pustiu cum 
fusese vreme de mai multe decenii, eu şi familia mea avea destul 
timp să punem la punct logistica necesară pentru eliberarea 
spiritelor omenești captive acolo, fără să scape și forțele 
întunericului vinovate de răpirea copiilor. Neaşteptata și brusca 
transformare a clădirii într-o facultate de drept ne-a forțat mâna, 
silindu-ne să acţionăm cu mai multă repeziciune decât ne-am fi 
dorit. 

— Ai găsit ceva? 

— De fapt, da, dar reușesc să rătăcesc lucrurile la fel de repede 
cum le găsesc. Jur că fie hârtiile astea au o minte a lor înșile, fie eu 
încep să mă prostesc. 

Iris și-a coborât privirea către un teanc de dosare; capul i s-a lăsat 
pe umăr și a strâns din buze. Părea surprinsă de ceea ce vedea, însă, 
o clipă mai târziu, a dat cu nepăsare dosarele la o parte și a început 
să răscolească toate celelalte hârtii întinse în ordine pe biroul ei. Pe 
dosarul de deasupra teancului dat deoparte fusese scris un cuvânt 
din altă limbă: Lebensborn. Nu știam nicio boabă de germană, dar l- 
am recunoscut. Era numele programului nazist de reproducere care 
urmărea mărirea numărului de nou-născuţi din tipul lor arian 
preferat. Fiindcă nu reușiseră să aducă pe lume copii cu ochi albaștri 
destul de repede ca să alimenteze mașina nazistă, începuseră să-i 
răpească din ţările învecinate. 


Am întins mâna către teanc. 

— De ce-avea bunicul un dosar despre Lebensborn? 

— Se simţea atras de ceea ce numea excentricitățile istoriei. S-ar 
putea să-ți facă plăcere să te uiţi prin hârtiile lui când o să ai timp. 

Mi-a luat dosarul din mână și l-a pus la loc. 

— Dacă o faci, te rog doar să le lași în aceeași ordine. 

— A pomenit vreodată de mama în scrierile lui? 

Am urmărit reacţia lui Iris cu atenţie, dar, în loc să trădeze vreun 
soi de șoc, chipul i s-a luminat la auzul întrebării. 

— Bineînţeles. Ne-a amintit pe toţi, însă însemnările lui nu sunt 
jurnale personale. Sunt pline de fapte istorice, de cugetări și de 
teorii despre procedeele magice. Totuși, din când în când, printre ele 
s-a strecurat câte ceva despre viața lui. Ai întrebări despre ceva 
anume? 

— Nu. Sunt doar curioasă. 

S-a uitat la mine și a strâns din buze, adunând încreţituri în jurul 
acestora. Dacă știa că mama trăiește, fața n-o trăda. N-am deslușit 
decât o amărăciune estompată. 

— Poftim, a spus, întinzându-mi un jurnal legat în hârtie 
marmorată. Aici a scris despre ceea ce a găsit în Old Candler. 

Ochii mi s-au plimbat în josul paginii acoperite cu un scris 
meticulos, citind fărâme și fragmente. 

— Jilo s-a înșelat într-o singură privință, a adăugat Iris. A crezut 
că-n spatele neplăcerilor se află un grup de demoni minori, poate 
chiar de niște boo hag obișnuiți. 

Iris a părut să-și reamintească despre neplăcuta mea întâlnire cu 
un boo hag „obişnuit” imediat ce i-au ieșit cuvintele dintre buze, dar 
era prea târziu ca să și le ia înapoi. A decis să-și acopere neinspirata 
alegere a termenilor trecând repede mai departe. 

— Dar nu e așa. Acolo e o singură entitate. Un demon pe nume 
Barron. 

— Deci acest Barron e ceea ce a prins bunicul în capcană la 
Candler? 

— Găseşti totul aici, a răspuns Iris, luându-mi jurnalul și 
întorcând câteva pagini. A făcut multe cercetări legate de bestia asta 
înainte de a o înfrunta. Demonul cu pricina are un adevărat pedigri. 


A fost adus în Lumea Nouă de un negustor de sclavi - mă rog, de 
fapt a călătorit până aici în trupul negustorului de sclavi. Uite o 
superstiție în care există un grăunte de adevăr: un demon nu poate 
traversa o întindere de apă de unul singur. 

— E bine de știut, am spus, cu toată sinceritatea. Dar, în primul 
rând, cum a izbutit creatura s-ajungă în lumea noastră? Bariera n-ar 
trebui să ne apere de astfel de monstruozități? 

— A fost invocat. Bariera seamănă, în mai multe privințe, cu o 
plasă. Ea ne protejează de răul cel mai cumplit. Dar, dacă un 
practicant al magiei — observă că n-am spus un vrăjitor — e destul de 
puternic şi de hotărât, poate căsca o gaură suficientă pentru 
pătrunderea unei forțe mai mici și mai puţin intense. Barron a fost 
adus pe furiș în lumea noastră de Gilles de Rais, cel care-a lucrat 
mână-n mână cu loana d'Arc. 

Pot rezuma tot ce știu despre Rais în câteva cuvinte: aristocrat, 
erou de război, risipitor al uneia dintre cele mai mari averi din 
vremea lui, pedofil și criminal în serie. M-am cutremurat gândindu- 
mă la zecile de copii pe care-i ucisese ca să-și satisfacă dorinţele 
perverse; nu eram șocată că se aliase cu un demon. 

— Dar, dacă Barron e destul de mic ca să se strecoare lângă 
barieră, ar trebui să fie uşor de stăpânit, nu? 

— Te rog, nu uita că, dacă-l numim pe demonul ăsta mic, nu 
înseamnă că e ușor de manipulat sau de distrus, înseamnă că, deși e 
un ucigaș și un profanator, nu e neapărat în stare să ne distrugă 
lumea, așa cum o știm acum. Puterea i-a crescut în timpul petrecut 
printre noi. Scopul nostru e să-l trimitem înapoi, de unde a venit, 
dar n-o să fie simplu să-l expediem undeva unde nu vrea să meargă. 
Încep să-nțeleg de ce tata s-a hotărât să-l închidă în loc să-l 
expulzeze. Cercetările l-au condus la concluzia c-ar fi nevoie de 
sacrificiul unui suflet nevinovat chiar și numai pentru a-l face pe 
Barron să apară pentru aruncarea vrăjii de alungare. 

Mâna mi-a alunecat, protectoare, mai jos de mijloc. 

— Exact, a zis Iris. 

A pus jurnalul pe masă și s-a așezat pe unul dintre fotoliile înalte, 
cu tetiere laterale. 

— Dar am vorbit de-ajuns despre demonul ăsta. Cum te simţi tu? 


Limbajul trupului ei era ca la carte. S-a lăsat pe spate, într-o 
poziţie confortabilă, apoi și-a pus mâinile pe brațele fotoliului, astfel 
încât partea de sus a corpului să-i rămână descoperită, cu umerii 
relaxaţi. Și-a înclinat capul ușor spre dreapta și s-a uitat la mine. 
Sinceră sau nu, postura ei îmi spunea că se află acolo pentru mine, e 
prezentă, gata să m-asculte fără să mă judece. 

— Bine. Mă simt bine. 

A dat din cap, în semn că înregistrase răspunsul meu, rostit din 
reflex. 

— Totuși simt că există un lucru pe care-ai vrea să mi-l 
împărtășești. Poate ca să scapi de-o povară? 

Mintea mi-a zburat mai întâi la mama, și am avut nevoie de tot 
autocontrolul de care sunt capabilă ca să nu repet papagalicește 
cuvintele lui Iris, întorcându-i întrebarea. Nu mă puteam convinge 
c-aș fi păţit ceva rău dacă trădam încrederea mamei răspunzând cu 
sinceritate, dar mă deranja, și nu puţin, faptul că nu mă puteam 
scutura cu desăvârşire de teama -— oricât de firavă ar fi fost — că 
mătușile mele ar fi fost în stare s-o dea pe mama pe mâna familiilor. 
Indiferent dac-o făcuse fiind înșelată de minciunile lui Ginny sau 
constrânsă, Iris mai trecuse o dată de partea dușmanilor mamei. Mi- 
am mușcat buza. Cu putere. Pe urmă mi-am adus aminte de 
incidentul cu Peadar. Oare Iris știa ceva despre asta? Sau doar sonda 
terenul, aşa cum obișnuia când eu şi Maisie eram copii? Simţea ceva 
oarecum în neregulă și dădea de înţeles că știe despre ce e vorba, 
păcălindu-ne ca ne să divulgăm secretul. 

Am zâmbit și am clătinat din cap. 

— Nu. Totul e bine. 

Aș fi putut, și probabil c-ar fi trebuit, să-i vorbesc despre Peadar, 
dar mă temeam de discuţia care ar fi putut urma. În viața mea 
începuseră să se adune tot felul de lucruri mărunte pe care nu le 
puteam dezvălui de teamă să nu mă pun în pericol, și detestam asta. 

Iris s-a crispat ușor, apoi s-a ridicat și s-a-ntors la hârtiile de pe 
masă. 

— Bine. O să-mi spui când o să fii pregătită. Între timp mă-ntore 
la lucru, a spus, făcându-mi semn să plec și scăpându-mă dintr-o 
situaţie stânjenitoare. 


Umbra din bibliotecă mă înfrigura, așa că m-am hotărât să ies sub 
razele calde ale soarelui. Am stat o vreme în grădină, apoi am simţit 
nevoia să mă-ndepărtez. Pentru prima dată de când apăruse 
fotografia lui Connor pe prima pagină a ziarelor, mă simțeam destul 
de în largul meu ca să mă-ntorc pe River Street. Mi-am spus că, 
oricum, acolo majoritatea trecătorilor erau turiști. Nu ştiau absolut 
nimic despre mine. Am găsit o bancă lângă apă şi m-am uitat la un 
vas cu mărfuri care a făcut manevre pe partea dragată a fluviului 
până ce a reușit să treacă pe sub pod. Am acceptat o mostră oferită 
cu eleganță de un magazin de dulciuri, apoi am pornit-o în susul 
malului, lăsându-mi picioarele să mă ducă unde vor ele. Și m-am 
trezit hoinărind fără ţintă, purtată de o atracție anume. Am traversat 
Warren Square și am luat-o pe East Julian, simțind că atracţia 
devenea tot mai puternică cu fiecare pas. 

— E o cinci-patru-și-o-ușă!* clasică, mi-a strigat Oliver. 

Stătea pe treptele unei frumoase, dar modeste exemplificări a 
arhitecturii din Savannah, fără altă îmbrăcăminte în afară de un şort 
de alergare și de pantofi de sport. Părea să sfideze trecerea timpului. 
Înfăţișarea lui tinerească îi făcea pe mulţi să presupună că făcuse un 
pact cu portretistul lui Dorian Gray”. Avea abdomenul plat și 
musculos, şoldurile zvelte și umerii lați ai unui bărbat mult mai 
tânăr. Îmi era unchi, dar putea trece cu ușurință drept fratele meu. 
Înainte mă gândeam că-și folosea magia ca să-și creeze o imagine 
atrăgătoare, făcând lumea să-l vadă fără urmele urâte ale timpului. 
Însă acum simțul meu vrăjitoresc îmi spunea că propria lui putere 
reușise cumva să-l conserve, ajutându-l să îmbătrânească mult mai 
lent decât noi, ceilalți. 

— Tocmai am făcut o ofertă pentru ea în dimineaţa asta, mi-a 
spus, trecându-și mâna peste noua sa tunsoare. 

Se-ntorsese de câteva zile din San Francisco, după ce-şi vânduse 
casa de acolo, şi se tunsese foarte scurt, ca să se acomodeze mai uşor 
cu clima mai călduroasă din Savannah. 

— Sunt sigur că vânzătorii o vor accepta, a continuat, zâmbind. 
Fi, haide, am făcut o ofertă corectă, a adăugat, după ce mi-a citit 
dezaprobarea pe față. N-am folosit niciun strop de magie. 

A ridicat două degete, gestul cu care-și întăresc jurămintele 


cercetașii. 

— Îţi place? 

— Bineînţeles. Mi-a plăcut întotdeauna casa asta, dar de ce vrei s- 
o cumperi? 

— Pentru că sunt om în toată firea şi am nevoie de spaţiul meu 
personal. Unul în care surorile mele mai mari nu-şi vâră tot timpul 
nasul. Nu pot nici măcar să las ceva în propria cameră fără să fiu 
sigur că n-o să dispară. lar distracţia nu poate fi neglijată, dacă 
înţelegi ce vreau să spun. 

S-a ridicat şi s-a întors să contemple casa. 

— Pot să mă ocup de afaceri la parter şi să locuiesc la etaj. 

S-a uitat la mine înălțând dintr-o sprânceană. 

— Toate afacerile la fund și petrecerea deasupra. 

— Oliver, am spus, roșind. 

A izbucnit în râs, încântat că mă făcuse să mă simt jenată. 

— Ei, a spus, schimbând vorba pe neașteptate, cum merge cu 
magia? 

— Nu ştiu. Am, cumva, senzaţia că mă aflu în centrul unui 
uragan. 

— Şi Moș Ene? 

Era porecla pe care i-o dăduse lui Emmet. 

— E o belea cât toate zilele. Mă critică și se plânge tot timpul, dar 
nu-mi oferă nimic folositor. 

Oliver s-a mulțumit să dea din cap, apoi a schimbat din nou 
vorba. 

— Mai e ceva despre care-ai vrea să discutăm? 

— Nu, am răspuns, mult prea repede. 

Oliver aborda întotdeauna lucrurile mai direct decât Iris. 

— Chiar nimic? a insistat. 

Și, fiindcă n-am răspuns, a continuat: 

— Cum ar fi o gaură în pieptul unui trecător? 

Mi-a pierit sângele din obraji. 

— Cum ai aflat? 

— Cum am aflat? a întrebat, întinzându-se să-mi ciufulească 
părul. Gingersnap, am simţit cu toţii răbufnirea de forță. Sălbatică, 
necontrolată, uimitor de puternică. Şi plină de frumoasele tale 


amprente. Cât despre „misterioasa” moarte a bătrânului, asta n-a 
lipsit din nicio emisiune de ştiri. 

S-a bătut cu degetul pe frunte. 

— Mi-am folosit uimitoarea putere de deducție ca să pun cap la 
cap cele două evenimente. Iris a sperat c-o să-ţi deschizi inima în 
faţa ei, dar am înțeles că n-a reuşit să scoată de la tine nicio 
vorbuliță. 

— Nu voiam să-i fac rău... am încercat să-l ajut. 

Mi-am auzit supărarea din propriul glas. 

— Da, pe bune, chiar n-ai devenit o ucigașă în serie care vânează 
moșnegi? 

Oliver mi-a zâmbit larg. 

— Haide, să mergem. 

M-a luat de mână și m-a condus, pe East Julian, către Warren 
Square. 

— Unde mergem? 

— Acasă, să ne schimbăm și să le luăm pe mătușile tale, și apoi la 
Elizabeth, pentru dineul oficial, în cinstea întoarcerii mele acasă. 

— Ştii cât de încântată sunt că te-ai întors definitiv, am spus, în 
timp ce mă trăgea după el. Dar nu știu dacă am dispoziţia necesară 
să ies în seara asta. N-am cu ce să mă-mbrac. Sunt prea grasă pentru 
toate hainele mele frumoase. În plus, oamenii ne privesc ciudat din 
pricina celor întâmplate cu mătușa Ginny și cu Connor. Nu mă simt 
în stare să mă afișez în public. 

Și, dacă astea nu erau motive întemeiate, se adăuga faptul că m- 
aș fi simţit mai bine mâncând sticlă pisată decât stând la masă cu el 
și cu mătușile mele, fără să le cer să-mi dezvăluie adevărul despre 
mama. Dar asta nu i-o puteam spune. 

— Ei, am înţeles, dar vii, totuși, cu noi din două motive, în 
primul rând, tu plătești. În al doilea, m-am întors în oraș. 

Întoarcerea lui Oliver în Savannah fusese anunţată în rubrica de 
evenimente mondene a ziarului, punându-se accentul mai degrabă 
pe succesul firmei lui de relaţii cu publicul decât pe superstiţiile care 
pluteau în jurul familiei noastre. 

— Asta-nseamnă că Taylorii s-au întors. 

Ziariştii încercaseră să ne facă o favoare abătând atenţia 


publicului de la recentele scandaluri care ne zguduiseră clanul. 
Poate că nu fusese corect să-l stigmatizăm pe Connor și să-l 
prezentăm drept autor al atacului asupra lui Ginny, dar - după cum 
o aflasem nemijlocit — unchiul meu fusese mai mult decât capabil de 
crimă. În plus, chiar și în Savannah, ar fi fost extrem de greu să 
găsim un juriu care să creadă că fusese omorâtă de un boo hag 
deghizat în om. 

— Oamenii nu te pot vorbi pe la spate dacă le tot apari în faţă. 

Oliver şi-a accentuat ideea strigând după un membru al 
consiliului oraşului care trecea pe trotuarul de vizavi. 

— Ne-am întors, Gingersnap. Cât despre problema ta cu hainele, 
Ellen ţi-a rezolvat-o. A cutreierat toată ziua prin magazinele pentru 
gravide ca să-ți facă o garderobă nou-nouţă. 

— Nu toată ziua, l-am corectat. Am văzut-o azi-dimineaţă cu 
Tucker. Cred că se-ntâlnește din nou cu el. 

Oliver a dat din cap. 

— Da, așa e, dar situația asta n-o poţi controla tu, Gingersnap. 
Trebuie s-o accepţi, așa cum vei accepta și să cinezi cu noi, pen’ că 
n-o să ai câștig de cauză în niciunul din astea două cazuri. 

— L-am văzut ieri pe detectivul Cook, am spus, surprinsă de 
propria mea doză de răutate. 

Voiam să-l subminez, să-l fac să-și piardă o parte din control, dar 
am fost uimită fiindcă am început lovindu-l sub centură. 

— Da, şi eu, a răspuns, câtuși de puţin tulburat. A trecut pe la 
noi. S-a gândit că oricum trebuie să ne facă o vizită, mai curând sau 
mai târziu, având în vedere că străinul care și-a găsit aici un sfârșit 
misterios face parte din familia din care vei face parte după 
căsătorie. 

Am traversat în tăcere partea de sud a pieţei şi am luat-o spre 
vest, pe Congress, ca să cotim apoi spre sud, intrând pe Habersham. 

— N-aveam idee că sunt rude, mi-a scăpat, când tăcerea începea 
să m-apese. 

— Mmm, s-a mulțumit Oliver să răspundă. 

— Nu ştiam... nu în momentul respectiv. A apărut ca din pământ, 
şi-avea nevoie de ajutor. 

— Şi-ai încercat să i-l oferi, dar încă nu-ţi controlezi puterea, așa 


c-ai întrecut măsura. 

— Da, am recunoscut. 

— Dar, în loc să-nveţi cum s-o ţii sub control, îl ocolești pe 
Emmet, care, în momentul de față, nu urmăreşte nimic altceva decât 
să te antreneze. În schimb îți pierzi vremea cu Mama Jilo. 

Mi-am tras mâna dintr-a lui, gata să-l înfrunt. 

— Temperamentul tău de roșcată se face simţit din nou, a zâmbit 
el. Ce s-a-ntâmplat? Eşti surprinsă că nu te scap din ochi? 

— Nu, nu surprinsă. De-a dreptul călcată pe nervi. 

Râsul lui m-a înfuriat mai tare. 

— Știu ce faceţi. Tu și bătrâna sperietoare de ciori. 

M-am mulțumit să mă uit urât la el. 

S-a răsucit pe călcâie şi s-a pus din nou în mișcare. 

— N-o s-o găsești pe Maisie. Nici singură, nici cu ajutorul lui Jilo. 

— Nu pot s-o dau pur și simplu uitării, m-am răstit. Nu pot să-i 
întorc spatele și să plec, cum aţi făcut cu toții. 

— Eu n-am plecat nicăieri. 

Oliver s-a uitat la mine, înroșindu-se la faţă și cu pumnii strânși 
lipiţi de coapse. 

— Am făcut tot ce mi-a stat în puteri ca s-o găsesc. 

Am clacat. Poate m-au luat hormonii în stăpânire. Poate m-am 
simţit pur și simplu ușurată fiindcă Maisie nu fusese părăsită de 
toată lumea. Oliver și-a întins braţele şi m-a strâns la piept când am 
început să plâng. 

— Nu pot s-o abandonez pe Maisie. Așa cum nu te-aș putea 
abandona nici pe tine. Nici mătușile tale n-o pot face. 

— Dar Iris a spus... 

— Lasă ce-a spus Iris, m-a întrerupt el. Uită şi ce-a spus Ellen. E o 
deosebire între ceea ce spunem în casă, unde bănuim că familiile ne 
ascultă, și între ceea ce spunem când suntem siguri că nu pot trage 
cu urechea. 

A făcut o pauză. 

— O s-o găsim. O s-o găsim, a repetat, ridicându-mi bărbia, ca să 
ne privim în ochi. 

Eram încântată fiindcă mătuşile mele erau gata să pună binele lui 
Maisie mai presus de supunerea faţă de familii. Trebuiau să fi avut 


un motiv și ca s-o despartă pe mama de noi. Unul pe care nici măcar 
mama nu-l înțelegea. 

— Dar, a spus Oliver, probabil luându-mi ușurarea drept 
încredere exagerată în reușită, trebuie să fii pregătită, fiindcă nu 
ştim în ce stare o vom găsi. 

— Dar cum o s-o găsim? 

— O să-ncepem cu ceva care n-ar fi trebuit să-i scape bătrânei 
tămăduitoare înrădăcinate. Cu o mână de pământ. 

— Pământ? 

Ştiam că Jilo folosea adesea pământul pentru săculeţii ei magici, 
extrăgându-i treptat energia. Pământ de lângă o bancă pentru bani, 
pământ dintr-un cimitir pentru moarte. 

— Exact. Pământ din locul unde stătea Maisie când a dispărut. De 
ce crezi c-am săpat acolo? Şi de ce crezi c-am pus un cadran solar? 

Am clătinat din cap. 

— Te-ai uitat vreodată cu adevărat la el? 

— Nu, nu cu adevărat, am răspuns. 

Ca să fiu sinceră, evitam să m-apropii de locul ăla. 

— Aruncă o privire când ajungem acasă. O să observi ceva 
interesant. 

— Spune-mi, l-am implorat. 

A rânjit și a înălțat din sprâncene. 

— Umbra nu se mișcă niciodată. Nu e cadran solar. E un lacăt al 
timpului, care ţine bucăţica aia de pământ reavănă și cât mai 
asemănătoare cu putință cu ceea ce a fost în clipa dispariţiei lui 
Maisie. Acum spune-mi, ai ceva mai mult chef să sărbătorești? 

M-am săltat pe vârfuri și l-am sărutat pe frunte. La urma urmelor, 
poate, poate, totul avea să se termine cu bine. 

Aveam nevoie de un spaţiu larg, unde să putem folosi magia fără 
să atragem privirile iscoditoare ale celorlalte familii de vrăjitori. 
Spre surprinderea mea, Jilo ne-a oferit camera ei de culoare 
albastru-bântuit, o încăpere magică, care exista în afara dimensiunii 
noastre, dar se putea conecta la orice loc din dimensiunea noastră. 
Era dovada de necontestat a abilității cu care, fără să fie vrăjitoare, 
reuşise să împrumute putere cu care să construiască așa ceva. Vreme 
de ani întregi, locul ăla fusese legat în secret cu o încăpere din casa 
noastră, oferindu-i lui Jilo posibilitatea de a veni și de a pleca exact 
când voia. Dar nu se plimbase pe-acolo prea mult în carne și oase. 
Se bazase pe un boo hag, care purtase mai întâi masca lui Wren, 
prietenul imaginar al lui Oliver, iar apoi pe a lui Jackson. Wren 
apăruse în casa noastră de zeci de ani, dar familia mea nu-și dăduse 
niciodată seama care-i era adevărata natură, ci îl crezuseră o tulpa, o 
siluetă închipuită, ceva atât de perfect imaginat încât se separase de 
omul care-l concepuse. 

Nu mai fusesem în camera de culoare albastru-bântuit a lui Jilo 
din noaptea în care-l găsisem pe Wren ținându-i un cuţit la gât. 
Pereţii, podeaua, toate fuseseră vopsite în aceeași nuanță albastru- 
verzuie, prețuită pentru eficiența cu care alunga spiritele 
dușmănoase. În ciuda acestui fapt, dacă invitai spiritele înăuntru, 
așa cum făcuse Jilo când încheiase pactul cu acel boo hag, albastrul- 
bântuit nu-ţi era de prea mare folos. 

În ziua acea, tronul azuriu al lui Jilo lipsea și Oliver desenase în 
locul lui, cu cretă, un simbol magic. Era alcătuit dintr-o combinaţie 
de linii şi cercuri care se încrucișau, ocupând o bună parte a 
încăperii. Mergând în jurul ei, am numărat zece cercuri și am 
observat o pentagramă înscrisă în cel mai apropiat de centru dintre 
ele. 

— Jilo i-a spus că trebuie să folosească sânge, nu cretă, dar 
dulceaţa ta de unchi nu vrea să vadă nici măcar un strop. 

Vocea lui Jilo răsuna în jurul meu, dar ochii mei n-o vedeau încă. 
Pentru mine, încăperea părea cu desăvârșire pustie. Apoi aerul 


dintr-un colț a prins să unduiască, aşa cum se-ntâmplă în august, 
când din asfaltul autostrăzilor se înalță căldură, și ea s-a întrupat 
acolo. 

— A zis că ştie el ce face, a continuat bătrâna, pronunţând „el” ca 
și cum ar fi vrut să biciuie aerul cu cele două litere, așa că Jilo 
trebuie să stea deoparte și să lase expertul să se ocupe de toate. 

— Ce vrea să reprezinte asta? 

— E] îi zice „Arborele Vieţii”, da” cu siguranţă n-aduce cu niciun 
pom pe care l-a văzut vreodată Jilo. N-a vorbit prea mult. A intrat 
aici fudul, și-a făcut mâzgălelile și a plecat. 

Dispreţul pentru unchiul meu îi picura din fiecare cuvânt. Eram 
pur și simplu uluită fiindcă Jilo îi îngăduise lui Oliver să intre în 
sanctuarul său, fiindcă era cu putinţă să lucreze împreună. 

— Îţi mulțumesc că ne-ajuţi, Jilo. Și pentru că ne îngădui să-ți 
folosim... 

M-am străduit să găsesc cuvântul potrivit. Camera? Nu, nu era o 
cameră. Camerele stau într-un loc, dar spaţiul ăla putea să existe în 
orice punct de pe pământ. În clipa aceea, plutea deasupra grădinii 
noastre. Pentagrama din centrul desenului lui Oliver se afla 
deasupra cadranului solar. 

— În fine, pur și simplu îţi mulţumesc. Și pentru că suporţi 
egotismul lui Oliver. 

Faţa ridată a lui Jilo s-a netezit atât cât se putea la vârsta ei 
înaintată. 

— Cu plăcere, fetițo. Oricum, lui Jilo îi place să-ți cumpere 
unchiul pentru cât valorează de fapt și să-l vândă pentru cât crede el 
că valorează. 

Un zumzet a umplut atmosfera și liniile diagramei lui Oliver au 
prins să strălucească. Le-am privit concentrată, așa că n-am observat 
pâlpâirea aerului care-a anunţat sosirea lui. I-am simţit prezența — 
mi-au coborât furnicături pe șira spinării — şi mi-am ridicat privirea. 
Stătea neclintit, îngăduindu-și câteva clipe în care să cuprindă cu 
privirea încăperea de culoare albastru-bântuit. 

— N-am spus-o data trecută, dar locul ăsta e cu adevărat 
impresionant, Mamă. 

M-am simţit recunoscătoare fiindcă i se adresa lui Jilo folosind 


cuvântul ăla plin de respect. 

— Nu cred că mulţi dintre cei născuţi cu putere ar fi în stare să 
construiască o cameră ca asta. 

O spusese drept compliment, însă în urechile lui Jilo a sunat ca o 
nouă reamintire a faptului că ea n-avea putere proprie, ci doar 
putere împrumutată. 

— Ah, ce cuvinte din partea unui vrăjitor cu adevărat puternic, a 
răspuns ea. 

— Nu voiam să te jignesc, a zis Oliver, înclinându-se politicos. 

— Nu-i nevoie să te-apleci în faţa lui Jilo. Nu ești genu” ei, s-a 
rățoit bătrâna, apoi a chicotit, amuzată de propria sa aluzie 
răutăcioasă. Să trecem la treabă. 

— Ai adus borcanul? am întrebat-o, vorbind despre recipientul în 
care păstram flăcările rămase. 

— Sigur, a răspuns, scurt, cu răceală. 

Se uita înspre noi fără să-şi concentreze privirea asupra noastră. 
Gura îi era o linie dreaptă. Nu-i mai văzusem privirea aia de destul 
de multă vreme. Începusem să mă dezobișnuiesc de masca ei 
reptiliană. Îl primise pe Oliver pe tărâmul ei, dar nu afişa niciun 
semn de bunăvoință care ar fi putut fi luată drept slăbiciune. 
Termosul ei roșu a apărut literalmente din senin, contrastând 
puternic cu acea lume turcoaz. 

Jilo l-a deschis și mi-a dat borcanul. În el zburau mici scântei 
strălucitoare care speram c-aveau să mă conducă la sora mea 
geamănă. M-am uitat o clipă cum interacţionau, schimbându-și 
pentru scurt timp culorile când se ciocneau unele de altele și 
zburând apoi în toate părțile. I-am dat borcanul lui Oliver, care-l 
aștepta cu mâinile întinse. 

— Şi cum o să funcţioneze asta? l-am întrebat, când a pus pe 
podea, lângă el, o plasă pe care n-o observasem până atunci. 

El a îngenuncheat şi a așezat borcanul lângă sacoșa pe care apoi a 
deschis-o. 

— Pământ, a spus, scoțând din ea o pungă din hârtie maronie. 

I-a aruncat lui Jilo o privire dojenitoare. Pământul juca un rol 
atât de important în soiul ei de magie, dar, până în momentul acela, 
uitase de el cu desăvârșire. Jilo a mormăit, ca semn că n-o 


impresionase. 

— E de sub cadranul solar? am întrebat. 

Fl a dat din cap. 

— Da. E pământul pe care stătea Maisie când a dispărut. 

A pus punga jos. 

— Aer, a continuat, scoțând un pulverizator de parfum și 
eliberând un jet scurt. 

Parfumul preferat de Maisie s-a înălțat deasupra noastră, 
invocând o imagine a feţei ei, pe care am văzut-o clar, de parcă sora 
mea chiar mi-ar fi stat în faţa ochilor. 

— Foc, a continuat Oliver, ridicând borcanul Ball. Și apă. 

A scos, ca prin farmec, o sticlă cu scotch și trei pahare. 

— Malţ unici”, vechi de douăzeci și unu de ani. Voiam să i-l dau 
lui Maisie, cadou de ziua ei. 

A aliniat paharele jos, lângă săculeţ, şi le-a umplut fără să verse 
nici măcar o singură picătură. A ridicat unul dintre ele. 

— Mamă? 

Jilo a ezitat, dar numai pentru o clipă. A luat paharul din mâna 
lui Oliver. 

— Mulţumesc, a spus, și l-a golit dintr-o sorbitură. Amin, a 
adăugat, apoi a răsuflat adânc. 

Oliver și-a ridicat paharul spre ea, în semn de salut, înainte de a-l 
da peste cap, la fel ca ea. 

— Eu nu pot, am început. Copilul, și așa mai departe. 

— Oh, ăsta nu e pentru tine, Gingersnap. Ne trebuie pentru vrajă. 
Ai avut ocazia să-ți vezi spaţiul de lucru de aici? m-a întrebat, 
arătând spre simbolurile magice desenate de el cu cretă. 

— Da, dar n-am idee ce reprezintă. 

— E cunoscut drept Arborele Vieţii și, ca să-i fie explicată 
semnificaţia, a curs multă cerneală. Cea mai mare parte a fost irosită 
în zadar. 

— Bine, profesore, şi ce-ar fi să ne luminezi? a zis Jilo, dar în 
cuvintele ei nu se simțea nici urmă de răutate autentică. 

Scotch-ul trebuie să fi fost foarte bun. 

— Mai bine nu. Nu vreau să dau culoare percepţiilor lui Mercy. 
Azi o las numai pe ea să se ocupe de iluminare. 


A făcut un adevărat spectacol din așezarea celor patru elemente 
pe diagrama sa, punând pământul și focul în partea de jos a 
pentagramei, iar aerul și apa pe braţele ei. 

— Iar acum, „spiritul” sau, poate, mai corect spus, „puterea”. 

Mi-a făcut semn să vin lângă el și m-am așezat pe capul stelei cu 
cinci colțuri. 

— Nu știu ce trebuie să fac aici. Nu-nţeleg nimic din toate astea. 

Am dat să mă îndepărtez, dar mâna lui a zvâcnit și m-a ţinut pe 
loc. 

— Nu te mișca. Și nu-ţi spune că nu știi. Acum, Mamă, vrei să 
treci lângă Mercy, chiar în afara pentagramei? 

Jilo și-a târșâit picioarele către mine, uitându-se tot timpul cu 
prudenţă la Oliver. 

— Mulţumesc, a zis el, pășind dincolo de liniile de cretă și 
scoțându-şi din plasă un bol şi o baghetă scurtă. 

Am clătinat din cap și am dat să vorbesc, dar privirea lui mi-a 
oprit cuvintele pe buze. M-am supus voinţei lui. 

— Ce naiba pui la cale? a întrebat Jilo. 

Oliver i-a răspuns lovind în bolul cu partea acoperită cu pâslă a 
baghetei. Bolul a scos un sunet puternic și limpede, de clopot. 

— Ăsta, a spus apoi, folosindu-și palma ca să oprească sunetul, e 
un bol cântător. 

— Mm-hmm, a zis Jilo, sigur că e. 

Oliver s-a aşezat pe podea, cu picioarele încrucișate, punându-și 
bolul în palma dreaptă, întinsă. A închis ochii, a respirat adânc, și-a 
îndreptat spatele și a lovit din nou vasul cu partea căptușită a 
baghetei. De data asta, și-a încordat mușchii, curbându-și mâna și 
făcând sunetul să se schimbe. Apoi a-nceput să clatine bolul, cu 
delicateţe, între vârfurile degetelor și rădăcinile lor. Sunetul s-a 
modulat, urcând și coborând, devenind de-a dreptul încântător și 
liniștitor. M-am relaxat, urmărindu-l, și-n clipa aceea Oliver a 
zâmbit. 

— E bine, a spus, lovind din nou bolul. Ascultă. Încearcă să 
descoperi unde-ncepe și unde se termină sunetul. 

A lovit cu bagheta iarăși și iarăși, și din izbiturile repetate a luat 
naștere un ritm. Sunetul mă străbătea, ieşind și reintrând; îl auzeam 


și, în același timp, simţeam vibraţiile. Se suprapuneau unele peste 
altele, tot mai ample şi tot mai profunde, unindu-se într-un val care 
mă lua pe sus. Nu mai simțeam niciun început. Nu mai percepeam 
niciun sfârșit. Trupul lui Oliver a început să se legene și, înainte de 
a-mi da seama ce se petrece, mi-am simţit propriul trup şerpuind 
prin aerul care se dădea deoparte, făcându-mi loc. Respiram în 
ritmul reverberaţiilor. 

Nu mai auzeam nimic altceva în afară de sunetul bolului, dar 
probabil că Oliver comunica într-un fel sau altul cu Jilo, fiindcă ea a 
deschis borcanul Ball și flăcările au ieșit și au plutit până-n palma 
mea întinsă. Pe urmă n-au mai existat decât zvonul limpede de 
clopot și lumina. S-au contopit, scurgându-se împreunate, iar 
Arborele Vieţii conturat de Oliver cu cretă a pătruns din nou pe 
tărâmul de care eram conștientă. Mi-am dat seama că acel simbol 
magic nu era niciun simplu desen, nicio simplă diagramă. 
Reprezenta expresia bidimensională a unui lucru atât de vibrant și 
de mare încât nu era cu putință să-ncapă în lumea noastră. I-am 
privit contururile pliindu-se, era un origami de sine stătător, 
buclându-se în niște dimensiuni aflate cu mult dincolo de orice îmi 
imaginasem sau trăisem vreodată. Cercurile au prins să se 
suprapună şi s-au unit într-o sferă de o inegalabilă perfecțiune, 
colorată în acelaşi albastru-bântuit ca încăperea lui Jilo. Eu pluteam 
alături de ea, în întuneric — transformându-mă în întuneric. 

— Ce e locul ăsta? am întrebat, cu voce tare, fără să mă adresez 
cuiva anume. 

Globul se rotea într-un ritm înnebunitor, în vreme ce către mine 
săreau diverse imagini. Epoci și momente, și toate posibilităţile 
conținute în fiecare dintre ele. 

Mirosul parfumului lui Maisie m-a izbit iarăși și toate gândurile 
mi s-au îndreptat către ea. În mâna mea stângă era ceva. M-am uitat 
în jos şi mi-am dat seama că pământul calcinat îmi fusese cumva 
așezat acolo. Peste el s-a scurs un lichid, împingându-mi-l printre 
degete. Gândul la Maisie m-a mistuit şi flacăra din cealaltă mână a 
mea a crescut, devenind un soare, pământul a crescut 
transformându-se într-un munte, lichidul a devenit ocean și 
parfumul s-a deschis ca o floare când muntele și oceanul s-au 


întâlnit sub razele calde ale astrului. Rotirea sferei albastre a-nceput 
să-ncetinească și imaginea i s-a limpezit, concentrându-se într-o 
singură ușă, din panouri de un roșu strălucitor, cu cadre şi grilaje 
negre. Ceva mi s-a frecat de o gambă, apoi mi-a șerpuit printre 
picioare, trasând un opt. M-am uitat în jos şi am descoperit, uluită, 
că pisica aia cu trei picioare a lui Jilo era acolo, cu mine. 

— Schrödinger, a zis, şi s-a pierdut din nou în întuneric. 

Mesajul dintr-un singur cuvânt m-a nedumerit, dar apoi am 
înțeles. Aidoma pisicii din celebrul experiment imaginat de 
Schrâdinger“, Maisie era încremenită într-un loc unde posibilitățile 
erau nelimitate. Bariera o întemniţase într-o stare de permanentă 
schimbare, ca pe un soi de frumoasă adormită care-şi așteaptă 
salvatorul. Am simţit prezenţa surorii mele. Bariera o închisese într- 
un sentiment de venerație, de uimire — era pierdută într-un extaz 
foarte asemănător cu ceea ce simţisem când puterea barierei 
pătrunsese pentru prima oară în mine. Sunetul s-a atenuat. Sfera a 
început să pălească, apoi s-a desfăcut, cerc după cerc, linie după 
linie. Stăteam din nou în camera lui Jilo, iar Arborele Vieţii nu mai 
era nimic altceva decât un desen făcut cu creta sub picioarele mele. 
Oliver bea scotch direct din sticlă. 

— Ai făcut-o, a spus, cu fața împurpurându-i-se. Ai deschis 
istoriile Akashice, puştoaico. Cunoașterea universală a tuturor 
evenimentelor care au avut sau vor avea loc, cu toate deformările 
lor și în toată splendoarea lor schimbătoare. Ai tras cu ochiul chiar 
în însemnările lui Dumnezeu. 

Încă o sorbitură. 

— Am auzit întotdeauna spunându-se că vrăjitorul potrivit poate 
face asta. 

— O clipă, am spus, încercând să-mi limpezesc mintea. Până 
acum n-ai mai făcut niciodată nimic asemănător? 

— Bineînţeles că nu, a răspuns, cu buzele arcuindu-i-se într-un 
zâmbet trist. Dimensiunile nu se deschid în fața oricui. Până acum n- 
am mai întâlnit pe nimeni pentru care ele să se deschidă. Cu toate 
astea, am știut. Am știut că, dacă le poate vedea cineva, aceea ești 
tu. 

Folosise pentru experiment toate flăcările lui Maisie rămase. Dacă 


n-ar fi funcţionat? O jumătate din mine îşi dorea să-l strângă de gât, 
şi mai mult decât o jumătate se aștepta să mi-o ia Jilo înainte, dar, 
când m-am întors să mă uit la ea, am rămas cu gura căscată. 

Tremura, cu privirea fixată pe ceva aflat foarte departe. M-am 
apropiat şi am luat-o de mână. A tresărit, smulsă din reverie, cu 
ochii plini de panică și tristeţe. 

— Acum am văzut, a spus, cu voce blândă. Am greșit. Am făcut 
mult rău în lumea asta. 

Nu-şi rostea cuvintele pentru urechile mele, ci pentru ale altcuiva, 
implorând să-i fie iertate păcatele. 

— Trebuie să plecaţi. Trebuie să plecați amândoi, a spus, 
fluturându-şi braţele, de parcă ar fi gonit niște copii dezgustători. 

Albastrul bântuit ne-a explodat în jur ca o bulă de săpun, iar Jilo 
şi lumea ei au dispărut cât ai clipi, lăsându-ne pe mine și pe Oliver 
singuri în grădina noastră. Unchiul meu încă mai strângea în mână 
sticla de scotch, în timp ce sorbea iarăși din ea, borcanul Ball gol a 
căzut de nicăieri și i s-a făcut țăndări la picioare. 

Iris a îngenuncheat lângă stratul de flori aflat cel mai aproape de 
cadranul solar, adunându-le cu ostentaţie, ca și cum ar fi fost uscate, 
pe unele care nici măcar nu începuseră să se veștejească și smulgând 
puţinele buruieni răzlețe care izbutiseră să prindă rădăcini sub 
vigilenta îngrijire pe care o acorda grădinii. Pălăria de soare pe care 
o purta aparținuse bunicii mele și, ajutată de mânușile de grădinărit 
murdare, cu model floral, sporea asemănarea mai mult decât 
întâmplătoare dintre cele două femei, uşor de observat în 
fotografiile vechi. Mătușa mea nu fuse câtuși de puţin surprinsă de 
apariția noastră neașteptată. 

— Cum a mers? ne-a întrebat, de parcă ne-am fi întors de la 
cumpărături. Puteţi vorbi fără teamă, a adăugat, arătându-ne un 
cristal imens, cea mai mare bucată de cuarț trandafiriu pe care o 
văzusem vreodată, așezată în stratul de flori, cu rol aparent 
decorativ. 

Când a vorbit, cuarțul a strălucit ușor. 

— Ce-i asta? am întrebat, apropiindu-mă cu prudenţă. 

— Asta, draga mea, mi-a răspuns Oliver, e un mic talisman făcut 
de mătușa ta Ellen pentru noi. 

— OK, dar la ce serveşte? 

— Împiedică familiile să ne asculte sau să ne spioneze, folosindu- 
se de vederea la distanţă. Are de gând să pună câte unul în fiecare 
încăpere din casă. O să ni se alăture imediat ce termină. 

Nu aveam nicio dovadă incontestabilă că suntem ţinuţi sub 
supraveghere, dar când se întâlniseră ca să discute despre călăuzirea 
mea și despre accesul meu la putere, familiile păruseră să cunoască 
fără dubiu amănunte despre care nu le vorbise niciunul dintre noi. 
Nu le scăpaseră nici conversațiile la care nu fusese prezent Emmet, 
bănuit de Oliver, pe față, că e spion. 

— Înainte de a dezvălui ceva pe care familiile nu trebuie să-l afle, 
asigurați-vă că în locul respectiv există un cristal și că străluceşte. 

— Dar familiile nu-şi vor da seama că le blocăm? 

— Ba da, Gingersnap, firește, dar e al naibii de sigur că nu se pot 


plânge din pricina asta, nu? N-au niciun drept să ne spioneze și e la 
fel de sigur că n-au niciun drept să te spioneze nici pe tine. La urma 
urmelor, ești ancoră, nu? 

— Haide, povestiţi-mi ce-aţi aflat, a zis Iris. 

M-am uitat în adâncul ochilor ei. Era în stare să mintă. Ea și Ellen 
mă minţiseră în privința identităţii tatălui meu cu o naturalețe care 
mă îngrijora. Când minţi ca să protejezi pe cineva, în asta există o 
anumită nobleţe — știi, sau crezi că știi, că scapi un om drag ţie de 
povara cunoașterii. Înțelesesem asta când îl minţisem pe Peter în 
legătură cu Maisie. Dar mă simțeam tot mai puţin nobilă cu fiecare 
alt neadevăr care apărea. 

Nu-mi venea ușor să mint, fapt care îi surprindea pe mulți, având 
în vedere cum îmi făcusem, până nu demult, rost de bani de 
buzunar. Obișnuiam să plimb turiștii prin Savannah într-un Tur al 
Mincinosului, inventând povești despre locuri și oameni de renume. 
Mătușile mele erau mult mai talentate în domeniul ăsta. Mă 
minţiseră amândouă, direct și prin omisiune, nedezvăluindu-mi cine 
îmi era adevăratul tată. Pretinseseră c-o făcuseră ca să ne protejeze, 
pe Maisie şi pe mine. Și, împreună, cu sau fără instrucțiuni din 
partea lui Ginny, născociseră o poveste despre moartea mamei mele, 
care-şi dăduse chipurile sufletul la nașterea mea, implorând-o pe 
Ellen să mă salveze în primul rând pe mine. Îmi doream din adâncul 
sufletului să pot crede că oribila lor minciună pornise din dorinţa de 
a face bine. Mi-am amintit că mama le sedusese amândurora soții și 
am simţit o împunsătură dureroasă. Voiam să cred că Ginny nu le 
lăsase de ales, dar, când mătușile mele dăduseră o mână de ajutor la 
izgonirea mamei mele, era posibil ca supunerea faţă de ea să nu fi 
jucat niciun rol. 

— A făcut-o, a spus Oliver, iar licărul din ochii lui arăta cât de 
mândru era de izbânda mea. 

Sincer vorbind, n-aveam idee ce era atât de ieșit din comun. 

— N-am făcut nimic, am zis. Am stat pur și simplu acolo. 

— Ei, stând pur și simplu acolo, ai făcut un lucru la a cărui 
reușită cei mai mulți vrăjitori nici măcar nu visează. Istoriile 
Akashice nu-și dezvăluie secretele în fața oricui. 

Iris şi-a scos mănușile și pălăria. 


— Unde e? a întrebat, în șoaptă. 

Zâmbetul a pierit de pe faţa lui Oliver. 

— Nu e nicăieri. 

Ştiam că văzuse ceea ce văzusem și eu, că simţise ceea ce 
simțisem. 

— Înţeleg, a spus Iris, cu vocea poticnindu-i-se. Cred că am cerut 
prea mult sperând că i-a supraviețuit răbufnirii care-a răpit-o. 

— Ba nu, am spus, ajutând-o pe Iris să se ridice. Nu e moartă... 
oricum, nu deocamdată. E, cumva, „în suspensie”. 

Iris m-a privit nedumerită, apoi s-a întors spre Oliver, așteptând o 
explicaţie. 

— Cred c-am putea spune că e încremenită între câteva variante 
de viitor posibile. Ca şi cum bariera ar fi pus-o la loc sigur până 
când își va da seama ce are de făcut cu ea. 

— Suferă? a întrebat Iris. 

— Nu, am răspuns. Sunt sigură că nu. 

Nu spuneam asta doar ca s-o liniștesc. Bariera nu optase pentru 
pedepsirea surorii mele; se hotărâse s-o protejeze. 

— Ascultaţi-mă, știu că sună a nebunie curată - aici am ezitat, şi 
cei doi s-au apropiat de mine - dar, în timp ce mă aflam în 
apropierea lui Maisie, a apărut pisica lui Jilo. Și mi-a vorbit. 

Iris şi Oliver s-au holbat o clipă unul la altul, cu expresii de 
nedescifrat. 

— OK, partea asta mi-a scăpat. Ce-a avut de spus pisicuţa? a 
întrebat Oliver. 

— „Schrâdinger.” Atâta tot. 

— Să nu luăm pisica aia în serios. Vraja te-a dus într-un loc unde 
limbajul e eficient doar la nivel de simbol. Cred c-am înțeles cu toţii 
ce simbol a încercat mesajul să-ți transmită. 

— Da, am zis. Pisica lui Schrödinger. E așa cum a spus Oliver: 
Maisie a fost întemniţată într-o stare de schimbare perpetuă. 

— N-aţi vrea să dați explicaţii și pentru copiii care abia acum au 
intrat în clasă? a întrebat Ellen, apropiindu-se de noi cu o tavă cu 
pahare și cu un ulcior cu ceai îndulcit. 

Peste umărul ei, l-am văzut pe Emmet holbându-se la noi prin 
fereastra bucătăriei. 


— Pe șoptite? 

A pus tava pe masa din apropierea noastră şi a început să toarne 
ceaiul. Ne-am îndreptat spre ea. Radia de vitalitate. Își purta cu 
ostentație noua tunsoare scurtă și, în combinaţie cu asta, 
experimenta un nou gen de machiaj. Avea fața relaxată şi ochii îi 
străluceau. Îşi revenise, în sfârșit, și începea să treacă peste dubla 
tragedie a pierderii soțului și fiului în aceeași zi. Se hotărâse să-şi 
redeschidă florăria şi-şi căuta deja un spaţiu liber în Piaţa Orașului. 
Și renunţase la alcool, deși am văzut că Oliver ascunsese pe furiș 
sticla cu scotch pe care-o strângea în mână. Măcar dacă ar uita și de 
Tucker, o dată pentru totdeauna... M-a privit radioasă. Dragostea pe 
care mi-o purta era reală, deși eram fiica bărbatului său, Erik, şi a 
surorii ei. Totuși, oricât de mult mi-aș fi dorit să mă-ncred în ea, 
ştiam că, la fel ca restul rudelor mele, și dulcea mea Ellen era în 
stare să mă amăgească. 

— Ei? a întrebat ea, cu o înălțare din sprâncene, clătinând din 
cap cu nerăbdare. 

— Pisică în cutie. Nici moartă, nici în viață, ci într-o stare aflată 
cumva între aceste două posibilități, până când un observator 
deschide cutia. Observatorul joacă un rol în hotărârea sorții pisicii, a 
rezumat Oliver ceea ce aflasem, apoi a luat un pahar cu ceai. 

— Poate sunt o idee cam prea blondă, a zis Ellen, dar nu văd ce 
legătură are pisica asta cu Maisie a noastră. 

Am zâmbit. Îmi plăcea s-o aud numind-o pe Maisie „a noastră”. 

— Cel care ajunge primul la Maisie o s-o elibereze din închisoarea 
ei. Locul în care se află în clipa asta e niciunde. Și nicicând. E un 
simplu punct între mai multe posibilităţi. Observatorul n-o va 
elibera pur și simplu, va și alege unul dintre numeroasele forme de 
viitor posibile, hotărând astfel ce urmează să i se întâmple. 

— Şi cum ne asigurăm că ajungem noi primii la ea? În ciuda 
acestei discuţii despre niciunde şi nicicând, pentru numele lui 
Dumnezeu? 

— Nu ştiu, am răspuns. Ceea ce am văzut părea în totalitate 
simbolic. Adică pisici vorbitoare şi o ușă neagră cu roșu suspendată 
în... 

— Uşă neagră cu roșu? m-a întrerupt Ellen, cu voce mai sonoră 


decât ar fi voit. 

Și-a coborât tonul, aruncând o privire către bucătărie. 

— Cum arăta? 

— Ca orice ușă din panouri. Panourile erau roșii, iar restul negru. 

— De ce? a întrebat Oliver. Are vreo semnificaţie pentru tine? 

Ellen ne-a privit pe rând și a rămas cu ochii la Oliver. 

— Da, a spus. Tillandsia. 

Și-a lăsat ochii în jos. 

— Tucker şi alți câţiva au cumpărat o casă mare, la ţară, pentru 
întruniri. E imediat dincolo de Richmond Hill. Acolo ne duceam 
când am trecut pe lângă tine, la Colonial. 

N-am spus nimic, dar ea s-a uitat drept la mine și a început să se 
apere. 

— Nu mai fac parte din Tillandsia. Doar... 

— Doar ce? a întrebat Iris, cu glas aspru. 

— N-a fost decât o plimbare. O ocazie de a ieşi din Savannah 
pentru câteva minute binecuvântate, de a merge undeva unde nu stă 
nimeni cu ochii pe mine, așteptându-se să mă îmbăt sau să mă 
destrăbălez. 

A scuipat cuvintele, însă în clipa următoare s-a calmat. 

— Îmi cer scuze, dar Tucker nu mă judecă niciodată. Și nici nu-şi 
ascunde whisky-ul în clipa când apar eu, a adăugat, săgetându-și 
fratele cu privirea. 

— OK, e corect, a zis el. A fost o ieșire nevinovată... Și de ce crezi 
că povestea noastră are o legătură cu Tillandsia? 

— Casa. E imensă și are mare nevoie de o groază de reparații. 
Singurul lucru aflat într-o stare decentă e ușa de la intrare. A fost 
vopsită de curând. Panouri roşii pe fundal negru. E hidoasă. I-am 
spus lui Tucker că e primul lucru care ar trebui să dispară, dar el s-a 
mulțumit să râdă. A zis că, într-un fel, îi place așa și că, probabil, o 
vor păstra. 

Am înţeles că acea nouă casă pentru Tillandsia era proiectul lui 
Peter, dar am dat descoperirea asta deoparte, pentru când aveam să- 
mi găsesc timp să mă gândesc la ea. 

Oliver a clătinat din cap. 

— Ar putea fi o simplă coincidenţă. 


— Ar putea fi, am spus, în clipa când m-a izbit adevărul, dar știm 
cu toții că nu e. Eu și Maisie am venit pe lume ca urmare a 
„activităţilor” din Tillandsia. Tucker însuși mi-a spus că mama a fost 
cea care l-a inițiat, aducându-l în Tillandsia. Tot ea l-a introdus în 
grup și pe unchiul Erik — încă mă mai trezeam numindu-l astfel — 
nu-i așa? 

— Bombonico... a început Ellen. 

— Da, a întrerupt-o Iris. Dar nu pentru sex. Emily urmărea 
altceva. 

S-a întors către sora şi fratele ei, anticipându-le protestele. 

— Fetele au, cumva, o legătură cu Tillandsia. Dacă vrem s-o 
aducem vreodată pe Maisie înapoi, Mercy trebuie să ştie ce-ncerca 
Emily să facă. 

— Ai dreptate, a zis Oliver. 

Ellen a dat din cap, dar s-a cuprins cu braţele. S-a dus să se așeze 
la soare, aproape întorcându-ne tuturor spatele. Oliver a urmărit-o 
cu privirea, dar a vorbit adresându-mi-se mie. 

— Micul tău incident de zilele trecute. Cu moșneagul, a adăugat, 
de parcă ar fi fost cu putinţă să arzi din greșeală inima cuiva fără să 
fie ăsta primul lucru care să-ţi vină în minte. Pentru zguduiala aia a 
fost nevoie de un strop de putere. Am simţit cu toţii când ai 
absorbit-o. Niciun vrăjitor din preajmă n-avea cum să n-o simtă. A 
fost ca o cădere de tensiune electrică. 

— Asta înseamnă, a intervenit Iris, că, ori de câte ori faci ceva 
care absoarbe foarte multă putere din barieră, ceilalți vrăjitori știu 
că pui ceva la cale. Dacă vrei să faci ceva de amploare fără să sune 
trâmbița magiei, trebuie să colectezi energie pe o altă cale. 

— Bine, dar de ce ai face aşa ceva? am întrebat, când au amuţit 
amândoi. 

— Păi, Gingersnap, depinde de amploarea lucrului pe care vrei 
să-l faci. 

Iris şi-a pus mâna pe braţul meu. 

— Dacă nu poţi absorbi din barieră, nu-ți mai rămâne decât să 
apelezi la tacticile prietenei tale Jilo. Folosești magia prin afinitate, 
te bazezi pe atracţia reciprocă. Ceea ce merge de minune pentru 
trucuri mărunte. Dar, în realitate, fără să te atingi de barieră nu poți 


pune mâna pe marea putere adevărată decât pe două căi: magia 
sângelui şi Tantra, sacrificiu şi sex. 

— Așa că s-a folosit de Tillandsia ca să-și construiască o baterie 
pentru putere, am spus. 

— Da. Cred că tu şi Maisie sunteţi un produs secundar 
neprevăzut, obţinut de Emily ca urmare a întrebuințării sexului 
pentru colectarea unei mari cantităţi de energie magică. 

— Dar de ce? Ce-ncerca să facă, de ce-i trebuia? 

— Nu ştim. Presupun că nici nu vom afla vreodată, a răspuns Iris, 
clătinând din cap cu tristeţe. A murit înainte de a reuși să scoatem 
asta de la ea. 

— Oh. 

Propria răsuflare m-a trădat şi cuvântul mi s-a înţepenit în gât. 
Iris făcea treabă foarte bună, îşi spunea povestea fără să se dea de 
gol cu nimic. 

— Nu putem face nici măcar presupuneri? am întrebat și sunetul 
jalnic al propriul meu râs m-a făcut să tresar. 

— Am putea face speculaţii toată ziua, a răspuns Iris, întinzându- 
și mâna spre mine. 

Nu i-am luat-o. 

— Dar trebuie să-ncercăm să-nţelegem ce relaţie există între toate 
astea şi ce i s-a întâmplat surorii tale. 

— Dar, dacă tu ai dreptate, iar eu şi Maisie avem cumva vreo 
legătură cu ceea ce a sperat mama să poată face când a intrat în 
Tillandsia, trebuie să descoperim despre ce anume a fost vorba. Cum 
altcumva ne-am putea da seama ce legătură are asta cu Maisie? 

— Are dreptate, a încuviinţat Oliver. 

Am simţit neliniştea crescând în Iris ca un val aproape palpabil. 

— Dar de unde să-ncepem? După ce-a murit Emily, Ginny a cerut 
jurnalele ei. 

Nu ştiu ce anume a fost la mijloc — lipsa oricărei viclenii din tonul 
lui, lipsa de concentrare cu care trecea de la o variantă la alta sau 
faptul că nici măcar nu încerca să-și păstreze calmul — dar ceva mi-a 
spus că, într-adevăr, nu știa că mama trăiește. Am simţit ușurarea ca 
pe o zvâcnire, subminată însă de îndoielile încă puternice pe care 
continuam să le am în privința lui Iris și Ellen. 


— Iar tu, Gingersnap, știi mult prea bine că din ele n-a mai rămas 
decât cenușa. 

A şovăit. 

— Am putea încerca, o spun cu toată seriozitatea, să căutăm 
ecouri, dar totul s-a petrecut cu atât de mult timp în urmă! 

— Să căutăm ecouri? 

Până atunci nu mai auzisem de așa ceva. 

— Să încărcăm atmosfera în locurile unde și-a petrecut Emily cea 
mai mare parte a timpului. Să vedem dacă putem reda amintirile pe 
care le-ar mai putea conţine încă mediul înconjurător. 

— După atâta timp? a întrebat Iris. Nu, nu cred că merită nici să 
ne ostenim, nici s-atragem atenţia golemului asupra lucrurilor pe 
care le facem. 

Mătușa mea s-a uitat drept la mine. 

— Ştii că se află aici ca să ne spioneze. E singurul motiv al 
prezenţei lui. E ridicol din partea familiilor să insiste că se pricepe, 
cumva, mai bine decât noi să te antreneze ca să-ţi foloseşti magia. 

— E adevărat. Moș Ene e sub papuc, dar cum altcumva l-am 
putea ţine ocupat mai bine decât punându-l să-i arate lui Mercy cum 
să caute, cernând amintirile? a zis Oliver. Nu e nevoie să știe 
adevăratul motiv. Doar că lui Mercy i-ar plăcea să-nveţe asta. 

Ellen s-a răsucit în scaun. 

— Sunt de acord cu Iris. Ideea nu e bună. 

Am văzut-o trimițând spre Iris o scurtă privire îngrijorată, dar 
sora ei şi-a păstrat aerul stoic. 

— Aveţi voi una mai bună? a întrebat Oliver, dar n-a așteptat 
răspunsul. Nu, nu cred. Așa că rămâne stabilit, a adăugat, apoi mi s- 
a adresat mie: Hai să-l căutăm pe Emmet. Oh, o clipă — vocea îi 
mustea de sarcasm -— uite-l. 

A făcut un gest de salut către fereastra la care stătuse Emmet tot 
timpul, neclintit. 


10 


Emmet stătea tot ca o statuie când am intrat în încăpere și s-a 
întors spre noi abia după ce l-a strigat Oliver. 

— Hei, Moş Ene, eşti gata s-o-nveţi pe fata noastră o şmecherie? 

— Bineînţeles că sunt gata să contribui la educaţia lui Mercy. E 
singurul scop al prezenţei mele în casa voastră, a spus, apoi m-a 
sfredelit cu ochii săi negri. E singurul scop pe care-l urmăresc 
dându-i lecţii, atât de bine cât mă pricep. 

Camera s-a umplut de o anumită tensiune, manifestată fizic prin 
întunecarea aerului din jur. 

— Nimic la nelalocul lui, a spus Oliver, abia șoptit și, cu toate că 
am simtit, fără dubiu, că Emmet îl auzise, expresia feței golemului a 
rămas neschimbată. Atunci e bine. Mercy, aici de față, vrea să-nveţe 
cum să scuture ceva amintiri din casa asta veche. Să-ncarce 
atmosfera și să vadă ce iese la iveală. Poate să-și întrezărească 
mama, sau bunicii. 

— Aş fi mai mult decât încântat să-ți arăt. 

Emmet s-a uitat direct la mine, ca şi cum ar fi uitat că Oliver se 
afla în aceeași încăpere cu noi. 

— M-am gândit că poate am abordat educaţia ta greșit, 
străduindu-mă să te-nvăţ ceea ce cred eu c-ar trebui să știi, nu ceea 
ce ţi-ar plăcea ţie să afli. Poate că, în graba lor de a te împovăra cu 
responsabilitățile unei ancore a barierei, familiile te-au tratat ca pe 
un obiect. Au uitat, așa cum au uitat și eu, că ești om și vrăjitoare 
prin naștere. 

— Mulţumesc, am spus, mișcată de cuvintele lui. 

Rezumau o mare parte din ceea ce simţisem în ultima vreme; 
familiile vedeau pur și simplu în mine un recipient al puterii, iar 
pentru părinţii lui Peter eram incubatorul copilului lui. Undeva, pe 
parcursul transformării în ceea ce trebuia să devin, cea care eram se 
pierduse. 

— Însă, a continuat el, mi s-a interzis să te ajut — pe tine sau, în 
privinţa asta, pe oricare dintre voi — să-ncerci s-ajungi la Maisie. 

— Nu-ţi cerem să faci așa ceva, a zis Oliver. Adică aș fi putut s-o- 


nvăţ eu însumi ceea ce vrea să știe. Dar, pur și simplu, ne-am gândit 
că astfel o să simţi să servești scopului pentru care te afli aici. Și, a 
adăugat pe un ton care spunea că se enervase, sperăm că așa o să 
stai ceva mai puţin la pândă. 

Mi-am dat seama că nu-ncerca să-l provoace; dar încă îl mai 
considera pe bărbatul înalt un morman umblător de pământ, 
nedemn de considerație și, probabil, incapabil să simtă 
împunsăturile. 

— Nu mi-am dat seama că „stau la pândă”. Unica mea intenţie a 
fost să mă aflu tot timpul la dispoziţia lui Mercy. 

Vorbea cu glas echilibrat şi ferm. Numai ochii dezvăluiau că 
Oliver atinsese o coardă sensibilă. Emmet mă sâcâia într-adevăr, dar 
nu voiam să-l văd suferind. 

— Vino, Emmet, am spus, luându-l de mână și trăgându-l după 
mine. 

Tonul lui Oliver devenea din ce în ce mai sardonic și ştiam că, 
dacă rămânea în prezenţa lui Emmet, avea să-l folosească drept țap 
ispăşitor, revărsându-şi asupra lui toată furia și toată frustrarea. Eu 
şi golemul aveam, de fapt, multe lucruri în comun. Familiile ne 
considerau pe amândoi niște pioni, niște mijloace prin care să-și 
atingă scopurile. În realitate, în întreaga poveste, era la fel de 
pierdut ca mine. 

Căldura mâinii lui m-a surprins; arderile lui erau mai intense 
decât ale unui om obișnuit. Mă urma îndatoritor, așa că i-am dat 
drumul. Și, în clipa aceea, l-a străbătut ceva tangibil. Dezamăgire? 
În ultima vreme mă izbeau sentimentele altora. Încercau să mă 
copleșească, și asta era, în mare parte, motivul pentru care mă 
simțeam atât de pierdută. Trebuia să vorbesc despre asta cu Emmet 
sau cu altcineva, dar mă îndoiam că e momentul potrivit. 

— Amintiri despre mama ta, despre părinţii tăi, a spus el, când 
am ajuns la primul etaj. Ar putea fi mai dificil de invocat, fiindcă a 
trecut ceva timp și fiindcă toţi sunt... dispăruți. 

— OK, m-am grăbit să-l aprob. 

— Poate-ar trebui să-ncepem cu ceva mai ușor, a zis şi, pentru 
prima oară de când devenise real, i-am deslușit pe buze o umbră de 
zâmbet. Şi ești dornică să-ţi îmbunătăţești astfel poziția? Vreau să ai 


senzaţia unei realizări, mi-a explicat. Un succes o să te-ncurajeze să- 
ți continui studiile cu mai multă tărie decât eșecurile de mai înainte. 

Am râs. 

— Ai citit cărți despre metodele de predare din învăţământ, nu-i 
aşa? 

— Ei bine, da, a recunoscut el, lăsându-și ochii în jos și trăgându- 
se ușor înapoi, ca și cum i-aș fi descoperit un secret stânjenitor. Te 
simţi ofensată? 

Am făcut semn că nu şi l-am privit dându-mi ochii peste cap. 

— Ei, haide. Cu ce începem? 

— Urmează-mă, a spus, și m-a condus chiar în camera mea. Pot 
să-nchid ușa? 

— Bineînţeles. De ce nu? 

— M-am gândit că te-ai putea simţi vulnerabilă fiind singură aici 
cu un bărbat. Cu un străin. 

— Nu ești străin, am răspuns. Te cunosc de când ai venit pe lume. 

Umerii lui laţi s-au relaxat și buzele pline i s-au arcuit într-un 
zâmbet. Tristeţea care-i bântuia privirea s-a risipit, deși numai 
pentru o clipă. 

— Eşti singura care vede în mine un om adevărat. Toţi ceilalți — 
mătușile tale, unchiul tău și restul familiilor - mă consideră o 
carcasă goală. Un automat. 

— Noi doi ştim că nu e așa. Și, mai devreme sau mai târziu, își 
vor da seama și ceilalți. 

I-am atins braţul și am simţit o vibraţie străbătându-l. Pentru o 
clipă, faţa i s-a împurpurat și i-au tremurat buzele. M-am tras înapoi 
și momentul a trecut. 

— Nu mă-ndoiesc că știi deja, a spus, pe ton acum distant, 
profesoral, că totul e făcut din energie. Energie vie. Tot ce ne- 
nconjoară. Pereţii, podeaua, patul și biroul tău. Acţiunile și 
circumstanţele sunt alcătuite tot din energie, iar energia nu poate fi 
distrusă. Însă modul în care ea se organizează se schimbă cu timpul. 
Casa asta e bine întreținută. Acoperișul e aproape nou; zugrăveala e 
proaspătă. Familia ta continuă să toarne în ea energie nouă, 
menținând-o în starea pe care-o dorește. Dacă n-ar face-o, în cele 
din urmă casa s-ar părăgini și s-ar prăbuși. 


S-a întrerupt şi s-a aşezat la biroul meu. La aproape doi metri și 
zece înălțime, părea supradimensionat în mod bizar faţă de scaun. 

— Înţelegi? 

— Da, cred că da. Entropie și tot restul. 

La universitate făcusem continuu progrese la cursurile de fizică, 
matematică, limbi străine, artă și literatură. Mătușa Iris se simţea de 
multă vreme frustrată fiindcă nu-mi luasem nicio diplomă, deşi 
aveam credite suficiente pentru trei. Îmi plăcea să-nvăţ şi cred că o 
parte din mine se temea că o diplomă ar fi fost simbolul încheierii 
anilor de învățătură. Partea rațională a minţit îmi spunea că eram 
datoare față de mine însămi să-mi finalizez cursurile și că, totodată, 
trebuia să fiu un bun exemplu pentru fiul meu. Voiam să știe că 
mama lui duce la bun sfârșit tot ce începe. Mi-am promis s-o fac 
imediat după nașterea lui Colin. 

Emmet s-a uitat la mine cu mândrie. 

— Da. Lucrurile se dezmembrează. E valabil și-n privinţa 
evenimentelor. Noi construim evenimentele din viaţa noastră. Le 
mobilăm cu inteligența noastră și le decorăm cu sentimentele 
noastre, dar ne-ndepărtăm de ele. Nu le alimentăm cu energie nouă 
și, cu timpul, pălesc și sunt dispărute pentru simţurile noastre. Asta 
ne dă senzaţia că timpul trece; ceea ce numim „prezent” arată pur și 
simplu unde investim cu toţii cea mai multă energie. 

— Înseamnă că evenimentele de zi cu zi din viața mamei mele 
sunt încă disponibile pentru mine dacă le pot oferi destul de multă 
energie? 

— Da, într-o anumită măsură, dar timpul a trecut. Și, cu mult mai 
important, ai o senzaţie foarte bine înrădăcinată de despărţire de 
mama ta. 

Ironia cuvintelor lui aproape că mi-a tăiat răsuflarea, dar Emmet 
era prea prins de propria lui prelegere ca să observe. 

— Cele mai apropiate amintiri sunt cel mai ușor de reînviat — nu 
așteaptă decât o răbufnire de energie suficient de puternică. Poate 
cu asta ar trebui să-ncepem. 

Emmet s-a ridicat și s-a apropiat de mine, oprindu-se atât de 
aproape încât îi simțeam căldura trupului radiind lângă mine. 

— Apreciezi acest recipient, a spus, după ce m-a fixat cu privirea 


preţ de o clipă îndelungată. Îţi produce o reacție emoţională, poate 
că și una fizică. 

Nişte mâini puternice m-au înșfăcat și m-au tras într-o strânsoare 
de fier. Gura lui a găsit-o pe a mea şi a deschis-o cu sila, și limba lui, 
o flacără pâlpâitoare, a pătruns înăuntru cu forţa. O răbufnire de foc 
mi-a coborât brusc în josul șirei spinării și, dacă braţele lui nu m-ar 
fi strâns cu atâta putere, aș fi fost ridicată de pe podea. Când m-a 
eliberat, în sfârşit, aveam răsuflarea tăiată. M-am tras înapoi și l-am 
pălmuit cu toată puterea. Degetele mele au lăsat urme, dar el n-a 
reacționat. În schimb, m-a înşfăcat și m-a răsucit iarăși, întorcându- 
mă cu spatele. 

Am dat cu ochii de o versiune a mea mult mai tânără, într-o 
rochie roz de plajă, pe care o detestam. După gustul lui Iris, eram un 
băieţoi, și se străduia fără răgaz să mă facă să mă-mbrac ca o fată. 
Eu, cea în rochie roz, stăteam la masă, cu creioane în mână și cu o 
expresie furioasă pe față. Imaginea i-a smuls actualei mele versiuni 
un zâmbet. Emmet şi-a slăbit strânsoarea și m-am tras mai aproape. 
Acum îmi aminteam momentul. Iris mă pedepsise pentru că-mi 
ieșisem din fire tocmai fiindcă trebuia să port rochia aia. 

— Când ţi l-ai imaginat pe tatăl tău, ai desenat silueta mea, 
trupul meu. Cu creioanele alea. 

Vocea lui Emmet trecea peste umărul meu. 

Am fost şocată, dar știam că avea perfectă dreptate, în desen se 
vedeau mâinile imense și puternice ale unui bărbat înalt și voinic, 
cât un copac. Îmi imaginasem pe cineva care ar fi putut repara 
nedreptatea făcută mie de rochiile roz şi de pedepse. Uitasem de 
imaginea aia după ce mă maturizasem, lăsând în urmă speranța 
copilărească de a-mi găsi tatăl. Dar, în linii mari identică, imaginea 
stătea acum în spatele meu. M-am întors spre ea. 

— Recipientul ăsta ar fi putut lua orice formă - a unui copil, a 
unei femei, a unui animal de casă, în aceeași măsură. Când ai dat cu 
ochii de el înălțându-se din pământ, nu conţinea nimic altceva decât 
potenţial în cea mai pură stare. Mintea ta l-a modelat astfel. Când te 
confruntai cu moartea lui Ginny şi cu problemele apărute între tine 
şi sora ta, dorinţa de a avea un tată a reieșit la suprafață, probabil 
nu conștient, dar cu destulă forță încât să dea naștere acestei 


imagini. Tu ai inventat forma în care s-au scurs energiile. Au 
răspuns, pur și simplu, nevoii tale de protecție, proiectată asupra 
lor. 

Oh, nu, nu mă simțeam câtuși de puţin dezgustată, dându-mi 
seama că mă simţeam atrasă de o imagine paternală idealizată. Ei, 
m-am gândit, în treacăt, poate că Emmet nu era altceva decât o 
manifestare a percepţiei infantile a bărbatului ideal. Mulțumită de 
acea atenuare a sentimentului de vinovăţie și hotărâtă să nu mă mai 
gândesc niciodată la asta, m-am retras cu câţiva pași, îndepărtându- 
mă de Emmet. 

— Nu știu, am spus. 

— Și apoi mi-ai ales numele, a continuat el, înaintând ca să 
recâștige spaţiul pe care-l pusesem între noi. Îţi place sau nu, ţi-ai 
pus amprenta asupra acestui trup. M-ai însemnat cu pecetea ta. 
Bariera te-a ales și a făcut din mine un om, un bărbat, în aceeași 
clipă. Nu pot să cred că așa ceva s-a petrecut din greșeală sau din 
întâmplare. 

A îngenuncheat în fața mea, aducându-și privirea aproape la 
înălțimea ochilor mei. 

— Mercy, ţin minte incidentele din vieţile tuturor celor nouă care 
m-au creat. Toate bucuriile lor, toate petele rușinoase din existențele 
lor, toate realizările, toate micile infidelităţi. Dar, Mercy... fața ta 
apărându-mi înaintea ochilor e prima mea amintire. 

— Ridică-te, Emmet, am spus, încercând să împrăștii pasiunea pe 
care-o simțeam în declarația lui, dar s-a întins și m-a prins de 
amândouă mâinile. 

— Mercy, bariera n-a făcut o greșeală. M-a creat pentru tine. Eşti 
unicul meu ţel și unica mea pasiune. 

Aș fi putut să mă simt amenințată sau stânjenită, dar știam că nu 
spune nimic altceva decât adevărul. 

— Poate că da, deocamdată, dar o să-ți găsești altele. 

A devenit livid; ideea asta îl îngreţoșa. Nu știam de ce alesese 
tocmai acel moment ca să-mi facă această declaraţie, dar îmi oferea 
tot ce avea şi tot ce era. În întregime. Momentul în care dăduse 
cărțile pe faţă fusese marele lui pariu cu viaţa. Mi se rupea inima 
respingându-l, dar știam amândoi c-o să spun nu. 


— Sunt gravidă. Mă mărit cu Peter. 

— Dac-ai fi voit să te măriţi cu el, ai fi făcut-o deja. 

În voce i se strecura furia. Hotărârea mea îl rănise. 

— A fost nevoit să se folosească de magia unei babe ca s-ajungă 
la tine. 

— Nu e aşa. Eram derutată, l-am contrazis, calmă, ignorând 
indignarea încărcată de ură pe care i-o simţeam în glas. 

Nu voiam să-l fac să sufere. Nu mă gândisem niciodată c-ar fi 
putut avea sentimente față de mine. 

— Jackson m-a amăgit. M-aș fi întors oricum la Peter. M-am întors 
la Peter. Îl iubesc. Îi port copilul. 

— Îţi voi crește cu dragă inimă copilul ca şi cum ar fi al meu, mi- 
a făgăduit Emmet. 

— Ajunge, am spus, smulgându-mi mâinile dintr-ale lui. Ieși din 
camera mea. 

I-aș fi poruncit să plece din casa mea, să plece din Savannah, dar, 
în ciuda raţiunii, n-aveam inima s-o fac. N-avea unde altundeva să 
se ducă. 

— Cum dorești. 

S-a ridicat, arătându-și înălțimea impresionantă. 

— Măcar ai aflat cu câtă ușurință se poate pune pasiunea în 
slujba magiei și de ce a folosit-o mama ta ca să-şi atingă scopurile. 

În prima clipă n-am fost în stare să-mi găsesc cuvintele. Cristalul 
lui Ellen fusese acolo, lângă noi, dar nu putea opri decât spionatul 
de la distanță. Am rămas cu gura căscată. 

— Ai tras cu urechea la discuţia noastră. Ai reușit cumva să ne- 
auzi. 

— Nu tocmai. Unul dintre vrăjitorii care m-au creat e surd. De la 
el am primit priceperea de a citi pe buze. Ia notă că familiile mi-au 
interzis să te ajut în orice fel în privinţa lui Maisie, dar n-au spus 
nimic despre mama ta. 

A dat să plece, dar s-a întors din nou spre mine. 

— Crezi că-l cunoşti pe Peter, dar poate nu ştii anumite lucruri 
despre el. 

— Asta ce vrea să-nsemne? 

— Nu ţi se pare ciudat că e singurul peţitor care ţi-a bătut la ușă, 


singurul peţitor uman? 

— Oamenii obișnuiți sunt înclinați să se teamă de familia mea. De 
magie. 

— Tocmai de-asta vrăjitorii se căsătoresc de obicei între ei, dar 
Peter al nostru n-a fost niciodată îndepărtat cu ajutorul magiei. Nu ţi 
s-a părut niciodată bizar? 

— N-am de gând să-l bârfesc pe Peter cu tine, am spus, simțind 
mânie împotriva golemului, graţie loialității mele față de Peter şi 
dragostei pe care i-o purtam. 

Emmet a dat din cap și a plecat în tăcere, lăsând ușa deschisă. Am 
traversat camera ca s-o închid, dar Ellen a apărut înainte de a apuca 
s-o fac. 

— Ai aflat de la golem ceea ce te interesa? m-a întrebat, 
trecându-mi pragul camerei fără s-aștepte să-i dau permisiunea. 
Dacă nu, ştii că-mi face plăcere să te învăţ eu. 

— Nu e nevoie, am răspuns. Cred c-am înțeles cum să-ncare 
camera cu energie. Multumesc. 

Nu era adevărul adevărat, dar n-aveam dispoziţia necesară ca să-i 
ofer amănunte despre lecţia mea. 

Ellen a răsucit scaunul măsuţei mele de toaletă și s-a așezat cu 
faţa la mine. 

— Îmi pare rău, am spus. Mă pregăteam să plec. 

— Dar îmi poţi acorda câteva minute, nu? 

Și-a netezit fusta şi și-a aranjat părul tuns şic. 

— Te rog. 

— Bine, am dat din cap, şi m-am așezat pe patul meu, la picioare. 

— Știu că nu ești încântată fiindcă am de gând să-mi petrec 
timpul cu Tucker... 

— Nu, chiar nu sunt, am întrerupt-o, și cuvintele mi-au sunat mai 
tăios decât aş fi vrut. Te descurci atât de bine. Nu vreau să-l văd 
trăgându-te din nou în jos. 

— Oh, Mercy, îmi dau seama de ce, din perspectiva ta, ai 
impresia că mă trage în jos. Pentru că judeci după ceea ce se vede 
din afară. Nu știi nimic despre nenumăratele ocazii în care m-a 
ridicat de jos. 

Și-a lăsat capul pe-o parte, cu părul blond căzându-i pieziş în 


jurul feţei angelice. Ochii ei de culoarea albăstrelelor nu se mai 
uitau direct la mine. Ţintuiau în schimb un loc de pe podeaua dintre 
noi. 

— Eram aproape nebună. Ba nu, eram de-a dreptul nebună de 
durere după ce i-am pierdut pe Erik şi pe fiul nostru. Nu mai voiam 
să trăiesc în lumea asta fără ei. Am încercat să mă stăpânesc măcar 
până ce au fost înmormântați. În noaptea de după ceremonia 
funerară... 

A tăcut şi din ochi au început să-i curgă lacrimi mari. 

— Am luat o lamă de ras şi mi-am tăiat venele. 

Dezvăluirea asta mi-a smuls un geamăt. 

— Voiam să se termine. Îmi doream moartea cu atâta ardoare 
încât nu m-am sinchisit de durere. Nu mi-a păsat de sânge. M-a lăsat 
indiferentă gândul că unul dintre voi o să mă găsească. Mă chinuia o 
suferință cumplită, nu găseam nici măcar o singură rază de lumină 
care s-o străpungă. 

Și-a ridicat privirea spre mine și i-am simţit groaza din ochii tăind 
în mine, așa cum tăiase cândva lama de ras în carnea ei. 

— N-am murit, Mercy. Propriile mele puteri nu m-au lăsat. 
Tăieturile mi se vindecau aproape la fel de repede cum le făceam. 

S-a ridicat, s-a apropiat de fereastra mea și a privit ziua perfectă 
de afară. 

— După patru sau cinci ore, m-am dat bătută. Mi-am turnat ceva 
de băut. Am curăţat mizeria. M-am dus la culcare. 

Mătușa mea s-a întors spre mine. 

— A doua zi, am dat buzna peste Tucker, pe River Street. Tocmai 
se muta în biroul lui. 

— Și a profitat de durerea ta. 

— Nu. Nu. 

Ellen s-a grăbit să mi se așeze alături și m-a luat de mâini. 

— Uită-te la mine, mi-a poruncit, și m-am uitat. N-a profitat de 
mine. M-a lăsat să profit eu de el. 

N-am spus nimic, dar probabil că îndoiala mea era evidentă. 

— Nu c-ar fi cu adevărat treaba ta, a zis, dar au fost aproape doi 
ani în care ne-am bucurat de prietenia noastră, înainte de a lua în 
seamă atracţia pe care-o simţim unul față de altul. 


— N-avea nevoie de tine pentru sex. Pentru asta avea Tillandsia. 

Ellen m-a privit cu ochi măriți de furie, dar și-a recăpătat 
controlul. 

— Ai dreptate. N-avea nevoie de mine pentru sex. N-avea nevoie 
de mine pentru bani. N-avea nevoie de mine pentru nimic. Mă voia, 
pur și simplu. Mi-a fost prieten sincer ani întregi. 

— Un prieten sincer care vrea să-ți seducă nepoatele. 

— Am vorbit cu el despre asta. Mi-a promis că n-o să te mai 
abordeze niciodată ca să intri în Tillandsia. Și va ieși şi el din grup. 
Se ocupă de renovarea casei lor pentru întâlniri, apoi se retrage 
pentru totdeauna. 

— Ellen, am spus, exasperată. Promisiunile lui n-au nicio valoare. 
Nu e un om bun. Pur și simplu, nu e bun de nimic. 

— Peter îl crede destul de bun ca să și-l facă partener de afaceri. 

— Da, şi nici asta nu mă încântă, dar măcar nu e vorba decât de 
afaceri. Există legi care să-l pună la punct, dar tu trebuie să ştii că n- 
o să-ți fie credincios niciodată. Tucker nu e în stare de așa ceva. Nu 
are asta în ADN. 

— Da. Știu. Știu exact ce fel de om este Tucker. Nu trebuie să mă- 
ntreb dacă mă minte sau nu. Știu că mă minte dacă pentru el e mai 
convenabil așa decât să-mi spună adevărul. 

Ellen a râs ca de o glumă pe care o ştia doar ea. 

— Şi sunt al naibii de sigură că nu trebuie să-mi petrec nopţile 
plângând și întrebându-mă dacă nu cumva mă înșală, fiindcă ştiu că, 
dacă nu e în pat cu mine, face dragoste cu altcineva. 

A tăcut şi m-a privit în adâncul ochilor. 

— Știu cine e. E mincinos și infidel, dar, cu mine, e şi bun și 
iubitor. Când suntem împreună fiindcă, în clipa aia, cu mine preferă 
să fie. lar când face dragoste cu mine, știu că eu sunt cu adevărat 
cea pe care-o dorește. Cu Erik, știam că trupul lui îmi e alături, pe 
când inima și mintea îi erau cu mama ta. 

Când am auzit-o spunând asta, aproape că mi s-a tăiat răsuflarea; 
detestam faptul că existența mea era urmarea infidelității bărbatului 
ei, dar ştiam că nu-mi spune asta din cruzime. 

— În plus, nu fuge de magie, ca majoritatea bărbaţilor. Cred că 
stranietatea pe care-o simte în jurul meu e o parte din ceea ce-l 


atrage către mine. Nu mă judeca, scumpa mea. Și nu-l judeca nici pe 
Tucker. E-adevărat că e un nemernic, dar dincolo de asta nu există 
scopuri nemărturisite. Cu el, ceea ce vezi e cu adevărat ceea ce 
primeşti. 

— Dar, Ellen, tu meriți mai mult. 

— Oh, dragă fetiță, n-ai tu idee ce merit eu, dar trebuie să-nțelegi 
un lucru. Tucker e departe de perfecțiune, dar mă face fericită aşa 
cum nimeni altcineva nu reuşeşte. 

— Nu vreau să mai aud nimic despre asta, am spus, ridicându- 
mă, şi m-am îndreptat spre uşă. 

— Mercy! a strigat Ellen, cu glas pătrunzător, făcându-mă să mă 
opresc brusc şi să mă-ntorc spre ea. Tucker mi-a propus să mă mărit 
cu el. 

Mi-a lăsat răgaz câteva secunde, ca să-i pot pricepe sensul 
cuvintelor. 

— Am acceptat. 


11 


Ellen s-a ridicat și a plecat, lăsându-mă cu gura căscată. Am decis 
că n-aveam ceva mai bun de făcut decât să ies din casă. Am rotit 
scaunul pe care stătuse mătușa mea și m-am așezat în fața oglinzii. 
Mi-am trecut o perie prin păr, certându-mă în mintea mea cu 
oameni care nu erau de față. Peter ocupa prima poziţie pe listă. 
Tucker reușise să-mi manipuleze logodnicul, îl convinsese să facă 
afaceri cu el. Se străduia să se strecoare în familia noastră și 
parteneriatul lor îl ajutase pe ticălos să-și găsească o justificare. 
Separat, am avut o conversaţie imaginară cu Ellen, i-am spus că-și 
pierduse minţile dacă-şi imagina c-o să-i fiu domnişoară de onoare. 
Pe urmă mi-am dat seama că, purtându-mă astfel, fie și numai în 
imaginaţia mea, dădeam dovadă de meschinărie sufletească. 

Am lăsat peria jos și m-am privit în oglindă. Femeia de acolo se 
uita la mine furioasă, cu ochi îngustaţi. Nu, mi-a plăcut ce-am văzut. 
Nu-mi plăcea cum mă afectau sentimentele mele față de Tucker. 
Dacă omul încerca, într-adevăr, să se schimbe? Poate trebuia să văd 
în faptul că-l ajuta pe Peter să se lanseze în afaceri o ofertă de pace 
adresată mie? Ellen părea să-l considere demn de ea. Poate trebuia 
să mă străduiesc să-l accept? Pe urmă valul s-a spart și repulsia pe 
care mi-o stârnea a trecut peste digul de toleranță pe care 
începusem să-l construiesc. Poate fi oricine, numai să nu fie Tucker. 

Aveam nevoie de un loc liniștit, unde să scap de toată zarva din 
capul meu. M-am dat cu o cremă de protecţie solară și cu una 
hidratantă, apoi cu un strop de ruj roz pe buze, după care mi-am 
conturat ușor ochii cu un dermatograf. Mi-am pus o rochie de plajă 
simplă, aproape protocolară, cu un guler care-mi acoperea umerii și 
lungă până sub genunchi. Pe urmă m-am dus la biserică. 

Alte clădiri se construiseră înghesuit în jur, văduvind turlele 
Catedralei St. John de fala din vremurile când acestea se înălțau cel 
mai sus pe cerul orașului Savannah. Însă niciuna nu egala 
splendoarea  avântului lor spre înălțimi. Totuşi, frumuseţea 
exteriorului în stil gotic francez, o alegorie în stuc, nu era pe măsura 
graţiei cupolelor interioare. Am intrat și m-am simţit instantaneu 


consolată de albastrul-bântuit al plafonului scânteietor și al 
arcadelor. M-am așezat pe al doilea rând de bănci de dincolo de 
intrare şi am stat în tăcere, savurând jocul luminii filtrate prin 
vitraliile ferestrelor. La fel ca întreaga mea familie, nu eram 
catolică. Eram protestantă. La drept vorbind, niciunul dintre noi nu 
era adeptul vreunei religii oficiale, dar eu îndrăgisem dintotdeauna 
Catedrala St. John. Oricare ti-ar fi fost religia, descopereai energia 
plină de împăcare şi pietate a locașului. Turiștii se strecurau 
înăuntru, cei mai mulți dând dovadă de respectul cuvenit față de 
caracterul sacru al clădirii, dar ceilalți fiind puţin cam prea 
zgomotoși în timp ce făceau fotografii. Dar, gălăgioși sau tăcuți, 
erau cu toții copleșiți de frumuseţea care-i înconjura. Am închis 
ochii, lăsând exclamațţiile și clicurile aparatelor de fotografiat să se 
transforme în fundalul unei rugăciuni. O rugăciune pentru 
îndrumare. Și pentru umilință. 

— Scuzaţi-mă, domnişoară. 

O voce m-a făcut să tresar. Am deschis brusc ochii. 

— Îmi pare atât de rău că trebuie să vă deranjez, a spus un 
bunicuţ cu pălărie de fetru și pantaloni scurți ecosez. Vă numiţi 
Mercy? 

— Da, am confirmat, dând din cap nedumerită. 

— Mama dumneavoastră m-a rugat să vă spun că v-așteaptă 
afară. 

— Mulţumesc, am răspuns, cu inima zvâcnindu-mi în piept. 

Am sărit în sus şi m-am grăbit să ies. M-am oprit pe treapta de sus 
şi mi-am plimbat privirea pe deasupra mulțimii purtătoare de 
aparate de fotografiat în căutarea feței mamei mele, dar n-am zărit- 
o. M-am uitat și în lungul străzii, încercând să-i descopăr mașina, 
dar nu se zărea nicăieri. 

— Arăţi încântător. 

Vocea mamei ieșea dintre buzele altei femei. M-am grăbit să 
cobor și să mă apropii de o femeie grăsuţă, de vârstă mijlocie, într- 
un tricou St. Augustine de culoare verde-fosforescent, prea mare 
pentru ea. 

— Mamă? am întrebat, străduindu-mă să mă obișnuiesc cu vocea 
ei ieşind dintre buzele de un mov strălucitor ale străinei. 


M-am uitat în adâncul ochilor ei, cu pleoapele acoperite, aproape 
până sub sprâncene, cu fard de un turcoaz întunecat. 

— Da, într-un fel. Împrumut trupul ăsta pentru câteva clipe. Nu-l 
pot păstra multă vreme, dar trebuie să-ți spun că mă gândesc mereu 
la tine. Creez un refugiu pentru noi, un loc unde putem vorbi fără 
teamă și unde o s-o pot cunoaște pe îndelete pe frumoasa mea fiică. 
O să trimit după tine cât de curând posibil. 

Era ridicol. Trebuia să vină acasă, să se confrunte cu surorile ei. 
Nu putea continua să fugă de ele. 

— Dar am atât de multe întrebări acum. Trebuie să înţeleg ce s-a 
petrecut. Sunt confuză, mamă, am spus, dar femeia s-a mulțumit să 
clatine din cap, uitându-se la mine ca la o nebună. 

— Dacă ai impresia că sunt mama ta, ești, cu siguranță, confuză. 

S-a îndepărtat de mine, privindu-mă cu îngrijorare până când au 
ieșit din biserică prietenele pe care le aștepta. Le-a șoptit ceva 
celorlalte două, care s-au întors spre mine. 

— Nu vă uitaţi la ea! a exclamat prima femeie. Să plecăm de-aici. 

Celelalte două au început să râdă și toate trei și-au purtat 
hohotele răgușite către următoarea oprire a turului. Tocmai fusesem 
catalogată drept una dintre numeroasele ciudăţenii ale orașului 
Savannah, dar, ca să fiu sinceră, asta era ultima dintre problemele 
mele. 

Când ne-am oprit în parcarea de lângă Magh Meall, am remarcat 
anunțul de pe ușă: „închis pentru un eveniment personal”. Mulți 
dintre cei veniţi la priveghi nu-l cunoscuseră niciodată pe oaspetele 
de onoare, dar eu aveam un motiv mai bun decât majoritatea 
celorlalți să ridic paharul în amintirea lui Peadar. De când închisese 
bătrânul ochii pentru ultima oară trecuse o săptămână. M-am 
străduit să nu mă gândesc la ceea ce simțisem când trupul i se 
săltase sub magia mea, căzând apoi carbonizat la pământ. Ştiam că, 
în seara aceea, aveau să se afle acolo mulţi dintre clienţii obișnuiți 
ai tavernei; cei care veneau să bea, cei care veneau să asculte 
muzică şi cei care veneau și pentru una, şi pentru alta. Claire și 
Colin îl recrutaseră pe Peter pentru munca de la bar, așa că fusesem 
nevoită să ajung acolo în aceeași mașină cu Iris și Oliver. 

Nunta lui Ellen cu Tucker fusese anunțată în rubrica de 
evenimente mondene a ziarului cu o zi înainte. 

— Toată lumea se aşteaptă să sosim împreună, spusese ea, ca să 
explice de ce prefera să meargă cu mașina lui Tucker, nu cu noi, 
ceilalți. 

Detestam să mă gândesc că urma să se lege de el pentru 
totdeauna, dar ajunsesem la concluzia că e imposibil s-o influențez. 
Mă rugam să-și găsească fericirea și să se deprindă cu viaţa de 
femeie măritată, așa cum Iris se obișnuise să fie singură. 

Nu puteam să nu recunosc că mătușa mea înflorise după moartea 
lui Connor. Scăpase de stilul vestimentar care-i reflecta nesiguranța, 
acum îşi evidenția deopotrivă frumuseţea exterioară și pe cea 
interioară. În seara aceea se îmbrăcase cu o rochie nouă, neagră, 
care-i cobora foarte puţin sub genunchi, modestă în privinţa croielii 
și culorii, dar seducătoare prin felul în care-i contura silueta 
elegantă. 

Oliver purta un costum negru, la un singur rând, și o cravată 
neagră subţire; cele două nuanţe de negru se asortau într-o măsură 
sesizabilă doar pentru ochiul lui expert. Ellen considerase că, pentru 
mine, ideală era lungimea unei rochii de cocktail, şi-mi alesese una 


gri-verzuie. Nu era cea mai potrivită culoare pentru doliu, dar mă 
avantaja, potrivindu-se perfect pe mijlocul meu tot mai rotunjit. Mă 
făcea să mă simt frumoasă şi, Dumnezeu mi-e martor, în seara aceea 
îmi era de-ajuns. 

Oliver a lăsat mașina în apropierea intrării, dar într-un loc unde 
staționarea era interzisă. S-a uitat la mine peste umăr și mi-a făcut 
cu ochiul. 

— Nu e valabil pentru noi, a spus. 

Știam sigur că, în toată viaţa lui, nu fusese niciodată nevoit să 
plătească pentru parcare. Dar acum nu blocase niciun hidrant sau 
altceva de genul ăsta, iar picioarele mi se umflau în pantofii pe care 
vanitatea mă îndemnase să-i încalț, așa că i-am răspuns cu un 
zâmbet. 

— Voi două rămâneţi pe loc, a spus, şi a sărit din mașină ca să 
deschidă mai întâi portiera lui Iris, apoi pe a mea. 

— E minunat să te-avem acasă, a spus Iris, cu vocea și expresia 
feței inundate de dragostea pentru fratele ei mai mic. 

El a închis portierele, ne-a oferit fiecăreia dintre noi câte un braţ 
şi ne-a condus spre ușa care s-a deschis la apropierea noastră. 

— Ei, iat-o pe frumoasa mea viitoare noră! m-a întâmpinat Colin, 
aplecându-se ca să-mi lase pe obraz un sărut umed, asezonat cu 
whisky. Pentru Claire, prezenţa ta și a familiei tale valorează cât 
întreaga lume. Valorează cât întreaga lume pentru noi amândoi. 

Un alt sărut, şi Oliver a reușit să mă treacă peste prag. 

— Va sosi şi Ellen în scurt timp, a explicat el. 

— Am primit frumoasele flori trimise de ea — sunt alături de 
aranjamentul făcut de Claire pentru Peadar al nostru. 

Colin s-a silit să zâmbească. 

— Și, fiindcă a venit vorba de Ellen, abia aștept să-l felicit pe 
Tucker fiindcă a convins-o în sfârșit să facă din el un bărbat onest. 

— Asta ar fi o adevărată faptă de glorie, a spus Iris. 

Iminenta ceremonie nupţială n-o entuziasma mai mult decât pe 
mine. 

— Poate ar fi nimerit să facem o nuntă dublă? m-a întrebat Colin, 
binedispus. 

— Nicio şansă, a răspuns Oliver. Nu e cazul să-ți dorești vreodată 


să vezi două femei Taylor concurând pentru luminile aceleiași scene. 
Crede-mă, e foarte ușor să te arzi. 

L-a luat pe Colin de umeri și l-a condus către whisky. 

Mi-am îndreptat privirea către partea opusă a încăperii, unde 
Peter radia, uitându-se la mine din spatele barului. Ni s-au întâlnit 
ochii și am simţit copilul mișcându-se. 

— E-n ordine, omulețule, am spus. E tatăl tău. 

M-am apropiat de bar și Peter s-a aplecat peste tejghea ca să mă 
sărute apăsat și lacom. Din nou gust de whisky. Era ceva cam roșu la 
față şi avea ochii umezi. Sângele lui irlandez ieșea la iveală. 

— ]ată-te, dragostea mea, a zis Claire, venind lângă noi și luându- 
mă în braţe. 

— Vă pot ajuta cumva? 

— O, nu, totul e sub control. Ai văzut aranjamentul 
comemorativ? 

— Nu, nu încă. 

— Haide, vino să ţi-l arăt. 

M-a condus pe lângă bar, către o masă lungă. O acoperea o faţă 
de masă albă, ancorată la capete de două vaze voluminoase, ambele 
cu trandafiri albi, lisianthus albaștri și iriși galbeni, contopiţi într- 
unul dintre buchetele preferate de Ellen. O fotografie mare, alb- 
negru, a unui bărbat tânăr, cu zâmbet întunecat și poznaș, stătea în 
mijloc, flancată de lumânări albe înalte şi de alte poze mai mici, 
care-l înfățișau pe Peadar de-a lungul timpului (anii '70? - anii 
'80?), cu părul negru încărunţind și cu ridurile întinzându-i-se la 
colțurile ochilor. Era și un polaroid asemănător cu cel găsit de 
detectivul Cook, unul în care Peadar stătea între Claire și Colin, 
ținându-l în braţe pe bebelușul Peter, tizul său. 

— Aproape că nu-ți vine să crezi că acest bebeluș sfrijit a crescut 
ca să devină omul din spatele barului, am spus, negăsind nimic de 
zis despre bătrânul străin, a cărui existență ne adunaserăm s-o 
comemorăm. 

Faţa lui Claire s-a întunecat pentru o clipă, însă apoi a aruncat o 
privire spre fiul ei și zâmbetul i-a revenit pe de-a-ntregul. 

— Da, nu-i așa? 

S-a întors către aranjamentul comemorativ. 


— N-am avut prea multe fotografii de care să ne folosim. Asta e 
din ziua când l-am adus pe Peter acasă, de la spital. Atunci, a 
adăugat ea, atingând rama groasă din partea de jos a polaroidului, l- 
am văzut ultima dată pe Peadar. El şi tatăl lui Colin s-au certat urât 
și apoi... ei, apoi nimic. 

Claire a încercat să-și rețină lacrimile. 

— Îmi cer scuze. Nu suport gândul că e posibil să fi fost ucis. 

Aș fi dorit să-i spun că nu fusese omorât. Și că nu murise fiind 
singur. Aveam s-o fac cât de curând, dar nu acolo și, cu siguranţă, 
nu în acest moment. 

— A fost atât de drăguţ, atât de inocent. 

— Mi-am dat seama, am spus, atrăgându-mi privirea ei 
nedumerită. Din fotografii, am adăugat, deși pozele nu reflectau 
câtuși de puţin inocenţa din ochii lui Peadar. Pare un om foarte de 
treabă. 

Claire a scos un șervețel din buzunar și și-a şters ochii. 

— Trebuie să mă-ntorc la bucătărie, să văd cum merge treaba 
acolo. 

M-a îmbrățișat în grabă şi m-a mângâiat uşor pe burtă. Am 
observat că Ellen tocmai intra, urmată de un Tucker sfios. Zâmbea 
cu gura până la urechi și accepta cu încântare numeroasele strângeri 
de mână și bătăi pe umăr care-l întâmpinau. În clipa aceea m-am 
detestat. Părea fericit. Şi îndrăgostit cu adevărat. Cine eram eu, ca 
să pun la îndoială deciziile lui Ellen? Mi-am dat seama că trebuie să 
mă maturizez și să-mi cer scuze. 

În apropierea barului, mai multe voci au început „The Girl 1 Left 
Behind Met”, unindu-se într-un cor condus, spre amuzamentul 
meu, chiar de Oliver. Un muzicant de lângă estrada pentru orchestră 
a umplut aerul cu sunete de mandolină. Cimpoaiele irlandeze s-au 
trezit la viaţă și, câteva clipe mai târziu, li s-a alăturat o vioară, 
urmată de un banjo. În cor au intrat glasuri din toate colțurile. Iris 
își lăsase paharul jos și dansa cu Colin. Da, așa e priveghiul la 
irlandezi. Nu izbutisem să-l salvez pe Peadar, însă, uitându-mă în jur 
și simțind muzica venind către mine, mă simțeam fericită. M-am 
așezat lângă aranjamentul comemorativ, de unde vedeam foarte 
bine estrada. 


O mână m-a atins pe umăr și, când m-am întors, am dat cu ochii 
de detectivul Cook, în picioare în spatele meu. 

— Continuă să fie sufletul petrecerilor, nu-i așa? 

A discuta cu el despre Oliver mi se părea, cumva, lipsă de 
loialitate. 

— Cred că n-ar fi trebuit să vii aici în seara asta, am spus. 
Evenimentul e personal și n-am văzut numele „Detectiv” pe lista 
invitaţilor. 

Ştiam prea bine că el și Oliver avuseseră o relaţie. Idila lor secretă 
se încheiase, cu ani în urmă, cu o tragedie, în care fusese amestecată 
Grace, nepoata lui Jilo. Vinovăţia guvernase ani buni întreaga 
existență a lui Oliver și, cu toate că n-ar fi recunoscut nici în ruptul 
capului, știam că și-ar fi dat propria viaţă ca să îndrepte răul făcut. 
La detectiv nu observam câtuși de puţin același gen de remușcare. 

— O, ba da, am fost invitat, a spus, arătându-mi halba de bere pe 
care-o ţinea în mână. 

— Atunci te afli aici în calitate de persoană particulară, nu de 
polițist? 

— Asta depinde dacă există sau nu un amănunt pe care-ncerci să-l 
ascunzi, a răspuns, dar licărul din ochii lui mi-a atras atenţia că mă 
tachina. 

— Oh, domnule detectiv Cook, în prezent viaţa mea nu e nimic 
altceva decât o carte deschisă. 

A sorbit din bere. 

— Ştii, dacă vrei, îmi poţi spune Adam. Nu-ţi sunt dușman. De 
fapt, sunt unul dintre cei mai buni prieteni pe care-i ai în încăperea 
asta. 

— Îmi rezerv dreptul de a judeca eu asta. 

Am ezitat. 

— Adam. Oricum, sunt mai mult decât dornică să renunțăm la 
formalităţi, dacă nu-mi mai spui „domnişoară Taylor”. 

— S-a făcut, a aprobat el. Dar n-o să-ți mai zică nimeni 
„domnişoară Taylor” pentru prea multă vreme, nu? Claire mi-a spus, 
a adăugat, ca răspuns la întrebarea mea nerostită. Pe când nunta? 

— Curând. De ce, vrei o invitație? 

— Aş fi onorat, a spus, și a aruncat o privire spre Oliver. Cred că 


unchiul tău va fi acela care te va încredința mirelui. 

— Da, şi sper că voi putea face cândva, pentru el, ceva similar. 

Cook - Adam - a râs. Indiferent dacă-nsemna sau nu lipsă de 
loialitate, momentul părea potrivit ca să m-amestec puţin în relația 
lor. 

— Ei, dar cât ai de gând să-l mai pedepseşti? E evident că încă 
mai aveţi sentimente unul pentru altul. 

— Ah, Mercy. Dacă ar fi atât de simplu. Nu-l pedepsesc... 

— Nu? 

— Nu. Lumea nu e atât de simplă cum pari s-o crezi tu. Sunt 
polițist, detectiv... 

— Oh, atunci nu ești răzbunător, ești doar laș. 

S-a retras cu un pas și m-a privit cu ochi mari, în care s-au aprins 
flăcări. S-a clătinat, părând gata să mă dojenească aspru, apoi i s-au 
destins umerii și pe față i-a revenit zâmbetul. 

— La naiba, voi, Taylorii, chiar știți cum să mă scoateţi din minţi. 

— Nu e foarte greu, am răspuns. 

A mai sorbit de câteva ori din bere, apoi s-a uitat în jur. L-am 
urmărit amândoi cu privirea pe Oliver, care o luase pe Iris și o rotea 
prin încăpere, plasând-o apoi cu îndemânare în brațele unui 
necunoscut brunet, mult mai tânăr. 

— Nu sunt laş, Mercy, dar toţi oamenii de pe-aici, la naiba, chiar 
toți cei din încăperea asta, dacă ar ști adevărul despre mine... 

— Ce-ar face? am întrebat, lovind cu pumnul în abdomenul lui 
tare ca piatra. Ar încerca să te bată măr și să te lase fără banii 
pentru gustare? 

— Şi-ar pierde respectul pentru mine. Am muncit toată viața ca 
să devin cineva în orașul nostru. Ca să fac din viața mea un model 
pentru alții. 

Nu puteam să-l contrazic pe tema asta. 

— Ai dreptate. Unii și-ar pierde respectul pentru tine. Te-ar 
insulta. Ar râde de tine pe la spate. Să presupun că încă n-ai crescut 
destul de mare ca să te descurci într-o astfel de situaţie? 

— Ce faci tu nu e corect, a spus. 

A strâns din buze și și-a plimbat privirea prin încăpere. L-am 
urmărit studiind toate feţele din jurul barului, încercând să-şi dea 


seama cum ar fi reacţionat fiecare după ce s-ar fi lansat bârfa. 

— Da, cred că nu e corect. De fapt, nu înţeleg ce-ai făcut ca s- 
ajungi acolo unde ești. Nu înţeleg nici ce-ar trebui să-nfrunți, nici ce 
ai avea de pierdut. Dar înțeleg un singur lucru. 

— Şi care e ăla? 

A încetat să studieze mulțimea, dar și-a pironit, în schimb, 
privirea asupra mea. Ritmul muzicii a devenit ceva mai lent. Un vals 
pentru două viori i-a ridicat în picioare până și pe câţiva dintre cei 
mai sfioşi oameni din încăpere, perechi-perechi. Am fost surprinsă 
când am văzut-o pe Iris încă în braţele frumosului ei necunoscut, 
care, după cum o privea, n-avea nicidecum intenţia să se despartă 
de ea. Oliver trecuse în spatele barului, ca să-l înlocuiască pe Peter, 
şi-l ajuta pe Colin să umple halbe și să împartă păhărele cu whisky 
Jameson. 

— Că, indiferent cât de vehement ar susține contrariul, Oliver o 
să-şi petreacă restul vieţii așteptându-te, dacă nu faci ceva în 
privinţa asta. 

— Şi ce propui să fac? 

— Să te hotărăști. Oliver fie merită riscurile pe care va trebui să ţi 
le asumi, fie nu. Dacă nu le merită, spune-i-o, și fă-o cât mai 
răspicat, ca să poată în sfârșit să treacă mai departe. Cu adevărat. 

— Şi dacă merită? 

— Cred că-ţi poţi da seama și singur. 

— Da, asta pot, a spus, și şi-a golit halba. Te rog să mă scuzi. 

— Desigur. 

M-am uitat cum şi-a croit drum către bar, şerpuind printre 
dansatori. Oliver s-a întins să-i umple paharul, însă Adam a scuturat 
din cap și l-a prins de mână. Nu-mi mai văzusem niciodată unchiul 
atât de şocat. Mai întâi s-a albit la față, apoi s-a împurpurat, cu cel 
mai nătâng zâmbet posibil pe față când Adam l-a condus în jurul 
barului și l-a luat în braţe. În jur s-a așternut tăcerea când detectivul 
s-a pus în mișcare, dar, când cei doi au început să danseze, muzica a 
părut să debordeze de mai mult entuziasm. 

În spatele meu am auzit pe cineva pufnind zgomotos, apoi: 

— Fi, ia te uită la asta! 

Phil Jones, unul dintre cei mai duri tipi din port, a început să 


râdă atât de tare încât i s-a vărsat berea. M-am întors, gata să-l 
pocnesc și să-i scot ochii. 

— După cum se pare, Cook şi-a găsit în sfârșit o pereche, a zis el, 
scuturându-și de pe mână berea vărsată. 

— Era şi timpul, a răspuns prietenul lui. Ascultă, eu mâine-mi 
încep ziua devreme. Fă-mi o favoare și spune-le la revedere lui Colin 
și Claire și în numele meu, OK? 

— Bineînţeles, a răspuns celălalt. Stai liniștit. 

Văzând că mă uitam la ei, a zâmbit şi și-a fluturat scurt mâna 
înainte de a se duce, clătinându-se, să-și înlocuiască berea vărsată. 

Niciodată nu poţi ști ce și cum va fi, mi-am spus, scoțându-mi 
picioarele din pantofi și dorindu-mi să-şi lase Peter chitara jos și să 
mă invite la dans. În vreme ce-l priveam cântând, mi-am dat toată 
silința să-mi doresc să se întâmple asta, fără să „impun” să se 
întâmple -— trebuia să-mi folosesc nou-dobânditele puteri cu mare 
grijă. Atunci am simţit privirea cuiva în ceafă. A rămas pironită 
acolo, arzându-mă cu intensitatea ei. M-am întors trezindu-mă faţă-n 
față cu Emmet, ai cărui ochi negri mă fixau, rupându-mă de restul 
mulțimii. 

S-a apropiat de mine fără să-și schimbe expresia și mi-a întins 
mâna. 

— N-am mai dansat niciodată, dar unul dintre creatorii mei dă 
lecţii de dans. Vrei să-ncercăm împreună? 

— Nu, am spus, și refuzul a avut o tentă de regret. 

Voiam să dansez, dar nu cu Emmet. N-ar fi fost cinstit față de el, 
iar Peter ar fi considerat asta o trădare. În plus, ținând cont că, 
ultima dată când vizitase barul, Claire fusese cât pe ce să-l 
pocnească, nu mă îndoiam că nu i-ar fi plăcut să-l vadă acolo. Valsul 
s-a terminat și atât ritmul, cât și volumul muzicii s-au întețit brusc 
când dansatorii mai vârstnici s-au întors pe scaunele lor sau la bar. 

— Atunci să-ți aduc ceva de băut? 

— Ascultă, Emmet, am strigat, ca să mă fac auzită în ciuda 
muzicii, e frumos din partea ta să te oferi, și ţi-ai dovedit prietenia 
venind aici în seara asta, dar... 

— Atunci puţină apă? 

Și-a lăsat capul pe-o parte și a zâmbit. Orice altă femeie din local 


i s-ar fi dăruit încântată în schimbul acelui zâmbet. 

În mine s-a aprins o mică flacără. Da, o înghiţitură de apă mi-ar fi 
priit. 

— Bine. Da, mulțumesc. 

Emmet a reuşit să fie servit repede, probabil fiindcă era cu un cap 
şi jumătate mai înalt decât restul lumii. Mi-am îndreptat privirea 
spre estrada orchestrei, către Peter, dar, cu coada ochiului, am 
văzut-o pe Claire ieșind din bucătărie şi ducându-se glonţ la golem. 
Vacarmul m-a împiedicat s-aud ce-i spunea, însă nu era nevoie să ai 
puteri magice ca să-i simţi agitația. I-a azvârlit paharul din mână cu 
un dos de palmă, dar el s-a întins și l-a prins, cu iuţeala unei pisici. 
Am oftat. Se părea că e nevoie să mă încalț la loc. 

Când mi-am pus pantofii, Claire îl împinsese deja pe Emmet până 
la ușă și ieșea din bar în urma lui. Mi-am făcut loc prin mulțime. 

— Pardon. Scuzaţi-mă, am strigat, strecurându-mă printre oameni 
și ştiind că orchestra cânta prea tare ca să-mi fie auzite scuzele, dar 
rostindu-le totuși. 

Am deschis ușa, surprinsă să văd că Emmet fusese condus de 
Claire la câteva străzi distanţă, unde erau prea prinși de schimbul 
lor de cuvinte ca să-mi remarce prezența. 

Între timp se întunecase. M-am îndreptat spre ei şontâcăind, 
atentă la fiecare pas. Deși Claire vorbea în șoaptă, îi deslușeam 
spusele din ce în ce mai clar. 

— Te previn. 

Își sublinia fiecare cuvânt cu o lovitură de pumn în pieptul lui 
Emmet. 

— Nu te mai apropia de noi. Știu cine eşti. 

Expresia feței lui Emmet rămânea de nepătruns, deşi Claire îl 
încolțise sub un felinar. 

— Când mi-am încredințat fiul neamului tău, mi s-a promis c-o să 
aibă o viață frumoasă, lungă, îmbelșugată. Şi c-o să-l pot vedea 
înainte să mor. Și mi-aţi trimis înapoi o păstaie uscată. L-aţi ucis. 

Vocea lui Claire era șuierătoare. 

— Acum ai face bine să m-asculţi, fiindcă n-am de gând să repet. 
N-o să-l luaţi pe Peter și să fiți naibii siguri că n-o să v-atingeţi de 
nepotul meu. Mai înainte de asta o să vă văd pe tine şi pe-ai tăi 


arzând în iad. 

Emmet nu scotea niciun cuvinţel, evident în aceeași măsură din 
pricina firii sale taciturne şi a aparentei nedumeriri. Era limpede că 
n-avea idee despre ce vorbea Clare. Tăcerea lui a scos-o din fire. Și-a 
înfipt unghiile în obrazul lui, lăsând cu furie în urmă cinci dâre 
adânci și roșii. 

— Claire, am spus, prinzând-o de mână înainte de a-l lovi din 
nou. Ce faci? 

— Nu te apropia mai mult, Mercy. Nu înţelegi ce se petrece aici. 
Nu știi de ce e în stare... 

A șovăit înainte de a-și alege următorul cuvânt. 

— ...omul ăsta. 

— Te asigur că n-o să vă fac niciodată vreun rău ţie și familiei 
tale, a spus Emmet, ducându-şi mâna la obrazul însângerat. Și cu 
siguranţă n-o să-i fac niciodată vreun rău lui Mercy. 

Și-a retras mâna, apoi și-a privit sângele ca pe o curiozitate. Mi- 
am dat seama că durerea reprezenta pentru el o experiență nouă. 
Era ca un copilaş rătăcit. În clipa aia m-am simţit răspunzătoare de 
soarta lui. 

— Tacă-ţi gura, demon al tenebrelor, s-a răstit Claire. 

— Lasă-mă să te conduc înapoi, în bar, am spus, trăgându-i spre 
mine trupul cuprins de tremur. 

— Stai cât mai departe de el, Mercy, mi-a cerut ea, cu expresia 
unui animal rănit și încolțit. 

— Bine, am răspuns. 

Am întâlnit privirea lui Emmet. A clătinat din cap, dându-mi de 
înțeles că habar n-avea ce-o apucase pe Claire. Eu i-am făcut un 
semn apăsat cu capul. A priceput ce voiam să spun: Fă-te nevăzut. 

— EI pleacă, iar noi ne întoarcem înăuntru. O să-i găsim pe Colin 
şi pe Peter şi vom vorbi cu toții despre... 

— Nu. Peter nu trebuie să ştie. Nu-i poţi spune. 

— N-o să-i spun. Absolut nimic, am zis, încrucișându-mi în gând 
degetele. Vino înăuntru şi-o să-l rog pe Colin să te ducă sus până-ţi 
revii. 

Claire a reușit să se controleze. 

— Îmi pare rău. Știu că-ţi par probabil nebună, dar trebuie să m- 


asculți. Dacă-ţi iubeşti copilul din pântec, ascultă-mă. Tipul ăsta, 
Emmet. Știu că sună a nebunie, dar nu e om. 

— Ce crezi că e? am întrebat-o, cu prudenţă. 

N-aveam idee ce-și imaginează, dar se apropiase de adevăr destul 
de mult ca să mă neliniștească. 

— Trebuie să mă crezi. E... e altceva. M-am mai întâlnit cu unii 
de soiul lui și știu că spun minciuni cu grămada. Ştiu de ce-a venit. 
Îl vor pe Peter și, mai rău decât atât, cred că-l vor pe micul Colin. 

— Nu, am spus, încercând s-o liniștesc. Emmet e inofensiv. Nu 
ştiu ce crezi tu că e, dar îţi garantez că te-nșeli. 

— Cum poţi fi atât de sigură? 

= În privinţa asta, trebuie să mă crezi pe cuvânt, am răspuns, 
bănuind că, dac-ar fi aflat că Emmet se întrupase dintr-un morman 
de pământ din Georgia, ar fi înnebunit de-a binelea. 

— Mercy, te iubesc ca pe fiica mea, te iubesc mult, a zis, luându- 
mi mâna într-a ei. Am destulă încredere în tine ca să-mi pun viaţa în 
mâinile tale, dar nu mă-ncred în rațiunea nimănui altcuiva, nici 
măcar într-a ta, când e vorba de bebelușul pe care-l porți. Ascultă- 
mă. Dacă-l mai văd vreodată pe Emmet în apropierea ta, o să găsesc 
o cale să-l ucid, sau măcar cum să-l fac să-și dorească moartea. M-ai 
auzit? 

— Da, sigur, am răspuns, străduindu-mă s-o calmez. 

Nu mi s-a părut înțelept să-i spun tocmai atunci că Emmet 
continua să locuiască în casa noastră și că nu puteam să-l dau afară. 
Intenționam să amân dezvăluirea acestei taine până într-un moment 
în care avea să gândească un pic mai raţional. 

Minunat - ceva în plus în dedesubturile vieţii mele deja 
complicate. Pe lângă strădaniile de a-mi găsi sora dezechilibrată 
emoţional și de a afla adevărul despre motivele din care mă părăsise 
mama și, oh, pe lângă faptul că în mine creștea un copil, trebuia să 
descopăr și cum l-aş fi putut apăra pe Emmet de viitoarea mea 
soacră. 

— Da. Te-am auzit. Acum hai înăuntru, să-l găsim pe Colin, OK? 

A dat din cap şi s-a întors în bar alături de mine. 

Când s-a terminat priveghiul, Peter nu era în stare să conducă 
mașina, iar atât Oliver, cât și Iris dispăruseră. Dintr-un motiv 
nedefinit, incidentul dintre Claire și Emmet mă lăsase prea puțin 
dornică să folosesc magia ca mijloc de transport, așa că am chemat 
un taxi și m-am întors acasă ca un om obișnuit. Când am sosit, vila 
părea părăsită; am trimis un impuls supranatural, ca să văd dacă Iris 
nu ajunsese cumva acasă înaintea mea, dar acesta s-a întors înapoi 
gol. Nu se zărea nimeni, nici măcar Emmet. Am avut parte de o 
stranie combinaţie a senzaţiei de singurătate cu buna dispoziţie; nu 
mai fusesem niciodată singură în toată casa. Mi-am dat seama că 
aveam ocazia să-ncarc atmosfera cu energie, să văd ce amintiri pot 
scoate la suprafață. Ţelul meu n-avea să fie, aşa cum sugerase 
Oliver, o încercare de a descoperi ce urmărise mama să-nfăptuiască 
folosindu-se de Tillandsia. Unchiul meu era bine intenționat, dar eu 
n-aveam câtuși de puţin idee nici măcar de unde să-ncep să fac așa 
ceva. Bănuiam că mi-aş fi putut petrece o viaţă întreagă cotrobăind 
printre ecourile casei, străduindu-mă să găsesc câteva ace în carul 
umplut cu fân vreme de un secol și jumătate. Nu, eu trebuia să fiu 
martoră la un singur eveniment bine definit: nașterea mea. Odată 
ce-mi găseam răspunsurile în privinţa asta, toate celelalte amănunte 
aveau să se pună cap la cap. Eram sigură de asta. 

Până și o novice ca mine era în stare să scuture câteva impresii 
care zăboveau, răzlețe, mai ales fiindcă aveam o ţintă stabilită cu 
mare precizie. M-am asigurat că ușile sunt încuiate, ca să nu apară 
vreun intrus din afara familiei, apoi am trecut la pasul următor, 
punând la toate intrările câte o vrajă, ca să nu poată pătrunde 
nimeni, nici măcar cineva din familie, fără să fiu alertată. O situaţie 
nedorită, dar voiam să fiu sigură că surorile și fratele mamei nu află 
cu ce mă îndeletnicesc înainte de a primi răspunsurile pe care le 
căutam. 

Mi-am închipuit că, ţinând în mână ceva care-i aparținuse mamei, 
o să-mi fie mai ușor să mă concentrez asupra acelor energii de care 
trebuia să mă slujesc. Puteam să-i folosesc medalionul. Faptul că, 


până nu de mult timp, se aflase în posesia ei ar fi trebuit să 
reprezinte un avantaj în plus. De când mi-l dăruise, era prima oară 
când nu-l purtam. Dat fiind decolteul rochiei, ar fi fost prea ușor de 
remarcat. Nu voiam să risc să-l observe vreuna dintre mătușile mele 
sau, chiar mai rău, să-l și recunoască. Îl lăsasem în cutia cu bijuterii, 
alături de alte câteva: perlele primite la a optsprezecea aniversare, 
minusculii cercei cu diamante primiți cu doi ani înainte de asta și 
mica și albastra cutie cu inelul de logodnă pe care încă nu mă 
puteam hotărî să-l port în permanenţă — nu mi-l pusesem nici măcar 
în seara aceea. Am împins deoparte toate sentimentele care radiau 
din inel către mine, pregătindu-se să mă ia în stăpânire, și am scos 
lănțișorul mamei. La atingerea lui, ceva m-a făcut să-mi pun la 
îndoială optimismul de mai înainte. Chiar puteam spera într-o 
reconciliere în familie? Despărțirea unei mame de fiicele ei putea fi 
iertată, sau măcar explicată? 

Am închis ochii și am respirat adânc, ca să-mi limpezesc 
gândurile. Trebuia să-mi păstrez mintea receptivă. Nu-mi puteam 
lăsa temerile să mă influenţeze. Cu toate astea, în locul veseliei de 
mai înainte, acum îmi simțeam inima grea. Mi-am pus medalionul și 
am închis capacul cutiei cu bijuterii trântindu-l. 

Iris luase în stăpânire camera mamei, cea în care ne născuserăm 
eu şi Maisie, transformând-o în studio pentru pictură. Spunea că, în 
după-amiezile târzii, îi place auriul luminii strecurate pe ferestre, 
dar la un moment dat mărturisise că era un spaţiu care o mângâia și 
o făcea să se simtă mai aproape de iubita ei surioară, pe care-o 
pierduse prea devreme. Îmi venea să plâng când îmi aminteam ce 
sincere îmi păruseră cuvintele când îmi făcuse destăinuirea asta. Mi- 
am alungat tristețea și m-am uitat bine în jur. 

Obiectele de mai mică importanță care-i aparținuseră mamei 
fuseseră donate de mult unei societăți de caritate, iar cele mai 
personale și mai preţioase fuseseră bine împachetate și depozitate în 
pod, așteptând ziua în care eu şi Maisie aveam să ne hotărâm să le 
împărțim. Dar Iris nu ștersese amintirea surorii sale din încăpere. 
Imens și, după cum constatasem de curând cu ochii mei, fidel, 
portretul lui Emily domina peretele din sud. Nu intram des acolo, 
dar, de câte ori o făceam, plecam cu senzaţia că fusesem cumva 


atinsă de prezența mamei. 

În mijlocul încăperii stătea un șevalet mare. Susținea o pânză, dar 
fusese acoperită cu o prelată. M-am hotărât să respect intimitatea 
mătușii mele. În clipa aceea, mi-am dorit să nu fi refuzat cu atâta 
încăpățânare indicaţiile pe care se oferise Ellen să mi le dea. Chiar 
nu știam ce trebuie să fac. 

Emmet se folosise de o combinaţie de surpriză și pasiune ca să 
scoată la suprafaţă amintirea pe care mă ajutase s-o aduc la viaţă. 
Aveam nevoie de o emoție puternică, dar mă temeam că 
sentimentele confuze trezite de întoarcerea mamei mi-ar fi putut 
denatura percepțiile. Așa că nimic despre mama. Probabil era bine 
să evit şi orice era legat de mătușile mele. Gândul mi-a zburat la 
recenta poveste cu mine și Maisie. O amintire prea proaspătă. Prea 
dureroasă. Sentimente care mi-ar fi putut distruge orice alte energii, 
mai subtile. 

Picioarele îmi obosiseră. Mi-am aruncat pantofii cât colo și m-am 
așezat într-un fotoliu plasat într-o poziţie nefavorabilă. Dintr-un 
anumit motiv, Iris îl pusese pieziș, astfel încât, odată ce te așezai, să 
nu vezi nici portretul mamei, nici șevaletul. Era îndreptat spre o 
porțiune goală a peretelui. Un resentiment familiar s-a ridicat la 
suprafață când m-am gândit la Ginny și la manipulările ei. Mi-am 
adus aminte cum mă lăsa s-aștept în holul de la intrarea casei sale, 
uitându-mă ore în șir la un perete alb. Făcusem faţă situației 
inventând povești cu care să mă distrez. Povești care aveau să 
devină mai târziu piedestalul Turului Mincinosului, organizat de 
mine. Atât holul cât și scaunul pe care fusesem silită să stau 
dispăruseră, arse pe de-a-ntregul în incendiul care-l mistuise pe 
Connor. Resentimentul s-a inflamat, transformându-se în furie, apoi 
am auzit voci în spatele meu. 

M-am răsucit grăbită. Nu exista nicio imagine, numai murmure. 
Mi-am încordat auzul, străduindu-mă să deslușesc cuvintele rostite, 
dar glasurile erau atât de firave, încât păreau să vină de la mai 
multe lumi distanţă. Pe urmă au amuţit cu desăvârșire. M-am ridicat 
şi m-am îndreptat cu prudenţă spre centrul încăperii. Acolo am auzit 
din nou voci de femei, slabe și distorsionate. Și un țipăt, oare de 
durere? De disperare? Am recunoscut vocea lui Ellen și aproape că i- 


am înțeles cuvintele. Am întrezărit o imagine, a ei și a lui Iris, 
înghesuite una în alta și aplecate deasupra mamei, dar părea dintr- 
un film prost conservat, proiectat peste realitatea din cameră. A 
încremenit şi s-a lungit ca o bandă de cauciuc, înfășurându-se și 
trecând prin ea însăși, pentru a se înălța apoi ca să intre în portretul 
mamei. Mi-am dat seama că orice urmă emoțională a zilei nașterii 
mele fusese de multă vreme canalizată către tablou. 

Am încercat să mă concentrez, să mă acordez la acele energii 
firave. Am prins rama tabloului în mâini, mi le-am apăsat pe lacul 
care ocrotea culorile în ulei. Am simţit mici erupții de energie 
înălțându-se din portret, dar ceea ce căutam fusese îndepărtat și 
zăvorât — canalizată către pictură, energia se transformase definitiv. 
Mi-am luat mâinile de pe tablou şi mi le-am pus pe față. Din adâncul 
pieptului mi-a izvorât un suspin, dar l-am înăbușit. Nu voiam să 
plâng. Voiam să aflu adevărul. 

Îmi tremurau braţele şi îmi zvâcneau palmele, dar nu voiam să 
renunţ înainte de a face un ultim efort. Mi-am silit furia și 
dezamăgirea să se adune într-un glob compact, dur, şi mi-am ridicat 
mâinile. Globul mi-a țâșnit dintre degete și a aterizat acolo unde îl 
trimisesem: în locul unde le întrezărisem pe cele trei femei laolaltă. 
Am înaintat cu furie, concentrându-mi toată puterea ca să extind 
sfera de energie. Am văzut o imagine pâlpâitoare din trecut 
întinzându-se, distorsionată, pe suprafaţa ei. Am căzut în genunchi 
şi m-am sprijinit în mâini în vreme ce încercam să dau o 
interpretare mișcărilor spasmodice din viziunea granulată și sferică. 
În jurul meu, camera trosnea de energie și mirosul de ozon îmi 
potopea simțurile. Mi-am impus să ignor asta, să nu mă las distrasă. 
Am canalizat către glob tot mai multă energie. Sunete distorsionate, 
desincronizate și de neînțeles soseau în valuri. Pe urmă, fără niciun 
avertisment, sfera strălucitoare s-a prăbuşit în ea însăși şi a dispărut. 
Forțasem prea multă energie să se înghesuie într-un moment fragil. 
Am auzit un vaiet și am avut nevoie de câteva clipe ca să-mi dau 
seama că era al meu. 

Mă luptam cu o disperare din ce în ce mai puternică. Mi-am 
întins din nou mâinile, dându-mi silința să adun altă energie, pentru 
un ultim efort, dar concentrarea mi s-a spulberat când vederea 


periferică m-a avertizat că de sus cobora ceva, plutind lin. Mi-am 
ferit capul, lăsându-l pe-o parte, dar pe obraz mi-a aterizat ceva mic 
şi moale. Mi-am ridicat mâna, încercând să-l îndepărtez, dar n-am 
reușit decât să-l întind, mânjindu-mă toată. Mi-am privit degetele și 
mi-am dat seama că era cenușă. Mintea mea abia apucase să 
priceapă asta când de sus au început să cadă alţi fulgi, mari și grei, 
acoperindu-mă ca o zăpadă uscată, gri. Cenușa mi s-a așternut 
pretutindeni, ca un strat subțire de pudră, dar, în loc să rămână 
unde căzuseră, fulgii s-au ridicat din nou și au prins să mi se 
rotească în jur, ca un vârtej lent de praf, iar câţiva au încercat să mi 
se strecoare în nări. M-am ridicat dintr-un salt, am fugit spre șevalet 
și i-am smuls învelitoarea ca să mă apăr de cenușă. Am înlemnit 
când am văzut faţa lui Connor întorcându-mi privirea. 

Pe şevalet nu era un simplu portret. Era un triptic — pânza fusese 
împărțită în trei părți egale. Ambele panouri laterale erau gata; cel 
din stânga îl înfățișa pe Connor așa cum arătase în tinerețe, iar pe 
cel din dreapta chipul i se preschimbase într-al unui demon, având 
în ochi aceeași ură pe care i-o văzusem în noaptea morții lui. Panoul 
din centru era încă în stadiul inițial. Câteva tușe de culoare creau 
impresia că Iris făcea încercări, pregătindu-se să înceapă și 
porțiunea aceea. Mi-am dat seama că-şi folosea arta străduindu-se să 
împace cele două imagini ale soțului ei: bărbatul cu care se măritase 
şi monstrul care se dovedise a fi. Ochii mi-au alunecat peste reflexia 
strălucirii lui tinerești din stânga, atrași de imaginea flăcărilor pe 
care le văzusem devorându-l. Acolo, pe pânză, erau îngheţate în 
timp. Connor nu avusese parte de o ceremonie funerară. Nu 
existaseră rămășițe pământești de înmormântat; nu fusese găsit 
niciun cadavru. Stihiile focului se ospătaseră din plin. Din Connor 
nu mai rămăsese decât cenușă. 

Cenușă. Am început să lovesc pulberea cu prelata, străduindu-mă 
să-mi şterg rămășițele lui Connor de pe piele, să-mi scutur cenușa lui 
din păr. Pe urmă i-am auzit râsul. M-am întors către sunet. Cenușa s- 
a contopit sub ochii mei, căpătând o formă bine definită. O mână, 
arzând mocnit, ieşea din norul de cenușă încercând să mă înhațe. M- 
am retras dintr-un salt. 

— O să trăiesc din nou. O să trăiesc prin tine. 


I-am simţit cuvintele, mai degrabă decât să i le aud. Mâna și-a 
pierdut contururile, iar norul de cenuşă învârtejită s-a năpustit, 
încercând să mă înconjoare, să mă învăluie, să intre în mine. Spiritul 
lui încerca să mă posede. Nu, nu pe mine mă voia; încerca să 
înlocuiască spiritul copilului meu nenăscut. Asta, pur și simplu, n- 
avea să se întâmple. Mi-am impus să-mi recapăt controlul asupra 
magiei. Am dispărut din studioul lui Iris, alunecând în camera mea. 

De data asta eram pregătită. Mă pregătisem pentru un asemenea 
moment încă din prima zi de după moartea lui Connor, când îi 
văzusem spiritul ascuns într-o oglindă. Se făcuse o încercare de 
curăţare a casei, de echilibrare a energiilor ei și de înlăturare a 
oricărui lucru care ar fi putut avea intenţii rele, dar știusem cumva 
că nemernicul laş reușise să se strecoare și să rămână înăuntru. Nici 
mătușile mele, nici Oliver nu spuseseră vreodată că i-ar fi simţit 
prezența, dar eu îl simțeam de câteva luni stând la pândă pe 
margine, la cea mai mică distanță de la care nu putea fi capturat. 
Furios. Invidios. Un nor negru de deznădejde, care se hrănea cu 
propria sa fantomă. 

Mi-am deschis dulapul dintr-o smucitură și am căutat cu mult în 
spatele cutiilor cu pantofi şi cu amintiri din liceu. Am înhăţat gâtul 
rece al sticlei pe care-o ascunsesem acolo. M-am cutremurat ușor la 
vederea creaţiei mele. Fusese o simplă sticlă albastru-cobalt, dar Jilo 
îmi dăduse lecţii, mă învățase cum s-o îmbrac în lut și s-o pictez cu 
pigmenţi naturali. Preschimbasem un simplu recipient într-o efigie. 
Într-o imagine grosolană, dar recognoscibilă, a omului care fusese 
gata să mă sacrifice în schimbul puterii, deşi credea că-mi e tată. 

— Când faci o capcană pentru un spirit, îmi spusese Jilo, 
imaginea de pe ea nu trebuie să fie cea a unui mort. Trebuie să arate 
așa cum ţi-l amintești. 

Și sticla reflecta, într-adevăr, imaginea lui din mintea mea. Îi 
redasem perfect îngâmfarea. Lăcomia. Cruzimea. 

Îmi simțeam sângele pulsând. Eram când rece, când fierbinte. M- 
am concentrat cu tot mai multă precizie, blocând în afara gândurilor 
mele tot ce nu ţinea de ura arzătoare împotriva lui Connor. Mă 
simțeam sigură pe mine. Deţinând controlul. Ușa camerei s-a 
cutremurat şi a început să se curbeze spre exterior și spre interior, 


ca şi cum stafia ar fi-ncercat s-o deschidă cu forța. Oricine ar fi avut 
impresia că ușa respiră, umflându-se când absorbea aer și 
aplatizându-se când îl expulza. Eu stăteam în picioare, tăcută. 
Așteptând. Ascultând. Pulsul îmi zvâcnea în urechi. Am făcut un pas 
spre ușă, care a-nceput să tremure atât de tare încât mă aşteptam să 
sară din balamale, apoi s-a oprit brusc. 

— Haide, ticălosule, am murmurat, aproape neauzit. De data asta 
sunt gata să te-nfrunt. 

Am scos dopul sticlei și l-am strâns în palma mea transpirată. Am 
simțit că spiritul intră în panică. Știam că-și dăduse seama că 
balanţa forţelor e complet schimbată. Nu mai eram fata neajutorată 
pe care-i era uşor s-o rănească și s-o lase să moară. S-a îndepărtat de 
ușă. În clipa aceea, am înţeles că n-avea nicio putere, în afara celei 
pe care i-o împrumutasem eu însămi. Încărcând studioul lui Iris cu 
magie, îi oferisem destulă energie ca să se manifeste. Și tocmai 
întrerupsesem aprovizionarea. Am strâns capcana de spirite în 
ambele mâini și m-am folosit de magie ca să deschid ușa. 

Am ieșit pe coridor cu pași mari. 

— Spirit fără trup, acesta îţi e trupul! am strigat, așa cum mă 
învățase Jilo. 

Şi am ridicat sticla-efigie cât am putut de sus. 

— Spirit fără răsuflare, am continuat, lăsând sticla în jos și 
suflând peste buza ei, ceea ce a făcut-o să scoată un șuierat, aceasta 
îți e răsuflarea. Spirit fără sânge, am adăugat, scuipând în gâtul 
sticlei, acesta îţi e sângele. 

Am urmărit umbra prăfoasă pe drumul de întoarcere către ușa 
studioului lui Iris, de lângă care m-am retras apoi, dorindu-mi să se 
deschidă. Și s-a deschis, dar foarte încet, fiindcă o forță tot mai slabă 
aflată de cealaltă parte încerca să mă respingă. S-a auzit un zgomot 
- poate n-a fost decât protestul balamalelor, nemulțumite fiindcă se 
aflau în centrul unui război al voinţelor, sau poate a fost o 
înjurătură, strigată ascuţit de spiritul din ce în ce mai neputincios al 
lui Connor. 

— Îţi poruncesc, spirite, să intri în trupul tău. 

Am înclinat gâtul sticlei spre ușa de care m-am apropiat cu un 
pas. 


— Îţi poruncesc, spirite, să te umpli cu răsuflarea ta. 

Am trecut pragul, intrând în studio. 

— Îţi poruncesc, spirite, să te scalzi în sângele tău. 

Cenușa s-a înălțat iarăși, transformându-se în vârtej, dar știam că 
se află sub controlul meu. 

— Îţi poruncesc, spirite, să intri în trupul tău. 

Cenușa s-a adunat într-o panglică gri, exact atât de subţire cât era 
nevoie ca să pătrundă în sticlă. Am urmărit concentrată toate 
particulele înălțându-se și ocupându-și locul în efigie. Câteva clipe 
mai târziu, camera era curată, iar sticla plină. Am zâmbit când am 
întemnițat spiritul, punând dopul. 

— Ştii, Connor, mă aşteptam să te împotrivești mai mult, dar, la 
urma urmelor, cred că ai fost întotdeauna o dezamăgire. 

Am răsucit sticla în mâini. Da, fusesem destul de prudentă ca să 
pregătesc o capcană şi să-nvăț cum s-o folosesc, dar, odată ce 
pusesem la treabă magia necesară, nu știam ce să fac cu sticla. Jilo 
ar fi îngropat-o probabil la răscrucea ei, alături de Dumnezeu știe ce 
mai ascunsese acolo de-a lungul anilor. Dar ar fi fost o prostie să 
înhumezi stafia lacomă a lui Connor în epicentrul magiei lui Jilo. 
Dacă reușea vreodată să se elibereze din capcană, ar fi folosit orice 
strop de magie pe care l-ar fi găsit ca să se răzbune, făcând prăpăd. 
Nu, ar fi fost mai bine să leg de ea o greutate și s-o azvârl în ocean. 
Dar nu puteam face așa ceva în noaptea aia. Aveam nevoie de un loc 
unde s-o păstrez în siguranță, ca să am timp să mă gândesc pe 
îndelete ce să fac cu ea pe termen lung. Timp. În mintea mea, 
cuvântul s-a răsucit așa cum răsuceam eu sticla în mâini. 

Am coborât scările în fugă și m-am dus în grădină. Cadranul solar 
pus acolo de Oliver păstra în stază tot ce se atingea de el. Connor n- 
a fi fost închis doar în capcana pregătită de mine - ar fi fost captiv şi 
în timp. M-aș fi putut gândi oricât de mult cum să rezolv problema. 
M-am uitat la cadran și i-am poruncit, fără vorbe, să se ridice. A 
vibrat, propria sa greutate îl făcea mult mai greu de săltat decât 
anticipasem. M-am străduit să mă concentrez mai mult, să fac 
eforturi mai viguroase, dar părea să se îngreuneze cu atât mai mult 
cu cât trimiteam spre el mai multă magie. Exasperată, am închis 
ochii. 


— Te rog, am spus. 

S-a auzit un soi de zumzet şi mi-am ridicat pleoapele. Spre 
uimirea mea, cadranul s-a săltat plutind și a rămas suspendat la 
înălțimea ochilor. 

— Mulţumesc, am spus, străbătută de un val de ușurare. 

Mă bazez pe Oliver să se revolte împotriva propriei naturi, creând 
un obiect vrăjit pe care nu trebuie să-l silești să coopereze, ci să-l 
rogi frumos. Am pus capcana cu spiritul pe solul înnegrit pe care-l 
acoperise cadranul și pământul s-a deschis ca să-nghită sticla, fără s- 
aștepte să i-o cer. Cadranul a coborât la loc. 

M-am întors în studio, am acoperit din nou tripticul de coşmar și 
m-am uitat în jur. Nici măcar ochiul meu de vrăjitoare n-a observat 
nimic care ar fi putut să-i trezească lui Iris vreo bănuială în privinţa 
activității mele nocturne. Ştiam că trebuie să-i povestesc ce se 
petrecuse. Era dreptul ei să știe și eu aveam să-i spun. Cu siguranță, 
în dimineaţa următoare. Dar nu voiam să risc să descopere adevărul 
între timp, din întâmplare. M-am dus sus, am intrat sub duş și am 
stat sub cea mai fierbinte apă pe care o putea suporta pielea mea. 
Îmi doream să spăl până şi amintirea rămășițelor lui Connor, care 
mă atinseseră. Când m-am strecurat în așternut, mi-am adus aminte 
că trebuie să desfac vraja pe care-o pusesem asupra intrărilor, n- 
aveam chef să fiu trezită când mi se întorceau rudele pe furiș. 

Eram obosită fizic și psihic, dar somnul n-a venit repede, iar când 
a făcut-o mi-a adus vise despre o creatură fără chip, care se târa pe 
burtă, deşi avea înfățișare omenească. Mă înconjurau obeliscuri 
azvârlind fulgere şi cercuri de piatră ce zumzăiau pline de viaţă, 
scoțând un sunet din ce în ce mai înalt și mai puternic. Cădeau 
cioburi de sticlă, ploua cu ele peste toată lumea, și apoi am auzit-o 
pe mama țipând. M-am trezit şi m-am dat jos din pat înainte ca zorii 
să apară, cu nuanțele lor roșiatice. 

Am coborât scările, trimiţându-mi gândurile în toate părţile, ca să 
aflu cine se întorsese acasă după priveghi şi cine-şi găsise un loc mai 
bun pentru petrecerea nopţii. Cum Adam și unchiul meu începuseră 
să se urce unul pe altul aseară, am fost surprinsă când am simţit sub 
acoperișul nostru un Oliver adormit. Am fost și mai surprinsă, dar, 
în același timp, cumva ușurată fiindcă n-am dat de niciun semn al 
prezenţei lui Iris. 

Dintr-un motiv oarecare, nu m-am putut lămuri în privinţa lui 
Ellen, aşa că m-am oprit în faţa camerei ei și am întredeschis ușa. În 
pat dormise cineva și așternuturile răsucite şi pernele răspândite pe 
podea mi-au spus că Ellen nu avusese parte de o noapte cu mult mai 
liniștită decât a mea. Firește, dacă nu cumva îl adusese pe Tucker la 
ea. În cazul ăsta, aşternuturile spuneau o cu totul altă poveste. 


Absența ei îmi oferea mai mult timp în care să-mi formulez scuzele 
deja întârziate. 

M-am dus în bucătărie și am pregătit un ibric de cafea pentru 
ceilalți. Bănuiam că, după noaptea trecută, Oliver avea să considere 
bine-venită o ceașcă imediat ce cobora din pat, și că același lucru 
era valabil pentru Iris, indiferent când avea să se-ntoarcă târâș 
acasă. În ciuda noutăţilor pe care trebuia să i le împărtășesc, o mică 
și malițioasă parte din mine se bucura că mă trezisem destul de 
devreme ca s-o văd întorcându-se după o noapte petrecută în patul 
altcuiva. Bineînţeles că, din cauza faptului că mama nu fusese 
căsătorită, mi-era imposibil s-o dojenesc prea tare. În plus, nu voiam 
să fac nimic care s-o descurajeze acum, când încerca să-şi înceapă o 
viață post-Connor. În lumina strălucitoare a zilei, șovăiam să-i 
povestesc despre întâlnirea din timpul nopții. 

Pentru mine am făcut o cană de ceai decofeinizat, apoi am pornit- 
o către grădină, să întâmpin soarele. Mi-am dat brusc seama că, la 
numărătoarea mea senzorială, Emmet nu apăruse printre cei 
prezenţi. Poate plecase în dimineața aceea foarte devreme, sau 
poate că nu se întorsese deloc. Dar era golem în toată firea, așa că 
nu mă îndoiam că-și poate purta de grijă timp de o noapte. Sau 
poate că-i purtase altcineva de grijă. Am simţit o stranie și nedorită 
împunsătură de gelozie la gândul că o altă femeie l-ar fi putut primi 
în patul ei. Mi-am alungat sentimentul, spunându-mi că, pentru 
toată lumea, ar fi fost cel mai bine dacă Emmet ar fi trecut mai 
repede peste cele petrecute între noi. Pe urmă m-a izbit un alt gând. 
Dacă-l speriase Claire, punându-l pe fugă? Nu. Nu era cu putinţă. 

M-au cuprins din nou furia și o gelozie nelalocul ei față de femeia 
fără chip și, cu siguranță, imaginară care-l sedusese. 

— Vino-ţi în fire, mi-am spus. 

Îl iubeam cu adevărat pe Peter. Mi-am studiat posesivitatea de 
care-ncepeam să dau dovadă în privinţa lui Emmet. Eram pur și 
simplu protectoare? În pofida tuturor anilor de cunoaștere și 
experiență primiţi de la vrăjitorii care-l făuriseră, care-i creaseră 
trupul viril, într-un fel era încă inocent. Am dat să continui cu acest 
raționament, însă cea mai sinceră parte din mine a spus apoi 
adevărul. Gelozia nu avea de fapt nicio legătură cu Emmet sau cu 


bunăstarea lui sentimentală... 

Aflasem că nu sunt femeia stranie, născută fără puteri magice 
într-o familie de vrăjitori, iar Peter reușea întotdeauna să mă facă să 
mă simt frumoasă și specială, dar încă mă luptam cu o părere 
proastă despre mine însămi. Declaraţia de dragoste a lui Emmet mă 
flatase, îi oferise părții bolnăvicioase a personalității mele un sprijin. 
Aș fi putut să mă las condusă de acele sentimente, frângându-i — din 
nou — inima lui Peter și distrugând atât viaţa mea, cât și pe ale celor 
doi bărbaţi, doar ca să alimentez o adevărată gaură neagră 
emoţională. Sau aș fi putut conștientiza faptul că mai aveam mult 
până să mă maturizez complet. Am oftat. Conștiinţa de sine era o 
porcărie. M-am gândit la ceea ce făcuse mama... la aventura ei cu 
soțul lui Ellen. Poate că o asemenea decizie apăruse dintr-un motiv 
asemănător? 

Gândurile mi-au zburat de la mama mea la mama lui Peter. Îmi 
făceam griji pentru ea. Nu ştiam de ce e atât de pornită împotriva 
lui Emmet. Poate avea o abilitate senzorială atât de puternică încât 
să-i perceapă stranietatea? Însă asta nu explica nici trecutul pe care 
crede că-l are în comun cu golemul, nici, mai important decât atât, 
ceea ce se-ntâmplase cu fratele lui Peter, fiul încredinţat altora 
pentru a fi în siguranţă. De un sigur lucru nu mă îndoiam. Bătrânul 
demult pierdut, străunchiul Peadar, era pură invenţie. Omul ăla, 
acea „păstaie uscată”, cum îi spusese Claire, era, cumva, fiul ei și 
fratele lui Peter. Judecând logic, nu puteam pricepe cum era cu 
putință ca fratele lui Peter să fie mai bătrân decât părinţii lui și nici 
nu-mi puteam imagina ce anume-i putuse îndemna pe Claire și pe 
masivul Colin să-și înstrăineze băiatul. Dar nu mă îndoiam câtuși de 
puţin că viitoarea mea soacră credea că e fiul ei, cel pierdut de 
multă vreme. Peadar, numele unchiului dispărut, nu era decât o 
etichetă convenabilă pentru cadavrul găsit. Ceva numai bun de 
rumegat pentru detectivul Cook. 

După ce eu și Claire ne-ntorseserăm în local, Colin se grăbise s-o 
conducă sus, în apartamentul lor. Și ea nu mai coborâse. Eu mă 
dusesem lângă Peter, în spatele barului, și serviserăm împreună 
invitaţii, până la sfârșit. 

— Îmi place asta, comentase el la un moment dat, cu ochii 


ceacâri, dreptul albastru și stângul verde, încețoşați de băutură. 

Știam ce voia să spună fără să-l întreb și o parte din mine era 
oarecum de acord. Totuşi, descoperirea că familia Tierney — pe care 
o crezusem întotdeauna cea mai normală din lume — fusese atinsă de 
o formă de magie mă făcuse să-mi pun aceeași întrebare pe care o 
rostise Emmet. Cum se făcea că pe Peter nu-l deranjaseră niciodată 
puterile magice ale familiei mele, iar acum nu-l deranja nici puterea 
mea, când pentru majoritatea oamenilor obișnuiți acesta era un 
motiv serios de neliniște? 

Zgomotul unei mașini oprite pe aleea noastră m-a trezit din 
gânduri. O portieră s-a deschis și s-a închis silențios, apoi mașina a 
dat înapoi şi a ieșit în stradă. Nişte tocuri înalte traversând cu grijă 
pavajul mi-au dat de veste că una dintre mătușile mele se 
reîntorsese. 

Iris a făcut ochii mari și s-a oprit brusc, strângându-și geanta la 
piept, când și-a dat seama că sunt în grădină. În ciuda aerului ei 
surprins și vinovat, părea radioasă în lumina cu nuanţe trandafirii a 
zorilor. Știam că asta însemna să fiu ipocrită și mincinoasă 
deopotrivă, dar în clipa aceea mi-am dat seama că n-o să-i povestesc 
niciodată despre Connor. Nu mă lăsa inima s-o fac. Nu puteam pune 
în pericol fragila sa renaștere, așa cum nu mă-nduram să rup aripile 
unui fluture. Aveam să duc secretul cu mine în mormânt. Am luat 
hotărârea știind foarte bine că era o slăbiciune din pricina căreia 
avea să-mi fie mult mai greu s-o judec pe vreuna dintre mătușile 
mele. Mi-am ridicat cana. 

— "Neaţa. 

— Bună dimineața. 

Mi-a adresat un zâmbet care oscila între jenă și multă, multă 
mândrie. 

— Cred că bătrânica asta încă mai e în stare de câte ceva, a spus, 
tocmai când își făcea apariția și Oliver, fără cămașă și în pantaloni 
de trening largi, cu o cană de cafea aburindă în mână. 

— Ei, aseară cu siguranţă ai fost, a spus, cu un zâmbet de 
cunoscător, și, după cum arăţi, ai rezistat toată noaptea. 

— Oliver! am exclamat amândouă într-un glas, iar el ne-a răspuns 
cu un hohot de râs gutural. 


Pe urmă s-a apropiat de masă și s-a așezat lângă mine. 

— Când ziceai că-ți cumperi noua casă? a întrebat Iris, înainte de 
a clătina din cap și de a dispărea înăuntru. 

În pofida stânjenelii ei, părea satisfăcută şi cu chef de glume. 

— Sunt surprinsă că ești acasă, am spus. 

— De ce spui asta? 

Oliver şi-a luat cana în mâini și s-a aplecat spre mine, ca și cum s- 
ar fi aşteptat să-i dezvălui cel mai picant secret. 

— Păi, ştii. După noaptea trecută. Tu și Cook. Adică Adam. 

S-a prefăcut şocat. 

— Ei, draga mea, n-avem cu toţii moralitate de pisică 
vagaboandă, ca mătușa ta Iris. 

— Ai grijă să nu te-audă spunând așa ceva, am zis. 

— Ai dreptate. 

A sorbit din cafea și s-a lăsat din nou pe spătarul scaunului. 

Pe urmă a zâmbit larg. 

— Am dansat puţin. Am băut un pic cam mult. Am stat puţin de 
vorbă. Pe urmă m-am întors acasă pe jos. Nu mă simţeam în stare să 
conduc, fără nicio îndoială. 

— O clipă, asta-i tot? 

— Luăm prânzul azi împreună. Nu vreau să ne pripim, ci să fim 
siguri că e bine ce facem. Eram copii atunci... înainte. Prefer să nu 
grăbim lucrurile. Vreau să le iau încetul cu încetul și să savurez asta. 

— Tu, Oliver Taylor, vrei să faci totul încetul cu încetul? 

— E chiar atât de greu de crezut? 

— Da. Cine eşti şi ce-ai făcut cu adevăratul meu unchi? 

Și-a împins limba printre buze ca să-mi răspundă cu un zgomot 
de pârț umed. În minte mi-a venit o întrebare. 

— Cum se face că Adam nu te-a respins din pricina magiei tale? 

Oliver a înălțat din sprâncene și s-a încruntat în același timp, 
cântărindu-mi întrebarea. 

— M-a respins, la început, când eram foarte tineri, la prima 
noastră întâlnire. Dar i-am sugerat să nu „aibă o reacţie de 
respingere din pricina magiei mele”, ca să folosesc expresia ta 
bizară. 

— L-ai obligat? 


A dat din cap. 

— Da, dar aceea a fost prima și singura oară. l-am mărturisit c-o 
făcusem și i-am făgăduit, nu doar lui, ci şi mie, că n-o să-i mai 
sugerez niciodată nimic. 

Oliver a sorbit din cafea şi s-a uitat la mine peste marginea cănii. 

— Adam își face griji pentru tine, ştii? 

— Griji pentru mine? De ce? 

— E vorba de „instinct şi intuiţie”, zice el. Peadar Tierney a fost 
găsit cu o gaură în piept. lar tu te porţi în prezenţa lui Adam ca și 
cum ai fi încolțită, zice el. Nu te teme; nu i-am spus absolut nimic 
despre moș. 

— Ţi-e greu să ai secrete față de Adam? 

Eu mă trezisem aducând în relația cu Peter o sumedenie de 
secrete: întoarcerea mamei, adevărul despre Maisie, incidentul cu 
Peadar, Emmet aruncându-mi-se la picioare, încântarea mea fiindcă 
mi se aruncase la picioare. 

— Ca să fiu sincer, habar n-am, dar, după cum merg lucrurile pe 
aici, sunt sigur c-o să am multe ocazii s-o aflu. Spune-mi ceva, 
Gingersnap. Ce-a fost toată agitația aia a lui Claire de azi-noapte? 

Şi-a pus cana jos și s-a lăsat pe spate până când a început să se 
legene cu scaunul pe picioarele dinapoi ale acestuia. 

— Nu, nu eram nici destul de beat, nici destul de preocupat ca să 
nu observ. 

— Nu mai spune! Claire crede că-l cunoaște pe Emmet, sau că îi 
cunoaşte „neamul”. 

— Neamul? 

Oliver şi-a readus scaunul pe toate cele patru picioare și m-a 
privit pieziș. 

— Spune că nu e fiinţă omenească. Crede că e ceva nelumesc, 
dar, în afară de asta, nu știu mai multe decât tine. 

— Dar o să-ncerci să afli ce se-ascunde aici? 

— Bineînţeles. Am ceva idei, dar sună absurd, chiar și pentru 
mine. 

Instinctul îmi spunea să nu dezvălui mai mult, cel puţin nu 
înainte de a afla întreaga poveste din spatele purtării lui Claire. 

— ÎI iubesc pe Peter și vreau să mă mărit cu el, dar vreau să știu 


în ce mă bag intrând în familia Tierney. Înţelegi. 

— Chiar înțeleg. Să m-anunţi dacă te pot ajuta cu ceva. 

Soarele ajunsese destul de sus ca să ne lumineze întreaga grădină. 

— Doamne, nu e minunat? a întrebat Oliver, întinzându-se sub 
lumina aurie. 

S-a întrerupt la jumătatea gestului, s-a ridicat şi s-a îndreptat spre 
cadranul solar. Și-a întins ambele mâini, cu palmele în jos, către 
indicator. 

— Cineva a umblat aici. 

S-a întors spre mine, cu sprânceana dreaptă ridicată. 

— Tu ai umblat aici. Ce pui la cale, Gingersnap? 

Prin minte mi-au trecut o mie de minciuni, dar n-am avut inimă 
s-o spun pe niciuna. M-am ridicat şi m-am grăbit să mă duc lângă el. 

— Connor, am răspuns, și am arătat spre cadran cu o ușoară 
înclinare a capului. 

S-a zis cu marele meu secret. 

— Am încercat s-aduc la viaţă o amintire despre mama, am 
continuat. Iar el a furat energia. 

Oliver a devenit livid, înțelegând cumva totul din acele câteva 
cuvinte. 

— Îmi pare rău. Habar n-aveam. Să nu spui nimic... nimănui. Mă 
ocup eu de asta. OK? 

Am început să tremur, în ciuda razelor calde ale soarelui. M-am 
cuprins cu braţele și am dat din cap — o singură dată. Și uite-așa a 
început în familia Taylor o nouă uneltire. Nu era nevoie de mai 
mult. Doar de un secret și de dorința împărtășită de a-i proteja pe 
cei dragi. Oliver mi-a cuprins umerii cu brațul şi m-a condus înapoi, 
spre scaunul meu. 

— M-am gândit foarte mult la ceea ce ne-a dezvăluit Arborele 
Vieţii despre situația în care se află sora ta, a spus, evident 
încercând să-mi abată gândurile de la Connor. Cred că trebuie să 
luăm în considerare un împrumut din rezerva de trucuri a mamei 
tale. Avem nevoie de Tillandsia. 

— Ce vrei să spui? 

— Cred că asta a-ncercat să ne spună -— să-ți spună - Arborele 
Vieţii când ţi-a arătat ușa noii clădiri în care se va întruni Tillandsia. 


Oliver s-a aplecat spre mine. 

— Avem nevoie de putere. De putere multă, căreia familiile să 
nu-i poată da de urmă și de la care ancorele să nu ne poată 
deconecta dacă descoperă ce facem. 

— Și crezi că putem obţine puterea asta prin Tillandsia. 

— Gândește-te. Nu știm cum voia Emily să întrebuinţeze energia 
adunată astfel, dar știm că s-a folosit de „reuniunile” grupului 
Tillandsia ani de-a rândul, ca să construiască o baterie cu putere, a 
spus, și m-am simțit recunoscătoare pentru că preferase un 
eufemism. Putere pe care familiile unite n-o pot controla. 

— Presupunând că puterea aceea mai există, că n-a fost folosită în 
întregime sau disipată, cum am putea s-o accesăm? 

— Dacă am cunoscut-o bine pe Emily a mea, şi sunt convins că 
aşa e, puterea aia e încă undeva, bine zăvorâtă. Însă şansele noastre 
de a o lua în stăpânire sunt mai mici decât probabilitatea unei 
ninsori în iad. 

— Atunci de ce-ai mai adus vorba despre ea? 

— Pentru că noi n-avem șanse, dar tu, Gingersnap, ai. Sunt sigur 
că Emily a blocat-o cumva, ca să n-o poată accesa decât ea, dar tu 
porţi în tine o fărâmă din Emily. Sunt gata să pun pariu că asta o 
face accesibilă pentru tine. 

— N-ai de unde şti. 

— Nu, nu am, dar nu crezi că merită totuși să faci o încercare? De 
dragul surorii tale? 

Mi-am întors faţa spre soare și am închis ochii, îngăduindu-mi să 
m-ascund în spatele culorilor de flamingo de pe propriile pleoape. 

— Sigur c-o să încerc, dar n-am nici cea mai mică idee cum aș 
putea s-o fac. 

Strălucirea a pălit, fiindcă Oliver pășise între mine și lumină. 

— Mă tem că nu poţi dobândi puterea Tillandsiei decât într-un 
singur fel. 

— Şi care ar fi ăsta? am întrebat, deschizându-mi ochii ca să-l văd 
stându-mi în față, aureolat ca un înger pământean. 

— Singura cale de accesare a puterii create de Tillandsia e 
„participarea” la activităţile ei. 

De data asta n-am mai apreciat eufemismul. Câtuşi de puţin. 


Gândul de a lua parte la o adunare a Tillandsiei — sau, vorbind pe 
şleau, la o orgie — îmi repugna. Pe măsură ce mă apropiam de vârsta 
adultă, ajunsesem să cred că Tillandsia nu e nimic altceva decât un 
grup exclusivist, alcătuit din persoane publice care se strângeau ca 
să petreacă fără să ajungă pe primele pagini ale ziarelor. Acum 
ştiam că e, ah, cu mult mai mult. Mi se frângea inima la gândul că 
frumoasa mea mătușă Ellen făcuse parte de bunăvoie din grupul 
acela în anii scurşi după moartea lui Erik şi a lui Paul. Spunea că, 
deşi știe că nu e bine ce face, Tillandsia îi ușurează cumva durerea 
pierderii suferite. Şi mă îndoiam c-o folosise altfel decât drept 
anestezic. Părea foarte puţin probabil să fi avut, sau să mai aibă încă 
un scop ascuns, cum avusese mama. 

Iris, proaspăt ieșită din duș, ni s-a alăturat în grădină. Mi-am 
impus să mă concentrez asupra ei, neîndrăznind să-mi las privirea să 
se-ndrepte către cadranul solar. Își strânsese părul ud într-o coadă 
de cal. Nu se fardase deloc, dar, în ciuda acestui fapt, arăta mai 
tânără decât o văzusem vreodată. Se îmbrăcase cu pantalonii ei de 
yoga preferați şi cu tricoul meu favorit. 

— Sper că nu te superi, a spus, văzând că observasem. 

Oricum, în ultima vreme începuse să-mi fie prea strâmt. 

— Nicidecum. Îţi stă bine. 

A zâmbit și a clipit alene, ca o pisică fericită. 

— Mulţumesc. Așa m-am gândit și eu. I-ai spus? l-a întrebat apoi 
pe Oliver. 

— Nu, nu încă. Discutam despre altceva. 

Unchiul meu mi-a făcut cu ochiul. 

— Ce să-mi spună? 

Am simţit furnicături coborându-mi pe şira spinării. 

— Avem un plan pentru rezolvarea problemei cu demonul din 
spitalul vechi, mi-a răspuns Iris. Ei, de fapt e planul lui Emmet, dar 
cred că e bun. O să te lămuresc puţin mai târziu, dar nu-ţi face 
program pentru diseară, fiindcă mergem la vânătoare de demoni. 

Telefonul meu a început să sune și m-am uitat la număr. Era 
Claire. Am răspuns. 

— Alo? 

— Ah, Mercy dragă, mă bucur c-ai răspuns, a zis Claire, cu un 
glas care-i trăda neliniștea. Ascultă, trebuie să stăm de vorbă. Ai 
putea cumva să treci pe-aici? 

— Sigur că da. Vin imediat. 

Ştiam că urma să-ncerce să mă convingă să nu-i vorbesc lui Peter 
despre discuţia dintre ea și Emmet, la care fusesem martoră. 
Simţeam că Peter ar fi trebuit să afle de existenţa fratelui său. Totuși 
speram să nu cadă în sarcina mea să-i spun asta, fiindcă probabil 
aveam să-mi pierd din nou stăpânirea de sine. Speram că, după un 
timp, părinţii lui aveau să se împace cu durerea şi să-i dezvăluie ei 
înşişi adevărul. Între timp, trebuia s-o fac pe Claire să gândească 
limpede în privința lui Emmet. Pentru început, să afle că n-avea 
niciun neam. N-avea decât donatori, vrăjitorii care-l creaseră. 
Oamenii din familia mea erau neamul lui, în cel mai bun caz. 

I-am lăsat pe Iris și Oliver în grădină și m-am dus să mă-mbrac cu 
ceva mai prezentabil, o rochie azurie plisată, fără mâneci, pe care 
mi-o cumpărase Ellen. Băieţoiul din mine s-a opus, aşa că am 
asortat-o cu niște adidaşi ponosiţi. M-am bucurat că Ellen nu era pe- 
aproape ca să mă vadă purtând rochia aceea încălțată cu așa ceva. 
Nu m-ar fi lăsat niciodată să ies astfel în oraş. Mi-am dat brusc 
seama că încă nu-i mulțumisem pentru bătaia de cap cu care se 
împovărase în folosul meu. Am decis c-aș fi putut măcar să-i trimit 
un mesaj înainte de a se întoarce acasă. 

După ce am ajuns din nou afară, am apreciat că se făcuse prea 
cald ca să merg pe jos și, pentru prima oară, m-am simţit prea 
îngreunată de sarcină ca să iau bicicleta. Am luat-o de ghidon și am 
dus-o în garaj. 

— Pe mai târziu, vechea mea prietenă. 

Am mângâiat-o ușor cu palma. M-a năpădit o senzaţie stranie, de 
sfârșit de capitol, și am început să plâng. 


— Ce prostie, mi-am spus, ștergându-mi lacrimile. 

Hormonii şi capricioasele mele abilități vrăjitoreşti favorizau 
sentimentele intense, oricât ar fi fost ele de bizare. Am închis ochii 
și mi-am simţit trupul alunecând. Singura mea încercare de a ţine 
ochii deschiși în timp ce săream dintr-un loc în altul mă lăsase plină 
de greață și ameţită. De data asta, când i-am redeschis, stăteam pe 
aleea din spatele localului Magh Meall. Am apăsat pe soneria pentru 
furnizori și am încercat să-mi vin în fire, fiindcă încă mai aveam 
inexplicabila senzaţie a unei pierderi. 

Am aşteptat, ascultând zgomotul barei lungi, de oţel, care bloca 
ușa din spate și care acum se deschisese. Zăvorul s-a rotit şi uşa s-a 
deschis. Deși mă aștepta, Claire a părut surprinsă. 

— Oh, draga mea, tu erai. Ai ajuns repede. 

După criza pe care-o făcuse din pricina prezenţei lui Emmet, mă 
temeam s-o las să-și bage nasul în magia mea. Așa că i-am servit o 
mică minciună. 

— Eram în apropiere când ai sunat. 

Am intrat şi am privit-o, punând bara de oţel la loc și trăgând 
zăvorul. 

— Apreciez că ai venit, a spus, croindu-și drum prin bucătărie ca 
să ajungă în bar. 

Am urmat-o mergând la un pas în spatele ei. 

— Trebuie să vorbim despre cele petrecute azi-noapte. Trebuie 
să-ţi explic... 

— Ce e cu Peadar și de ce te îngrijorează Emmet. 

— Da, Emmet, a spus ea, așezându-se la masa de unde se vedea 
cel mai bine ușa din faţă. 

Mi-a făcut semn să mă așez și eu, și m-am instalat pe scaunul de 
vizavi. 

— În privinţa lui nu te pot avertiza cu destulă vehemență. Nu e 
ceea ce pare să fie. 

— Şi dacă ți-aş spune că ştiu deja asta? 

Și-a lăsat capul ușor pe spate și a făcut ochii mari când a priceput 
ce voiam să spun. 

— ştii? 

Ştiam că Emmet nu e om, deși nu eram sigură ce-și imaginează ea 


că este. 

— Da, am răspuns, și mi-am justificat jumătatea de adevăr 
considerând-o o ripostă la anii în care își ascunsese ea secretele de 
Peter și de mine. Dar nu văd de ce crezi c-ar trebui să mă tem de el. 

A căpătat o expresie încordată și s-a aplecat spre mine, luându-mi 
mâna într-ale ei. 

— Pentru c-o să-ncerce să-ţi ia fiul. 

— Nu fi ridicolă. 

— Mercy, ascultă-mă. Am știut de când l-am văzut pentru prima 
oară pe Emmet că aduce belele. Ar fi trebuit să vin la tine atunci, 
dar am sperat c-o să pot face față singură, cruțându-te. Am crezut că 
am găsit pe cineva care să mă ajute. Cineva care-l poate convinge pe 
Emmet să plece și să ne lase familia în pace. Dar, după ce a fost 
găsit trupul lui Peadar, am ştiut că nu-ţi mai pot ascunde adevărul. 
Că trebuie să ţi-l dezvălui, de dragul copilului. Nu pricep de ce au 
nevoie semenii lui de copiii noștri, dar știu să te găsească imediat 
ce-ţi pierzi speranţele. Vin la tine când ești prea disperat ca să-i 
refuzi. Vin cu ofertele lor, cu făgăduielile și cu minciunile lor. 

Mi-am retras mâna din strânsoarea ei. 

— Ţie ce ți-au oferit în schimbul fiului tău? 

Bineînţeles că n-aveam idee despre cine vorbea, dar începuse, în 
sfârșit, să-mi împărtășească secretele ei și nu voiam să spun nimic 
care s-o oprească. 

Întrebarea mea a luat-o prin surprindere. Pielea i-a devenit lividă 
şi s-a aplecat brusc în față, de parcă ar fi fost pe punctul să leșine. 

— Mi-au făgăduit, a spus, în şoapte răgușşite, c-o să trăiască. 

Și-a ridicat ochii, ca să-i întâlnească pe ai mei. 

— Era pe moarte. Leucemie. Doctorii nu puteau face nimic pentru 
el. Bunătatea lor nu i-a lăsat să nu recunoască asta și ne-au îngăduit 
să aducem copilul acasă. Când am intrat în bar, ea ne aștepta. 

— Ea? 

— Nu-i știu niciun nume. N-o mai văzusem niciodată până atunci 
şi de-atunci n-am mai văzut-o nici pe ea, nici pe vreunul dintre 
semenii ei, până când a apărut acest Emmet. Era o adevărată 
frumuseţe. O frumuseţe atât de desăvârșită încât mi s-a părut de 
neimaginat c-ar putea fi altfel decât bună. Am crezut că i-am lăsat 


pe cei ca ea în urmă, în țara veche, dar s-ar părea că ne-au urmărit 
până aici. A spus că muzica noastră o atrăsese la Magh Meall. Când 
vorbea, cuvintele ei aveau o atât de mare putere asupra noastră! 

Claire a șovăit. 

— Sau poate speranţa pe care ne-o ofereau a avut efect asupra 
mea și a lui Colin. Ne-a promis că băiatul nostru o să trăiască. C-o să 
aibă o viaţă plină de dragoste şi de lux. Neamul ei avea să-l crească 
așa cum i se cuvine unui prinţ, a adăugat Claire, cu sprâncenele 
împreunându-i-se deasupra unui zâmbet trist. Ne-a promis c-o să-l 
revedem înainte de moartea noastră. Nu ne-a trecut niciodată prin 
cap că ni-l vor trimite înapoi ca moșneag zbârcit. Că vom primi un 
cadavru profanat. 

A-nceput să tremure şi am întins mâna spre ea. 

— Nu știu de ce i-au făcut una ca asta, fata mea. 

A clătinat din cap, cu ochi care mă implorau să-i ofer o explicaţie, 
deşi nu credea cu adevărat că i-aș putea da așa ceva. Dar i-am dat-o, 
pentru că n-o puteam lăsa să creadă că fiul ei fusese ucis cu sânge 
rece. 

— Nu i-au făcut-o, am spus, cu teama de mărturisire strivită sub 
greutatea vinovăţiei. 

— Dar de unde poți tu să ştii? De unde ai putea știi cum au fost 
ultimele minute ale vieţii lui? La ce s-a gândit când i-au smuls inima 
din piept? 

— Știu, pentru că n-a fost așa. 

M-am ridicat, apoi am îngenuncheat în faţa ei. 

— Ştii că oamenii din familia mea sunt diferiți de ceilalți, că eu 
sunt diferită. 

Pe faţă i s-a citit prudenţa când și-a coborât privirea spre mine. 

— Dacă prin asta vrei să spui că sunteţi o căruță de vrăjitori, da, 
am știut-o dintotdeauna. Am văzut cu ochii mei lucruri care m-au 
convins. 

— Fiul tău Peadar nu era singur când a murit, am spus, 
netezindu-i părul. Şi nu l-a ucis nimeni. 

— Atunci spune-mi ce i s-a întâmplat. 

Vocea i-a devenit aspră. Mi-a oprit mâna cu care-o mângâiam. 

— Când l-am găsit, se rătăcise, era confuz și pe moarte. 


— Tu l-ai găsit? a repetat, ca un ecou. 

— N-a fost singur. Eram eu lângă el, am spus, străduindu-mă să-i 
ușurez suferinţa. Am încercat să-l ajut. Să-i repornesc inima. 

S-a tras înapoi cu putere, răsturnându-și scaunul când s-a ridicat. 

— Tu? Tu i-ai făcut asta? 

— Nu voiam să-i fac rău. Am încercat să-l ajut, am insistat. 

M-am ridicat şi am făcut un pas spre ea, dar şi-a ridicat mâna ca 
şi cum ar fi dorit să mă plesnească. 

Palma a-nceput să-i tremure şi degetele i s-au îndoit spre interior, 
lăsând doar arătătorul întins către mine. 

— Nu te apropia. Nu acum. Nu te apropia. 

— Claire, trebuie să ştii că nici în ruptul capului nu i-aș fi făcut 
rău intenționat fiului tău. Nu l-am ucis. Jur. Nu mai avea puls. N-am 
încercat decât să-l ajut. Trebuie să crezi că niciodată nu i-aș fi făcut 
vreun rău fratelui lui Peter. 

Mâna i-a căzut pe lângă corp. I-a căzut şi falca, i s-a deschis gura, 
apoi a izbucnit în râs. Un râs aspru, amar. 

— Oh, fată proastă. Fată proastă. Nu înţelegi nimic. 

— Ce nu-nţeleg? 

— Ce înţelegere am încheiat eu și Colin. Adică, a adăugat, venind 
mai aproape, nu-nțelegi că Peter n-are niciun frate. Bărbatul căruia 
i-ai ars inima, ăla era fiul meu. Singurul meu fiu. Peter al meu. 

Șocul mi-a dat senzaţia că mă scurg pe picioare, pentru a mă 
ridica iarăși. Mi s-a deschis gura, dar nu s-a auzit niciun cuvânt. 

— Ăsta e târgul pe care l-am făcut noi, fata mea. Ei îl luau pe 
Peter al nostru și, în schimbul faptului că-l ţineau în viață, noi urma 
să-l creștem pe fiul lor. Băiatul pe care l-am crescut, băiatul pe care-l 
iubim ca și cum ar fi cu adevărat al nostru, băiatul pe care l-ai lăsat 
să-ți umple pântecul, e unul dintre ei, e un daoine sidhe”. Unul 
dintre cei nobili“&. De-aia nu trebuie să afle niciodată nimic despre 
toată povestea. 

— Fi, haide. E o aiureală. Nu poate fi adevărat. Nu există zâne, 
am spus. 

Am rostit cuvintele din reflex, dar eu însămi întâlnisem lucruri și 
mai stranii. Totuși, chiar dacă zânele existau, Peter al meu nu putea 
fi unul de-al lor. Copilul meu ar fi fost, atunci, pe jumătate zână. Mi- 
am pus palma pe burtă. Ellen nu simţise nimic neobişnuit la băiatul 
meu. 

Sau cel puţin nimic despre care să-mi fi spus. 

— Şi nici vrăjitoare nu există, cu toate astea iată-te aici, în faţa 
mea. 

În privinţa asta nu puteam s-o contrazic. 

— OK, am zis. Acceptând, pe moment, că e cu putință, cum să-i 
ascund așa ceva lui Peter? Dacă e adevărat, are dreptul să ştie. 

— Tocmai aici e buba. Dacă-i spui, dacă află vreodată adevărul 
despre natura lui, îl pierdem. O să se ducă la ai lui. N-o să fie în 
stare să reziste, oricât de mult v-ar iubi pe tine și pe fiul lui. Dac-ar 
încerca să reziste ar înnebuni, sau asta ar putea chiar să-l ucidă. Nu, 
Mercy, trebuie să lași deoparte părerile tale despre ce e corect şi ce 
nu şi să faci ce-ţi spun. Secretul ăsta — adevărul despre Peter - va 
trebui să meargă cu tine în mormânt. 

Uau! De două ori într-o singură dimineaţă. Încă mai încercam să- 
ntorc pe toate părțile faptul că Emmet avusese dreptate, când cineva 
a bătut cu putere în ușă și amândouă ne-am uitat brusc într-acolo. 

— Au venit. Ei nu știu nimic despre Peter, așa că nu scoate niciun 


cuvânt despre asta. 

— O clipă. Care ei? 

Aproape că m-așteptam ca de cealaltă parte a ușii să se afle 
Regele Oberon și Regina Titania”. 

Claire nu mi-a răspuns. A ridicat scaunul pe care-l trântise, apoi a 
traversat încăperea, îndreptându-se spre ușă. A tras zăvorul, dar 
vederea mi-a fost blocată până când a deschis ușa la perete şi s-a dat 
deoparte. 

— Te salut din nou, frumoasă doamnă, mi s-a adresat bărbatul 
care-şi spunea Ryder, trecând pragul. 

L-am recunoscut imediat — era şeful celor trei oameni ai trenului 
care mă acostaseră în fața barului. Însoţitorii lui, Birdy şi Joe, l-au 
urmat, ea aruncând scurte priviri furișe în toate părțile, de parcă s- 
ar fi temut de o ambuscadă. Joe, care mergea agale în spatele ei, mi- 
a zâmbit larg, arătându-și toţi dinţii, înainte de a se așeza la o masă 
de lângă ușa pe care Claire a închis-o apoi, încuind-o astfel. 

— V-aţi mai întâlnit? a întrebat Claire. 

— Da, am avut plăcerea, a răspuns Ryder. 

— O clipă, am spus, uitându-mă la Claire. Îi cunoşti pe oamenii 
ăștia? 

Ea mi-a întors privirea. 

— Nu te teme, Mercy. Ryder e aici ca să ne-ajute. 

— La ce să ne-ajute? 

— Ştie despre Emmet. Ryder are experiență în privinţa 
supranaturalului. Am făcut cercetări despre cei nobili, încercând să 
descopăr de ce a venit Emmet să adulmece pe-aici. Am dat, în cea 
mai mare parte, de aiureli, dar, când am găsit site-ul lui Ryder... 

— O clipă. L-ai găsit online? 

A strâns din ochi şi s-a tras uşor înapoi când mi-a deslușit 
indignarea din glas. 

— S-a oferit să m-ajute. A venit tocmai din Louisiana. 

Fiindcă n-a reușit să mă impresioneze cu asta, s-a aplecat spre 
mine, adăugând pe un ton conspirativ: 

— S-a mai ocupat de daoine sidhe. 

— Ce înţelegi prin „s-a mai ocupat”? 

— M-am ocupat, a zis el, bătându-se peste partea de sus a 


cuțitului pe care-l purta legat de gambă. Ca și de insecte 
supranaturale. Schimbă-piele“%, demoni, vampiri... vrăjitori. 

Am tresărit, şi el a râs. 

— Dar tu nu eşti vrăjitor. Trebuie să-mprumuţi putere. 

După cum aflasem de la Jilo, mulți non-vrăjitori erau foarte 
talentaţi în privința canalizării energiei, așa că nu-i puneam spusele 
la îndoială. Mi-am impus să scap de spaima pe care mi-o trezea și 
să-l privesc prin prisma propriei mele magii. Îl înconjura o aură de 
energie difuză, violentă. Pete roșii emise dintr-o gaură neagră. Am 
simțit negura din el recunoscându-mi puterea și trăgând de ea, 
încercând s-o înghită. 

Și-a ridicat brațul, şi tatuajul care i-l acoperea în întregime a 
prins să strălucească, cu o pulsaţie de energie zvâcnind în goană de- 
a lungul liniilor. Desenul a-nceput să se schimbe, animându-se sub 
ochii mei. A continuat să-și ţină braţul în sus, arătându-şi-l cu 
mândrie. 

— Ai ceva vigoare în tine, fato, a spus, cu o privire lacomă. Sunt 
sigur că mi-ar plăcea să ţi-o store. 

— Ce anume ești tu? am întrebat, neizbutind să-mi iau ochii de la 
desenul care se tot schimba. 

l-am văzut cerneala preschimbându-se, luând înfățișarea unei 
gravuri a chipului meu, executată cu măiestrie. 

Și-a lăsat brațul în jos și mi-am ridicat imediat privirea de la 
tatuaj la fața lui. Am văzut un zâmbet care m-a îngreţoșat. 

— Nu sunt decât un om obișnuit. Un om care și-a acceptat 
misiunea și căruia i s-a dat puterea necesară pentru îndeplinirea ei. 
Descopăr o problemă și mă străduiesc din toate puterile s-o rezolv. 
Unul dintre semenii tăi, unul dintre voi, vrăjitorii, mi-a apreciat 
eforturile destul de mult ca să-mi dăruiască tatuajul ăsta. Nu numai 
că-mi oferă un strop de magie proprie, dar mă face aproape imun la 
magia altora. De-aia n-ai reușit să m-alungi acum câteva zile. Aș fi 
putut să pun laba pe tine atunci, dar nu era momentul potrivit. E o 
frumuseţe, nu-i așa? 

A râs, rotindu-și braţul în faţa ochilor, ca să compare imaginea 
feței mele cu originalul. 

— La început a fost o bandă în jurul încheieturii mele, dar crește 


atât de frumos. 

Cu o străfulgerare, tatuajul și-a recăpătat modelul inițial. 

— Simbolurile din tatuaj te-ajută să furi magia altora. Pentru asta 
există un preţ, ştii? O să plătești arzând de viu. Am văzut așa ceva 
întâmplându-se. 

— O, sigur c-o să ard, fetico, dar nu azi. 

— Cred c-am greșit când v-am invitat aici. 

Claire a dat să traverseze cu prudenţă încăperea, către mine. Am 
bănuit că, probabil, tocmai rostise cel mai evident eufemism din 
viaţa ei. 

— Sunt de părere c-ar trebui să plecați cu toţii. 

— Ei, doar n-o să faci aceeaşi greşeală de două ori, nu-i așa? a 
întrebat Ryder şi, cât ai clipi, Joe a ajuns lângă Claire şi a prins-o în 
brațe, apăsându-i pe gât lama zimţată a unui cuţit de vânătoare 
identic cu al şefului său. 

— Poate ai vrea să mai încercăm o dată? a adăugat acesta, 
uitându-se la mine. Ce-ai zice de băutura aia pe care mi-ai refuzat-o 
acum câteva zile? 

— Nu-i faceţi niciun rău, i-am rugat. 

M-am dus în spatele barului, am găsit trei pahare și le-am umplut. 
Puteam să-l îndepărtez cumva pe Joe de Claire fără să păţească ea 
nimic? Îmi simțeam magia înălțându-mi-se în jur în valuri, împinsă 
de panica mea către limite pe care mă îndoiam că le-aș fi putut 
controla cu vreun strop de precizie. Trebuia să găsesc o cale de a 
ajunge la ei fără să i se-ntâmple ceva rău lui Claire. În timp ce 
așezam cu grijă paharele pe-o tavă, în minte a-nceput să mi se 
înfiripe un plan, vag conturat. 

— Nu. Rămâi unde eşti, a poruncit Ryder, şi a adăugat: Adu-le- 
ncoace, Birdy. 

Femeia a tresărit la cuvintele lui, nerăbdătoare să-i facă pe plac. 
Era atât de recunoscătoare fiindcă-l considera bărbatul ei încât 
părea să nu-i pese că i se dădeau ordine ca unui câine. Când a luat 
tava, privirile ni s-au întâlnit. A ei s-a înăsprit când a văzut 
compătimirea din ochii mei. 

— Emmet nu e ceea ce crezi că e, am spus, sperând că pot găsi o 
cale pe care să-i conving că nu merită să-și dea atâta osteneală 


pentru el. 

— Nu e om, a zis Ryder. Şi, pur şi simplu, explodează de magie. 

A luat un pahar de pe tavă. 

— Prin urmare, ce e? 

Am păstrat tăcerea și am rămas cu ochii la el, cu mintea 
alergându-mi de la o poveste plauzibilă la alta. Pentru a nu știu câta 
oară, mi-am blestemat incapacitatea de a spune minciuni gogonate 
în orice împrejurare. 

— Dacă vrei să-și păstreze ea limba, ai face bine s-o dezlegi pe a 
ta. 

Joe a silit-o pe Claire să deschidă gura și a schimbat poziţia 
cuţitului. Panica îi mărise ochii — ajunseseră cât dolarii de argint. 

— E un golem. Un golem. Lăsaţi-o în pace. 

— Ei, să fiu al naibii! a exclamat Ryder, dându-și whisky-ul peste 
cap. Încă se mai fac așa ceva? 

— E, totuşi, mai mult decât atât. Trăieşte cu adevărat. Nici eu nu 
pricep cum e cu putință, dar e viu. 

— Ai auzit asta, Joe? O bucată de ţărână s-a preschimbat într-un 
om viu, care respiră. 

Joe i-a răspuns dând din cap. Birdy a lăsat tava să cadă pe-o masă 
şi s-a postat lângă bărbatul mai tânăr, care tocmai sorbea din 
paharul lui. Ea şi l-a golit dintr-o sorbitură și l-a aruncat spre bar, 
unde s-a izbit de tejghea, spărgându-se într-o mie de cioburi. Claire 
a tresărit violent la auzul zgomotului și cuțitul i-a crestat ușor gâtul. 

— Stai potolită, i-a spus Ryder. În povestea asta, ești victimă 
colaterală. 

S-a întors spre mine. 

— Nu e firesc, un golem cu o minte a lui, a adăugat, adresându- 
mi-se. Un golem are nevoie de un stăpân. Băiatul tânjește probabil 
după cineva care să-l controleze, să-l scape de sâcâiala liberului- 
arbitru și de a conștiinței. 

— Așa că vrei să-l transformi din nou în marionetă. 

— Nu. 

A râs, scoţându-și cuțitul din teacă și despicând cu el aerul. 

— Vreau să-l jupoi, asta vreau. În trupul lui a fost îndesată magie 
adevărată, magie vrăjitorească. O să fac din pielea lui obiecte cu 


putere, talismane, a precizat, părând să repete un cuvânt abia 
învăţat. Din oasele lui o să fac relicve și-o să-i fierb măduva în 
ungiente. 

A pronunţat greșit cuvântul, dar am înţeles că voise să spună 
unguente. 

— Pe lumea asta nu există niciun doritor de puteri vrăjitoreşti 
care să nu mi-l dea pe primul său născut în schimbul unei părticele 
din magia golemului tău. Inclusiv baborniţa aia neagră cu care-ţi 
pierzi timpul. 

Cum de știa de Jilo? Dar asta era o întrebare de lăsat pe altă dată. 

— Ascultă, am spus. Dacă vrei bani, am din belșug... 

— Nu, drăguță, nu fac nimic pentru bani. O fac pentru putere. 
Flecuşteţele pe care-o să le meșteresc din pielea golemului tău se vor 
vinde în schimbul unui legământ de obediență — un alt cuvânt pe 
care-l folosea ca să impresioneze - şi al unui sacrificiu de sânge. 
Puterea acelui sânge o să-mi aparţină. 

A dat scurt din cap către mine. 

— Acum cheamă-l. Spune-i să vină aici și, odată ce-o să pun 
mâna pe el, o să vă las pe voi, frumoase doamne, să vă continuaţi 
ziua cum doriți. 

— Ajunge, am spus. N-o să te-ajut să-i faci rău lui Emmet ca s- 
alimentezi o schemă Ponzi“! magică. 

— Oh, domnișorico, nu ţi-am cerut ajutorul. Stau cu ochii pe tine 
de la o vreme și, poate că n-ai băgat de seamă, dar, oriunde te-ai 
duce, golemul ăsta al tău reușește să fie pe-aproape. Pesemne că nu 
dă nici doi bani pe prietena ta, aici de față, dar sunt cât se poate de 
sigur că dă mult mai mult pentru tine. Presupun că, dacă-ncep să tai 
din tine ca să-l scot pe nemernicul ăla mic, o să-și facă apariţia, în 
loc să plutească în spatele tău, invizibil, ca un soi de înger păzitor 
neputincios. Ce zici de asta, golemule? Când se rupe creanga, 
oricum pică totul grămadă, a adăugat, desfăcându-și buzele într-un 
rânjet. 

— Cheamă-l, Mercy. Cheamă-l, s-a jeluit Claire. 

Sângele prelins din rana din gât îi umezise bluza. 

— Nu e nevoie, s-a auzit, din spatele meu, vocea lui Emmet. Sunt 
deja aici. 


Mi-am întors capul pentru o privire grăbită și m-a inundat un val 
de ușurare când l-am văzut pe Emmet materializându-se. A întins o 
mână și mi-a pus-o pe umăr. 

— Am promis că-ţi stau la dispoziţie oricând vei avea nevoie de 
mine. 

— Acum chiar că are nevoie de tine, a rânjit din nou Ryder. 

Emmet s-a lipit de spatele meu. Braţele lui m-au înconjurat ca 
niște cârlige. 

— Ştii ce sunt eu, nu-i așa, golemule? 

Emmet m-a strâns mai tare. 

— După marcajul tău, pot spune că ești colector. Ucizi şi câştigi 
putere cu fiecare moarte pe care-o provoci. Te hrănești cu 
potenţialul energetic ai hoiturilor. Practici cea mai josnică speţă de 
magie neagră. 

— Da, exact, a răspuns Ryder, scoţându-și cuțitul din teacă. N-ai 
decât să mă insulți cât vrei, tot o să-ţi jupoi pielea. Joe! a ordonat 
apoi. 

Dar băiatul nu s-a supus poruncii nerostite. S-a clătinat pe 
picioare şi s-a prăbuşit pe spate, cu Claire scăpată din strânsoarea lui 
şovăielnică. Birdy s-a repezit să-l ajute, dar a căzut și ea grămadă. 

— Căţeaua ne-a drogat, iubitule, a reușit să-i strige lui Ryder 
înainte de a-şi pierde cunoștința. 

Vraja pe care-o pusesem asupra whisky-ului funcționase. 
Sperasem c-o să-l dea gata și pe Ryder, dar el s-a repezit cu cuțitul 
spre mine, părând neafectat. 

Spaima și furia mi s-au unit şi m-am concentrat numai și numai 
asupra armei din mâna lui. Cuţitul a strălucit, mai întâi roșu, apoi 
albastru, și metalul și-a pierdut forma, devenind mănușă topită, 
care-a carbonizat carnea de sub ea. Ryder a urlat, apoi şi-a prins 
mâna rănită în cealaltă. În ochi i se citea mânia. Falca i s-a desprins 
din încheieturi, ca a unui șarpe, și a vomitat pe podea două globuri 
negre, urât mirositoare. S-au rostogolit, dovedindu-se apoi a fi niște 
creaturi mici, dar oribile, șobolani cu feţe aproape omeneşti, care au 
traversat podeaua în grabă, înconjurându-mă. Din degetele lor 
foarte umane au ieșit gheare ascuţite ca briciul, spintecând podelele 
de lemn ale localului. Claire a ţipat și s-a cocoţat pe tejghea. Mi-am 


lăsat magia să mă ducă imediat lângă ea. 

— Dă-le foc, Mercy, a spus Emmet, pe un ton atât de lipsit de 
teamă, atât de prozaic. 

Fără să stau pe gânduri și fără să-mi fac nici cea mai mică grijă 
pentru Birdy și Joe, care continuau să zacă inconștienţi acolo unde 
căzuseră, mi-am ridicat mâna şi am trimis o flacără albastră, 
strălucitoare şi dogoritoare, încercuind cu ea rozătoarele şi pe 
dementul care le invocase. Creaturile s-au tras mai aproape de 
Ryder, apărându-l, încercând zadarnic să stingă flăcările. Focul s-a 
înălțat ca un zid între noi și rozătoarele au pocnit ca slănina în 
tigaie și au ars, emanând o duhoare de pucioasă. Când ultimul său 
apărător a căzut, Ryder a urlat, dar, spre surprinderea mea, și-a 
ridicat braţele și a-nceput să cheme flăcările la el. O lecţie veche, 
prima învățată de la Jilo, mi-a revenit în minte. Îi trimisesem 
energie şi acum putea s-o folosească după bunul lui plac. Proasta de 
mine. Proastă. Proastă. 

Emmet s-a repezit în faţa mea și a lui Claire și a construit cât ai 
clipi un scut de lumină, separându-ne de Ryder. În timp ce priveam 
din spatele acelei energii şi mă rugam să ne poată proteja, Ryder a 
chemat flăcările în corpul său, urlând ca-n agonie, dar primind 
puterea cu încântare. După ce a absorbit și ultima urmă de foc, a 
tras spre el trupurile fără vlagă ale lui Joe și Birdy. Toţi trei s-au 
comprimat și s-au avântat în aer, făcându-se nevăzuţi sub ochii 
noștri. 

— Au scăpat, a spus Emmet, întorcându-se spre noi. 

Am dat din cap, străduindu-mă să pricep cele întâmplate. În locul 
unde stătuse Ryder, podeaua era plină de arsuri și de zgârieturi 
adânci, lăsate în urmă de ghearele creaturilor. Mirosul de pucioasă, 
de carne arsă şi de ozon îmi făcea greață. 

— Dar sunt totuşi mândru de tine, a adăugat el. Te-ai apărat 
admirabil. 

— Dar, dacă ai fost aici tot timpul, de ce nu ne-ai sărit în ajutor 
mai curând? 

— Ți s-a oferit o ocazie să înveţi. M-am amestecat numai când ai 
fost ameninţată. 

— Dar o răniseră pe Claire. 


— Ea nu se află în grija mea. 

M-a săltat de pe bar şi m-a așezat pe podea. Nu și-a retras mâinile 
după ce m-a lăsat jos. M-a privit blând. 

— Pentru tine sunt... răspunzător. 

— Claire se afla în pericol, am spus, desprinzându-mă din 
strânsoarea golemului. 

Mă domina cu înălțimea lui și mi-am lungit gâtul ca să-l privesc 
în faţă. Avea o expresie atât de calmă, de prozaică. Era de-a dreptul 
exasperant. Dacă nu m-ar fi salvat cu câteva clipe înainte, probabil 
că i-aș fi tras un pumn. 

— Ar fi trebuit s-o ajuţi. 

— Voia să fiu ucis și pielea să-mi fie purtată ca un veșmânt. 

M-am uitat la el. M-am uitat la Claire. Dreptatea era de partea lui. 

— Emmet nu se află aici ca să-mi facă vreun rău mie sau 
copilului, i-am spus viitoarei mele soacre. Nu e o ameninţare pentru 
tine, pentru Colin sau pentru Peter, am continuat. 

— Dar pot avea încredere că n-o să dezvăluie ce a aflat despre 
Peter? a întrebat ea, apoi a adăugat: La naiba, măcar în tine pot 
avea încredere? 

— O să-ți păstrez secretul, dacă așa vrea Mercy, a răspuns 
Emmet. Atâta vreme cât adevărata natură a lui Peter nu reprezintă o 
amenințare pentru ea. 

— Peter n-ar putea fi niciodată o ameninţare pentru mine, am 
spus. Da. Vreau ca asta să rămână numai între noi. 

— Dar sentimentele tale pentru el nu se schimbă acum, când știi 
că nu e om obișnuit, într-o mai mare măsură decât mine? a întrebat 
Emmet, cu o neîndoielnică melancolie în glas. 

Am simţit privirea lui Claire sfredelindu-mă ca un burghiu înfipt 
în metal. 

— Cred că undeva, în adâncul minţii, am știut dintotdeauna că e 
mai mult decât un simplu om. Așa că nu, am răspuns, uitându-mă în 
ochii lui Claire, sentimentele mele pentru Peter nu s-au schimbat. 

Chipul ei s-a domolit la auzul cuvintelor mele, însă satisfacția din 
zâmbetul lui Emmet mi-a dezvăluit că simţea că-ntrezărea o breșă. 

Ușa a-nceput să se zdruncine, în timp ce loviturile de pumn pe 
care le primea răsunau în încăpere. Am tresărit cu putere. 

— Deschideţi! a strigat Peter, părând speriat de moarte. 

A continuat să bată, în vreme de Claire s-a dezmeticit, 
smulgându-se din tăcerea uluită, şi a traversat încăperea ca să-i 
deschidă. Imediat ce a tras ea zăvorul, Peter s-a întins de dincolo de 
prag, a prins-o de sub umeri și a tras-o spre el, îmbrățișând-o scurt. 
Când a îndepărtat-o, ea a rămas locului, plină de ipsos, de parcă n-ar 
fi ştiut ce trebuia să facă. Ochii lui s-au rotit grăbiţi prin bar, m-au 
descoperit și, câteva secunde mai târziu, m-a luat în braţe. Îi 
simțeam bătăile inimii. 

— Eşti teafără? a întrebat, slăbindu-și strânsoarea atât cât era 
nevoie ca să mă examineze din priviri. 

— Teafără şi nevătămată. Așa suntem cu toții, am răspuns, 
încercând să-l liniștesc, dar a dat cu ochii de podeaua distrusă. 

— Ce dracu” s-a-ntâmplat aici? 

— Mama ta a fost o proastă, a zis Claire, închizând ușa. A luat 
prietenii drept dușmani și dușmanii drept aliați. 

— OK, dar asta mă lasă tot al naibii de nelămurit. 

Pe Peter nu-l mai auzisem niciodată rostind vreun cuvânt cât de 
cât vulgar sau obscen în prezența mamei lui. Am bănuit că numai 
propria rușine a împiedicat-o pe Claire să-l plesnească. 

— Suntem OK, am repetat. 

— Ar fi trebuit să știu că ești aici, a zis Peter, remarcând în sfârșit 
prezența lui Emmet. Când apar probleme, nu se poate să nu fii tu 
prin apropiere. 

Emmet şi-a ţinut limba în frâu, dar ochii lui negri îl străpungeau 
pe Peter ca două pumnale. 

— Domnul Clay tocmai a salvat viaţa mamei tale, pe a soţiei tale 
și pe a fiului tău, a spus Claire, lăsându-se să cadă pe un scaun. Îi 
datorezi recunoștință. Ca și mine. E un om de onoare. 

Expresia lui Peter începuse să se îmblânzească, dar Emmet a ales 
cel mai prost moment cu putinţă ca să clarifice un lucru. 


— Încă nu e soţia lui, a declarat, pe ton prozaic. 

Faţa lui Peter a căpătat culoarea roșie a unui măr glazurat și ochii 
aproape că i-au ieșit din orbite. 

— Nu din punct de vedere legal, m-am amestecat eu, prinzându-l 
strâns de braţ, dar da, din oricare alt punct de vedere. 

Figurile celor doi bărbaţi s-au schimbat de parcă s-ar fi dat huţa 
pe o scândură, căci fruntea lui Peter s-a destins, pe când Emmet a 
strâns din sprâncene. În minte mi-a venit o întrebare și mi-am 
îndreptat toată atenţia spre Peter: 

— Ce te-a făcut să vii aici? De unde-ai ştiut c-avem necazuri? 

— M-a chemat Colin. 

— Dar tatăl tău e la pescuit, cu prietenii. N-avea de unde ști, a zis 
Claire, ridicându-și privirea spre el. 

— Nu tata, a răspuns Peter. Fiul meu. Ştiu că sună a nebunie 
curată, dar l-am simţit chemându-mă. Am știut că e aici și am știut 
că e speriat. Am lăsat totul baltă şi am alergat încoace. 

Mâna mi s-a dus pe burtă. Jumătate vrăjitor și jumătate zână — oh, 
micuţule, o să fii într-adevăr imprevizibil și greu de controlat. A mai 
existat oare vreodată cineva ca tine? 

Peter a zâmbit şi și-a pus mâna peste a mea. 

— Cred că băiatul meu seamănă cu mama lui. 

Zâmbetul i-a pălit. 

— Ce-i cu mirosul ăsta? 

— E o poveste lungă, am început eu. 

— Am timp. 

Peter m-a condus către scaunul aflat lângă cel al mamei sale. 

— Daţi-i drumul. 

— Mama ta credea că reprezint un pericol pentru tine şi pentru 
copilul vostru, a spus Emmet, fără niciun strop de emoție în glas. 

Ca și cum ar fi citit lista de ingrediente a unei rețete. 

— Aş vrea să-mi povestească ele, mulțumesc, a zis Peter, 
strângând pumnii și încordându-și umerii. 

— Lasă-l să vorbească, a intervenit Claire. 

— Aşază-te, i-am sugerat eu, sperând că astfel o să-şi lase trupul 
să se relaxeze. 

A răsucit un scaun şi s-a așezat cu braţele sprijinite de spătarul 


lui, dar nu s-a relaxat deloc. 

— Bineînţeles că nu sunt un pericol nici pentru ea, nici pentru 
copil. Am jurat s-o protejez pe Mercy până când se va putea apăra 
singură. 

— N-ar trebui să se apere singură. Eu ar trebui să fiu cel care o 
apără. 

— Tu nu stăpânești magia, dar te însori cu o vrăjitoare care e una 
dintre ancorele barierei. Ca să îndepărtezi pericolele pe care le va- 
nfrunta e nevoie de o mare putere şi, repet, tu nu ai deloc așa ceva. 

Peter a dat să se ridice. 

— Stai jos, i-a poruncit Claire. 

Peter a șovăit, nehotărându-se dacă s-o asculte sau să-l azvârle pe 
Emmet afară din bar. 

— Are dreptate, fiule. Îmi pare rău. Știu că ti-ar plăcea să fii tu 
cel care o ocroteşte pe Mercy, dar azi am văzut cu ce se luptă. Eşti 
un om bun — un om puternic — dar nu ești decât un om. 

A rostit cuvintele în grabă, ca și cum s-ar fi temut că eu sau 
Emmet am fi putut avea ceva de obiectat. 

— Lucrurile pe care le-am văzut eu azi... există monștri. Eşti 
dator, față de Mercy și de fiul vostru, să fii destul de bărbat și să-l 
lași pe domnul Clay s-o înveţe tot ce trebuie să știe. Nu-i sta în 
drum. Eu am făcut-o, și n-a lipsit mult ca să dăm serios de necaz. 
Dac-o iubeşti, trebuie s-o lași pe ea să fie cea puternică. 

— Trebuie să mă-ntorc la lucru. 

Peter s-a ridicat împingându-se în masă și ne-a lăsat pe toți trei cu 
ochii la ușa pe care-a trântit-o în urma lui. 

— O să fie OK, a spus Claire, după câteva clipe de tăcere. Îmi 
cunosc băiatul. E speriat, dar o să-și revină. Tu ești universul lui. 

— Oamenii speriaţi fac prostii, am spus, fără să mă gândesc, de 
fapt, cum se potrivea asta cu ceea ce făcuse Claire, care-l invitase pe 
Ryder, cu tot cu banda lui, în vieţile noastre, dar, cuvintele odată 
rostite, nu le-am mai putut lua înapoi. 

— Da, facem, a spus ea. Trebuie să-ţi cer scuze, domnule Clay. M- 
am înșelat, atât în privința naturii tale, cât și în privinţa intențiilor 
tale. Sper că mă poţi ierta. Mă rog să-ți poți ţine cuvântul şi să 
păstrezi tăcerea, spre binele fiului meu și al lui Mercy. 


— Colectorul te-a pedepsit deja mult mai drastic decât aș fi făcut- 
o eu vreodată. În privinţa lui Peter, o să îngenunchez pe altarul lui 
Harpocrate(!2. 

Claire s-a uitat la mine, în așteptarea unei explicații. 

— Aşa spune Emmet „ne-am înţeles”. 

Fa a dat din cap. 

— Cred c-o să mă-ntind puţin, a spus. Nu știu cum o să putem 
deschide diseară cu toată mizeria asta. Dumnezeule, duhoarea! S-ar 
putea să fie nevoie de mai multe zile ca să dispară. 

— Odihneşte-te, i-a spus Emmet. Ca semn de bunăvoință, o să 
repar podeaua stricată şi o să vă scap localul de mirosul ăsta. E un 
mod de a „limpezi atmosfera” dintre noi, o dată pentru totdeauna. 

Și-a lăsat capul pe-o parte şi a zâmbit. Părea foarte încântat de 
jocul lui de cuvinte, dar Claire era prea copleșită de cele petrecute 
ca să-l remarce. A dat doar din cap și a ieșit din încăpere. 

Imediat după plecarea ei, golemul a început să dreagă 
stricăciunile. Scândurile podelei au părut să se repare la nivel 
molecular şi zgârieturile adânci au întâmpinat cu bucurie 
întoarcerea rumegușului care le umpluse până de curând. Urmele de 
arsură s-au deschis la culoare, apoi au pălit, recăpătându-și nuanţa 
iniţială. Înainte de a reface totul, Emmet s-a oprit pentru câteva 
clipe. 

— Ca să clarificăm un lucru, mi-a spus, abilitatea unui fetus de a- 
și chema tatăl când se află în pericol nu le e caracteristică 
vrăjitorilor. Ţine de magia zânelor. 

Familia mea şi Emmet se ocupau de ultimele pregătiri pentru 
curățarea vechiului spital, dar gândul meu zbura în altă parte. Iris 
mă avertizase că scoaterea demonului din Old Candler va fi o 
adevărată provocare, însă mi-era greu să mă concentrez. Nu mă 
gândeam la altceva în afară de fiul meu. Cum avea să fie viaţa lui. 
Cum avea să fie el. Cum puteam să aflu dacă s-a consemnat ceva 
despre nașterea vreunui hibrid, vrăjitor și zână, fără ca unchiul și 
mătușile mele să-mi pună nişte întrebări încuietoare? Deși eram 
sigură că pot avea încredere în ei, simţeam că trebuie să respect 
promisiunea pe care i-o făcusem viitoarei mele soacre. Regretam că-i 
dezvăluisem lui Oliver chiar și numai cât spusesem despre îndoielile 
lui Claire în privinţa lui Emmet. Dar puteam găsi ceva cu care s- 
acopăr asta. Nu știam ce anume, dar ceva tot aveam să găsesc. Îmi 
făgăduisem de curând că-n viaţa mea nu vor mai exista minciuni, 
dar făgăduiala aceea era, probabil, cea mai gogonată dintre ele. 
Încercând să evadez din labirintul propriilor gânduri, m-am străduit 
mai mult să mă concentrez asupra cuvintelor lui Iris. 

— Acum o sută de ani, ora vrăjitoarelor încă mai exista, a spus 
ea, scoțând din bufet câteva obiecte esenţiale pentru ritualul de 
curățire și punându-le într-o pungă pentru alimente. Lumini 
electrice, schimburi de noapte, restaurante cu program douăzeci și 
patru din douăzeci şi patru. Toate astea au cam desființat-o. 

— Cum adică? am întrebat. 

După ce așteptasem o viaţă, reușisem, în sfârșit, să pătrund în 
interiorul lumii magiei. În ciuda altor griji, voiam să absorb cât mai 
multe informaţii, cât mai repede cu putinţă. 

— Păi ora vrăjitoarelor n-a avut niciodată nimic de-a face cu o 
oră sau alta indicată de ceas. Nu e la miezul nopţii. Nu e la trei 
dimineaţa. E, pur şi simplu, ora la care dorm majoritatea minţilor 
conștiente. Realitatea devine puțin mai maleabilă, mai flexibilă, când 
lumea din jurul unui vrăjitor visează. Atunci e mai ușor să lucrezi cu 
magia, îi imprimi realității voinţa ta folosind mult mai puţină 
energie. Acum oamenii sunt treji la orice oră. Lumea e mereu în 


stare de veghe — calculând, măsurând. 

Iris și-a privit lista. 

— Salvie, levănţică și uleiuri de cedru. 

S-a uitat la mine. 

— Ştii că toate astea n-au niciun efect asupra spiritelor, cu atât 
mai puţin asupra demonilor, da? 

— Atunci de ce le folosim? 

— S-ar putea să nu aibă efect asupra niciunui Bau Bau, s-a 
amestecat Oliver, dar au asupra oamenilor care intră acolo unde au 
fost spirite. 

— OK, am spus, clătinând în același timp din cap, ca să dau de 
înțeles că nu-l puteam urmări. 

— Salvia nu alungă spiritele, a continuat Iris, dar le maschează 
mirosul. Spiritele miros a ozon, iar demonii, a pucioasă sau a ouă 
stricate. Un om poate să nu-și dea seama că simte mirosul, dar, la un 
anumit nivel, îl înregistrează. Iar spiritul se poate folosi de această 
percepere ca de o ușă prin care să se-ntoarcă în acel loc. 

— Cu alte cuvinte, ce nu ştii nu-ţi poate face niciun rău. 

— Asta numai după ce au fost îndepărtate spiritele, bombonico, a 
zis Ellen. Ierburile și uleiurile fac, pur şi simplu, locul mai plăcut. Cu 
cât mai puţin înfricoșătoare sunt vibraţiile într-un anumit loc, cu 
atât e mai puţin probabil să se uite cineva după fantome, invitându- 
le din neglijenţă să se întoarcă. 

— Dar sarea afectează demonii nemijlocit, a spus Iris, făcându-l 
pe Oliver să chicotească, ca și cum cuvintele ei ar fi invocat o 
amintire. Când reușește unul să se materializeze în realitatea 
noastră, la început e foarte mic, cu trupul alcătuit dintr-o substanţă 
asemănătoare cu mucusul. 

— Gândeşte-te la melci sau la limacşi, a zis Oliver, clătinând cutia 
cu sare gemă pusă de Iris pe masă. 

— Pfui, s-a strâmbat Ellen. Am detestat întotdeauna sărarea. 
Sunetele scoase de creaturile alea, de parcă ar sfârâi sau ar chelălăi. 

Mă uitam la toţi trei, nevenindu-mi să-mi cred urechilor. 

— Bunicul tău obişnuia să ne ia cu el la vânătoare, cum îi plăcea 
s-o numească, mi-a explicat Iris. 

— Ellen era un pic cam prea feminină ca să savureze aspectele 


cele mai subtile ale capturării, a adăugat Oliver. 

Ea a alungat amintirea cu o fluturare de mână, înfiorându-se. 

— Însă, pe de altă parte, a continuat el, mama ta era ceea ce 
bântuia coșmarurile puișorilor de demon. 

Au izbucnit toţi trei în râs în același timp, apoi au spus, într-un 
glas: 

— Joagărul vechi. 

Îi iubeam pe toți trei atât de mult, iar ei păreau s-o iubească atât 
de mult pe mama... Uitam întruna că, după cum spunea chiar ea, o 
despărțiseră de mine. Dragostea pe care păreau să i-o poarte cu toţii 
nu se potrivea cu versiunea ei despre cele petrecute. Eram sigură că, 
din partea lor, exista destulă dragoste ca să îndrepte nedreptăţile 
săvârşite de Ginny. Asta numai dacă izbuteam vreodată să-mi readuc 
toată familia laolaltă. Deocamdată aveam de înfruntat un demon. 
Am lăsat deoparte gândurile despre mama. 

— Ca să fiu sinceră, a spus Ellen, aș fi preferat să nu fim nevoiţi 
să ne ocupăm acum de asta. Avem deja destule pe cap. 

— Şi eu simt la fel, a răspuns Iris, dar cei care renovează clădirea 
stabilesc orarul. Trebuie să-l expediem pe Barron înainte ca Old 
Candler să-nceapă să slujească noului său scop. Nu vreau să risc, nu 
ştiu ce ar putea face altminteri. 

Emmet a intrat în încăpere aducând cu sine o cutie prăfuită, 
probabil scoasă dintr-un cotlon îndepărtat al podului. 

— Vă rog pe toţi să vă gândiţi bine și să renunţaţi la tonul glumeţ 
al pregătirilor. Riscaţi s-o liniștiți pe Mercy, insuflându-i falsa 
senzaţie că se va afla în siguranță în timpul confruntării cu Barron. 
E-adevărat că nu reprezintă cel mai mare rău pe care l-a cunoscut 
vreodată lumea, însă e un parazit și-și alege victimele dintre cei 
slabi şi nevârstnici, care nu se pot apăra singuri. Nu uita, Mercy, 
demonul ăsta se ospătează cu copii. 

— Ai dreptate, a dat din cap Iris. Bineînţeles că n-avem intenţia 
să-l desconsiderăm pe demon și eu i-am explicat deja foarte clar lui 
Mercy cât de periculos va fi să-l înfruntăm. 

— Dar suntem pur și simplu încântați s-o avem alături de noi, 
pentru că este una dintre noi, a adăugat Ellen. 

Ştiam ce vrea să spună. Simţeam şi eu același lucru. Pentru prima 


oară, puteau să mă includă în loc să mă inducă în eroare sau să mă 
deruteze, ca să fiu protejată. 

— Dar tu ai dreptate, Moş Ene, a zis Oliver. Trebuie să lăsăm 
glumele şi joaca deoparte, asta e treabă serioasă. Eşti sigură că vrei 
și poți să iei parte, Gingersnap? 

— E pregătită, a răspuns Emmet, în locul meu. 

Și-a înălțat bărbia și s-a uitat în jos, la mine, cu mândrie. 
Rezultatele acţiunilor mele împotriva lui Ryder îl impresionaseră 
mai mult decât pe mine însămi. Însă îi cerusem să nu le dea 
celorlalți amănunte despre problemele noastre de la Magh Meall. 
După ce terminam cu Barron, aveam să lansăm o versiune asupra 
căreia căzuserăm de acord. 

— Dar are nevoie de un exemplu de sobrietate din partea voastră. 

Oliver s-a uitat oricum la mine în așteptarea unui răspuns. 

— Are dreptate, am spus, sunt gata s-o fac. Ştiu că e o treabă 
serioasă, periculoasă, dar o vom face împreună. 

— Atunci e-n ordine. 

Iris s-a întors spre Emmet. 

— Ai ales o păpușă? 

— Da, a răspuns el, scoțând o păpușă veche, de porțelan, din 
cutia pe care-o adusese. 

A pus-o pe masă, lângă proviziile așezate acolo de Iris. Am 
observat că mâinile păpușii fuseseră legate cu o panglică roșie. 

— E gata pentru animare, dar simt că trebuie s-așteptăm până ce 
se apropie mai mult momentul propice folosirii. 

— Oh, a zis Ellen. Trebuie neapărat s-o folosim pe asta? 

— E singura făcută în întregime din lut. Vasul trebuie să fie din 
pământ. 

— O clipă, m-am amestecat, ce-o să facem cu păpuşa? 

— Bunicul tău l-a închis pe Barron în spital, mi-a răspuns Emmet. 
Ne trebuie un vas în care să-l transportăm în noua lui casă. Un vas 
ademenitor. Un vas viu. 

— O să-i daţi viaţă păpușii? 

— O imitație a vieţii, a spus Iris. 

— Foarte asemănătoare cu prima animare a trupului meu, a 
adăugat Emmet. 


— O să-i dăm cu toţii câte o parte din noi, Gingersnap, nu mai 
mult decât e necesar pentru ca energiile combinate să-l deruteze pe 
Barron, făcându-l să creadă că e vorba de un copil. 

— Şi pe urmă? 

— Pe urmă, m-a lămurit Iris, când vine să ia copilul, îl închidem 
în păpușă. Apoi putem să înlăturăm vraja bunicului tău, să eliberăm 
spiritele captive acolo şi să-l ducem pe Barron într-un loc mai sigur, 
până când ne dăm seama cum să-l trimitem înapoi, acolo unde se 
afla înainte de a-l invoca Gilles. 

— Toate astea ţi se par OK? m-a întrebat Emmet. 

Mă îmbolnăvea gândul că foloseam drept momeală ceva atât de 
asemănător cu ceea ce fusese Emmet până nu demult. 

— Ce altceva propui? a zis Iris. Să folosim un copil în carne și 
oase? Sau să mergem la adăpostul de animale și să luăm un căţeluș? 

— Sigur că nu, am gemut eu. Dar Emmet... 

— Grija ta mă impresionează, însă păpuşa nu conţine scânteia de 
viață pe care mi-a dat-o mie bariera. Va fi așa cum eram eu înainte 
de a mă atinge bariera, un vas gol. Nimic mai mult. 

Totuși, nu știam sigur ce simt în privința asta. Chiar înainte ca 
bariera să contopească la un loc cele nouă esențe ale creatorilor lui 
Emmet și să creeze o singură personalitate, îl considerasem pe 
acesta mai mult decât un „vas gol”. Oare propriile sentimente mă 
făcuseră să proiectez asupra lui mai mult decât exista cu adevărat? 
Oare, când eliberase golemul, bariera se aflase sub influența 
modului în care-l percepeam eu? 

— Gata, luăm toate astea și plecăm? Mergem la Candler? a 
întrebat Oliver, smulgându-mă din reverie. 

Am dat din cap, și mătușile mele şi-au înșfăcat genţile, iar Oliver 
a luat în primire tot ce pregătise Iris. Eu am înhăţat păpuşa. Ştiam 
că împotrivirea mea era iraţională, dar nu suportam s-o ducă Emmet 
spre locul sacrificării. 

— A fost ideea mea, m-a asigurat el, încă o dată. 

Oliver şi Iris au plecat în aceeași mașină, iar eu și Emmet ne-am 
urcat într-a lui Ellen. Trebuia să ajungă Oliver primul, ca să aibă 
timp să-i farmece pe paznicii de curând instalați. Candler nu mai era 
părăsit şi asta mă deranja - primul semn vizibil al lucrărilor de 


restaurare era lumina care strălucea jur-împrejurul unei clădiri ce 
zăcuse în întuneric toată viaţa mea. 

Nu mă așteptasem să văd că parcarea fusese deja extinsă și că 
deschiderea prin care coborâsem în căutarea lui Jilo era acum 
acoperită de pavaj, pecetluită pentru totdeauna. 

— Se zvoneşte că vor să taie stejarul cel bătrân, să facă loc pentru 
câteva maşini în plus, a zis Ellen, când mergeam pe urmele 
automobilului lui Oliver. Am crezut că Iris o să moară de apoplexie. 
Ştii, acum a pus o vrajă asupra copacului. Oricine o să-ncerce să-i 
facă vreun rău o să regrete amarnic. 

Mătușa mea mi-a zâmbit în oglinda retrovizoare. 

— O ştii pe Iris și dragostea ei pentru istorie. 

— Bravo ei, am comentat. 

Stejarul Candler era sacru și pentru mine. 

Mulțumită puterilor de convingere ale lui Oliver, atât magice, cât 
şi izvorâte dintr-un simplu simţ înnăscut al propriilor drepturi, nu 
numai că ni s-a permis să intrăm, ci am fost chiar conduși înăuntru 
de paznicul de serviciu. 

— În seara asta, să nu lași pe nimeni altcineva să intre, iar mâine 
dimineaţă să uiţi, te rog, că noi am fost aici. 

— Desigur, domnule Taylor, a răspuns omul. Vă urez tuturor o 
seară frumoasă. 

Încă nu reușeam să mă împac pe deplin cu priceperea lui Oliver 
de a-i face pe alţii să i se supună, cu modul în care le impunea 
voinţa lui, fără nici cea mai mică mustrare de conștiință. Poate că pe 
mine tocmai conștiința mă împiedica să-mi folosesc talentul ăsta la 
fel de bine ca el. 

Uşa încă nu se închisese bine în urma noastră când l-am auzit pe 
Emmet spunând: 

— Simt că aici ceva e altfel decât ar trebui. 

Ne-am oprit cu toţii brusc și mi-am dat seama că familia mea 
încerca să simtă ce simţise el. 

— Eu nu simt nimic, a zis Ellen, și s-a uitat la mine clătinând din 
cap. 

— Ba nu, a contrazis-o Iris. Emmet are dreptate. Cineva a fost aici 
în seara asta. S-a folosit de magie. 


— Magie a sângelui, am spus, când am simţit groaza victimei 
năpustindu-se asupra mea. 

— Da, a întărit Emmet, și am citit în ochii lui că e mândru de 
mine, eleva lui eminentă. 

Mă uitam, uluită, cum învăţa să se conecteze la sentimentele 
omenești. Părea să simtă dragostea, poate și furia, dar la durerea 
victimei reacționa cu detaşare. Empatia încă îi era străină... cel 
puţin în ceea ce-i privea pe necunoscuţi. Eu simțeam durerea și 
spaima femeii. Fiindcă victima fusese o femeie — o știam fără dubiu. 
Senzaţia că fusese trădată de bărbatul care o adusese acolo mi-a 
frânt inima. M-am trezit strângând în brațe păpuşa ca să mă 
liniștesc. 

— Mă tem că e mai mult decât atât, a spus Oliver, conștientizând 
pe deplin tot ce ne înconjura. Lipsește ceva, ceva care ar trebui să 
fie aici, dar nu este. 

— Demonul a plecat, a zis Iris, pe un ton care dovedea că nici ea 
însăși nu putea încă să accepte asta pe de-a-ntregul. Simt un gol, un 
vid acolo unde se afla răul. 

M-am pus în mișcare, lăsându-mă condusă de simţul vrăjitoresc, 
care n-avea aproape nicio legătură cu celelalte cinci simțuri, cele 
obișnuite. Familia mea și Emmet m-au urmat, ca un scut din magiile 
noastre combinate, strâns împletite, protejându-ne în vreme ce ne 
continuam drumul prin holul principal, spre o scară ce fusese 
blocată mai multe decenii de-a rândul. Ușa de oţel fusese scoasă, ba 
nu, smulsă din balamale, și zăcea la câţiva pași distanţă de locul 
unde se aflase mai înainte. 

— Acolo, jos, am spus, lăsându-mi picioarele să mă poarte pe 
treptele care duceau la subsol. 

Și ușa din celălalt capăt fusese smulsă din balamale. Se afla la 
câțiva metri distanță, îndoită în formă de U. În hol domnea 
semiîntunericul, singurul bec golaș răspândea un cerc de lumină 
insuficientă. Cioburile de sticlă înșiruite pe podea dovedeau că alte 
becuri fuseseră sparte. După ce mi s-au obișnuit ochii cu lumina 
sărăcăcioasă, am zărit cadavrul parţial ascuns în spatele ușii 
metalice curbate. O pereche de picioare în pantaloni de dril ieşea în 
afară, unul încălțat cu un tenis murdar, iar celălalt gol și răsucit 


către noi, astfel încât oja roz fosforescentă era vizibilă chiar și în 
semiîntuneric. 

Mirosul care venea din spatele ușii era de nesuportat. Mi-am dus 
mâna la nas. Voiam să mă opresc, dar trupul meu continua să 
înainteze. Când am ajuns destul de aproape ca să pot privi peste ușă, 
am ţipat fără să vreau. 

— O, Doamne! 

Și m-am oprit. 

Cadavrul nu avea tors, doar un ciot ciopârţit, care ieşea cu vreo 
zece centimetri în afara jeanșilor îmbibaţi de sânge. Acolo, sub roșul 
care colora carnea rămasă, am recunoscut partea rămasă dintr-un 
tatuaj: picioarele portocalii ale unei păsări celebre din desenele 
animate. Fără să-mi fi propus în mod conștient s-o fac, magia mea a 
încărcat încăperea, aducând la viață o viziune a violenței săvârşite 
acolo. 

I-am văzut pe oamenii trenului. Joe o ţinea pe Birdy, iar Ryder o 
tăia cu un athame, un pumnal pentru ritualuri. ÎL strângea în mâna 
stângă și îl manevra cu greutate. Ţipetele lui Birdy mi-au răsunat în 
urechi — urlete de durere care-ţi frângeau inima şi rugăminţi neluate 
în seamă. Faţa lui Joe era înclinată în sus și încordată într-o expresie 
de extaz sexual şi aproape religios, în timp ce-l ajuta pe Ryder să-și 
săvârşească actul trădător. M-am întors cu spatele și m-am grăbit să 
mă-ntore la familia mea, dar m-am împiedicat de ceva. Păpuşa mi-a 
zburat din braţe și s-a spart când s-a izbit de podea. Am căzut în 
genunchi și m-am sprijinit în mâini, iar Emmet s-a repezit spre mine, 
încercând să mă prindă. M-am uitat peste umăr, să văd de ce anume 
mă împiedicasem şi am icnit de groază în timp ce Emmet mă lua în 
brațe, strângându-mă la piept ca să mă apere de ororile pe care le 
văzusem. Mă împiedicasem de un braţ, de o palmă cunoscută şi de 
un antebraţ tatuat, parțial acoperit de oţelul topit al unui cuţit de 
vânătoare. 

— A jertfit-o pe Birdy, am spus, la urechea lui Emmet. A jertfit-o 
pe Birdy pentru putere. 

— Așa s-ar părea, a răspuns el, depunându-mă, fără să se 
grăbească, în brațele întinse ale mătușii Iris. 

— O cunoşteaţi pe femeia asta? a întrebat ea. 


M-am gândit cât de multe îi puteam povesti fără să dezvălui 
adevărul despre Peter. 

— Era o prietenă de-a voastră? 

— Nu, nu o prietenă. Ea și amicii ei au încercat să le folosească 
pe Mercy şi Claire drept momeală ca să mă captureze pe mine, a 
răspuns Emmet. Perechea femeii ăsteia, un bărbat pe nume Ryder, s- 
a înhăitat cu un vrăjitor, cu unul adevărat, care l-a marcat, făcând 
din el un colector. Străduindu-se să mă apere, Mercy i-a stricat 
însemnul. Bănuiesc c-a chemat demonul, oferindu-i libertatea în 
schimbul puterii pe care Mercy a luat-o de la el. 

— Dar cum s-a putut folosi de Birdy ca să-l invoce? am întrebat. 
Credeam că demonul e atras doar de copii şi de inocenți. Aș zice că 
Birdy nu era nici una, nici alta. 

Ellen și Oliver s-au îndepărtat de noi, ca să examineze ce 
rămăsese din Birdy. 

— Mă tem, bombonico, a spus Ellen, cu lacrimi șiroindu-i pe 
obraji, că a existat un copil. Birdy asta a voastră era gravidă. 

M-am retras în camera mea imediat ce ne-am întors acasă. Eram 
secătuită psihic și istovită. În ciuda ororilor din ziua aia, am dormit 
buştean. Nu m-am trezit până a doua zi, după prânz, dar, imediat ce 
m-am ridicat din pat deprimată, m-am dus de-a dreptul în Cimitirul 
Colonial. Trebuia s-o găsesc pe Jilo și să vorbesc cu ea despre tot ce 
se-ntâmplase. Nu cunoșteam pe nimeni cu o experiență cât de cât 
apropiată de a ei în privinţa invocării demonilor, a puterii 
împrumutate și a canalizării iubirii încotro nu trebuia. Avea să mă 
dojenească, încântată, fiindcă o „turtă de noroi” se îndrăgostise de 
mine și mi-ar fi prins cu siguranţă bine râsul pe care aveau să ni-l 
stârnească amândurora comentariile ei răutăcioase. În plus, n-o mai 
văzusem de la ceremonia Arborelui Vieţii și-i simțeam lipsa. 

Aproape de capătul cimitirului opus porţii, unde aleile se uneau 
într-un V, pentru a deveni una, stătea scaunul ei pliant, verde și 
uzat. Partea de sus a termosului se sprijinea de braţul lateral, lăsând 
să i se vadă conţinutul. Am zărit și o foaie de hârtie îngălbenită, 
lipită cu scotch de suprafața laterală a termosului. Dar eram prea 
departe ca s-o pot citi. M-am tot uitat în zare, căutând-o din priviri 
pe Jilo pe măsură ce mă apropiam de imitaţia ei de birou, dar n-am 
zărit-o deloc, nici vizual, nici altminteri. Am tresărit când am dat cu 
ochii de sulurile de bani gheață îndesate în termos. Nu mai văzusem 
niciodată atâtea bancnote la un loc. Am întins mâna către un sul de 
hârtii de o sută de dolari. O răbufnire de energie mi-a urzicat palma 
şi mi-a ars degetele. M-am uitat la bilet. „M-am retras din afaceri. Ia 
cât mi-ai dat și niciun bănuţ în plus.” 

— Se pare că mama Jilo şi-a închis prăvălia. 

Vocea groasă venea din spatele meu. M-am întors şi am văzut 
silueta dominatoare a lui Adam; îi ajungeam până la umăr. Lucra la 
postul de poliţie de dincolo de zidul cimitirului, așa că întâlnirea cu 
el în Colonial nu m-a surprins. 

— Te-am zărit la poartă. M-am gândit să te urmăresc înăuntru și 
să aflu dacă ştii ceva despre asta, fiindcă tu și Mama aţi fost foarte 
apropiate în ultimele câteva luni. 


Cum și de ce anume ne supraveghea pe mine și pe Jilo mi s-a 
părut mai puţin important decât ceea ce se-ntâmpla cu ea. 

— N-am idee, am răspuns, mai mult pentru mine decât pentru 
detectiv. Acum câteva zile nu era cu totul în apele ei, dar nu m-am 
așteptat câtuși de puţin să facă așa ceva. 

— Era întoarsă pe dos? Poate pe bătrâna doamnă o amenința 
cineva. 

La asta am izbucnit în râs. 

— Ai auzit să fugă Jilo vreodată de vreo luptă? 

A zâmbit. 

— Cred că nu. 

A întins o mână către termos, dar i-am îndepărtat-o. 

— Nu te sfătuiesc să faci asta, am spus, decât dacă o parte din 
banii ăia îți aparţin. 

— Nu, nu. N-am venit niciodată la mama pentru servicii 
„profesionale”. Am stat doar cu ochii pe ea, ca să m-asigur că se 
descurcă fără probleme. La urma urmelor, suntem aproape rude. 

— Și eu am, într-un fel, impresia că face parte din familie, am 
spus, amuzându-mă când am văzut că asta l-a luat oarecum prin 
surprindere. 

— Taylorii și-au unit forțele cu ale Mamei Jilo? Dumnezeu să ne 
aibă pe toți în pază. 

S-a foit stânjenit și a ridicat din umeri, răsucindu-și partea de sus 
a trupului, ca să nu se mai uite direct la mine. Postura lui mi-a spus 
c-ar fi fost mai încântat dacă balanţa tradițională a puterii ar fi 
păstrată. 

— Ei, dacă vorbeşti cu Mama, spune-i c-am întrebat de ea. Şi 
anunță-mă dacă e OK, da? 

— Sigur. 

Atâta lucru puteam să fac. Mă îngrijora retragerea neașteptată a 
lui Jilo, dar îmi spuneam întruna că oţelul nu se deformează atât de 
lesne. 

Adam și-a fluturat scurt mâna dreaptă. 

— OK, o să te caut mai târziu, a spus, apoi s-a uitat în jos, la 
aleea din dreapta a V-ului, paralelă cu șirul de pietre de mormânt. 

Am oftat încet. Ce mai rămăsese din Birdy avea să fie descoperit 


în scurt timp și Adam urma să ne facă din nou o vizită oficială. Spre 
surprinderea mea, s-a oprit brusc, s-a întors și s-a apropiat de mine 
cu câţiva pași repezi. 

— Oh, a zis, pe acel ton inocent care, după cum ajunsesem să- 
nvăț, însemna că urmează să-mi trântească imediat ceva 
semnificativ, ca să vadă cum reacționez. 

Eu îi ascund niște lucruri, iar el îşi lansează bombele asupra mea. S-a 
zis cu nou-înfiripata noastră prietenie. 

— Bătrânul pe care l-am găsit. Străunchiul lui Peter. 

N-am spus nimic, privindu-l întrebătoare. 

— Am terminat de examinat obiectele ascunse în căptușeala 
pardesiului său. 

— Nu înţeleg. 

M-am prefăcut că nu aflasem deja de la Jilo despre mica avere pe 
care Peadar o avea asupra lui. 

— Ce era acolo? 

— Ăă, doar câteva obiecte personale, a răspuns Cook. O să le 
predăm curând familiei Tierney. Ai grijă ce faci, OK? 

Am dat din cap și el s-a îndepărtat din nou. M-am bucurat că 
familia lui Peter urma să intre în posesia comorii rămase de pe urma 
lui Peadar. M-am luptat cu valul de vinovăţie care-mi amintea că 
fusesem poarta prin care părăsise acesta lumea noastră. Dar nu-mi 
permiteam tocmai acum luxul să mă scald în el. Mi-am rotit privirea 
prin cimitirul ca prin farmec lipsit în totalitate de turiști, am închis 
ochii și mi-am vizualizat casa. Senzaţia de alunecare m-a amețţit și 
m-a năucit puţin, dar, când am deschis ochii, stăteam lângă garaj. 
Era destul de ușor, dar până atunci nu încercasem să mă teleportez 
decât pe distanțe mici și către locuri pe care le cunoșteam foarte 
bine. Nu mai încercasem să găsesc o anumită persoană și, oricât de 
apropiate ajunseserăm eu și Jilo să fim, n-aveam idee unde locuia de 
fapt. 

M-am concentrat asupra ei, i-am văzut cu ochii minţii ridurile 
dese și modul în care se întretăiau acestea, și ochii ca mărgelele de 
abanos. Mi-a apărut imaginea unei încăperi, nu a celei magnifice, 
colorate în albastru-bântuit, ci a unei camere de zi cu jaluzelele bine 
trase. Am simţit răcoarea și umbra, zumzetul unui ventilator 


portabil, jaluzelele unei ferestre săltate de vântul de afară, lumina 
soarelui strecurându-se și întinzându-se pe câţiva centimetri din 
încăpere și apoi dispărând. O voce, vocea lui Jilo, fredonând o 
melodie pe care n-am recunoscut-o. O cutie grea în poala ei. 
Senzaţiile au devenit mai intense. 

— Lasă-mă-n pace, fetiţo, a zis Jilo. Azi nu vreau să te văd deloc. 

Și-a fluturat mâna şi camera s-a deformat în fața ochilor mei, 
aproape pierzându-și contururile. N-aveam chef să mă las dată afară 
și m-am simţit foarte mândră de mine când am reușit să-mi păstrez 
concentrarea. Pentru câteva clipe, ne-am înfruntat într-o partidă de 
skanderberg; ea se străduia să mă facă să plec, eu insistam să mă 
lase să mă apropii. Lumea ei s-a înălțat, plutind ca un balon de 
săpun, s-a deschis și mi s-a răspândit în jur, iar senzația de 
alunecare a dispărut. Câștigasem lupta, dar Jilo izbutise să mă ţină 
la distanță într-o măsură suficientă pentru ca, în loc să apar în fața 
ei, în cameră, să mă trezesc în faţa unei case de ţară vechi, care, din 
câte vedeam eu, s-ar fi putut afla oriunde între Valcosta“!” și 
Florencet!*. Acoperiș din tablă roşie, ruginită. O verandă lată de jur- 
împrejur, sclipiri de albastru-bântuit decolorat pe copertină și 
vopsea cojită, de aceeași nuanță, pe tocul ușii din faţă și pe ale 
ferestrelor. 

Însă patru dintre simţurile mele obișnuite îmi spuneau că 
recunosc locul. Am recunoscut scrâșnetul pietrișului sub tălpi când 
am făcut câţiva pași către casă și elasticitatea treptelor când am 
urcat pe verandă. Mi-am dat seama că era casa în care mă adusese 
Jilo în ziua înmormântării lui Ginny, când pusese stafia bunicului 
detectivului Cook să mă răpească, să mă orbească și să mă aducă 
acolo. Atunci fusesem atât de speriată de Jilo și de magia ei! Acum, 
în loc să mă tem de ea, mă temeam pentru ea. E bizară iuțeala cu 
care ţi se poate schimba lumea. Am întins mâna spre ușa de plasă, 
dar aceasta s-a deschis înainte de a apuca s-o ating. 

Un bărbat tânăr, foarte înalt, o versiune mult mai tânără și 
cumva, mai masculină a lui Jilo, s-a oprit în cadrul ei, blocându-mi 
drumul. Era îmbrăcat simplu, cu un tricou alb fără mâneci și cu 
jeanși prea largi. Îi susținea o curea lată, de piele, dar lăsau să i se 
vadă vreo cinci centimetri din partea de sus a boxerilor și nu i se 


ridicau decât cu doi sau trei deasupra părților anatomice indecente. 

— Zice că nu vrea să te vadă. 

Lipsit de moliciunea sudică, cu care erau obișnuite urechile mele, 
accentul lui m-a șocat. 

— Cine ești? am întrebat, încercând să fac cuvintele să sune ca și 
cum aș fi avut dreptul să pun întrebări. 

Și-a lăsat capul pe spate și a râs. 

— Chiar nu mă recunoști, nu-i aşa? 

A ieșit din casă, închizând cu hotărâre ușa în urma lui. 

— Ca să fiu sincer, şi eu abia dacă te mai ţin minte. Când ai venit 
ultima oară aici erai un șoricel atât de speriat! Și uită-te la tine 
acum, doldora de magie din creștet până-n tălpi și câtuși de puţin 
înfricoşată. 

S-a apropiat şi s-a oprit la numai câţiva centimetri de mine, 
încercând să mă intimideze cu înălțimea lui. 

Ușa casei s-a deschis singură. 

— Martell! a tunat vocea lui Jilo. 

Tânărul s-a dezumflat la auzul ei. 

— A, doar o necăjeam un pic, bunico. 

— Martell. 

I-am repetat numele, înțelegând că era strănepotul pe care-l 
ajutase Jilo să evadeze din închisoare după ce fusese arestat, ca 
suspect de uciderea lui Ginny. Ca să-l ajute să fugă, Jilo curbase 
lumina în jurul lui, făcându-l invizibil, însă apoi avusese probleme 
când încercase să adune destulă putere ca să îndrepte lumina la loc. 
Îmi mărturisise că prima întrebuințare a puterii pe care i-o dăruisem 
fusese anularea invizibilităţii lui, dar nu mă gândisem prea mult la 
asta. 

— Mă bucur că te văd, în sfârșit. Acum dă-te deoparte și lasă-mă 
să vorbesc cu Jilo. 

A ezitat, dar s-a auzit din nou vocea ei. 

— Las-o să intre. E o Taylor, şi Taylorii nu înțeleg sensul 
cuvântului „nu”. 

Am întâlnit privirea lui Martell. După o ultimă sfidare, o 
avertizare care spunea clar că-și iubește străbunica, s-a dat la o 
parte. 


Am deschis ușa de plasă și am intrat în camera întunecată. Toate 
jaluzelele erau trase şi toate luminile stinse. Piedicile din calea 
luminii nu păreau atât o încercare de a ţine la distanţă căldura 
clădirii încinse în timpul zilei, ci mai degrabă un semn de doliu. 

— Ce naiba vrei? 

Întrebarea s-a auzit venind din cel mai îndepărtat colț al 
încăperii. Zumzetul ventilatorului a încetat când degetele ei 
noduroase au ieșit din umbră, oprindu-l. 

— Să te văd. Să mă conving că ești bine sănătoasă. 

Am făcut doi paşi spre ea, apoi m-am oprit, şocată de ceea ce 
vedeam. Părea să se fi contractat cumva, mototolindu-se. Părul i se 
transformase într-o luptă a oțelului cu zăpada, nemaipăstrând nimic 
din negrul de cărbune de acum câteva zile. Povara anilor pe care 
reușise să-i țină la distanță părea s-o fi prins din urmă peste noapte. 

— N-ai de ce să-ţi faci griji pentru Jilo. E doar sătulă până peste 
cap. Sătulă de oameni proşti și de dorințele lor prostești. De lenea 
care-i face să vină la Jilo, pentru magie, în loc să pună osul la treabă 
ca să capete ce vor. S-a săturat să tot sape și s-a săturat de Hoodoo. 
Nu mai vrea puterea. S-a săturat de magie și e al naibii de sigură că 
s-a săturat de Taylori, a zis, apoi s-a oprit brusc. Jilo nu se referă la 
tine, fetiţo. 

Vocea i s-a îmblânzit. 

— Jilo n-o să se sature niciodată de Mercy a ei. 

Mi s-a pus un nod în gât și m-am grăbit să m-apropii și să mă așez 
pe podea, lângă scaunul bătrânei, cu picioarele încrucișate. Și-a 
întins mâna rece şi cu piele tăbăcită și a început să-mi mângâie 
părul. 

— Spune-mi ce s-a-ntâmplat, Jilo. Ce s-a întâmplat cu adevărat, 
am spus. 

Între noi s-a așternut tăcerea și mi s-a părut c-a rămas neștirbită 
câteva minute. 

— Afurisitul ăla de unchiu-tău, s-a mulțumit ea apoi să spună. 

— Oliver? am întrebat, nedumerită. 

— Mai ai și alții? a ripostat, făcându-mă să-mi dau seama că, Erik 
şi Connor nemaifiind printre noi, lista se redusese, într-adevăr, la 
unul singur. 


— Ce-a făcut? 

— Nimic, a răspuns ea, şi, pe de altă parte, totul. 

A început să fredoneze din nou, mângâindu-mi părul. 

— Jilo a văzut, a spus, în cele din urmă. A văzut toată 
blestemăţia. 

— Nu înţeleg. 

— Oh, m-a lămurit ea, foindu-se ţeapănă pe scaun, el nu voia să-i 
facă nimic rău lui Jilo, dar a pus-o să stea acolo, lângă tine, în 
arborele ăla al lui. La început, Jilo n-a văzut nimic. A făcut doar ce 
i-a zis unchiu' tău. A pulverizat parfum. Ţi-a pus pământ în mână și- 
a turnat whisky peste el. Dar n-a văzut nimic. Nu-nainte de-a se 
uita-n ochii tăi. Pe urmă a văzut tot. Toată viaţa lui Jilo i-a trecut pe 
dinainte, de parc-ar fi fost pe moarte. A văzut fiecare hotărâre pe 
care-a luat-o. A văzut cum i s-a legat fiecare acţiune de alta. Și-a 
văzut fiecare greşeală în parte. Și tot răul pe care l-a făcut, în 
amănunt. Jilo s-a văzut din afară şi ce-a văzut era rău. Jilo a văzut 
fiara care-o așteaptă dincolo. Stă pur și simplu și-așteaptă, cu dinţii 
ei ascuţiţi, ca să-i înfulece lui Jilo inima păcătoasă. Pentru Jilo e 
prea târziu, fetița mea. Răul pe care l-a făcut e făcut. Ştie c-o să 
răspundă pentru asta. Dar nu se-adânceşte mai mult de-atât. Jilo a 
terminat-o cu magia. 

N-ar fi trebuit s-aştept atât de mult înainte de a trece pe la Jilo, 
dar o crezusem întotdeauna cioplită din granit și placată cu oţel. Nu- 
mi trecuse prin cap c-ar fi putut să aibă ea nevoie de mine. Mi-am 
îndreptat spatele, văzând-o mai clar acum, după ce ochii mi s-au 
obișnuit cu semiobscuritatea. Părea fragilă, dacă nu cumva deja 
zdrobită. Trebuia s-aleg între menajamente și adevărata dragoste. 
Am optat pentru un echilibru precar al amândurora, începând cu 
cea din urmă. 

— Și ai de gând să stai în gaura asta până la moarte? 

A râs spart, cu amărăciune. 

— Aia o să vină după Jilo mai curând decât crezi, fetiţo. 

— Ba nu, am spus, ridicându-mă și uitându-mă în jos, la ea, cu 
asprime. N-o să mă părăseşti așa. Nu mă-ndoiesc c-ai făcut nişte 
lucruri de care-ar trebui să-ți fie ruşine. Dar, după părerea mea, în 
loc să stai aici și să jeleşti... 


— Ei, ai grijă cum vorbeşti cu Jilo... 

— Şi-n loc să-ți plângi de milă, am continuat, cu și mai multă 
vehemență, cât mai ai suflare în tine, ar trebui să ieși și să repari 
câte ceva din răul pe care l-ai săvârşit. 

— Jilo... 

Și-a pipăit pe bâjbâite unul dintre nasturii rochiei, cu buza de jos 
ieșindu-i în afară. 

— E prea bătrână. Prea obosită. Ce s-a făcut e făcut. 

— Dar ce nu s-a făcut nu e făcut, am ripostat, tăioasă. 

Vocea mi s-a oprit în gât. 

— Am nevoie de tine, Mamă. Am nevoie de tine. 

Şi-a ridicat privirea spre mine, cu ochii umezi. 

— Și de ce-ţi trebuie ţie un lucru stricat, ca Jilo? 

I-am luat amândouă mâinile. Erau, oh, atât reci, de parcă viaţa ar 
fi început deja să le părăsească. 

— Pentru că ești singura în care sunt sigură că pot avea 
încredere. Fără rezerve. 

M-a măsurat de sus până jos. 

— Eşti sigură? 

— Da, am răspuns, fără ezitare. 

— Ei, poate că n-ar trebui, a mărturisit, retrăgându-și mâinile. 

— De ce spui asta? 

— Ei, pen’ că amândouă ştim că-i o mincinoasă patentată și pen’ 
că, dacă spune vreun adevăr, nu-l spune tot. Jilo ştie ceva despre 
tine. Despre familia ta. Ticălosul ăla mic, cel căruia îi ziceați Wren. 
Nu uita, a-nceput să stea cu ochii pe familia ta, pentru Jilo, cu mult 
înainte să te naști. Dacă Jilo-ţi spune ce ţi-a ascuns, încrederea aia s- 
ar putea să-ți dispară. 

M-am uitat la ea îndelung, făcând-o să se simtă stingheră, poate 
pentru prima oară în viaţă. 

— Spune-mi. 

Inima îmi bătea nebunește, dar mi-am silit vocea să rămână 
egală, calmă. 

Și-a rotit privirea în jurul meu, apoi şi-a lăsat-o să-i coboare în 
poală. 

— Mătuşile alea frumoase ale tale te mint, fetiţo. Nu ca Jilo, doar 


nerostind adevăru”, te mint fățiș. Jilo crede că s-ar putea să-și fi dat 
seama și Ginny, dar nu e sigură. Iris și Ellen însă, ele știu. Trebuie s- 
o fi știut tot timpul. 

— Ce anume știu? am întrebat, devenind nerăbdătoare. 

Magia mea a atins-o când am simţit nevoia să-i pătrund în minte 
şi să-i citesc gândurile. Undeva, în adânc, ştiam ce-o să spună chiar 
şi fără să-i răscolesc amintirile, dar trebuia, totuși, s-aud din gura ei. 

Ochii i s-au înălțat, cu neliniște, până ce i-au întâlnit pe ai mei. 

— Mama ta, Emily. N-a murit când te-a născut. Nu e moartă nici 
acum. 

Nu-mi trecuse niciodată prin minte c-o s-ajung să mă bucur 
fiindcă Jilo se folosise de Wren ca să-mi spioneze familia, dar 
aveam, în sfârşit, ocazia să aflu adevărul de la un martor cumva 
obiectiv. M-am așezat din nou la picioarele ei. 

— Povestește-mi totul. 

Jilo şi-a lins buzele uscate și s-a pregătit să vorbească. 

— Ştii că Wren stătea cu ochii pe familia ta pentru mine. 

Am dat din cap, remarcând că se repeta; dar nu i-am atras 
atenţia. 

— Ei, el e cel care i-a spus lui Jilo. El a văzut-o pe mama ta 
umblând în jurul casei în ziua când trebuia să fie coborâtă în 
mormânt. A spus că umbla de colo-colo, căutând ceva. 

Din propria sa voință, mâna mi s-a dus la lănţișorul de care 
atârna medalionul mamei. 

Jilo a dat să continue, dar, înainte să apuce, Martell a dat buzna 
pe ușă. 

— Bunico, trebuie să vii să vezi ceva. 

A alergat înapoi, pe verandă. 

— La naiba, a spus și vocea i-a ajuns la noi, prin ușa de plasă. 

Ochii mei i-au întâlnit pe ai lui Jilo și m-am grăbit să mă ridic în 
picioare. M-am oprit s-o ajut pe ea să-şi salte de pe scaun trupul 
ușor și fragil. 

Pe urmă am lăsat-o să se descurce singură şi m-am grăbit să ies. 
De pe verandă n-am văzut nimic neobișnuit, nimic care l-ar fi putut 
face pe Martell să intre în starea în care se afla. Am coborât în curte, 
lângă el, și i-am urmărit privirea către cer. Un arc întunecat, ca un 
curcubeu văduvit de culori, se întindea de-a lungul orizontului 
vestic. În cele câteva clipe în care l-am privit, şi-a schimbat nuanța 
de la cea a oțelului la cea a granitului şi apoi la cea a cărbunelui. 

Jilo a ajuns pe verandă și s-a aplecat în afară, studiind fenomenul. 
Arcul a început să se lăţească, devenind o perdea întunecată, care 
nu ascundea ce se afla de cealaltă parte, ci secătuia mai degrabă 
lumea de culoare, lăsând totul în alb și negru... și apoi toată lumina 
a dispărut, n-a mai rămas decât întunericul. 

— Veniţi amândoi aici. Plecaţi din curte. 

Vocea lui Jilo tremura. 

— Mișcaţi-vă! ne-a poruncit, fiindcă nu ne clinteam. 

Martell încremenise locului, fascinat, neclintit ca o statuie. L-am 


înșfăcat de mână şi propria mea groază mi-a dat putere să-l trag 
după mine pe pietriș, în susul treptelor şi-n casă, pe urmele lui Jilo. 

Ne-am uitat pe fereastră în timp ce vălul de pe cer începea să se 
închidă în jurul nostru. Se apropia și se mărea, cu marginile 
curbându-i-se unele către altele, încercuindu-ne. 

— Bunico, ce-i asta? a întrebat Martell, tremurând. 

Spaima îi alungase fanfaronada care nu-i stătea în fire, pentru a-l 
dezvălui pe băieţelul inocent din spatele acesteia. 

— O să fie OK, i-am spus, apoi m-am trezit uitându-mă la Jilo 
pentru confirmare. 

Ea n-a zis nimic. S-a plimbat de la o fereastră la alta, îndepărtând 
jaluzelele. Fiecare fereastră era rama unui întuneric tot mai dens. 
Banda de negură se transformase, devenise devoratoare de lumină. 
M-am cutremurat când mi-am dat seama că nu se mai mărea, ci 
începuse să se contracte, ca un șarpe care te strânge din ce în ce mai 
tare. Pentru noi, lumea de dincolo de strânsoarea aia își încetase 
existenţa. Pe marginea interioară, aflată din ce în ce mai aproape, 
ultima fărâmă de albastru al cerului verii era secătuită de culoare și 
lumină. Cerul a prins să ne apese, făcându-și simțită greutatea, iar 
pământul de sub noi se cutremura. Ca o bulă ce se ridică la 
suprafață, lumea din jur se înălța, dând naștere unei sfere în 
contracție neîntreruptă. Era ca o gaură neagră care absoarbe totul. 

Jilo s-a întors spre mine și i-am citit groaza în ochi. 

— Vine după Jilo. 

Vocea îi era o șoaptă tot mai stinsă. 

— Îmi pare rău că vă prinde și pe voi, a zis, continuând să se uite 
la mine. Bunicii tale îi pare tare rău, a adăugat, trăgându-l pe 
Martell spre ea. 

M-am uitat pe ferestre, dar dincolo de ele nu se mai vedea nimic. 
Lumea se oprea la ochiurile de sticlă, care au început apoi să crape, 
sub apăsarea tot mai puternică. Toate sunetele au încetat când 
cenușiul s-a infiltrat în pereţi, absorbind deja tapetul decolorat, cu 
model floral, al lui Jilo, anihilându-l. 

Pereţii au început să ni se curbeze în jur și scândurile podelei să 
se încovoaie văzând cu ochii. Am alergat la Jilo și i-am luat pe ea și 
pe Martell în braţe. Băiatul tremura şi, în loc să opună rezistență, s-a 


agăţat de mine. Nu știam dac-o să meargă. Nici măcar nu mai eram 
sigură că mai exista ceva în afara acelei bule trepidante, dar i-am 
înșfăcat pe amândoi și i-am strâns cu putere. Am închis ochii și m- 
am concentrat, gândindu-mă la casa mea. 

Următorul lucru de care-mi aduc aminte e c-am simţit căldura 
soarelui pe față şi am auzit ciripit de păsări și zgomotul traficului. 
Am deschis ochii și eram în grădină, încă strângându-mi 
autostopiștii la piept cu disperare. Martell s-a desprins, a făcut 
câțiva pași împleticindu-se și a început să icnească, părând gata să 
verse. Jilo m-a privit cu ceva mai presus decât respect, ceva apropiat 
de venerație și uimire. 

— Fii binecuvântată, copilă, a şoptit, apoi s-a dus lângă nepotul ei 
și l-a bătut pe umăr, liniștindu-l. 

— Îi aduc nişte apă, am spus, îndreptându-mă spre ușa bucătăriei. 

— Dacă unchiul tău mai are vreun strop din scotchul ăla, rămân 
îndatorată, a răspuns Jilo, bătându-l o ultimă dată pe Martell pe 
umăr. 

Am zâmbit. Oricum o fi fost sau nu în rest, bătrâna era rezistentă; 
începuse deja să-și revină. 

Am intrat în vila tăcută trimițând un impuls supranatural, ca să 
văd dacă avea să ricoșeze, întorcându-se la mine din vreun colț al 
clădirii. Nimic; nu era nimeni acasă. 

M-am dus în bibliotecă și am găsit niște whisky pentru Jilo, apoi 
am trecut prin bucătărie ca să-nşfac două pahare, dintre care am 
umplut unul în întregime cu apă, iar pe celălalt cu lichidul mai tare, 
doar pe jumătate. M-am întors în grădină și n-a lipsit mult ca să scap 
paharele când am văzut-o pe Iris stând lângă masă, vizavi de Jilo și 
de un Martell cu aer insolent, prăbușit în scaunul lui. Se ferea 
ostentativ să se uite la mătușa mea și mima plictiseala. I-am întins 
apa şi a luat-o nezicând nimic. 

— Martell, a spus Jilo. 

El și-a îndreptat ușor spatele. 

— Mulţumesc, a spus, destul de apatic, și a început să bea 
uitându-se la paharul pe care i l-am întins lui Jilo cu ochi lacomi, de 
minor căruia alcoolul îi e interzis. 

— Mulţumesc, fetița mea, a zis Jilo. 


— Oh, Dumnezeule! a exclamat Iris. Oare eu chiar nu te-am 
învățat nimic? Astea-s paharele noastre de zi cu zi, nu cele pentru 
musafiri. Tânărul acesta, Martell — aici a înălțat dintr-o sprânceană, 
probabil amintindu-și unde și când îi auzise numele pentru prima 
oară — mi se pare flămând, și tu nu-i poţi oferi nimic mai bun decât 
apă? 

— Mi-ar prinde bine să mănânc ceva, a zis Martell. 

— T tt, a zis străbunica lui. Martell, aici ești oaspete. 

— Dar, bunico, am spus doar că... 

Tânărul a tăcut când Jilo a făcut ochii mari, arătând cu degetul 
spre el. 

— Mulţumim, domnişoară Iris, dar nu-i nevoie să li se dea atâta 
atenţie lui Jilo și băiatului. 

Iris a râs. 

— Scuză-mă, Mamă, dar aici nu suntem de acord. Dacă, după toți 
acești ani, Mama Jilo Wills ne onorează casa cu prezenţa ei, e într- 
adevăr o ocazie care merită să i se acorde toată atenţia. 

S-a uitat la mine cu un zâmbet larg, pieziș, care i-a încrețit 
colțurile ochilor. Îmi dădeam seama că sperase întotdeauna să apară 
o şansă de a pune capăt discordiei dintre noi. 

Jilo a păstrat tăcerea. A sorbit prelung din băutura ei, și-a închis 
şi redeschis încet ochii, încântată ca o pisică grasă lângă un foc 
dogoritor. 

— Martell, dragule, a spus Iris, iar el a privit-o cu o răceală 
probabil exersată ore în șir în fața oglinzii. Ce-ar fi să vii cu mine-n 
bucătărie şi să-mi spui ce ţi-ar plăcea? 

Martell nu era prost. De data asta, s-a uitat la Jilo, așteptându-i 
părerea. Ea a dat din cap şi i-a făcut semn să plece. 

— Du-te, băiete. Nu sta să pierzi vremea aici. Ajut-o pe 
domnișoara Iris. 

— Am înţeles, a răspuns el, și pur și simplu a alergat să-i deschidă 
ușa mătușii mele. 

După ce ușa s-a închis în spatele lor, m-am așezat lângă Jilo. 

— Ce-a fost asta? Ce fel de forță ar fi putut să-nghită aşa lumea 
din jurul nostru? 

S-a ferit să se uite în ochii mei. Avea sprâncenele lăsate-n jos și 


mâna dreaptă i-a tremurat, apoi i s-a ridicat, ca să-şi atingă părul. 

— Wren ăla n-a fost singurul demon cu care-a făcut Jilo un târg 
de-a lungul anilor. A respectat majoritatea înțelegerilor, dar cu vreo 
câteva a-ncercat să scape mai ușor. 

Bătrâna și-a dres glasul. 

— De când cu unchiul tău şi cu arborele lui, Jilo n-a mai avut 
inima să facă paşii ce trebuiau făcuţi ca să-i țină pe cei furioși în 
frâu. 

— Care-ar fi fost paşii ăia? am întrebat, cu prudenţă. 

— Trebuie să jertfeşti ceva ca să-i împaci, un sacrificiu. 

— Sânge, am spus, şi în minte mi-a venit prima noastră întâlnire 
de la răscrucea ei, mi-am amintit că avea o găină vie într-un sac de 
pânză groasă. 

Și-a înălțat privirea, clătinând din cap, și şi-a adus mâinile în față, 
cu palmele în sus. 

— Prea mult sânge. Prea mult sânge pe mâinile astea. 

I le-am luat într-ale mele și i le-am strâns. 

— Ar putea fi așa cum crezi şi, dacă e, o să găsim o rezolvare. Dar 
nu sunt sigură că atacul a fost îndreptat împotriva ta și nu într-a 
mea, am zis, cu gândul la Ryder și Joe și la ceea ce-i făcuseră lui 
Birdy. Singurul lucru pe care-l știu e că, în momentul de faţă, casa 
asta e cel mai sigur loc pentru tine și Martell. Cel puţin până 
descoperim ce s-a-ntâmplat de fapt acolo. 

— Ţi-ai ieșit cu totul din minţi, fetiţo? 

Jilo a râs. Nu era un râs vesel. Suna mai degrabă ca atunci când 
încerca să-și ascundă de mine părțile bune. 

— Îi spui lui Jilo că vrei să-şi petreacă noaptea sub acoperișul 
casei familiei Taylor? 

— Da, exact asta am spus. 

— Aşa ceva n-o să se-ntâmple. 

— De ce nu? Eşti prea bună pentru noi, sau noi suntem prea buni 
pentru tine? 

Faţa i s-a adunat într-o aglomerare de riduri şi pleoapele i s-au 
strâns, îngustându-i ochii care-au ajuns niște linii subțiri. 

— Familia ta n-o să îngăduie asta niciodată. 

— Oh, ceea ce va îngădui familia mea o să te surprindă, aşa cred. 


Ai văzut cum s-a întrecut Iris pe sine la vederea ta. 

— Jilo e în curtea ei, nu sub acoperișul ei. Între astea două e-o 
mare diferenţă. 

— Nu mi-e cunoscută. Tocmai ţi-a târât nepotul înăuntru, cu tot 
cu pantalonii lui cu turul căzut. Ascultă, chiar vrei să te-ntorci 
acolo... acolo unde crezi că vrea cineva să-ţi facă de petrecanie? 

A rămas neclintită, întrebându-se dacă pericolul în care s-ar fi 
putut afla merita să-și sacrifice mândria. 

— Nu ştiu. Jilo are în spate o întreagă istorie cu familia Taylor... 

— Și istoria e tot ce-a mai rămas. Spune-mi, cu care Taylor încă 
în viață mai are Mama Jilo Wills vreo socoteală pe răboj? 

— O să aibă cu tine, dacă-i mai vorbeşti pe tonul ăsta. 

N-am putut să mă abţin. Am izbucnit în râs, și apoi a început şi ea 
să chicotească. 

— Haide, i-am spus. Vino înăuntru. 

M-am ridicat, m-am dus la ușa bucătăriei și am ţinut-o deschisă, 
ca Jilo să intre înaintea mea. 

— Nu, a spus, câteva clipe mai târziu. Jilo n-o să intre prin spate. 

Și-a împins scaunul și s-a sprijinit de masă ca să se ridice. 

— Tu ai crescut într-o lume foarte diferită de aia-n care a crescut 
Jilo. În tinereţea lui Jilo, ușa din spate era singura pe care putea să 
intre într-o casă șic de-a albilor. 

A ocolit cu greu masa până când s-a proptit bine pe picioare. 

— Când era tinerică, Jilo şi-a făgăduit ceva și, mă jur pe 
Dumnezeu, are de gând să-și ţină făgăduiala aia. 

— Ce făgăduială? am întrebat, lăsând ușa să se închidă la loc. 

— Jilo şi-a făgăduit că, dac-o să pună vreodată piciorul în casa 
Taylor, o să intre pe ușa din faţă. M-ai auzit? 

— Da. Cred că-nţeleg. 

Am luat-o de braţ și am condus-o dincolo de poartă, dând ocol 
casei, până la intrarea din faţă. Am urcat treptele și ne-am oprit în 
faţa ușii. 

— Ei, atunci haide, i-am spus, arătând spre sonerie. 

A întins mâna. M-a impresionat felul în care-i tremura, cu 
arătătorul înfiorându-se, de parcă s-ar fi aşteptat să aibă un șoc la 
atingerea soneriei. A apăsat o dată, scurt, apoi înc-o dată, cu mai 


multă putere. Şi-a retras mâna și și-a îndreptat spatele, ca să pară 
mai înaltă. Şi-a înălțat capul atât cât i-o permitea gâtul când mătușa 
mea a venit să deschidă, zâmbitoare şi ușor nedumerită. Iris s-a uitat 
la mine pentru o explicaţie. Aş fi ridicat din umeri, dar momentul mi 
s-a părut, cumva, solemn. 

— Jilo şi-a promis dintotdeauna că, dac-o să intre vreodată în 
casa noastră, o s-o facă pe ușa din față. 

În ochii lui Iris s-a citit înțelegerea, întristându-se uşor, în ciuda 
zâmbetului ei. 

— Da, fireşte. Intră, Jilo, te rog, a spus, retrăgându-se ca să-i facă 
loc. 

— Înainte de asta, Jilo trebuie să lămurească un lucru, a zis 
bătrâna, aruncându-mi o privire care-mi sugera c-aș face bine să-mi 
tin gura. 

— Da? a întrebat Iris, iar zâmbetul i-a dispărut. 

— Înainte de a intra Jilo, e corect să știi. Păcatele ei se-ntore 
acasă, ca găinile pe stinghie. Îi oferiţi lui Jilo adăpost și s-ar putea să 
vă treziți amestecați fără de voie în porcăriile ei. 

— Adăpost? 

Iris s-a uitat la mine, încercând s-adune informaţii din expresia 
feței mele. 

Probabil c-a acceptat orice o fi văzut acolo. 

— Taylorii pot suporta tot ce aruncă lumea asupra lor. Intră, 
Mamă. 

— Mulţumesc, a spus Jilo, săltându-și cu delicateţe piciorul peste 
prag. 

O dimineață frumoasă a urmat unei nopţi care s-a îndurat să fie 
lipsită de evenimente. Iris ne-a servit un mic dejun în stil sudist, așa 
cum îl voia întotdeauna Connor, a prăjit totul și a adăugat câte-o 
fâşiuță de unt deasupra. Martell s-a repezit la farfurie și, după 
câteva mulțumiri și complimente, Jilo a făcut același lucru. Fiindcă 
stomacul meu nu suporta aşa ceva, mi-am pregătit un castron cu un 
simplu terci de ovăz, îndulcit cu zahăr brun. Mulțumită că oaspeţii 
noștri erau încântați, Iris m-a sărutat pe creștet, s-a scuzat și a plecat 
să se ocupe de straturile de flori. 

— Mătușa ta ne-a îngăduit cu multă amabilitate să ne petrecem 
noaptea aici, oh, ca și unchiul tău, de altfel. 

Jilo vorbise despre Iris cu toată sinceritatea, dar, după cum am 
remarcat, comentariul despre Oliver era ușor forţat. În seara 
dinainte, unchiul meu se întorsese acasă și, voind să-şi toarne ceva 
de băut, intrase în bibliotecă, unde dăduse cu ochii de mine, de Jilo 
şi de Iris discutând despre evenimentele zilei, bătrâna fiind 
îmbrăcată într-unul dintre halatele lui Iris. 

— Bine, atunci, se mulțumise să spună și, după ce-și turnase un 
whisky dublu, ieșise fără să mai adauge nimic. 

— Ai încredere în mine, am zis eu. Fiind vorba de tine și de 
unchiul meu, aia a fost o urare de bun venit cu fanfară. 

Dacă Ellen venise cumva acasă, o făcuse cu mult timp după ce noi 
ceilalți ne retrăseserăm cu toţii la culcare, așa că n-am avut ocazia 
să-i vedem reacția. 

Eram nerăbdătoare să continui discuţia pe care-o începusem cu 
Jilo înainte ca lumea să se prăbușească literalmente peste noi. Însă 
nu m-aș fi simţit în largul meu reluând-o în bucătăria familiei, mai 
ales de față cu Martell. Trebuia să am răbdare. M-am ridicat și m-am 
dus la chiuvetă, să-mi curăţ castronul înainte de a-l pune în 
spălătorul de vase. Când mi-am aruncat privirea pe fereastră, l-am 
văzut pe Adam Cook stând de vorbă cu Iris. Avea o expresie 
serioasă; probabil că fuseseră găsite rămășițele lui Birdy. 

— A venit detectivul Cook, i-am spus lui Jilo și am traversat 


încăperea, ca să deschid ușa pentru el și pentru Iris. Adam, am zis, 
în loc de salut. Ne întâlnim din nou, după numai o zi. 

— Într-adevăr, a întărit el. Mă bucur să văd c-ai dat de Mama. 

S-a întors spre Jilo. 

— Mi-am făcut griji pentru tine. 

— Nu-i nevoie să duci grija lui Jilo, a râs ea pe-nfundate. 

— Mă bucur totuși că te văd. 

A făcut o pauză, dând ușor din cap către ea. Și s-a uitat din nou la 
mine. 

— Deși în dimineaţa asta am trecut pe-aici dintr-un cu totul alt 
motiv. 

I-am arătat scaunul de lângă Jilo și am mai tras unul pentru mine. 
N-am spus nimic, m-am mulțumit să ridic din sprâncene, în semn că 
poate continua. S-a foit pe scaun și picioarele un pic prea lungi i s- 
au lovit de partea de dedesubt a mesei. 

— Domnișoară Taylor - Mercy, s-a grăbit el să se corecteze - ai 
fost cumva, din întâmplare, pe malul fluviului azi-noapte? Poate în 
apropiere de Elba Island Road? 

Am clătinat din cap, ușurată fiindcă mărturisirea purului adevăr 
avea să-mi fie de folos de data asta. 

— Nu, nicăieri prin apropiere. De ce întrebi? 

— Bun, a zis el, fără să răspundă. Doamna Weber e cumva acasă? 

— Nu, acum nu. Mătușa Ellen a ieșit probabil să facă puţină 
mișcare sau poate e în piața orașului, am răspuns şi Adam s-a 
încruntat. Își redeschide florăria. 

— A, mă bucur pentru ea, a zis. 

— Da, cred că ai într-adevăr motiv, deşi acum, cu toate buchetele 
pe care le pregătește pentru nunta cu Tucker, își este cel mai 
important client. 

— Aveţi cumva idee unde şi-a petrecut noaptea? Ştiţi dacă e 
cumva posibil să fi ieşit cu domnul Perry? 

— E foarte posibil, a răspuns Iris, dar nu sigur. Mi-a spus că 
Tucker se duce la Atlanta, să rezolve o problemă de afaceri ivită pe 
neașteptate şi că nu știe dac-o să se-ntoarcă la timp pentru o trecere 
în revistă a mostrelor din meniul ales de ea pentru nuntă. 

— Şi asta a supărat-o? a întrebat Adam. 


Pe buzele lui Iris a apărut un zâmbet subţire. 

— A deranjat-o. Dar nu s-a supărat. Adam, poate-ar fi cazul să ne 
spui despre ce e vorba. 

— Bine, a acceptat el. Șalupa domnului Perry a fost adusă de apă 
la mal acum o oră, în apropierea cotului de lângă Falligant Avenue. 
Doi puștani au văzut-o şi s-au dus la bord, s-arunce o privire. 

— Oh, pentru numele cerului! a exclamat Iris şi a izbucnit în râs. 

l-am simțit ușurarea fiindcă vizita n-avea nicio legătură cu 
sinistra noastră descoperire din fostul spital. 

— Deci Tucker nu și-a asigurat bine șalupa și doi adolescenţi au 
luat-o pentru o plimbare de plăcere. Probabil aceiași care-au 
raportat la poliție. 

— Nu, a contrazis-o Adam. Am motive să cred că lucrurile stau 
altfel. 

S-a uitat la mine. 

— Tu nu ești de acord cu căsătoria lui Ellen cu Tucker, nu-i așa? 

— Ascultă, am spus. Am acceptat relaţia lui Ellen cu Tucker. Și în 
viața mea personală se petrec prea multe chestii ca să umblu prin 
oraș ţinându-mă de hoţii și vandalisme mărunte. Poţi să-l asiguri pe 
Tucker că n-am nicio legătură cu asta. 

Am clătinat din cap, nevenindu-mi să cred că pot fi bănuită de 
așa ceva. 

— Mă tem că nu pot face asta, a răspuns Cook. Șalupa nu era 
goală. Domnul Perry se afla la bord. Mă tem că e mort. 

Am tresărit. Am văzut-o pe Iris devenind lividă și clătinându-se 
ușor, şocată. Jilo s-a întins și i-a luat mâna. 

— Îmi pare rău să aflu asta, am spus, deşi, în realitate, îmi părea 
rău mai mult pentru Ellen decât pentru Tucker. 

Cu un sentiment de vinovăţie, m-am întrebat cum avea să 
afecteze dispariţia lui Tucker afacerile încă în fașă ale lui Peter. 

— Ei, sună aproape sincer, a zis Cook. 

Mi-am dat brusc seama că ne reîntorseserăm la Cook și 
domnișoara Taylor. 

— Am avut întotdeauna senzaţia că nu-ți pasă prea mult de Perry. 

— Păi, tipul nu mi-a plăcut niciodată, dar... ei bine, totuși îmi 
pare rău. Nu doream să păţească așa ceva. Ellen o să fie distrusă. 


M-am întrebat dacă va găsi destulă putere ca să treacă peste o 
nouă tragedie. 

— Ce i s-a întâmplat? 

— Încă nu mi-este permis să vă dau toate amănuntele. 

S-a întrerupt, fixându-mă hotărât cu privirea. 

— Dar moartea lui ni se pare suspectă, în mare măsură fiindcă 
există similitudini izbitoare cu un alt caz recent. O altă moarte cu 
care ai o legătură, domnişoară Taylor, deși numai tangenţial. 

M-am albit la față. M-am bucurat că stăteam pe scaun, fiindcă 
altminteri aş fi căzut. Jilo a sărit în apărarea mea. 

— Dacă-ncerci să dai vina pentru asta pe oricine nu-l putea suferi 
pe ticălosw ăla mieros, ar trebui s-o pui pe Jilo pe listă cu mult 
înaintea familiei Taylor. Dobitocul a călcat-o pe Jilo pe nervi încă de 
când a-mplinit nouăsprezece ani. 

— Nu m-am gândit la asta din prima clipă, Mamă, a zis Cook, cu 
un zâmbet rece pe buze, dar, după ce v-am găsit pe amândouă aici, 
părând să fiți atât de apropiate și să vă simțiți atât de bine, o să fiu 
cât se poate de atent. 

Și-a îndepărtat scaunul de masă și s-a ridicat, dând scurt din cap 
către noi trei. 

— Mamă, Martell, a spus, în semn de rămas-bun. Domnişoară 
Taylor, vrei să-i spui lui Ellen să mă sune când ajunge acasă? Asta 
m-ar scuti de un efort, n-aş mai fi nevoit s-o caut eu. 

A dat din nou din cap și a ieșit prin spate, lăsând ușa deschisă. 

Am auzit-o pe Jilo scrâșnind din dinți. 

— OK, fetiţo, a zis ea. Jilo crede că ieri s-a înșelat. Treaba asta n- 
are legătură cu ea. Are cu tine. Ştii că poţi conta pe Jilo, deși nu 
crede că mai e bună de ceva. Acu trebuie s-aibă grijă de nepotu' ăsta 
al ei, de-aici, a adăugat, arătându-l pe Martell cu capul. 

El a dat să protesteze, dar ea i-a ridicat un deget în față, făcându-l 
să amuţească. 

— Jilo are pe cineva la Sapelo. O să-l ducă pe băiat acolo și-o să 
se-asigure că-i în siguranţă. Încă mai sunt lucruri pe care trebuie să 
le afli și Jilo o să ţi le spună îndată ce-o să aibă prilejul să-și tragă 
puţin sufletul. Până una-alta, asta trebuie să mai aștepte. Dacă ai 
nevoie de ea, o să vină-n goană, dar n-o să vă mai poată ajuta, pe 


tine și pe ai tăi, s-o aduceţi înapoi pe sora aia a ta. 

S-a întors spre Martell. 

— Ajut-o pe bunica să se ridice, i-a cerut. 

Fl s-a supus în tăcere. 

— Mulţumesc pentru ospitalitate, domnişoară Iris. 

— N-ai pentru ce, draga mea. Eşti întotdeauna binevenită aici. 
Amândoi sunteți. 

— Martell. 

Jilo și-a ridicat un braţ. Băiatul a prins-o de el și a condus-o încet 
către ușă. 

— Ai grijă de tine, fetiţo, mi-a spus ea, aruncându-mi o privire 
peste umăr. 

— Jilo! am strigat, şi atunci s-a oprit şi s-a întors spre mine. 
Vraja. Cea pe care-ai făcut-o pentru Tucker. La ce folosea? 

— Jilo crede c-acum nu mai contează. 

A întins mâna și și-a făcut cu delicateţe loc pe lângă nepotul ei. 

— Nebunul a venit la Jilo şi-a zis că vrea să se poarte corect cu 
mătușa ta. Voia o vrajă care să-i aducă-n faţa ochilor chipul ei ori de 
câte ori ar fi-ncercat s-o înșele. 

Mi-a întors spatele şi a ieşit târșâindu-și picioarele. Martell a 
închis cu un gest hotărât ușa în urma lor. Mi-am luat capul în mâini 
şi am început să plâng. Mă înșelasem cumplit, cumplit de tare în 
privinţa lui Tucker. 

Iris s-a aplecat asupra mea și m-a strâns în braţe. 

— Trebuie să dau de Oliver și să-l anunţ, a spus. 

În dimineaţa aceea, unchiul meu se făcuse nevăzut. Cred că nu-l 
încânta ideea unui mic dejun în compania lui Jilo. 

— O să fii OK? 

Înainte de a apuca să răspund, uşa s-a deschis și a intrat Ellen, 
radiind seninătate și fericire şi strângând la piept un buchet de flori. 

— Am halucinaţii, a întrebat, închizând ușa, sau tocmai am 
văzut-o pe Mama Jilo Wills ieșind chiar din casa noastră? 

— Nu, a răspuns Iris, nu te-au înșelat ochii. Te rog. 

A bătut cu palma în scaunul de lângă mine. 

— Vino, stai jos. 

— Ei, atunci cred că asta e o zi a miracolelor, a zis Ellen, 


ignorând invitaţia lui Iris. În primul rând, a adăugat, întinzându-i 
surorii ei florile, am dat peste un curier când intram, și astea sunt 
pentru tine. O combinaţie ceva mai aiurită decât cele pe care le voi 
trimite după deschiderea florăriei, dar... 

S-a întrerupt. 

— Grăitoare. 

S-a întors spre mine cu o mișcare grăbită și a făcut pentru o clipă 
ochii mari. 

— Pun pariu pe orice că sunt de la tânărul mascul cu care-a 
dansat la priveghi. 

M-a bătut pe mână și a chicotit ca o şcolăriță. 

— Iris are un prieten, a adăugat, cântând. 

Mi-a făcut cu ochiul, apoi zâmbetul i-a dispărut brusc. 

— Ce s-a-ntâmplat, bombonico? Nu te simţi bine în dimineaţa 
asta? 

A-ntins mâna spre mine, dar a citit ceva în ochii mei. Braţul i-a 
încremenit. 

— Ellen, a spus Iris. 

Ea nu i-a luat în seamă tonul și s-a silit să-şi readucă zâmbetul pe 
buze. Dar n-a zâmbit și cu ochii. 

— E o dimineaţă atât de frumoasă! Nu trebuie decât să ieşi din 
casă și... 

Eu și Iris ne-am uitat una la alta, niciuna dintre noi neștiind exact 
ce ar fi trebuit să fac. 

— Mătușă Ellen, am spus, ar trebui s-o asculți... 

— Nu, m-a întrerupt ea, clătinând scurt din cap și întorcându-ne 
spatele. 

Simţise că avem vești rele. Am văzut că se închidea, se retrăgea, 
încerca să împiedice cumva momentul acesta să aibă loc. 

Iris a prins-o de mână înainte de a apuca să plece. Ellen s-a întors 
spre sora ei. 

— Detectivul Cook a trecut pe-aici cu puţin timp în urmă. Mă tem 
că s-a întâmplat un accident... 

— Un accident... a repetat Ellen, retrăgându-și mâna. 

— Îmi pare rău, Ellie, dar Tucker, Tucker e mort. 

La auzul cuvântului, lui Ellen au început să i se înmoaie 


genunchii. 

— Poate-ar trebui să stai jos? am spus, ridicându-mă. 

— Nu. Nu. Nu, a zis ea, clătinând din cap. Așa ceva nu se poate 
întâmpla. Nu se poate întâmpla încă o dată. 

S-a cuprins cu braţele. 

— Nu încă o dată, nu încă o dată, a continuat să repete. Mă 
pregăteam s-o strâng la piept, când buchetul de pe masă mi-a atras 
privirea. Toate florile se ofiliseră. 

La insistențele lui Ellen, Iris a dus-o cu mașina să discute cu 
detectivul Cook. Eu am rămas în picioare în bucătărie, uitându-mă 
în urma automobilului lor și încercând să pricep tot ce se petrecuse. 
Atmosfera casei era atât de încordată încât aerul părea să se fi 
îngroșat, așa că, după câteva clipe, am ieșit în grădină. M-am așezat 
la masă și mi-am sprijinit mai întâi bărbia în palme, apoi m-am lăsat 
pe spătarul scaunului, ţinându-mi mâna dreaptă ca barieră 
protectoare între Colin și lumea din jur. Nu-mi venea să cred că 
Tucker Perry murise. 

L-am sunat pe Peter pentru a treia oară, dar mi-a intrat direct 
mesageria vocală. Speram să-l găsesc înainte de a primi vestea de la 
altcineva. I-am trimis un mesaj, rugându-l să mă sune. 

Adam dăduse de înțeles că moartea lui Tucker părea, cumva, 
similară cu a lui Peadar. Nu puteam să presupun decât că avea o 
gaură în trup. Fără îndoială că, în decursul anilor, Tucker își făcuse 
o grămadă de duşmani, dar câți dintre ei se puteau folosi de o magie 
înnăscută sau împrumutată? Și de ce fusese asasinarea lui făcută să 
semene cu vătămarea pe care i-o provocasem cadavrului lui Peadar 
fără să vreau? Cineva intenționa să mă implice, sau se juca, pur și 
simplu, cu mine? Cine putuse face legătura dintre mine și trupul 
abandonat lângă vechiul depozit de praf de puşcă? 

Faţa lui Ryder, schimonosită de furie, mi-a apărut în gânduri. Îl 
umilisem şi-l costasem un braţ. În plus, probabil că mă considera 
vinovată pentru ceea ce-i făcuse lui Birdy. Ar fi fost cu putinţă să- 
ncerce să se răzbune? Îmi imaginasem că sosise în Savannah după 
moartea lui Peadar, dar era teribil de mândru de priceperea cu care 
mă urmărise fără să-mi atragă atenţia. Poate sosise la timp ca să fie 
martor la cele întâmplate în faţa depozitului părăsit? 

Trebuia să aflu, cu exactitate, când intrase Claire în legătură cu 
el. Mi-am luat telefonul și aș fi sunat-o dacă nu m-aș fi gândit brusc 
că Ryder îşi primise puterea de colector de la un vrăjitor. De la unul 
adevărat. Şi erau atât de mulţi pe care alegerea mea ca ancoră îi 
aruncase în braţele nefericirii. Dacă eu eram cumva adevărata ţintă 


a lui Ryder, exista un mare număr de vrăjitori, jumătate făcând 
chiar parte din familia mea extinsă, car-ar fi putut trimite un 
colector să le facă treaba murdară. Oare Claire nu fusese decât o 
marionetă? Cineva o influențase cumva ca să intre în legătură cu 
Ryder? Neîncrederea ei în Emmet fusese alimentată prin magie? Mă 
detestam fiindcă încercam să leg de mine moartea lui Tucker, 
tragedia lui Ellen, dar bănuiam că, date fiind circumstanţele, chiar 
ar fi putut avea o legătură cu mine. 

Am căutat cu mâna stângă medalionul primit de la mama și l-am 
scos de sub cămașă. Atingerea lui mi-a deconectat partea analitică a 
minţii şi sentimentele au preluat controlul. Știam că, de dragul lui 
Ellen, trebuia să fiu puternică, dar eram foarte speriată. Tânjeam să- 
mi găsesc alinarea în braţele mamei și-mi doream acea încredere în 
sine pe care mi-o puteau oferi mirosul și îmbrăţișarea ei. Dar nu mai 
primisem nicio veste de la ea de când îmi vorbise împrumutând 
trupul unei turiste din faţa Catedralei St. John. Am tras de 
închizătoarea medalionului, dornică să găsesc o mângâiere oarecare 
privind chipul meu și al surorii mele din vremea când eram în 
scutece. 

Medalionul s-a deschis, dar, spre surprinderea mea, nu mai 
conținea pozele pe care le văzusem mai înainte. A lui Maisie fusese 
înlocuită cu fotografia unui bărbat. Cu ochi albaștri, plini de 
încredere în sine, sub o claie de păr blond. Faţă uscăţivă, cu buze 
senzuale și gropiţă în bărbie. Mi se părea cunoscut, dar nu știam de 
unde. Dar am recunoscut imediat fotografia care luase locul imaginii 
mele; era o versiune miniaturală a celei pe care mi-o dăduse Ellen și 
care o înfățișa pe bunica lui Erik și străbunica mea, Maria. 

Folosindu-mă de o unghie, am scos cu grijă poza bărbatului. A 
ieșit foarte uşor, dar apoi mi-a fluturat pe lângă mână, plutind către 
pământ. Am reușit s-o prind din zbor. Bărbatul semăna fără nicio 
îndoială cu Erik, deși ţineam minte că unchiul meu, adică tatăl meu, 
fusese mai robust şi mai viril decât tânărul din ovalul minuscul. Am 
întors-o cu băgare de seamă în palmă. Cerneala de pe spate se 
întinsese și se decolorase cu timpul, iar scrisul era dureros de 
înghesuit și avea ceva străin, dar am reușit totuși să deslușesc un 
cuvânt, un nume: Careu. Am pus poza la loc și am închis 


medalionul. Mi-am înșfăcat telefonul și m-am grăbit să caut numele. 
Ca rezultat, am primit o definiție din limba română („pătrat”) şi o 
serie de variante de îngrijiri medicale, dar nimic care să-mi ofere 
vreun indiciu. 

Pielea de pe ceafă a început să mă furnice. Am simţit că mă fixa 
cineva cu privirea și m-am întors, așteptându-mă să dau cu ochii de 
Emmet. 

— Mama ta îţi cere să vii cu mine. 

Cuvintele veneau dinspre șoferul mamei, un bărbat pe care nu-l 
văzusem decât preţ de câteva clipe, cu două săptămâni în urmă. 
Acum stătea de cealaltă parte a porţii grădinii noastre. De data asta, 
poate fiindcă-l vedeam pentru prima oară în lumina soarelui, mi-am 
dat seama că avea ceva bizar. Tenul lui cenușiu părea de ceară, iar 
mușchii maxilarelor nu păreau să se miște atât cât ar fi trebuit ca să 
pronunţe ceea ce rostea. Era aproape ca și cum cineva l-ar fi folosit 
ca să-și spună cuvintele. Felul desincronizat în care i se mișcau 
buzele, la care se adăuga apariţia lui în același timp cu gândurile 
mele la mama, m-a făcut să-mi dau seama de ceva. 

Așteptasem, zi după zi, o veste de la mama. După întâlnirea de la 
catedrală nu mai dăduse niciun semn de viață, iar acum șoferul ei 
apărea exact după ce aflaserăm de moartea lui Tucker. Oricât de 
mult aș fi dorit să-mi văd mama, simţeam că e ceva în neregulă. Nu- 
mi plăceau vibraţiile aurei șoferului. Nu-mi plăcea cum dădea mama 
de înțeles că mătușile mele o obligaseră să ne părăsească pe mine și 
pe Maisie, dar refuza să-mi dezvăluie orice fel de amănunt. Iris și 
Ellen şi, într-o mai mică măsură, Oliver, îmi purtaseră de grijă toată 
viaţa. Dacă mă gândeam bine, despre mama nu știam absolut nimic. 
În plus, devenisem foarte prudentă când era vorba să mă urc de una 
singură într-o limuzină, după ce păţisem când făcusem asta ultima 
oară. 

— Uite ce e; am nevoie de câteva minute ca să mă pregătesc. Dă- 
mi adresa și ne întâlnim acolo. 

Bărbatul a rămas lângă poartă, neclintit. Telefonul meu a început 
să sune. Nu afișa niciun număr, dar am răspuns. Puteam profita de 
ocazie ca să-mi justific cumva refuzul de a-l însoţi pe şofer. 

— Te rog, urcă-te în mașina lui Parsons înainte de întoarcerea 


familiei acasă, mi-a poruncit vocea mamei. Nu ești în siguranță 
acolo, dragă fetiță. Lasă-l pe Parsons să te-aducă la mine. Vino, te 
rog. 

Legătura s-a întrerupt exact în clipa când şoferul a-ntins mâna să 
tragă zăvorul porții. 

O apariţie neașteptată. O amenințare ambiguă, sugerând că 
oamenii care mă crescuseră mi-ar putea dori răul. Nici una, nici alta 
nu mi se păreau în regulă. Și, colac peste pupăză, nu puteam scăpa 
de senzaţia că acel Parsons era manevrat de sfori nevăzute și că, 
dacă ele ar fi fost tăiate, s-ar fi prăbușit la pământ și ar fi rămas 
încremenit. M-am întrebat dacă mama era păpușarul şi dacă se 
folosea de el aşa cum se folosise de turista de la catedrală. Cu toate 
astea, nevoia de a o vedea și de a primi niște răspunsuri mi-a înfrânt 
temerile şi am făcut ce-mi ceruse ea. 

Şoferul a ieșit cu mașina din oraș. M-am foit pe banchetă când am 
trecut pe lângă vechiul depozit de praf de pușcă de pe Ogeechee, și 
amintirea ultimei mele vizite acolo m-a împiedicat să respir cu 
relaxare până când am intrat în Richmond Hill, unde Ogeechee se 
transformă în Ocean Highway. Pe urmă am ieșit din Richmond Hill. 
Am trecut pe lângă un mic cimitir aflat în dreapta mea și, la scurt 
timp după aceea, am părăsit autostrada şi am pătruns într-un 
labirint de drumuri de ţară, cele mai multe pavate cu pietriș. 

În spatele geamurilor fumurii mă simțeam oarecum 
claustrofobică. Am apăsat butonul unuia și m-am simțit ușurată 
când s-a deschis, ușurată că puteam controla măcar un singur lucru 
din lumea în care mă aflam. M-a izbit aerul prăfos și uscat. În afara 
crepusculului arctic din limuzină, se înstăpânea o zi minunată de 
toamnă timpurie. Cerul albastru și căldura şi-au dat mâna ca să mă 
scape de-o parte din încordare. Mi-am lăsat braţul să atârne în afară, 
savurând aerul care-l înconjura. Mi-am adus aminte de Iris, de 
modul în care se putea folosi de curenţii de aer ca să zboare. Eram 
destul de dezamăgită fiindcă această mică scamatorie nu părea să 
facă parte din repertoriul meu. Dacă m-aș fi lăsat săltată și purtată 
de vânt, probabil că n-aş mai fi coborât niciodată. Nu puteam 
înțelege cum fusese Iris în stare să nu-și folosească puterea asta pe 
toată durata mariajului ei cu Connor. El fusese un vrăjitor slab, dar 


extrem de orgolios, și mătușa mea îl menajase nefolosindu-şi toate 
abilităţile. 

Gândul la Connor a atras un altul, și sângele a început să-mi 
fiarbă când mi-am amintit cum plănuise să lase casa lui Ginny să 
ardă, prăbușindu-se asupra mea. Deși nemernicul credea că mi-e 
tată, fusese gata să mă ucidă ca să pună mâna pe un strop de putere 
în plus. Ştiam că pot avea încredere în Oliver, c-o să se folosească de 
capcana de spirite ca să ne scape de Connor o dată pentru 
totdeauna. M-am uitat în jos și am văzut scânteile albastre care 
începuseră să mi se formeze pe vârfurile degetelor; magia mea se 
pregătea să lovească, apărându-mă de un pericol care nu mai exista. 
Am închis ochii și mi-am înclinat fața în bătaia vântului, l-am lăsat 
să mă liniştească. Mașina a intrat pe o porțiune bolovănoasă a 
drumului, readucându-mi atenţia la prezent. Atunci mi-am dat 
seama că m-aş fi putut îndrepta, chiar în clipa aceea, spre o 
confruntare similară. Cu oricât de multă ardoare mi-aş fi dorit să am 
încredere în mama, propria experiență îmi dovedise cât de 
important e să nu renunțţi la vigilență. Voiam să cred că ea nu mă va 
pune în pericol, dar, cu numai trei luni în urmă, propria mea soră 
mă dăduse pe mâna unui boo hag, ca să mă sacrifice. Dacă n-aș fi 
fost trădată de unchiul și de sora mea, n-aş fi luat niciodată în 
seamă insinuările mamei la adresa surorilor și fratelui ei. Însă atât 
Maisie, cât și Connor încercaseră să mă omoare, așa că trebuia s-aud 
ce avea mama de spus. În clipa aceea simțeam că nu mai pot avea 
încredere în nimeni. 

Am încetinit când ne-am apropiat de o proprietate privată, cu 
aleea de acces încadrată de arcada porţii de piatră și acoperită de 
coroanele împreunate ale unor stejari foarte bătrâni, înșiruiți pe 
două rânduri paralele. Şoferul a micșorat viteza când a ajuns la 
poartă şi a părăsit drumul public accidentat intrând pe pavajul nou- 
nouţ. Mirosul de creozot înmiresma aerul. M-am aplecat în afară, 
dornică să văd mai bine casa — ba nu, vila — de la capătul aleii. Când 
ne-am apropiat, în minte mi-au venit cuvintele „grandoare 
ponosită”. Era o clădire veche superbă, în stil georgian, cu temelia 
aproape pătrată, care devenise dreptunghiulară prin adăugarea unei 
verande late la intrare şi a unui balcon deasupra ei, la etaj. Patru 


ferestre jos şi patru ferestre sus, cu câte o ușă împărțind în două 
fiecare șir. Şase coloane dorice, cu rol mai degrabă decorativ decât 
de susținere, stăteau de strajă, purtându-și veştmântul alb, plin de 
lovituri şi jupuituri. Diversele utilaje pentru construcții montate în 
jur făgăduiau sosirea unor vremuri mai bune. În faţa casei, aleea 
dreaptă se intersecta cu o suprafață ovală. Pământul reavăn din 
centrul acesteia era cu siguranță menit să hrănească niște flori, 
poate o magnolie tânără? Aceea avea să fie locuința mamei? Se- 
ntorsese cu adevărat acasă? 

Mașina s-a oprit. Am deschis portiera și am sărit jos înainte ca 
şoferul să ajungă în dreptul ei. 

— Trebuia să-mi îngăduiţi să v-ajut, domnişoară, a spus, și 
cuvintele au sunat din nou de parcă ar fi înghiţit telefonul altcuiva. 

l-am zâmbit ușor în loc de răspuns și l-am lăsat să-nchidă 
portiera. Am făcut câţiva pași înapoi, îndepărtându-mă de vilă, ca să 
mă bucur de întregul său efect asupra privitorului. Nu mă uitasem în 
spate și am dat peste o capră pentru tăiat lemne, înconjurată de 
rumeguș. Privirea începuse să mi se-ndrepte iarăși către clădire când 
m-a izbit numele întipărit pe capră. „Construcţii Tierney” - mi-a 
sărit în ochi și m-am uitat în jur, la restul echipamentelor lăsate la 
faţa locului. O parte din echipament purta numele lui Peter, 
imprimat sau inscripționat într-un alt fel. Neașteptata legătură 
dintre mama mea și logodnicul meu părea nelalocul ei. Instinctul mi 
s-a trezit iarăși, străduindu-se din răsputeri să mă avertizeze. Ceva 
nu era așa cum ar fi trebuit să fie. 

— Mercy! m-a strigat vocea mamei, de pe verandă. Vino 
înăuntru, a spus, oprindu-se în capul treptelor, cu braţele larg 
deschise pentru o îmbrățișare. Oricât de derutată m-aș fi simţit, 
apariţia ei mi-a alungat temerile. Îmi doream cu atâta ardoare să 
mă-ncred în ea! N-am putut să-i rezist. Am ignorat pavajul și m-am 
repezit drept spre ea, traversând grădina ovală, neplantată. 

— Ai grijă, ai grijă, a strigat mama, râzând. 

M-am avântat în susul treptelor și în braţele ei, învârtind-o. Eram 
cu adevărat fericită, dar senzaţia a dispărut când mi-au căzut ochii 
pe ușa neagră cu roșu a casei. 

— Tillandsia, am șoptit la urechea mamei. 


Ea s-a desprins din îmbrăţișarea mea, care-și pierdea vigoarea. 

— Da, draga mea fetiţă, Tillandsia. 

M-a luat de mână și, cu mâna cealaltă, a deschis chiar ușa care-mi 
apăruse în viziune. M-a inundat neverosimila speranță că Maisie 
putea fi, teafără și nevătămată, de cealaltă parte a ușii, dar, când 
aceasta a început să se deschidă, în fața ochilor nu mi-au apărut 
nimic altceva decât o podea de lemn proaspăt lustruită și două 
fotolii confortabile și moderne, care păreau rătăcite fără speranţă în 
acel spațiu imens. Am urmărit cu privirea contururile holului de la 
intrare, întrebându-mă ce soi de mobilă ar fi putut fi destul de 
masivă ca să nu pară neînsemnată într-un astfel de loc. 

Sala din faţa mea era un hexagon imens. Deasupra ei părea să 
planeze o cupolă transparentă, invizibilă din afară. În dreapta mea, 
o scară trecea pe lângă catul de sus, ajungând într-o galerie care, 
mulțumită cupolei, oferea probabil o vedere panoramică, de trei 
sute șaizeci de grade, a priveliștii înconjurătoare. Mi-am dat seama 
că exteriorul georgian nu era decât o simplă fațadă. În interior, 
simetria juca un rol infim. Mama a închis ușa în urma noastră și s-a 
aşezat pe unul dintre fotolii. 

— Spectaculos, nu-i așa? 

— Da. De afară, n-aş fi ghicit niciodată. 

— Mă tem că, deocamdată, nu prea mai am ce altceva să-ţi arăt. 
Zona intrării, de aici, e partea cea mai completă. Totodată, echipa 
logodnicului tău lucrează minunat. 

— Peter nu știe nimic despre tine, despre faptul că eşti implicată 
în toate astea? am întrebat, așezându-mă în celălalt fotoliu cu 
prudenţă, aproape ca și cum m-aș fi aşteptat să mă muște. 

— Bineînţeles că nu. Din câte ştie el, lucrează pentru un grup de 
prieteni de-ai lui Tucker. 

— Tucker e mort, am spus, prăbuşindu-mă pe pernele fotoliului. 

— Ştiu. 

Vocea i s-a frânt când a rostit cuvântul. 

— De aceea am știut că ne putem întâlni aici. Când s-a aflat 
vestea, Peter a trimis echipa acasă. 

— Te foloseşti de magie ca să-l spionezi pe Peter? 

Mi-a răspuns cu un hohot de râs tărăgănat și trist, în timp ce ochii 


i s-au umplut de lacrimi. A ridicat un deget către camera de 
supraveghere aproape ascunsă într-un colţ. 

— Nu, draga mea. Mă folosesc de tehnologie ca să urmăresc 
progresele. 

A tras aer în piept şi și-a şters lacrimile. 

— Tucker mi-a fost un prieten drag. Cel mai vechi prieten și 
poate ultimul din Savannah. 

— Îmi pare rău. Nu știam că voi doi erați apropiați. 

— Bineînţeles că nu ştiai, a spus, cuprinzându-se cu braţele 
încrucișate peste piept. Nu știi nimic despre mine. Mulțumită lui 
Ginny şi surorilor mele. 

Am simţit o durere în piept când le-a pus pe Iris și Ellen în 
aceeaşi oală cu Ginny. 

— Ti-am promis c-o să-ţi povestesc totul, şi am de gând s-o fac 
chiar acum. Moartea lui Tucker m-a convins că trebuie să afli urgent 
adevărul. 

— Dar ce legătură are el cu toate astea? 

— Tucker m-a ajutat... M-a ajutat să fac pașii necesari de drumul 
de întoarcere către tine. Cineva complotează împotriva noastră. 

— Ellen nu l-ar fi ucis pe Tucker, am spus, cu loialitate. El şi Ellen 
erau logodiți. 

— Ţine-ţi prietenii aproape, iar dușmanii și mai aproape. Tot ce-a 
făcut Tucker, inclusiv cererea lui Ellen în căsătorie, a fost ca să ne- 
ajute. 

— O mintea? 

Sentimentele mele străbăteau un drum în zigzag; nu puteam păși 
pe teren ferm. Tocmai când începusem să cred că Tucker îmi iubise 
cu adevărat mătuşa, mi se dezvăluia o nouă realitate. 

— Cum ne-ar fi ajutat dacă Ellen ar fi avut inima frântă? 

— Dacă Ellen ar fi avut inima frântă? 

Mama a ridicat din sprâncene și și-a lăsat bărbia în jos, uitându-se 
la mine cu uimire și dezgust. 

— Grija ta e înduioșătoare, a spus, privindu-mă de sus, dar îi ești 
loială cui n-ar trebui. 

Era prea mult pentru mine. Nu mă puteam nici măcar gândi că 
una dintre mătușile mele ar fi putea fi criminală. Mama a părut să- 


mi citească gândurile, fie prin magie, fie fiindcă faţa mea era ca o 
carte deschisă. 

— Nu acuz pe nimeni. Nu spun decât că omul care m-a ajutat să 
mă-ntore și să ajung la tine a fost ucis. Ceea ce-nseamnă că există 
cineva care știe că m-am întors și acționează împotriva mea. lar 
felul în care-a fost omorât Tucker îmi dă de înţeles că persoana 
respectivă e și împotriva ta. Încearcă să dea vina pe tine pentru 
uciderea lui Tucker. 

— Nu cred că trebuie să-mi fac cu adevărat griji din pricina 
poliției, am răspuns, gândind cu voce tare. Legătura mea cu 
străunchiul lui Peter nu e decât tangenţială și firește că-l cunosc, că 
l-am cunoscut, pe Tucker, dar... 

— Nu poliţia mă îngrijorează. E vorba de familii. Firește că știu 
de nefericita ta întâlnire cu bătrânul. Probabil că te-au simţit 
absorbind puterea barierei şi, chiar dacă asta nu s-a întâmplat, 
spionul lor golem le-a dat raportul cu prima ocazie. 

— Nu cred că Emmet e spionul lor. 

Mama a căzut câteva clipe pe gânduri, apoi a dat din cap. 

— Poate că da, poate că nu. Am devenit prea suspicioasă în 
decursul anilor, dar o să-nțelegi curând de ce. Pe de altă parte, sunt 
sigură că familiile au aflat de incident. 

— În privinţa asta ai, probabil, dreptate, am fost de acord. 

— Aşa că Tucker a fost ucis, cu inima arsă prin gaura care i-a 
rămas în piept. Numai că, de data asta, nu s-a folosit nimeni de 
puterea barierei. 

— Prin urmare, familiile își vor da seama că între mine și 
moartea lui nu există nicio legătură. 

— Sau vor trage concluzia că te-ai folosit de magie dobândind 
puterea pe alte căi. Ştiu cu toţii că te-ntâlneşti pe ascuns cu Jilo, că 
tu şi baba puneţi ceva la cale. 

— Dar n-am încercat decât s-o găsim pe Maisie. 

— Adică aţi făcut ceva interzis. Nu cred c-au aflat ce se petrece de 
fapt, dar simt că se pune la cale o rebeliune. 

— Nu mă răzvrătesc... 

— Atunci cum ai numi încercările tale? Faci tot ceea ce ţi-au spus 
să nu faci. 


— Oricum, de unde știi ce cred familiile? 

— Am trucurile mele, și știu ce griji își fac în privinţa ta. 

Așadar, avea spioni printre ei. M-am întrebat cine i-ar fi putut 
oferi informații. 

— Ai refuzat să-ţi petreci timpul luând lecţii de la golemul lor, a 
continuat mama, preferând antrenamentul stângaci cu care te-alegi 
stând la picioarele lui Jilo. Nu te supui, nu faci pașii necesari ca să-ți 
poți asuma rolul de ancoră a barierei. Şi, dacă asta nu e de-ajuns ca 
să-i convingă că necazurile le bat la ușă, există un detaliu decisiv, 
mai condamnabil decât orice altceva. Eşti fiica mea. 

Mândria din glasul ei mi-a încălzit inima, dar n-am reuşit să fac 
saltul de care părea dornică să fiu în stare. 

— Încă nu pricep ce legătură există între toate astea, pe de o 
parte, şi Ellen și Iris, pe de altă parte. Cum e cu putinţă să crezi că- 
ncearcă să-mi însceneze ceva? De ce și-ar dori aşa ceva? 

Și-a dus mâna la bărbie, cu arătătorul cu manichiură perfectă 
peste buze. Se uita în jos, cu privirea pierdută. Părea să ia în 
considerare lucruri petrecute cu mult timp în urmă. În cele din 
urmă, şi-a ridicat ochii din nou spre mine. 

— Atâta istorie. Atâtea secrete. Le-am păstrat prea multă vreme și 
acum, pur și simplu, nu știu de unde să-ncep. 

— Povestește-mi ce s-a întâmplat, am spus, aruncându-mi pantofii 
cât colo și trăgându-mi picioarele sub mine, încercând să par mai 
relaxată decât în realitate. 

— Dacă Ellen și Iris sunt atât de îngrozitoare, cum ai putut să ne 
lași pe mine și pe Maisie cu ele? 

Tenul ei fără cusur a devenit livid. 

— Ce ţi s-a povestit? m-a întrebat. 

A strâns din buze, unindu-și-le într-o linie îngustă. 

— Versiunea scurtă? l-ai sedus pe Connor și Erik, ai rămas 
gravidă cu Erik, apoi ai murit la naștere. Dar ai dat dovadă de 
nobleţe în ultima clipă, m-ai pus pe mine mai presus de tine însuți. 
Ai implorat-o pe Ellen să-și folosească ultimele puteri ca să mă 
salveze. 

— Biată copilă, a spus. Împovărată cu responsabilitatea morții 
propriei mame. 


Ochii ni s-au întâlnit. Era minunat să simt că-mi confirmă 
părerile, că vede lucrurile din perspectiva mea. Dar uşurarea n-a 
ținut mult; m-am pomenit întrebându-mă dacă nu cumva se străduia 
să-mi reflecte ideile, să spună ceea ce știa că-mi doresc să aud și să- 
mi câştige astfel încrederea. Și-a lipit palmele, de parcă s-ar fi 
pregătit de rugăciune. 

— OK, a continuat. Să-ncepem cu partea cea mai simplă: Connor. 
Ce ştii despre puterile mele? 

— Nimic. N-am discutat niciodată despre asta. 

— Bineînţeles că nu ţi-au vorbit despre așa ceva. 

A urmat o succesiune de gânduri pe care încă n-o formulasem. 

— Mama ta are totuși câteva trucuri în mânecă. Unul dintre cele 
mai utile e faptul că-mi pot crea o sosie. Un doppelgänger, o dublură 
fantomatică. Aparent la fel de reală cum sunt eu acum, în faţa 
ochilor tăi. N-o pot menţine pentru mult timp, deși, cu timpul, am 
ajuns să fiu tot mai pricepută. 

— Ceva în genul lui Wren. 

— În genul a ceea ce credeau părinții mei că e Wren. N-au fost 
deloc șocați când a apărut Oliver cu noul lui tovarăș de joacă. Mă 
văzuseră deja pe mine transformând energia în materie. Maisie s-a 
folosit de un talent similar când l-a ajutat pe Wren să se preschimbe 
în Jackson. Da, a adăugat, după o pauză, știu tot ce s-a petrecut. 

M-am foit când mi-a adus aminte ce-mi făcuse Maisie. Emoţional, 
aveam la dispoziție prea puţine puncte fixe pe care să mă sprijin, iar 
acum străina asta, mama mea, le făcea să se cutremure. 

— Îmi pare rău, a continuat. Știu că pentru tine e neplăcut să 
insistăm asupra acelor întâmplări, dar trebuie să-ţi dezvălui multe 
lucruri neplăcute. 

Am dat din cap. 

— Connor? 

— Da. 

A ezitat. 

— Connor. Ştii cum era. Slab, lacom și libidinos. E adevărat că 
Iris nu-i satisfăcea nevoile. A pierdut atât de multe sarcini și a 
început să-l respingă. Când s-au întors în Savannah, Connor a 
devenit obsedat de mine. Era întotdeauna prezent. Întotdeauna 


încerca să mă pipăie. M-am străduit să-i redirecţionez energia 
sexuală către Tillandsia. 

Mama s-a întrerupt şi m-a privit cu răceală. 

— Ştii că am făcut parte din grup. O să-ți explic, pe scurt, care 
mi-au fost motivele, dar deocamdată te rog să mă crezi c-am făcut 
tot ce-am putut ca să-l îndepărtez pe Connor de mine. În ciuda 
tuturor eforturilor mele, n-am reușit decât să-l fac să mă dorească 
mai mult. Cred că nu era vorba numai de sex, că nu era o simplă 
obsesie. Își dăduse seama cum încercam să mă folosesc de 
Tillandsia. 

Mama s-a întrerupt din nou. 

— Dar nu vreau să trec la dezvăluiri premature; toate la timpul 
lor. Am vorbit cu Iris. Am încercat s-o conving, Am rugat-o să-și ţină 
bărbatul în frâu. A refuzat să-mi dea crezare. Într-o dimineață, m-am 
trezit și l-am văzut așezat la picioarele patului meu. Se uita la mine 
şi... în fine, se masturba. 

Faţa mamei s-a crispat, dezgustată. 

— M-am mutat chiar în ziua aia. Am închiriat o căsuţă lângă 
fluviu, dar s-a ţinut după mine și acolo. Când ieșeam pe ușă, îl 
găseam așteptându-mă. Îmi spunea că eu sunt cea pe care-o iubeşte, 
nu Iris. Continua subliniind cât de multă nevoie are de mine. Știam 
că nu e vorba de iubire; ceea ce numea el astfel era dorința de a mă 
poseda. În cele din urmă, am ajuns la concluzia că nu pot scăpa de 
el decât dându-i ceea ce-și dorește. Am sperat că, în cele din urmă, o 
să se plictisească de mine și o să plece după altcineva. 

Un zâmbet i-a înălțat doar colțul drept al gurii. 

— Mi-am creat o dublură şi i-am trimis-o. Odată ce se simţea 
satisfăcut și adormea, ea, dublura, se disipa. A avut o mică aventură 
fierbinte cu mai multe dubluri de-ale mele, dar de mine nu s-a atins 
niciodată. 

— Și Erik? am întrebat și i-am văzut expresia feței îndulcindu-se 
la auzul numelui tatălui meu. 

— Erik era altfel, a răspuns. Sunt vinovată de o legătură 
amoroasă cu bărbatul lui Ellen, dar nu mi-e rușine de asta. 
Momentele petrecute alături de Erik au fost cele mai frumoase din 
viața mea. Nu voiam s-o fac pe Ellen să sufere, dar, după cum sper 


c-ai înțeles, l-am iubit pe Erik și el m-a iubit pe mine. 

— Erik a fost iubirea vieții mele, numai că Ellen l-a găsit prima, a 
spus ea, roşind. 

Calmul exterior i s-a spulberat și am întrezărit-o pe femeia care 
trebuie să fi fost la vârsta mea. Am înțeles prin ce trecuse, ce durere 
o sfâșiase din două părți, fiindcă-și făcea sora să sufere și fiindcă nu 
putea să-și arate în văzul lumii dragostea pentru tatăl meu. Ştiam că 
eu nu-l „iubisem” niciodată pe Jackson, că tot ceea ce simţisem 
pentru el nu fusese decât o reacţie la puterea folosită pentru crearea 
lui, o putere care-ar fi trebuit să-mi aparţină. Pe de altă parte, nu 
credeam că mă aflu pe o poziţie care-mi dă dreptul să-mi judec 
mama. 

— Aici devine totul teribil de complicat şi de confuz, a spus, 
uitându-se dincolo de mine, către un trecut inaccesibil. Crezi în 
soartă? m-a întrebat apoi, focalizându-și din nou privirea. 

— Nu ştiu. Presupun că numai uneori. 

— Uneori? 

— Cred c-o folosesc ca justificare. Când lucrurile se sfârșesc așa 
cum s-au sfârșit cu Maisie, o parte din mine vrea să creadă că nu 
puteau lua altă întorsătură. Că Maisie n-a avut niciodată de ales, c-a 
jucat pur și simplu rolul scris pentru ea. 

— Și celelalte ocazii, când nu crezi? 

— Când vreau să iau frâiele-n mâini și să fac schimbări. 

— Cum încerci să faci acum, pentru Maisie? 

— Da, cred că da. 

— Dar ce-ai prefera? Dacă ai putea s-alegi? Control sau haos? 

— Ca să fiu sinceră, ceva între ele, am răspuns, apoi am zâmbit. 

Mi-a surâs și ea. 

— Văd că ai moştenit felul în care se fofilează Oliver, evitând 
obligaţiile şi angajamentele, a zis, și m-a izbit căldura cu care mă 
dojenea, plină de mândrie. Însă acum bariera te-a ales. Ţi-a trasat o 
sarcină, fără să-ţi ofere variante. 

Mama s-a foit în fotoliu și s-a aplecat în faţă. 

— Bariera e o putere impresionantă, dar să nu te gândești nici 


măcar o singură clipă c-o poţi controla. Ea te controlează. Te 
stăpânește. 

A lăsat cuvintele să plutească între noi, dându-mi timp să le 
conștientizez pe deplin înţelesul. Ştiam că are dreptate. Crezusem 
întotdeauna că accesul la magie reprezintă adevărata libertate, dar, 
de când mă alesese bariera, aveam senzaţia că viața mea nu-mi mai 
aparține. Familiile, celelalte ancore, toată lumea părea să aibă ceva 
de spus. 

— Pe unii îi irită controlul ăsta crunt. Sunt cei care au luat 
cândva parte la crearea barierei, dar care acum ar vrea să scape de 
tirania ei. 

— Celelalte trei familii, am spus. 

— Da. Renegate, trădătoare, rele. Sunt sigură că ai auzit cuvintele 
astea folosite ca să-i descrie pe cei care s-au retras. 

— Dar ceea ce vor e rău, am protestat. Vor să distrugă bariera, să 
ne lase sub controlul monștrilor. 

Mama a clătinat din cap cu tristeţe. 

— Monștri, cum să nu. Gândește-te la lumea în care trăim, Mercy. 
Războaie și foamete. Oameni ucigându-se între ei și distrugând 
planeta ca să extragă din ea și ultimul strop de combustibil fosil. N-a 
fost întotdeauna așa. Monștrii, demonii, nu sunt nimic altceva decât 
un Bau Bau, creat ca să ţină pe loc vrăjitorii puternici, ca tine și ca 
mine. 

Se lăsase captivată de propria ei poveste și nu-şi dădea seama că 
suspiciunile mele se înmulțeau. 

— Cei de dincolo de barieră nu sunt demoni. Sunt creatori, sunt 
învățători, sunt cei mai milostivi judecători cu putinţă. Au pus cele 
treisprezece familii pe poziții de încredere, dar membrii lor au 
devenit lacomi și îndărătnici. Și i-au trădat. 

S-a ridicat şi s-a plimbat câteva clipe încoace și încolo. 

— Tatăl tău, Erik, făcea parte dintr-una dintre cele trei familii. 

— Da, ştiu, dar s-a dezis de ele și li s-a alăturat celorlalte zece. 

— Nu. 

Mama s-a oprit şi s-a întors spre mine. 

— Nu și-a trădat niciodată familia. Loialitatea lui faţă de celelalte 
zece a fost o pură invenție. 


— Dar de ce? 

— Există o profeție... 

— Da, am auzit de profeția făcută când au creat vrăjitorii bariera. 
S-a spus că, într-o bună zi, va apărea o vrăjitoare care va uni din 
nou cele treisprezece familii și că, împreună, vor distruge bariera. 
Vrăjitoarea se va naște prin amestecarea sângelui familiei lui Erik... 

— ...cu al familiei Taylor. 

Mama s-a grăbit să se apropie de mine și mi-a luat mâinile într- 
ale ei. 

— Cele zece ancore au considerat profeția sumbră și înfiorătoare, 
însă celelalte familii, printre care şi cea a tatălui tău, au văzut în ea 
singura licărire de speranţă dintr-un univers cuprins de nebunie. Îmi 
pare rău. Știu că asta-l face pe tatăl tău să pară insensibil și calculat, 
dar n-a iubit-o niciodată pe Ellen. Întâlnirea lor. Apropierea. Modul 
în care şi-a renegat propriul sânge. A jucat un rol într-un plan pus la 
punct cu mare grijă, în scopul aducerii pe lume a unui copil. 

Fra un semn de generozitate să-i etichetezi purtarea drept 
„insensibilă”, iar eu m-am cutremurat la gândul că tatăl meu putuse 
fi atât de calculat şi de nemilos. Mi-a fost rușine de legătura de 
rudenie dintre noi. 

— Un copil, a continuat mama, părând să nu observe că mă 
simțeam distrusă emoţional, care să reinstaureze ordinea și să aducă 
pacea. La vremea respectivă, Ellen nu știa nimic despre profeția 
asta. Cei câţiva vrăjitori cărora le era cunoscută o considerau, mai 
mult sau mai puţin, un basm, însă Erik și Ellen s-au căsătorit. Simpla 
posibilitate a veridicității și îndeplinirii prorocirii le-a pus pe 
gânduri pe ancorele fidele barierei. Au conspirat ca s-o împiedice pe 
Ellen să procreeze, dar puterea ei de vindecare i-a păstrat 
organismul fecund. Ăsta e adevăratul motiv pentru care puterile ei 
au început să n-o mai slujească, lucru care a durat ceva vreme. După 
nașterea lui Paul, Ginny a micșorat abilitatea lui Ellen de a accesa 
energia barierei, ca să nu se mai opună magiei familiilor care- 
ncercau s-o transforme într-o ființă stearpă. Dacă în profeție n-ar fi 
fost vorba de o fată, familiile n-ar fi lăsat-o să-şi poarte copilul până 
la soroc. Paul și-a datorat viaţa, așa scurtă cum s-a dovedit a fi, unui 
cromozom Y. 


— Dar stai o clipă, am spus, când mi s-a activat propriul simţ al 
trecutului. Ţin minte ceva din timpul vieţii lui Paul. Un băiat a fost 
lovit de-o mașină lângă florăria lui Ellen. Era pe moarte, și ea l-a 
adus înapoi. M-am speriat îngrozitor. Dacă Ginny începuse deja să-i 
controleze puterile, cum de-a reușit? 

— Adrenalina? Emoţia? Ceva i-a dat lui Ellen un impuls puternic, 
îngăduindu-i puterii ei să deschidă supapa pusă în cale de Ginny. 

Mama s-a întrerupt pentru o clipă. 

— Îţi aminteşti, cu siguranţă, că Paul și Erik au murit la vreo 
săptămână după acest incident. 

— Dar asta nu poate avea cu adevărat vreo legătură cu faptul că 
Ellen l-a salvat pe acel copil. 

— Ellen dovedise că nu poate fi controlată, cel puţin nu în 
totalitate. Familiile s-au simţit îndreptăţite să se amestece și să 
rezolve problema. 

Mi-a pierit sângele din obraji și mi s-a făcut greață. 

— Crezi că accidentul ăla a fost întâmplător? Nu, familiile au pus 
la cale tamponarea, ca să fie sigure că nici Erik, nici Paul, nu vor 
aduce vreodată pe lume o fiică. 

Am rămas cu gura căscată. Era prea oribil. Nu voiam să cred nicio 
iotă și, totuși, astfel se explicau atât de multe. Am pus în balanță 
îndoielile trezite de spusele mamei și precizia cu care se îmbina 
astfel totul. 

— Ginny a ştiut de asta? A ajutat la uciderea lor? 

Mama s-a așezat pe fotoliu și a avut nevoie de câteva clipe ca să- 
şi adune gândurile. Și-a cuprins trupul cu brațele și s-a uitat pe 
lângă mine. 

— Nu cred. Ginny era în stare de multe, dar nu și de crimă. 

Tonul sugera că o asemenea afirmaţie despre strămătușa mea e 
plină de mărinimie. 

— Fapta odată săvârşită, familiile nu i-au ascuns adevărul şi au 
reușit cumva s-o convingă că făcuseră ce era mai bine pentru 
barieră. Sunt sigură că nu le-a fost greu să-i bage asta-n cap. 

— Dar eu şi Maisie? 

Mama s-a destins şi s-a aplecat în faţă, cu expresia unui copil 
poznaş. 


— În ciuda magiei lor, membrii celor zece familii, ca şi ancorele, 
nu sunt decât oameni. Nu sunt nici atotputernici, nici atotștiutori. 
Au crezut că sunteţi fiicele lui Connor, a spus și apoi m-a şocat, 
lăsându-și capul pe spate și izbucnind în râs. De parcă nemernicul 
ăla nevolnic ar fi putut vreodată să dea viață unor fete ca mine, ca 
tine sau ca draga noastră Maisie. Oricine are măcar o jumătate de 
creier își poate da seama că prin venele voastre curge un sânge mult 
mai presus decât tot ce ar fi putut oferi Connor. Vă trageţi dintr-o 
stirpe mult mai pură. 

— Dar Iris şi Ellen au știut, am îmboldit-o eu. 

— Da, au ştiut. 

Mama și-a lins buzele. 

— Mă tem că mătușile tale seamănă foarte mult cu casa asta. 
Ceea ce se vede din afară diferă foarte mult de ceea ce găsești 
înăuntru. Sunt capabile de fapte de care nu le-ai crede niciodată în 
stare. 

— De exemplu? am întrebat. 

Probabil avea dreptate spunând că e vorba de ceva de care nu le 
credeam în stare, dar trebuia să aflu tot ce avea de spus. 

— Povestește-mi. 

— Erau amândouă furioase, pornite împotriva mea. Cred că e 
corect să spun că mă urau. În loc să dea vina pe propria frigiditate, 
Iris mă învinuia pe mine pentru problemele din căsnicia ei. Firește 
că nu era deloc adevărat. Cât despre Ellen, ea își făcea griji... 

Mama s-a întrerupt iarăși. 

— Te rog să nu uiţi că eu și Erik eram foarte îndrăgostiți unul de 
altul. Ne iubeam cu disperare, așa cum sper că vă iubiţi tu și Peter, 
sau măcar cum veţi ajunge să vă iubiți. 

Am păstrat tăcerea. Sublinia tot tipul similitudinile dintre 
experienţele noastre de viaţă, ca și cum s-ar fi străduit să mă facă să 
mă identific cu ea. 

— Ştiam că asta o s-o facă pe Ellen să sufere, dar ne hotărâserăm 
să fugim împreună. Să plecăm din Savannah și să ne întoarcem 
acasă la Erik, în Germania. Să ne creștem copiii, pe voi, acolo, unde 
i-am fi putut apăra, de ancorele barierei. Însă Ginny a aflat cumva 
de planurile noastre şi a pus totul cap la cap. Ea și surorile mele au 


conspirat împotriva mea. Au venit la mine și s-au oferit să vă apere 
pe tine și pe Maisie. Dacă plecam, lăsând pe toată lumea, inclusiv pe 
Erik, să creadă că murisem, n-aveau să vă dea pe voi două pe mâna 
celor zece familii. Se potrivea de minune cu interesele fiecăreia 
dintre ele. Iris putea să-l ţină pe Connor în frâu, fiindcă el credea că 
vă e tată. Erik era bucuros să rămână cu Ellen, sigur că ea avea să vă 
fie o mamă bună, deși știa cine vă e adevăratul tată, căci, eu moartă 
fiind, nu-i mai puteam amenința căsnicia. Ginny scăpa de mine, 
singura membră a familiei Taylor care nu se ploconea în faţa ei și nu 
accepta slugărnicia cu care servea bariera. 

— Dar te-au înmormântat. A venit tot orașul la ceremonie. Te-au 
pus în mormânt, am spus, nu ca o afirmaţie, ci cerând explicaţii. 

— Nu m-au îngropat pe mine. Au îngropat o doppelgänger, pe 
care mătușile tale şi Ginny m-au obligat s-o creez. Sicriul pe care l- 
au înmormântat e gol de multă vreme. 

— Și ce rol a jucat Tillandsia în toate astea? Aţi încercat, nu-i 
așa? Tu și Erik. Aţi încercat să adunaţi destulă energie ca să 
distrugeți bariera. 

— Da, a răspuns, eu și tatăl tău voiam să distrugem bariera și să 
smulgem lumea noastră din ghearele ancorelor. Să lăsăm iubirea și 
lumina să pătrundă iarăși. Acum îmi dau seama cât am fost de 
naivă. 

S-a ridicat și a venit lângă mine, a îngenuncheat în fața mea și şi- 
a pus mâna pe obrazul meu. M-am simţit sfâșiată între impulsul de a 
mă prinde de ea și nevoia de a o respinge. 

— Familiile unite, cele zece care menţin bariera, ne-au izolat de 
cei care ne pot ajuta. De cei care ne-ar putea învăţa să trăim în pace 
unii cu alții, să vindecăm bolnavii, să-i hrănim pe cei flămânzi. 
Cunoștinţele și tehnologia pe care vor seniorii să ni le împărtășească 
ar aduce paradisul aici, pe pământ. Imaginează-ţi o lume cu energie 
la discreţie, fără foamete și fără boli. Bariera chipurile ne apără de 
demoni, însă adevărul e că ne întemnițează. Spune-mi, Mercy, de 
unde-și ia puterea o vrăjitoare adevărată, una ca tine? 

— Din barieră, firește. 

M-a privit cu tristeţe. 

— Așadar, e adevărat. Celelalte ancore nu ţi-au spus cum a fost 


creată bariera. N-au încredere în tine. 

A clătinat din cap. 

— Nu. Adevăraţii vrăjitori nu şi-au luat niciodată puterea din 
barieră. Bariera și-a primit puterea de la vrăjitori. Ăsta e marele 
secret al ancorelor. Majoritatea vrăjitorilor care susțin bariera 
pretind că nu-l cunosc, sau, chiar dacă admit că le e cunoscut, 
pretind că nu cred în adevărul lui. Magia vrăjitorească, magia 
noastră, e un dar al ființelor pe care le-am izgonit. Ne-au oferit 
puterea și încrederea lor, iar noi le-am trădat. 

Mi-am ridicat mâinile. Nu mai aveam răbdare s-ascult tot ce 
spunea despre mașinații și intrigi. 

— OK, dar, chiar dacă toate astea sunt adevărate, nu mi-ai 
explicat de ce ar fi dorit Iris sau Ellen să-l omoare pe Tucker și, cu 
atât mai mult, să lase vina să cadă asupra mea. 

— Ellen și-a dat, probabil, seama că Tucker mi-era loial mie. 

— Sau ai putea spune c-o înșela pe ea. 

Mama a dat din cap, aprobatoare. 

— Aşa vede Ellen lucrurile. 

S-a îndepărtat câţiva pași, apoi s-a întors și şi-a întins mâinile 
spre mine, cu palmele în sus. 

— Ăsta ar fi motivul invocat de Ellen, cel puţin în privinţa 
înlăturării lui Tucker. 

— Și în privinţa mea? am întrebat. 

— Draga mea, după cum ştii, bariera are o slăbiciune pentru 
familia Taylor din Savannah. Tu fiind dată la o parte, Ellen are cel 
puţin treizeci și trei la sută șanse să devină următoarea ancoră. Nici 
că şi-ar putea dori o poziție mai favorabilă ca să răzbune moartea 
fiului ei. 

M-am lăsat pe spătarul fotoliului și m-am gândit la ceea ce 
spusese, timp în care mi-au căzut ochii pe cupolă şi am observat că e 
acoperită de promoroacă. 

— Ia uite! am exclamat, arătând în sus. 

Mama și-a ridicat privirea către cupolă și am auzit o bufnitură 
sonoră, ca şi cum de acoperiş s-ar fi izbit ceva foarte greu. Pe sticlă 
au apărut niște linii subțiri și pocnetele panourilor au răsunat 
zgomotos în sala hexagonală. Fără să scoată niciun cuvânt, mama și- 


a înălțat mâinile către mine și forța izvorâtă din ele m-a azvârlit 
mult în spate, cu fotoliu cu tot. Am aterizat imediat dincolo de 
intrare, într-o încăpere laterală, cu fotoliul rostogolindu-se peste 
mine. Muzica a mii de cioburi cântătoare a acoperit aproape cu 
desăvârşire geamătul de spaimă al mamei. Am reușit să mă ridic la 
timp ca să văd un țărușş transparent căzând de sus și împlântându-i- 
se într-un ochi. A urmat o prăbușire totală, ceea ce mai rămăsese din 
cupolă a căzut, împroșcând sala cu cioburi de sticlă, ca niște 
artificii. Am ţipat. Dar nu s-a auzit niciun sunet. M-am mișcat. Dar 
trupul nu mi s-a clintit. N-am apelat la magie ca să mă apăr. Nu 
puteam nici măcar să gândesc, și cu atât mai puţin să canalizez 
energia. Chiar înainte ca cioburile să mă străpungă, din spatele meu 
s-au întins nişte mâini care m-au smuls și m-au scos pe ușă. Am 
auzit-o trântindu-se în urma mea și apoi nenumărate izbituri, când 
în lemnul ei s-au împlântat micile proiectile de sticlă. 

Nişte braţe puternice mă strângeau, mă adăposteau. Tremurând 
îngrozită, mi-am ridicat privirea spre faţa lui Emmet. 

Nu știu cum am ajuns acasă, în camera mea. Când mi-am venit în 
fire, mă strângeau alte brațe, la fel de puternice şi de ocrotitoare, 
legănându-mă cu blândeţe. 

— Peter. 

I-am șoptit numele și el m-a strâns și mai tare în braţe. Imagini 
ale trupului stâlcit al mamei aproape că m-au trimis înapoi, în starea 
de șoc, și m-am zbătut în îmbrăţișarea lui. 

— Mama, mama. 

Era tot ce puteam să spun. 

— E în ordine, iubito. Totul o să fie OK. Sunt aici, cu tine. Familia 
ta e aici. 

Când i-am auzit cuvintele, familia mea mi s-a strecurat în partea 
conștientă a minţii. Ellen stătea aplecată deasupra mea, la picioarele 
patului. Oliver se postase în dreptul ferestrei, cu fața la mine și cu 
spatele către lumină. Iris era aşezată pe pat, lângă Peter. 

— Şi eu sunt aici, a spus Emmet, o umbră înaltă, în colțul cel mai 
îndepărtat. 

În mod bizar, prezenţa lui m-a liniştit cel mai mult. 

— Acum ar trebui să dormi, a spus Ellen, ocolind patul și 
oprindu-se lângă mine. 

Avea vocea aspră, lipsită de căldura obișnuită. Și cearcăne negre 
sub ochi. Mi-am dat seama că plânsese. Pentru Tucker, fireşte. A 
întins mâinile spre mine. 

— Te rog să nu m-atingi, am spus și ea și-a retras mâinile de 
parcă aș fi ars-o. 

Ochii deja roșii i s-au umezit. 

O parte din mine se simţea prost fiindcă o făceam să sufere pe 
femeia pe care crezusem c-o cunosc, dar imaginea ultimelor clipe ale 
mamei mi se întipărise adânc în minte. Nu puteam suporta atingerea 
lui Ellen. 

— Îmi pare rău. Dar aș vrea să plece toată lumea, în afară de 
Peter. Și de Emmet, am adăugat. 

— Desigur, Gingersnap. 


Oliver s-a ridicat. Pe față i se citea îngrijorarea pentru mine, 
amestecată cu o umbră de nedumerire și cu durerea provocată de 
dorinţa mea. 

— Dar, scumpo, ai avut un șoc, a protestat Ellen. Ar trebui să 
rămân, să te țin sub observaţie. Să mă asigur că ești bine. 

M-am trezit strângându-mă ghem ca să mă feresc de atingerea ei, 
împingându-mă mai tare în adăpostul braţelor lui Peter. 

— Mă simt foarte bine. Copilul e bine. Suntem amândoi bine 
sănătoși. 

Ellen a încremenit, uitându-se la fratele și la sora ei, în așteptarea 
unui sfat. 

— Trebuie să ai grijă de tine. Îmi pare rău pentru Tucker. 

Ochii i s-au întors spre mine, trădând ceva între furie şi disperare, 
dar a strâns din pleoape și expresia feţei i s-a înăsprit. 

— Mulţumesc. Îți garantez c-o să aflu cine-a făcut asta. 

— Haideţi, să lăsăm fata să se odihnească puţin, le-a cerut Oliver, 
trăgând-o de lângă mine și îndreptându-se spre ușă. Iris? 

Iris stătea în picioare, fără să spună nimic, dar șovăiala i se citea 
pe toată faţa. S-a dus la ușă, lângă ceilalți, dar s-a întors spre mine. 

— Te iubim, a spus, apoi a ieşit în urma lui Oliver și Ellen. 

Emmet s-a grăbit să-nchidă ușa. 

M-am zbătut în brațele lui Peter, destul ca să-și slăbească 
strânsoarea și să-l pot privi. 

— Mama, a început să-i spun. Cred că ei au omorât-o. 

Nu, eram dintr-odată sigură că ei o omorâseră. 

Pe faţa lui Peter a apărut un zâmbet plin de îngrijorare. 

— Mercy, nu ştii ce vorbești. Nu ți-au omorât mama; mama ta n-a 
fost ucisă. A murit, pur şi simplu. 

A ezitat. 

— Ştiu că te îngrijorează nașterea copilului, te temi că semeni cu 
mama ta și n-o să supraviețuiești, dar aşa ceva n-o să ţi se întâmple. 
Eşti atât de puternică... 

— Nu. 

M-am uitat la Emmet, însă fața lui a rămas ca o tăbliță goală. 

— Mama n-a murit la naşterea mea. A fost ucisă în clădirea 
Tillandsiei. Azi. 


— În clădirea Tillandsiei? 

I s-a încreţit fruntea și a clătinat din cap, în semn că habar n-are 
despre ce vorbesc. 

— Casa aia mare, veche, de dincolo de Richmond Hill. Cea pe 
care-o renovezi pentru Tucker. Cu ușa de la intrare neagră cu roșu. 
Cupola transparentă a holului de la intrare. S-a spart și s-a prăbușit 
peste mama. Ei au făcut-o să se prăbuşească. 

M-am gândit la trupul însângerat al mamei, cutremurându-mă. 

Peter mi-a îndepărtat părul de pe frunte. 

— Aia nu e decât o casă mare, dărăpănată, în stil georgian. N-are 
decât ferestre vechi, obișnuite. Nici urmă de cupolă. Nici măcar de 
vreo lucarnă. Nici măcar de niște ferestre plasate mai sus, care să 
poată fi luate drept lucarne. Nimic atât de modern. Și acolo n-a păţit 
nimeni nimic. Am fost eu însumi acolo până acum o jumătate de 
oră, când m-a sunat Oliver, să-mi spună că nu te simţi bine. Ai visat 
urât, atât și nimic mai mult. 

M-am răsucit cu disperare, smulgându-mă din strânsoarea lui și 
încercând să mă ridic în capul oaselor. Camera s-a învârtit cu mine, 
dar am reușit să mă sprijin într-un cot, cu faţa spre Emmet. 

— Spune-i, i-am cerut. Spune-i ce s-a întâmplat. Tu ai văzut. M-ai 
salvat. 

— Îmi pare rău. N-am ce să-i spun. Te-am găsit căzută în grădină. 
Te-am adus sus, în camera ta, apoi ţi-am chemat familia. Nu știu 
prin ce experiență ai trecut, dar mă tem că n-a fost decât o 
halucinație. 

Am ţipat la el. 

— De ce minţi? 

A reacţionat de parc-aș fi fost un copil bolnav. A clătinat din cap 
în tăcere, cu ochii la Peter, apoi m-a privit cu blândeţe și 
compătimire. 

— Nu vreau să te supăr. Aş confirma tot ce spui, dac-aș putea s-o 
fac. 

Știam că nici nu visasem, nici nu avusesem halucinaţii. Peter se 
înșela. Mama nu murise aducându-mă pe lume. Asta nu era decât o 
minciună sfruntată. Mi-a venit brusc o idee și mi-am pipăit gâtul. 
Degetele mele au găsit medalionul, dovada că mama era în viaţă, 


sau cel puţin că trăia în ziua când mi-l dăruise. Străduindu-mă cu 
disperare să i-l arăt lui Peter, i-am rupt lănțișorul. Încrederea în 
veridicitatea întâmplării la care fusesem martoră mi-a pierit brusc. 

— Uite. Ia-l. Deschide-l. 

L-am lăsat să cadă în palma lui şi m-am sprijinit de perne. 

Avea degete prea mari şi prea bătătorite ca să deschidă 
medalionul cu ușurință, dar, după câteva încercări, a reușit. 

— Ce pot să spun? a întrebat. Ai fost cu siguranță un bebeluș 
frumos. Ca şi Maisie. 

Am întins mâna și i l-am smuls. M-am uitat în jos, la poze; una 
era imaginea mea de prunc, iar cealaltă a lui Maisie, la aceeași 
vârstă. Fotografia străbunicii mele dispăruse, ca și a lui Careu, 
tânărul cu păr auriu și ochi plini de încredere în sine. Am închis 
medalionul cu zgomot și l-am strâns în pumn cu disperare. 

Un alt val de ameţeală m-a cuprins, silindu-mă să-nchid ochii. 

— Probabil sunt bolnavă, am spus, mai mult pentru mine decât 
pentru cei doi bărbaţi. 

— Mă tem că da, a dat din cap Peter. Și de-asta ai vise 
înfiorătoare. Acum pot s-o chem pe Ellen înăuntru? O lași să facă ce 
ştie ea ca să te simţi mai bine? 

Chiar și cu ochii închiși, simțeam privirile lui Emmet sfredelindu- 
mă. 

— Nu vezi că magia nu-l sperie niciodată, așa cum l-ar speria pe 
un om obișnuit? mă întrebau, fără cuvinte. Nu-ţi dai seama că nu e 
om adevărat, aşa cum nici eu nu sunt? 

Întrebarea a pierit imediat, pentru a fi înlocuită de îngrijorarea pe 
care i-o trezea starea mea. 

N-am spus nimic. M-am mulțumit să aprob cu o înclinare a 
capului, dar, în realitate, nu știam sigur dacă răspund la întrebarea 
lui Peter sau la a lui Emmet. Oboseala m-a înfrânt și, când Ellen a 
reintrat în cameră, eram ruptă de lume. 

M-am dat jos din pat și m-am zărit în oglindă. Cineva îmi scosese 
hainele și mă-mbrăcase cu o cămașă de noapte din mătase, de 
culoarea spumei mării. De genul celor pe care le primești cadou de 
ziua ta și nu le porţi niciodată. M-am așezat la picioarele patului, 
străduindu-mă să pun laolaltă bucăţile din ziua de ieri, așa cum aș fi 
încercat să refac din cioburi cupola de sticlă care-mi strivise mama. 
Propria mea reflexie a pălit când mi-a apărut în minte imaginea 
trupului ei însângerat. A înăbușit ţipătul care se lupta să iasă din 
mine. Chiar dacă totul nu fusese decât o halucinație, spaima și 
sentimentul de pierdere erau destul de reale. 

M-am rugat să aibă ceilalți dreptate, să fi visat eu, cumva, 
întreaga zi. Să fie mama încă în viaţă și să pot găsi, într-un fel sau 
altul, o explicație pentru toate, ca s-o pot primi în viața mea fără să- 
mi resping mătușile și fără să trădez bariera. 

Capotul care făcea parte din același set cu cămașa fusese pus 
peste un scaun. În pofida tuturor celor petrecute, mi-am dat seama 
că sunt moartă de foame, așa că l-am îmbrăcat și am coborât la 
parter, să caut ceva pentru micul dejun. Când am ajuns la baza 
scării, mi-am auzit numele, dar cuvintele aproape șoptite care au 
urmat mi-au spus că se vorbea despre mine, nu cu mine. Am înaintat 
tiptil în direcţia vocilor și m-am trezit în fața ușilor batante ale 
bucătăriei. 

— Mă simt vinovat, a spus Oliver. Parcă n-ar fi fost de-ajuns că e 
gravidă şi că abia a intrat în contact cu magia, a trebuit s-o 
încurajez s-o facă şi pe bibliotecara printre istoriile Akashice. 

— Nu sunt de acord, l-a contrazis Iris. Mai bine că te-ai amestecat 
şi ai preluat controlul decât să le fi lăsat pe ea și pe Jilo să dea peste 
ceva cu care nu s-ar fi putut descurca singure. 

— Dar să aibă halucinaţii în care Emily e în viaţă și noi încercăm 
s-o ucidem... E prea stresată, iar eu am contribuit la stresul ăsta. 

— Era hotărâtă s-o găsească pe Maisie. 

Ellen încerca să-l scape de sentimentul de vinovăţie. 

— Iar tu n-ai nicio legătură nici cu sarcina, nici cu alegerea ei ca 


ancoră. 

— Dar tu cum poți crede că are o legătură cu uciderea lui 
Tucker? 

Tăcerea lui Ellen a durat cu o clipă prea mult. 

— N-are, nu la modul intenționat. Nici măcar la nivel conștient. 
Dar nu-şi controlează cu adevărat puterile. Poate vinovăția pentru 
vătămarea străunchiului lui Peter s-a amestecat cu dorinţa ei de a-l 
scoate pe Tucker din viaţa mea. Poate a crezut că visează. Ai văzut 
cum a visat toată scena aia cu Emily. 

M-am apropiat mai mult de ușă, încercând să mă hotărăsc dacă 
trebuia să ascult în tăcere sau să dau buzna înăuntru și să le trag un 
perdaf. 

— Oh, Ellen, nici măcar aşa, m-a apărat Oliver. 

— Ai văzut cum m-a respins. Nu mai e ea însăși. Poate că afluxul 
brusc de putere a vătămat-o, a schimbat-o într-un fel sau altul. Poate 
că și jocul cu istoriile Akashice a avut vreo influență. Poate că nu 
mai poate face deosebirea dintre realitate și fantezie. 

— Eu cred, a intervenit Iris, c-ar fi cel mai bine să facem cum au 
propus familiile, s-o trimitem s-o viziteze pe Gudrun. Ca s-o înveţe 
cum să-și întrebuințeze puterile și să-i dezvăluie apoi secretele 
ancorelor. Măcar acolo Mercy o să fie în siguranţă. 

Numele lui Gudrun mi-a adus fulgerător aminte de ziua când 
simțisem pentru prima oară gustul magiei, când o aşchie de lemn 
îmbibată în sângele lui Oliver devenise talisman și el îmi îngăduise 
să-i împrumut puterea. Am revăzut fața aspră care-mi întorsese 
privirea din oglindă când încercasem să-i dau de urmă lui Maisie. 

— Nu, a zis Oliver. 

Apoi a adăugat: 

— Nu știu. Gudrun nu prea s-a dovedit de folos când a fost vorba 
s-o ajute pe Maisie. Trebuie să ne gândim, totodată, și la copil. 

Să vorbească despre mine pe la spate era una, dar nimeni n-avea 
dreptul să discute despre fiul meu altfel decât în prezenţa mea. Am 
dat buzna pe ușă, lăsând-o să mi se legene în urmă. 

— 'Neaţa tuturor. Ce-am pierdut? 

— Ei, după cum te porți şi după tonul tău, domnişoară, a ripostat 
Iris, îmi imaginez că n-ai pierdut mare lucru. 


M-am oprit o clipă locului, conștientizând strania strălucire 
trandafirie a încăperii, emanată de cristalul roz din mijlocul mesei. 

— Stai jos, Mercy, a spus Ellen. 

Suferinţa care o împovăra de ieri se amestecase cu bănuielile în 
privința mea, întunecându-i privirea. Am rămas neclintită, gata să 
să-mi înfrunt cele trei rude, dar durerea întipărită pe fețele lor m-a 
dezarmat într-o oarecare măsură. 

Îmi dorisem cu atâta disperare să cred că femeia care-mi dăduse 
de urmă era mama mea. Încă mi-o mai doream. Dar îmi doream și 
să cred că e încă în viață. Că ni se oferea o șansă să ne cunoaștem. 
Că fiul meu o s-o cunoască. În același timp, nu voiam să cred ceea 
ce-mi dezvăluise. Nu voiam să cred că Iris și Ellen erau în stare de 
astfel de mișelii. În afară de asta, încă mă mai împotriveam 
afirmațiilor eretice ale mamei în ceea ce privea bariera, care-mi 
îndureraseră inima. Putea fi oare adevărat că bariera ne întemnița în 
loc să ne apere? Încă mă mai străduiam să mi-i imaginez pe 
binevoitorii învăţători despre care-mi vorbise, susținând că nu voiau 
nimic altceva de la omenire decât să se întoarcă în braţele lor 
ocrotitoare. Toate astea aveau ceva care mă izbise: erau prea 
frumoase. Întoarcerea mamei. Versiunea ei despre nașterea mea şi 
cu dispariţia ei. Neașteptata ei moarte într-o încăpere care, din câte 
îmi dădusem seama, nici măcar nu exista în planul nostru. Mi-am 
pus mie însămi o întrebare: cei trei oameni din fața mea, așa 
imperfecți cum cu siguranță erau, chiar ar fi putut comite fapte atât 
de monstruoase? 

— Așază-te, mi-a cerut Iris, și un scaun a alunecat pe podea, 
părând să se îndepărteze de masă cu voință proprie. 

Magia devenise mult mai vizibilă în casa noastră, se practica mult 
mai pe faţă de când îmi fuseseră înapoiate puterile. Ştiam că Iris se 
abținuse ca să-l menajeze pe Connor, dar nu puteam să nu mă-ntreb 
dacă nu cumva se reținuseră cu toţii ca să nu-mi rănească mie 
sentimentele. Cumva, dorinţa lor de a mă ajuta să nu-mi pierd 
respectul de sine nu se potrivea deloc cu ceea ce-mi povestise mama. 
M-am aşezat pe scaunul cu pricina, dar m-am lăsat pe spătarul lui și 
mi-am încrucișat brațele pe piept. Încă nu puteam scăpa de 
indignarea care mă cuprinsese când îi auzisem bârfindu-mă. 


Iris nu se sinchisea. 

— Presupun că te simţi mai bine, nu? 

— Da. 

N-am spus nimic mai mult. 

— Câţi ani ai, cumva, doisprezece? a răbufnit Oliver, 
îndreptându-se spre masa lungă. 

Deși îmi luase apărarea când nu fusesem acolo, ca să mă apăr 
singură, se vedea limpede că și el era în continuare îndurerat 
fiindcă-i respinsesem. A aruncat un pliculeţ cu ceai de mușeţel într-o 
cană şi a turnat deasupra apă fierbinte. Mi-am îndreptat ochii spre 
tăblia mesei. Nu voiam să mă uit la niciunul dintre ei. Câteva clipe 
mai târziu, Oliver mi-a împins cana cu ceai în față. Am strâns-o în 
palme, recunoscătoare pentru alinarea oferită de căldura ei. 

— Ieri ne-ai acuzat de fapte diabolice, a spus Iris, pe un ton 
cumpătat, uniform. 

Era clar că exersase în timpul nopţii, repetând cuvintele de multe 
ori. 

— Știm că s-a întâmplat ceva, ceva care te-a întors pe dos. Le-ai 
spus lui Peter și golemului că te-am minţit în privința morții mamei 
tale. Iar pe urmă ai mers și mai departe şi ai spus că noi am ucis-o? 

— Iar voi staţi aici, spunând cum l-am ucis eu pe Tucker și c-ar 
trebui să fiu expediată înainte de a omori toți oamenii din 
Savannah, unul câte unul. 

Ellen și-a acoperit faţa cu mâinile. Umerii i s-au gârbovit și au 
început să-i tresalte în ritmul suspinelor. Iris s-a întins și i-a pus o 
mână pe umăr. 

— N-a spus nimeni asta. 

Ellen și-a lăsat mâinile în jos. Pe faţă umflată și roşie, cu cearcăne 
negre sub ochi, i se citea suferința. 

— L-am iubit. 

Vocea îi tremura. 

— L-am iubit cu adevărat. 

S-a uitat la mine cu ochi îndureraţi, cu rimelul întins și cu 
contururile trasate cu dermatograf prelingându-i-se pe obraji în 
pârâiașe de acuarelă. 

Furia a început să mi se topească. 


— Ştiu asta. Știu, am spus. 

Ea nu i-ar fi făcut pentru nimic în lume vreun rău lui Tucker. 
Pentru nimic în lume. 

— Jur că nu i-am făcut nimic. Nu i-aș fi făcut niciodată nimic lui 
Tucker, fiindcă ştiam că-l iubeşti. 

— Și crezi că noi nu ne-am iubit sora? m-a întrebat Ellen. Chiar 
poţi să crezi că eu și Iris am ucis-o cu sânge rece? Chiar ne crezi în 
stare? Chiar mă crezi pe mine în stare de așa ceva? 

Sentimentele m-au copleșit și am izbucnit şi eu în lacrimi. 

— Îmi pare atât de rău pentru Tucker! 

Am luat mâinile lui Ellen într-ale mele. 

— Știu, iubito. Te cred. 

— Trebuie să știi că nu i-aș fi făcut niciun rău. Nu la modul 
intenționat. Nici măcar dac-aș fi crezut că visez. Pur și simplu, nu 
am genul ăsta de ură în mine. 

Ellen m-a privit, iar furtuna i-a dispărut din ochi. Știam că-şi dă 
seama care e adevărul. 

— Nu. Nu-l ai. Nu știu de ce mi-am lăsat inima să creadă că ai fi 
putut face aşa ceva. 

Iris a venit lângă mine şi mi-a lipit capul de pieptul ei. 

— Gata, gata, gata. 

M-a mângâiat pe păr și s-a aplecat să mă sărute pe creştet. După 
ce mi-am venit în fire, mi-a înclinat fața astfel încât să mă poată 
privi în ochi. 

— Nu știu cine și de ce, dar sunt convinsă că există cineva care- 
ncearcă s-arunce între noi seminţele îndoielii și neîncrederii. Cineva 
care vrea să ne certăm între noi, toți patru. O vrea cu destulă 
înfocare ca să ucidă pentru asta. 

— OK, a spus Oliver, pe un ton care sugera că are de gând să 
preia controlul. Familia Taylor are un dușman. Nu e tocmai o 
noutate pentru cartea de istorie a familiei. Ce știm despre dușmanul 
ăsta? Un singur lucru: își dă seama că n-are nicio șansă dacă nu ne 
dezbină. 

— Asta a fost o încurajare? a întrebat Iris, în timp ce aveam toţi 
patru o senzație de ușurare palpabilă. 

Sarcasmul surorii ei mai mari a făcut-o până şi pe Ellen să 


zâmbească. Şi-a şters ochii cu dosul mâinii. 

Iris s-a întors spre mine. 

— Aşa că acum spune-ne ce s-a întâmplat. Ce te-a putut face să 
crezi că noi ţi-am ucis mama? 

Am tras aer în piept. Nu-mi venea să cred că puteau fi atât de 
cruzi încât să se joace astfel cu mine. Să mi-o redea pe mama și apoi 
să mi-o răpească. 

— Ea m-a găsit, am răspuns. Imediat după accidentul cu Peadar. 
A venit și m-a luat de-acolo. 

— Cine, draga mea? Cine te-a găsit? m-a întrebat Oliver. 

Accentul lui se făcea simţit cu atâta putere încât, în ciuda vâltorii 
de emoţii care mă străbătuse, a reușit să mă amuze. 

— Mama mea. Emily. 

— Ei, Mercy, nu e cu putinţă, a zis Iris. Ştii că nu mai e printre 
noi de multă vreme. Cineva face o glumă plină de cruzime, oribilă. 

— Poate-a venit la tine ca spirit? O fantomă? a sugerat Ellen. 

— Nu. Era reală. La atingere o simţeai solidă, am spus, deși 
propriile mele experienţe îmi dovediseră că asta nu conta prea mult. 
A spus că trăieşte. Că n-a murit la naşterea mea. 

— Oh, Mercy, a murmurat Ellen. Măcar dac-ar fi adevărat, dar 
am fost acolo. Iris la fel. Doar știi. Ţi-am povestit ce s-a întâmplat. 

— Mi-a spus că m-aţi minţit. Că ne-ţi luat pe mine și pe Maisie, 
iar pe ea aţi obligat-o să-și creeze o dublură pe care s-o îngropați. 

— Stop, stop, stop. 

Oliver și-a ridicat mâinile. 

— Să lăsăm puţin asta deoparte și s-o luăm de la început. Cineva 
— cineva care a pretins că e Emily — a venit la tine... 

— Poate, dar nu sunt sigură c-a fost o impostoare. 

— Crezi că ar fi într-adevăr cu putinţă... 

— Ai spus „o dublură”? l-a întrerupt Iris. 

— Da. A spus că poate crea doppelgângeri. 

Iris și Ellen s-au uitat una la alta. 

— Crezi că e posibil? a întrebat apoi Iris. Noi eram atât de 
concentrate asupra fetițelor, a adăugat, către sora ei. Emily ar fi 
putut să dispară lăsând în locul ei o dublură, imediat după naștere? 

Ellen a ezitat înainte de a răspunde. 


— Da, e posibil, a răspuns, în cele din urmă. Când am știut că 
Mercy o să trăiască și mi-am îndreptat din nou atenţia spre Emily, 
ea îşi dăduse deja sufletul. Nu sunt sigură c-aș fi în stare să simt 
diferenţa dintre un trup pe care l-a părăsit viaţa și unul în care n-a 
existat niciodată viaţă. 

— Dar, chiar dacă Emily avea putere magică pentru așa ceva, de 
ce-ar fi făcut-o? a întrebat Oliver. 

— Povestește-ne ce ţi-a spus. Tot ce ţi-a spus, mi-a cerut Iris, 
ignorându-și fratele. Nu omite nimic, chiar dacă te temi că ne-ar 
putea face rău. 

— Dă-i drumul, scumpo. Povesteşte-ne exact ce s-a întâmplat. 

Oliver a dat din cap, îndemnându-mă să continui. 

Mi-am sondat instinctul, cerându-i să-mi spună dac-ar trebui sau 
nu să am încredere în cei trei. Voiam — ba nu, chiar simțeam nevoia 
- să mă-ncred în ei. Dar şi în Maisie simțisem nevoia să am 
încredere și învățasem pe pielea mea că dorinţa de a te încrede în 
cineva nu-l face automat demn de așa ceva. Cineva mă minţea, fie 
mama mea sau o impostoare care pretindea că-mi e mamă, fie unul 
sau mai mulţi dintre cei trei aşezaţi în fața mea. În cele din urmă, 
m-am hotărât să consider, până la proba contrarie, că ei erau 
sinceri. Am răsuflat adânc și le-am povestit totul. Aproape totul. 

Atât Iris, cât și Ellen s-au retras în locurile unde se simțeau cel 
mai bine; cea dintâi și-a pus pălăria de soare a bunicii și a plecat în 
grădină, iar cea de a doua a preferat biblioteca, cu jaluzelele trase și 
cu o sticlă deschisă alături. Dar momentul nu mi se părea potrivit ca 
să mă amestec într-un fel sau altul. 

Adâncit în gânduri, Oliver se uita în jos, holbându-se în gol și 
plimbându-și o mână în josul gurii și al bărbiei. Puteam, practic, să-i 
aud rotițele minţii învârtindu-se. Şi-a ridicat privirea spre mine. 

— Am o idee, știu cum am putea afla ce se ascunde în spatele 
întregii poveşti. 

A ezitat, ca și cum ar fi simţit nevoia să se gândească mai bine. 

— Te ascult, l-am îndemnat eu să continue. 

— Nu-ţi mai pot citi gândurile ca pe vremuri, știi? m-a întrebat. 

Bănuisem și eu asta, așa că m-am mulțumit să dau din cap, deşi se 
abătuse de la subiectul discuţiei. 

— Însă, când e vorba de oameni obișnuiți, trebuie să fac un mic 
efort ca să nu citesc ce le trece prin minte. 

— Şi ce-i cu asta? Tucker, Emily, Ryder. Dincolo de cele petrecute 
trebuie să se afle un vrăjitor. 

Oliver nu m-a luat în seamă şi s-a strâmbat. Era încă afundat în 
şirul propriilor gânduri și îngrijorarea i-a încreţit fruntea netedă, 
formând acolo o dungă de obicei inexistentă. 

— Trebuie s-o facem fără să-i spunem nici lui Iris, nici lui Ellen. 
Iris ar considera încercarea noastră scandaloasă, chiar dacă se va 
dovedi eficientă. Cât despre Ellen, ei bine, pe ea n-o putem lăsa să 
afle. 

Minunat, încă un secret, mi-am zis. 

— La ce te gândești, mai exact? 

— Să mergem la morgă, ca să-i facem o vizită lui Tucker. 

— Ce?! 

— Stai, ascultă-mă. Dacă tu poţi canaliza în el destulă energie ca 
să-l reînsuflețești fie și numai pentru câteva clipe, eu voi reuși să-i 
citesc gândurile. 


Am clătinat din cap și am simţit un fior pe șira spinării. Ellen ar fi 
fost distrusă dac-ar fi aflat fie și numai că ne trecuse așa ceva prin 
cap. 

— Nu. Chiar dac-ar fi cu putință, Tucker are în el o gaură imensă. 
Probabil singurul gând pe care-ai reuși să i-l deslușești ar fi un 
strigăt de durere. 

Oliver a ridicat din umeri. 

— Sau am putea, pur și simplu, să aflăm cine l-a ucis. Trebuie să 
ştim cine i-a răpit mătuşii tale Ellen încă un strop de dragoste. Cine 
a trimis-o înapoi, în prăpastia din care credeam că a ieșit în sfârșit. 
Cine încearcă să te-ntoarcă împotriva rudelor care te iubesc. 

— Spui c-ar trebui să facem asta pentru Ellen și pentru mine, dar 
ştim amândoi că Ellen n-ar vrea să tulburăm odihna trupului lui 
Tucker. Nici eu nu sunt sigură că ideea e OK. Nu știu dacă e ceea ce 
trebuie să facem. Să ne amestecăm printre morți. 

— Asta n-o știu nici eu, dar știu că e o greşeală să stau aici, fără 
să fac nimic, în timp ce rudele mele și oamenii dragi lor sunt ţintele 
unor atacuri. În plus, nu propun o şedinţă de spiritism. E mai 
degrabă ca la școală, când te punea profesoara să atingi piciorul 
tăiat al unei broaște cu o baterie, ca să-l faci să se contracte. N-o să-l 
tulburăm pe Tucker. O să-i administrăm o mică zdruncinătură, ca să 
vedem dacă putem declanșa un reflex. Haide. Mergem acolo. 
Încercăm. Fie ajungem la un rezultat, fie nu. Hai s-o facem. Tucker 
nu devine mai proaspăt dacă-l lăsăm să aștepte. 

Oliver a tăcut câteva clipe. 

— Ştii, următorul ar putea fi Peter. 

Cu asta mă lovise sub centură. 

— Sau Adam. 

Iată ce-l îngrijora cu adevărat. 

— Oliver, am spus. 

Gândul la trupul intrat în putrefacție al lui Tucker mi-a ridicat 
fierea în gât. Mi-am lăsat capul în jos și am respirat adânc, sperând 
c-o să-mi treacă greaţa. 

— O să te-ajut cu plăcere să faci vrăji de protecţie pentru Adam. 

Și aveam să pun câteva și asupra lui Peter, pentru orice 
eventualitate, indiferent dacă era sau nu deja protejat de magia 


zânelor. 

— Dar s-o facem pe cârpacii cu cadavrul lui Tucker? 

Detestam cuvântul cadavru - modul în care-l simțeam pe limbă, 
modul în care-mi suna în propriile urechi. 

— Știm amândoi că există multe căi de ocolire a vrăjilor. 

Învăţasem asta pe pielea mea, atunci când Jackson mă mutase 
într-o dimensiune alăturată, imediat dincolo de raza de acţiune a 
vrăjilor făcute de Emmet ca să mă apere. 

— Sunt bune pentru respingerea indivizilor fără puteri magice, 
sau poate chiar și pentru a vrăjitorilor amatori, dar când e vorba de 
cineva care stăpânește magia adevărată? Nu rezolvă mare lucru. 

Oliver mi-a studiat fața. 

— De ce ţi-e frică? 

Mi-am ridicat ochii spre el și l-am văzut cercetându-mă cu 
privirea așa cum obișnuia înainte, când gândurile mele erau pentru 
el o carte deschisă. 

— Mama a spus că Tucker a fost ucis fiindc-o ajuta. 

— Ascultă, nici măcar nu știm dacă femeia aia era sau nu Emily. 
Și, chiar dacă era, înseamnă că nu-l căutăm doar pe ucigașul lui 
Tucker. Îl căutăm şi pe cel care-a omorât-o pe ea. Asta ar putea fi 
cea mai bună cale — singura noastră cale — de a afla cu adevărat ce 
se ascunde sub tot ce s-a-ntâmplat. Ce zici? 

Am lăsat să-mi scape un oftat. M-am dat bătută. 

— Bine. Hai să mergem, până nu mă răzgândesc. 

— Așa te vreau, a zis unchiul meu, și m-a izbit mulțumirea lui 
exagerată la gândul că urma să le facem o vizită morţilor. 

Pe drumul către morgă, în mașina lui, a păstrat tăcerea. Pe lângă 
magie, una dintre cele mai mari puteri ale sale era faptul că știa 
când să se oprească. Nu voia să scape ceva care m-ar fi făcut să pun 
la îndoială înțelepciunea încercării de care ne pregăteam. M-am 
simţit tulburată când am văzut cât de aproape de sediul medicilor 
legiști se afla casa lui Peter. Crescusem în Savannah și mă 
obișnuisem cu ideea că aproape peste tot erau îngropate schelete, 
dar încă mă mai dezgusta gândul că la numai câteva străzi distanță 
de Sackville erau autopsiate leșuri proaspete. 

— Arată ca o clădire cu birouri, am spus, în timp ce unchiul meu 


parca mașina. 

— Te aşteptai să fie Castelul Frankenstein? 

Oliver a oprit motorul și a deschis portiera lui. 

— Să mă laşi pe mine să vorbesc, a spus, de parc-aș fi fost 
disperată să fac eu asta. 

A ocolit mașina și mi-a deschis portiera. A mers către clădire cam 
la un pas în urma mea, de parcă s-ar fi aşteptat să fac stânga 
împrejur în ultimul moment şi să fug. Ușa s-a deschis și aerul 
condiționat m-a învăluit, mângâietor. Oliver m-a ocolit apoi, 
îndreptându-se spre bărbatul de la recepţie. 

Existența unui recepţioner la morgă m-a șocat, mi s-a părut o 
înscenare, o glumă proastă, dar Oliver începuse deja să-și transmită 
mesajul. 

— Salut, Don! a spus, pe un ton care-i dădea de înţeles lumii 
întregi că bărbatul din spatele biroului e un prieten regăsit după 
amar de ani. Ce mai face Jen? 

Don a rămas ușor surprins. A ridicat din sprâncene, țuguindu-și 
buzele, în timp ce încerca să asocieze chipul lui Oliver cu un nume. 
Se vedeau pentru prima oară, dar unchiul meu își folosea puterea de 
a citi minţile ca să obţină la întâmplare frânturi de informaţii din 
conștientul lui. Am fost surprinsă când mi-am dat seama că Don era 
ușor de citit chiar și pentru mine. M-am simţit, cumva, ca și cum, la 
o petrecere, m-aș fi dus pe furiș să arunc o privire în dulăpiorul cu 
medicamente al gazdei. 

— Ăă, e bine, foarte bine, a răspuns Don. 

— Bine, foarte bine, a repetat Oliver. Ei, dar cum e viaţa cu noul 
şef? 

Cu câteva luni în urmă, izbucnise un mic scandal când medicul 
legist aflat de multă vreme în funcţie demisionase din pricina unei 
întrebuințări abuzive neconfirmate a fondurilor districtuale. 

— Metehne vechi în haine noi? 

Am simţit mintea lui Don oprindu-se la numele Taylor. Amintirea 
unei fotografii din ziar. Notorietatea familiei mele se făcea simțită 
încă o dată. 

— Cu ce vă pot ajuta, domnule Taylor? a întrebat. 

— Ei, speram că i-am putea face o vizită lui Tucker Perry. 


Lui Don i s-au îngustat ochii și pe buze i-a apărut un zâmbet 
dispreţuitor. 

— Aici e morga, domnule Taylor. Nu s-ar putea spune c-avem ore 
de vizită. 

— Tu poți face totuși să existe așa ceva, a spus Oliver, ca şi cum 
ar fi subliniat ceva evident. 

— Păi da, fireşte, dar mai sunt şi procedurile. Regulamentul. Nu 
putem, pur și simplu, să lăsăm lumea să se plimbe pe-aici, uitându- 
se la cadavre. 

Oliver i-a imitat expresia feţei. 

— Se întâmplă foarte des? 

— Fi, nu chiar, dar... 

— Don, du-ne în spate și arată-ne trupul lui Tucker. 

Tonul lui rămăsese moderat, dar, de data asta, era neîndoielnic 
vorba de o poruncă. Don a oscilat între neașteptata nevoie de a i se 
supune și teama adânc înrădăcinata de a încălca regulamentului. 

— Hai, doar ştii că asta vrei. 

Oliver și magica lui putere de constrângere. Ştiam că nu mai 
poate citi în mintea mea cu ușurința de mai înainte, dar mă-ntrebam 
dacă nu cumva mă convinsese să-l însoțesc în același mod în care-l 
convingea acum pe Don să ni-l arate pe Tucker. Oare ancorele erau 
cu adevărat imune la vrăjile aruncate asupra lor sau era 
propagandă? O întrebare pe care trebuia să mi-o pun. Don s-a 
ridicat de la biroul lui și ne-a deschis ușa morgii. 

— Nu te deranjează? 

Cuvintele mi s-au desprins de buze din propria lor voinţă. Oliver 
şi-a înclinat bărbia în jos și capul pe-o parte, într-o veritabilă 
imagine a inocenţei. N-avea idee despre ce vorbesc. 

— Treaba asta. Faptul că silești oamenii să facă anumite lucruri. 

— Nu, a răspuns, apoi a zis: Ar trebui? 

N-am răspuns, m-am holbat la el cu gura căscată. 

— Chiar vrei să discutăm despre asta aici şi acum? a-ntrebat. 
Vreau să zic că e nepoliticos să-l lăsăm pe Don să aştepte. 

Şi-a împins capul spre al meu și a ridicat din sprâncene. Uneori îl 
iubeam atât de mult, iar alteori aș fi fost în stare să-l strâng de gât. 
Mă uimea faptul că aceste două stări alternau la intervale din ce în 


ce mai scurte. 

Am intrat într-o încăpere complet îmbrăcată în faianță. Faianţă 
gri pe pereţi, faianță cafenie pe podea, cea din urmă cu plăcile uşor 
înclinate, pentru a crea canale de scurgere. M-am cutremurat când 
mi s-a dus gândul la ceea ce se prelinsese prin canalele alea de-a 
lungul anilor. Peretele bej alcătuit din unităţi de refrigerare era plin 
de uși. Știam că rămășițele lui Peadar continuau să zacă în spatele 
uneia dintre ele. Jilo se străduise din răsputeri să mă convingă că n- 
ar fi trebuit să mă simt vinovată, dar regretele nu încetaseră să mă 
asalteze. 

— Tucker? a întrebat Oliver, îmboldindu-l pe Don să deschidă 
prima ușă, apoi pe a doua. 

Și le-a închis în grabă, una după alta. Deși la știri nu auzisem 
nimic, mi-a trecut prin cap că tot acolo se aflau și rămășițele din 
Birdy. 

— A treia încercare e cu noroc, Don. 

Bărbatul dat din cap, cu un zâmbet nervos, deschizând o altă ușă. 
S-a uitat la eticheta prinsă de unul dintre degetele de la picioare al 
cadavrului și a dat din cap încă o dată, scoțând tava din congelator. 
Ajutat de Oliver, a mutat mortul pe o targă; pe urmă a împins tava 
la loc și a închis ușa. 

— Acum te poţi întoarce la biroul tău. O să-l punem noi la loc 
când terminăm aici. 

— Bine, foarte bine, a răspuns Don, făcând efectiv o plecăciune 
înainte de a porni spre ușă fără să ne-ntoarcă spatele. 

Oliver s-a îndreptat spre targa cu trupul lui Tucker, însă s-a oprit 
ca să strige: 

— Oh, Don? 

Bărbatul a încremenit locului. 

— Mica noastră vizită să rămână între noi, OK? 

— Cu siguranţă. Bineînţeles, a răspuns Don, apoi a plecat. 

M-am dus lângă targă, alături de Oliver. Sperasem c-o să am la 
dispoziţie câteva secunde în care să mă pregătesc. Mă așteptasem ca 
peste chipul lui Tucker să fie tras cearșaful, dar acesta era lăsat în 
jos, în jurul claviculei. Pielea avea o ușoară tentă de culoare, ceva 
între albastru și purpuriu. 


— Ah, Tucker, ticălosule, a zis Oliver, cu o stranie afecţiune 
pentru răposat în glas. Ai fost un dobitoc desăvârșit, dar cine-ar fi 
dorit să-ți facă așa ceva? 

M-am simţit stânjenită de lipsa lui de respect față de mort. I-am 
aruncat o privire, şi Oliver mi-a citit dezgustul pe faţă. 

— Tocmai tu-mi spui să nu mă gândesc la el ca la un nemernic? 

— Păi, da, pentru că acum e mort. 

— Atunci e un nemernic mort. 

— Ellen l-a iubit, am ripostat. 

Regretele pentru reacţia mea la auzul veștii despre logodna lor 
mă apăsau. Un alt bolovan de vinovăţie care mă trăgea în jos. l-am 
cerut iertare lui Tucker, rostind cuvintele în gând. Mai târziu aveam 
să fac același lucru adresându-i-mă lui Ellen, cu glas tare. 

— Iar noi o iubim pe Ellen și ăsta e, în mare parte, motivul 
pentru care ne aflăm acum aici. Începem? 

S-a îndepărtat de targă, ca să mă pot posta între el și cadavru. 

— Eşti sigur că e bine să facem asta? Vreau să zic că, atunci când 
Iris și-a pus mâinile pe Ginny, a deschis o poartă prin care-a intrat 
spiritul lui Grace. 

Oliver s-a crispat când şi-a adus aminte. 

— Nu e chiar același lucru, Gingersnap. Ginny a fost o vrăjitoare 
puternică, o ancoră. Tucker nu e decât un om obișnuit. Dar ai 
dreptate, nu trebuie să neglijăm nimic. 

Și-a îndreptat în jos un deget din care a ţâșnit un fascicul de 
lumină albastră. Apoi a ocolit targa, trasând un cerc luminos pe 
podea. 

— În caz că se strecoară cine ştie ce încoace, asta o să-l oprească 
până când o să-l putem trimite înapoi. 

M-a condus către capul mesei. Iar eu m-am uitat în jos, la Tucker. 
La buclele lui aurii, la fruntea puternică, la buzele pline. Văzându-l 
astfel, cu ochii închiși şi fără să rânjească la mine, îmi puteam da 
seama de întregul efect al trăsăturilor sale. 

— A fost un bărbat frumos. 

Oliver a dat din cap. 

— Numai până când deschidea gura. 

I-am aruncat o altă privire dojenitoare. A ridicat din umeri a 


scuză și a trecut mai departe. 

— O să fie nevoie să-l atingi. Probabil e cel mai bine să-i pui 
mâinile pe cap. Ţi se pare OK? 

Am dat din cap și mi-am întins brațele, pregătindu-mă să-i pun 
vârfurile degetelor pe tâmple, dar nu mi-am putut duce gestul la bun 
sfârşit. M-am oprit cu mâinile la vreo câţiva centimetri deasupra lui 
Tucker. 

— Dar cum rămâne cu... am început, ezitând apoi și simțindu-mă 
ca o proastă. 

— Cu ce? 

— Cu sufletul lui? 

Buzele lui Oliver s-au arcuit într-un zâmbet. 

— Încă mai crezi în existenţa sufletului, Gingersnap? 

Am cântărit întrebarea, simţind-o oarecum candidă, dar am dat 
apoi din cap. 

— Da, am zis, cu vocea tremurându-mi, apoi am repetat, cu 
convingere. Da, cred. 

Oliver mi-a pus mâna pe obraz. 

— Da, într-un fel, şi eu cred. Dar nu-ncercăm să-i aducem spiritul 
înapoi, în trup. Îl lovim cu un strop de energie, exact atât cât e 
nevoie ca să-i activăm hard-diskul și să-i punem sinapsele la treabă 
cât să am timp s-arunc o privire. 

Mi-am lăsat hotărârea să-mi coboare din minte până-n viscere. 
Chiar dacă lui Ellen n-o să-i placă deloc ce fac acum, eram datoare 
față de ea să aflu cine-l mutilase pe Tucker. Şi-mi datoram câteva 
răspunsuri mie însămi. Am dat din cap și am răsuflat adânc, 
liniștindu-mi mintea și concentrându-mă asupra puţinelor amintiri 
plăcute legate de Tucker pe care le-am putut găsi în adâncul 
sufletului. I-am atins tâmplele şi trupul i-a vibrat și i s-a săltat în 
capul oaselor, clătinându-se. A scos un sunet gutural. Ar fi putut fi 
un țipăt în toată puterea cuvântului dacă traheea nu i-ar fi fost 
distrusă. Spatele i s-a înălțat în faţa mea şi m-am cutremurat când 
am zărit lumină prin gaura arsă în trupul lui. Am văzut ochii lui 
Oliver zvâcnind către întâlnirea cu privirea lui Tucker şi m-am 
bucurat că nu trebuia să-l privesc eu însămi în ochii morţi, că nu 
trebuia să deslușesc ce anume se citea în ei. A ridicat brusc mâna 


dreaptă şi şi-a apăsat-o peste a mea. Rece. Moartă. Dar încă 
tremurând. În gândurile mele s-a conturat o imagine. Un câine 
mare, înfiorător. Ba nu, un lup. Partea conștientă a minţii mele a 
respins-o, considerând-o ridicolă. În Savannah nu existau lupi. Poate 
că așşteptaserăm prea mult înainte de a face sinistra noastră 
încercare. Poate că vătămarea fizică era prea gravă, sau poate că 
putrefacţia obturase circuitele vitale ale lui Tucker. Trupul lui s-a 
zguduit o dată, apoi încă o dată şi mi-a recăzut fără vlagă în mâini, 
cu capul pocnindu-i-se zgomotos de masa metalică. Am rămas cu 
mâinile întinse în faţă. Le simțeam mânjite și, în clipa aceea, nu 
aveam în minte decât dorința de a le ţine sub un jet de apă caldă, ca 
să mi le spele de răceala morţii. Din vârfurile degetelor fiecăreia îmi 
țâșneau scântei mărunte. Mi-am încleștat pumnii și mi-am lăsat 
braţele în jos, tocmai când ușa sălii s-a deschis trântindu-se. 

Adam a dat buzna, clătinând din cap, și el tot cu pumnii 
încleștați. 

— Ce naiba faceţi voi doi aici? 

Adam l-a înșfăcat pe Oliver de guler și l-a scos pe ușă afară. 
Înainte de a trece pragul, s-a întors să-mi arunce o privire aspră. 
Faţa îi era o mască a furiei — fruntea plină de riduri orizontale, ochii 
săgetându-mă și falca împinsă în afară. Îi vedeam venele pulsând pe 
tâmple. A înălțat dintr-o sprânceană, și-a fost de-ajuns ca să pricep 
că, dacă nu-l urmez, o să fiu următoarea persoană pe care-o scoate 
de-acolo târâș. Am aruncat o ultimă privire spre Tucker, cuprinsă de 
rușine fiindcă-l lăsam descoperit şi cu brațele răsfirate aiurea; unul îi 
stătea întins peste cap. 

— Mercy. 

Vocea lui Adam mi-a transformat numele într-un ordin concis. M- 
am întors spre el și l-am urmat. 

Adam ne-a lăsat apoi să așteptăm cel puţin o oră într-o cameră 
mică, cu pereţi cenușii, din incinta morgii. Bănuiam că are nevoie de 
o bună bucată de timp ca să se calmeze. 

— Mi-a văzut mașina, a dedus Oliver. A fost o prostie din partea 
mea că n-am parcat-o mai departe. 

Unchiul meu părea liniștit ca seninul cerului, așa că m-am 
străduit să-i urmez exemplul. 

N-aveam idee cât de multe legi încălcaserăm, dar în încăpere nu 
se zărea nicio cameră de luat vederi și niciun fel de aparatură pentru 
înregistrări vocale, așa că mi-am dat seama că nu e un loc pentru 
interogatorii, ci unul pentru conversații private. Mulțumită că Adam 
nu ne putea auzi, m-am întors spre Oliver. 

— Am văzut un lup. 

— Şi eu. Unul roșcat, dar nu știu ce să-nțeleg din asta. 
Deocamdată las-o deoparte, OK? 

Am abandonat subiectul, dar în minte mi s-a conturat imediat o 
altă grijă. 

— Crezi c-au găsit-o pe Birdy? 

M-am străduit s-alung amintirea feţei ei chinuite, a groazei pe 
care o emana, a sentimentului că fusese trădată. 

— Nu, a răspuns Oliver, cu nepăsare. Şi nici n-o vor găsi. Eu și 


Moş Ene am fost azi-noapte acolo și am curățat totul, dar, cu cât știi 
mai puțin, cu atât mai bine. 

Mă simţeam prea agitată ca să rămân pe scaun, așa că m-am 
ridicat și m-am dus să mă uit la pozele indivizilor căutaţi de poliție 
de pe avizierul din perete. În fiecare fotografie era câte un criminal 
dat în urmărire. M-am gândit că avea sens să existe într-o morgă. 
Faţa unuia dintre tipi era acoperită de tatuaje. Ochii lui cu sclipiri 
de nebunie mi-au adus aminte de o fotografie de-a lui Charles 
Manson“, pe care-o văzusem cândva. Era de-ajuns o singură 
privire în ochii ăia ca să știi că aparțineau unui om care comisese 
multe acte violente, un om care savura spaima și disperarea altora. 
Am simţit un fior pe șira spinării și m-am întors pe scaunul meu, 
lângă Oliver. 

— Oamenii ăia, am spus, arătând cu capul către fotografii, sunt 
îngrozitori. 

El și-a ridicat privirea de pe ecranul telefonului, pe care-l folosise 
ca să răspundă la e-mailuri. 

— Oamenii ăia sunt morţi. E o colecţie de poze de identificare ale 
ucigașilor celebri cărora li s-a făcut aici autopsia. 

Minunat, mi-am spus, și, în aceeași clipă, Adam a dat buzna în 
încăpere şi a trântit pe masă, în faţa noastră, un dosar din hârtie 
maronie. 

— Deschideţi-l, ne-a cerut. 

Oliver i-a făcut pe plac, dar a tras dosarul de sub ochii mei. 

— Nu e nevoie să vadă ea asta, a spus, împingându-l înapoi, către 
Adam. 

— A văzut lucruri mai rele. 

Adam a deschis dosarul și mi l-a pus în față. 

— O, Doamne, am spus, cu o clipă înainte să mi se urce fierea-n 
gât. 

Frau fotografii făcute la morgă, în care apărea Peadar, sau 
„adevăratul” Peter, cum ajunsesem să mă gândesc la el, deosebindu- 
l astfel de înlocuitorul lui, cu care acceptasem să mă mărit. 
Indiferent ce credea Adam, fotografiile mă afectau mult mai rău 
decât vederea cadavrului lui Tucker. Eu eram cea care-l mutilase pe 
Peadar. N-am putut să mă stăpânesc. Am început să plâng. 


— Adam, încetează, a spus Oliver, smulgând fotografia din faţa 
mea. 

— Atunci spuneţi-mi ce se petrece, a ripostat detectivul. 

Oliver mi-a cerut din priviri să păstrez tăcerea. 

— Haideţi, amândoi. Vorbiţi cu mine. Spuneţi-mi măcar o dată 
adevărul. 

Adam s-a uitat ba la mine, ba la Oliver, apoi a rămas cu ochii la 
mine. 

— Fără minciuni, fără jumătăţi de adevăr. Măcar de data asta, nu 
vă eschivațţi. Nu disimulaţi. Daţi cărţile pe faţă. 

— Nu sunt sigur că-nţeleg ce vrei de la noi, a zis Oliver, făcându-l 
pe Adam să-și întoarcă brusc din nou ochii spre el. 

Detectivul a strâns din pleoape, apoi și-a ferit privirea. S-a uitat în 
jos, la braţele lui încrucișate, și şi-a încordat maxilarele. 

— Bine. Să jucăm în stilul vostru. Am, în morga asta, două 
cadavre mutilate. 

Asta mi-a spus că încă n-o descoperiseră pe Birdy. Ceea ce făcuse 
Oliver o păstra ascunsă, cel puțin pe moment. 

— Şi tocmai am dat peste voi umblând cu unul dintre ele. Deși 
legistul nu poate spune cu certitudine că arma crimei a fost aceeași 
în ambele cazuri, e-al naibii de evident că au fost uciși cu același tip 
de armă. Numai că el n-are nici cea mai mică idee de ce soi de armă 
ar putea fi vorba. 

Și-a încleștat pumnii și a bătut cu amândoi în masă, în fața 
noastră. Am tresărit fără să vreau. Oliver nici măcar n-a clipit. 

Adam s-a ridicat și s-a dus într-un colț al încăperii. Rămânând cu 
spatele la noi, și-a ridicat mâinile, cu degetele contorsionate ca niște 
crengi răsucite. A oftat, frustrat, înainte de a se-ntoarce cu fața spre 
noi. 

— Eu oi fi cum oi fi, dar prost nu sunt. Recunosc magia când mă 
lovesc de ea și, în orașul nostru, familia Taylor e în centrul magiei. 

Oliver s-a lăsat pe spătarul scaunului, încrucișându-și brațele la 
piept. Am observat că aerul condiţionat îi făcuse pielea de braţe ca 
de găină și firele de păr blond care i le acopereau până sub cot 
luaseră poziția de drepți. 

— Oliver, nu poţi să mă laşi pe dinafară la infinit, nu și dacă 


vrem să ne păstrăm speranţele în vreun viitor comun. 

Faţa calmă a unchiului meu a devenit lividă cât ai clipi. S-a 
ridicat, s-a aplecat peste masă și a arătat cu degetul spre Adam. 

— Nu-ncerca să te foloseşti de șantajul sentimental. Dacă-ţi 
ascund nişte lucruri, e fiindcă sunt dincolo de ceea ce-ţi pot spune. 

— Oh, îmi depășesc puterea de înțelegere, nu? a ripostat Adam, 
apropiindu-se ca o furtună. 

— Exact, a spus Oliver, apoi s-a întors spre mine. Haide, 
Gingersnap, am terminat aici. Plecăm. 

Stăteau amândoi în picioare lângă mine, clocotind de furie, gata 
să sfâşie ceea ce abia reîncepuseră să pună cap la cap. 

— Stai jos, unchiule Oliver, am zis. 

El s-a uitat la mine, neînțelegând pe de-a-ntregul. Am repetat pe 
un ton mai ferm. 

— Stai jos. Și tu, i-am cerut detectivului. 

Au ezitat, fiecare așteptându-l pe celălalt să cedeze primul. 

— Ei, să mai spună cineva că nu sunteţi făcuţi unul pentru altul. 
O pereche potrivită de nătărăi. Haideţi, am zis să staţi jos. 

Energia a răbufnit din mine cu ceva mai multă forță decât aș fi 
voit, dar mă săturasem de aiureala aia. Mi se umflau picioarele. 
Chiloţii îmi iritau pielea de pe burtă. Şi, la naiba, aveam poftă de 
înghețată. Aproape fără să clipesc, am săltat în aer cele vreo sută 
optzeci de kilograme pe care le aveau laolaltă cei doi căpoși și i-am 
trântit pe scaunele lor 

— Poftim, i-am spus lui Adam. Asta e magie. 

S-a uitat la mine cu ochii cât cepele. Şi-a îndreptat spatele, apoi 
şi-a trecut palma peste buze, încercând să scape de expresia şocată, 
să-şi recapete calmul și controlul. 

— Nu poţi, i-am spus. 

— Ce nu pot? 

— Să controlezi situaţia, am răspuns. Te tot străduiești să-ți bagi 
nasul dincolo de cortina pe care o ţine Oliver cu atâta trudă în faţa 
ta, tocmai ca să crezi în continuare că tu tragi sforile, că nu ești 
depășit de evenimente. Ei bine, ești. 

— Mercy, odată ce spui ceva, nu-ți mai poţi lua cuvintele înapoi, 
a încercat Oliver să mă oprească. 


— Oh, ştiu asta. Ştiu. 

Am dat din cap către el, apoi m-am întors iarăși spre Adam. 

— De-aia îi ofer detectivului Cook o şansă să se hotărască. S-ar 
părea că o foarte mică demonstraţie de putere l-a lăsat tremurând. 

Adam a-nceput să protesteze. 

— Taci. N-am terminat. Crezi că ştii multe despre familia Taylor, 
despre vrăjitori, dar mă aflu aici ca să-ți spun că nu știi nici pe 
dracu’. De ce sunt atât de sigură? Pen’ că eu sunt vrăjitoare și nu 
ştiu nici pe dracu’. Dar știu ce simți acum, greață pornindu-ți din 
stomac, sudoare rece între umeri. Nu, nu e de la aerul condiţionat. 
Asta ți se-ntâmplă când vezi un spirit, când tai calea unei stihii sau 
când simți magia unui vrăjitor. Cum ţi se pare? Zguduitor? Nefiresc? 
Înspăimântător? 

L-am privit cu asprime. 

— Răspunde-mi. 

A tras aer în piept. 

— Găsesc că e neliniștitor. 

— Da, într-adevăr, am spus. Așa că, dacă eşti „neliniştit” după ce 
ai gustat o înghiţitură, eşti sigur că vrei să ţi se pună în farfurie o 
portie întreagă? 

— Da, dacă astfel pot afla cine e în spatele acestor crime. Dacă 
pot împiedica săvârşirea altora. 

Am râs, dar nu era râsul meu obișnuit. Am auzit un cotcodăcit 
care mi-a şocat propriile urechi. 

— Adam, chiar dacă ai cunoaște toate amănuntele vieților 
noastre, tot n-ai putea să-mpiedici o crimă pe care un vrăjitor e 
hotărât s-o comită. 

— Atunci, a zis el, recăpătându-şi culoarea din obraji, spui că noi, 
ceilalți... oamenii adevărați... 

— Vrăjitorii sunt oameni adevăraţi, i-a atras atenţia Oliver, cu 
vocea plată a unui robot telefonic. 

— Ştii ce-am vrut să zic: oamenii obișnuiți. Cei fără puteri 
vrăjitorești. Îmi spuneţi că, dacă unul dintre voi se hotărăște să se 
amestece, noi, oamenii obișnuiți, nu putem, de fapt, să ţinem nimic 
sub control. 

— Da, am spus, cu voce calmă, chiar asta spun. Cum te simţi când 


auzi așa ceva? Neputincios? Disperat? Vrei să săpăm mai adânc, sau 
ne oprim aici? 

Și-a trecut mâinile peste păr. Coatele i s-au proptit pe masă și şi-a 
sprijinit fața în palme. A rămas nemișcat și tăcut câteva clipe. 

— Trebuie să știu, a spus apoi. E necesar să ştiu. 

— De ce? a strigat Oliver. 

Și-a lipit cu zgomot palmele de masă și s-a aplecat spre Adam. 

— Pentru că, lăsând orice altceva deoparte, vreau să-mi 
construiesc o viață alături de tine. Și n-o să reuşim dac-o să mă ţii 
tot timpul în întuneric. 

— Ba o să reuşim, a protestat Oliver, însă în clipa următoare a 
zâmbit. Nu vreau să te uiţi vreodată la mine cum te-ai uitat la Mercy 
când te-a trântit cu fundul pe scaunul ăsta. Las-o baltă, te rog. 

— Îmi pare rău, a răspuns Adam. Nu pot. 

Oliver a dat din cap și și-a mușcat buza de jos. 

— Bine, atunci. 

S-a uitat la mine. 

— Nu cred că ai cu adevărat nevoie de mine pentru asta, nu? 

— Nu, cred că nu, am răspuns. 

Oliver s-a ridicat și, înainte de a pleca, m-a bătut pe umăr. 

M-am uitat la Adam, am văzut cum l-a urmărit pe Oliver din 
priviri până la ușă. Avea în ochi un amestec derutant de tandrețe și 
iritare. Și atunci am știut că-mi iubea unchiul, că nu greșeam 
dezvăluindu-i tot adevărul. 

După ce s-a închis ușa, mi-am întins palma în fața lui Adam, 
dându-mi toată silința să imit îndemânarea cu care dă un 
prestidigitator un spectacol de magie. În faţa ochilor lui tot mai 
atenţi, am făcut să apară una dintre bucăţile de cuarț trandafiriu 
vrăjite de Ellen. Era de preferat să iau măsuri de precauţie exagerate 
decât să-mi pară rău dacă voia cineva să ne-asculte, folosindu-se de 
magie. 

— Ce-i asta? a întrebat Adam. 

Și-a îndreptat umerii și s-a relaxat, străduindu-se să pară cât mai 
nepăsător, ca şi cum ceea ce făcusem l-ar fi lăsat rece. 

— E un flecușteţ care ne garantează că tot ce vorbim acum aici 
rămâne aici. Trebuie să-nţelegi, Adam. Deși o să-ți dezvălui acum 


niște lucruri, tu nu le poţi dezvălui nimănui altcuiva. În afara acestei 
încăperi, nu le poţi discuta nici măcar cu Oliver, dacă nu-ți 
garantează el că nu trage nimeni cu urechea. Ai priceput? 

Mi se părea bizar, dar amuzant, să fiu eu experta în magie. Mi-am 
propus să nu-i vorbesc privindu-l de sus, aşa cum îmi vorbiseră 
întotdeauna mie ceilalți vrăjitori, înainte de a mi se manifesta 
puterile. 

— Am priceput, a răspuns el, dând din cap. Cu ce-ncepem? 

M-am întrerupt ca să mă gândesc la asta. Erau atât de multe 
lucruri pe care abia le învăţam eu însămi, atât de multe pe care nu 
le-nțelegeam. 

— Păi, cred că ar fi cel mai bine să-ncepem cu Ginny. Știi, nu 
Connor a omorât-o. 

Ochii i s-au îngustat; fusese, oh, atât de sigur de vinovăția lui 
Connor, încă din prima zi! Cu numai câteva cuvinte, făcusem să-i 
dispară infatuarea și impresia de autovalidare. 

— Omorul a fost săvârşit de un demon, sau de un boo hag, dacă 
preferi să-i spui așa. L-ai cunoscut sub numele de Jackson. 

Unii ar fi putut vedea în asta o întrebuințare abuzivă a 
echipamentelor din dotarea districtului, dar eu n-am obiectat când 
Adam mi-a oferit serviciile unui polițist în uniformă care să mă ducă 
în centrul orașului. Polițistul n-a obiectat când, dintr-o toană 
copilărească, i-am cerut să pornească sirena și girofarul. Mașinile 
trăgeau pe dreapta și pietonii se opreau ca s-aștepte să trecem în 
timp ce goneam pe Waters, apoi pe Wheaton şi Randolph, ca să 
ajungem în cele din urmă pe Broughton. Polițistul s-a oprit sub 
marchiza Teatrului SCAD“ şi a oprit sirena și girofarul. A dus 
mașina de patrulare a poliţiei în parcare, a coborât şi mi-a deschis 
portiera. 

— Mulţumesc pentru plimbare, am spus. 

— Cu plăcere, domnişoară Taylor, mi-a răspuns, înainte de a 
închide portiera. 

— Pot să-ţi fac cinste cu o îngheţată? am întrebat, arătând cu 
capul spre gelaterie. 

— Nu, mulțumesc, domnişoară, a zis el, bătându-se cu palma 
peste stomac și urcându-se în mașină. 

A demarat și a reintrat în trafic. 

La auzul sirenei, în față la Leopold's se adunaseră mai mulți 
oameni, și mi-am făcut loc printre ei cu coatele. Mai mulți copii din 
sala de petreceri a localului încă mai stăteau cu nasurile lipite de 
geam, încercând să descopere motivul întregii agitaţii. În spatele lor, 
animatorul petrecerii, un bărbat care afișa bizara combinaţie dintre 
costumul unui pirat şi fața unui clovn, părea aproape încântat de 
posibilitatea emiterii unei noi note de plată. 

— E totul OK, Mercy? a întrebat Josh, student la SCAD și 
vânzător de îngheață cu jumătate de normă, la intrarea mea pe ușă. 

Îngrijorarea de pe faţă i-a dispărut când m-a auzit spunând: 

— Pofta de înghețată e o urgenţă. 

— Poftă, eh? a zis, suflecându-și mâneca pentru a-și arăta 
tatuajul, fără îndoială de concepţie proprie. 

Mi-am stăpânit un tremur - tatuajul lui nevinovat mi-a adus 


aminte de însemnul de pe braţul lui Ryder. La întrebarea 
subînțeleasă am răspuns dând din cap și zâmbind. 

— Ei, felicitări, a spus, părând să se bucure sincer pentru mine. 
Pot să-ți recomand un meniu de degustare nou, pentru viitoarele 
mame? 

Strigătele de încântare și râsetele de la petrecerea de aniversare 
m-au făcut să zâmbesc. Îmi sărbătorisem de multe ori ziua de 
naștere în încăperea din partea laterală și speram să revin pentru 
multe alte aniversări, ale fiului meu. 

— O, da, e perfect. Meniu nou? 

— Da. Creat acum câteva secunde. Așază-te. 

Mi-a arătat cu capul o masă de lângă fereastră. 

— Nu-ţi mai faci turul? mi-a strigat, în timp ce mă instalam. 

— Nu, cred c-am spus destule minciuni despre acest sărman oraș 
vechi, am răspuns și i-am zâmbit. 

El aranjase pe o tavă o duzină de cupe mici, de hârtie, şi căuta 
ceva în adâncurile congelatorului. 

— Atunci nu te superi dacă-l continui eu? Ar fi o adevărată rușine 
să se piardă o idee atât de bună. 

— Nu mă supăr absolut deloc, am spus, devenind sentimentală 
doar preţ de o secundă. 

Organizam Turul Mincinosului de la doisprezece ani. Dacă i-l 
cedam altcuiva era ca și cum aș fi închis o ușă, lăsând dincolo de ea 
o bucată zdravănă din trecutul meu. Însă undeva, în adâncul ființei 
mele, știam că ușa era deja închisă. 

— Treci într-o zi pe la mine, să-ţi dau suvenirurile rămase. 

Aveam în dulap vreo cinci sute de pahare din plastic cu capac, 
sau „umblăreţe”, cum li se spune pe-aici. Şi câteva tricouri. 

— Eşti o dulce. Mulţumesc. Poftim, e din partea casei, a spus, 
apropiindu-se și punând tava în faţa mea cu un gest larg. 

Mi-am mâncat îngheţata, potopită de amintiri din zilele pe care le 
petrecusem conducând grupuri de turiști prin pieţele orașului și 
spunând cele mai sfruntate minciuni care-mi treceau prin minte. Un 
cuplu care trecea pe Broughton a izbucnit în râs și sunetul m-a 
readus în prezent. M-am uitat pe fereastră și am rămas cu ochii la 
biblioteca de vizavi, o clădire câtuşi de puţin memorabilă, care 


fusese cândva magazin universal. O construcție aparte în Savannah, 
prin faptul că n-are nimic interesant, care să atragă privirea. Zgomot 
alb arhitectural, tapet. 

În timp ce-i treceam în revistă silueta, am devenit conştientă de 
prezența unui individ rezemat de cabina telefonică gri din fața ei. 
Purta o șapcă de baseball murdară, de culoare roșie, cu cozorocul 
tras în jos, ca să-i ascundă ochii. Avea hainele ponosite, vesta îi era 
ruptă pe un umăr. După cum arăta, s-ar fi putut număra printre 
vagabonzii din oraș. Nu se uita direct la mine, dar am simţit că-l 
interesez, că intenţia lui era să-l remarc. Şi-a săltat şapca și și-a 
trecut mâna prin păr. Inima a început să-mi bată mai tare când l-am 
recunoscut pe şoferul mamei, Parsons. 

Mi-am împins scaunul, îndepărtându-l de masă și m-am repezit pe 
ușă afară. Parsons ajunsese deja la o jumătate de cvartal distanță; şi- 
a ridicat mâna, făcându-mi semn să-l urmez. Am avut senzaţia că 
merg în vis. Amintirile neliniștitoare despre fața lui ca o mască și 
despre vocea lui desincronizată mă avertizau să fac cale-ntoarsă. Dar 
mă simţeam totuși constrânsă, de magie sau de curiozitate, să-l 
urmăresc pe bărbatul ăla straniu, deghizat în vagabond ca să nu 
atragă atenţia. Parsons a intrat pe Habersham și a lăsat un plic pe o 
bancă din Warren Square. Fără să se oprească și fără să-mi mai 
arunce vreo privire, şi-a îndesat bine șapca pe ochi și s-a îndreptat 
către un Impala ruginit, parcat în capătul opus al pieţei. Maşina s-a 
trezit la viață, emanând trâmbe negre de gaze de eșapament. L-am 
privit pe Parsons îndepărtându-se, apoi am alergat spre bancă și am 
luat plicul. 

Purta numele meu, caligrafiat cu un scris nefamiliar. Am desfăcut 
plicul, rupându-l, și din el a căzut un dreptunghi de carton. L-am 
ridicat fără să-l privesc, apoi am scos din plic o foaie împăturită și 
am citit-o. 


Iubita mea fiică, 


Dacă citești asta, înseamnă că timpul pe care l-am petrecut 
împreună s-a încheiat brusc și că Parsons, cel mai de încredere 
dintre servitorii mei, a fost nevoit să-și riște viata ca să-ți aducă 


asta. 

M-am întors la Savannah în speranța că voi găsi o cale să 
îndrept lucrurile. Că voi face pace cu familia. Că te voi putea 
ajuta să-ţi salvezi sora din iadul la care-a osândit-o bariera. Că 
voi reface vieţile noastre, rămânând împreună. Că-l voi privi pe 
fiul tău crescând, bucurându-mă așa cum nu mi s-a permis să 
mă bucur văzând cum v-aţi maturizat tu și Maisie, devenind 
două femei puternice și frumoase. 

N-am reușit s-o apăr pe sora ta, dar te pot proteja pe tine. 
Familiile de vrăjitori au profitat de temerile tale ca să-ți smulgă 
cea mai mare parte a puterilor care-ţi aparțin de drept. Ti-au 
limitat și accesul direct la energia barierei, dar eu am creat 
pentru tine o altă sursă de putere, una pe care vrăjitorii n-au 
cum s-o controleze. Îți pot lăsa moștenire un singur lucru, deplina 
întrebuințare a puterii pe care-am adunat-o prin Tillandsia. 
Folosește-te de invitaţia din plic ca să intri în Tillandsia și să ceri 
ceea ce ti se cuvine prin naștere. Protejează-te. Protejează-ți 
copilul. Nu te încrede în nimeni. 


Cu mai multă dragoste decât 
se poate exprima în cuvinte, 


Mama ta 


Am reîmpăturit scrisoarea şi am pus-o în plic. Am pipăit bucata 
de carton din mână, plimbându-mi degetul peste literele imprimate. 

— Tillandsia, am citit, cu glas tare. 

Cuvântul ăsta și imaginea bicoloră a uşii negre cu roșu de la 
intrare erau tot ce se vedea pe partea din faţă a invitaţiei. Scrisul de 
mână de pe verso era elegant, dar necunoscut pentru mine. Sub 
„Mercy Taylor și oaspetele său” se găsea un mesaj. „Diseară, la 
apusul soarelui. Ţinuta de seară obligatorie.” 

— Eşti gata să recunoști că ai nevoie de ajutor? 

Vocea lui Emmet s-a auzit din spatele meu. 

— Încă mă mai urmărești? am întrebat, întorcându-mă spre el. 

În loc să fiu furioasă fiindcă nu mă scăpa din ochi — din nou — m- 
am simțit încântată la vederea unei fețe prietenoase, fie ea și 
taciturnă. 

— Da, mi-a răspuns, aşezându-mi-se alături. 

S-a aplecat spre mine, gâdilându-mi urechea cu răsuflarea lui 
caldă. 

— Trebuie să înţelegi. Misiunea mea nu e doar să-ți dau lecţii. 
Trebuie să te și apăr, cel puţin până când familiile se vor convinge 
că te poţi apăra singură. 

— Sau să mă spionezi și să te asiguri că nu-ncalc regulile până 
când se gândesc cum să scape de mine. 

S-a tras înapoi, făcând ochii mari și cu pielea redevenindu-i 
pentru o clipă de culoarea pământului din care se materializase. 

— Nu, Mercy. Trebuie să mă crezi. Sunt convins că mi-am 
exprimat clar sentimentele pentru tine. Chiar dacă familiile nu se 
sinchisesc de interesele tale, trebuie să pricepi că nu le-aș ajuta 
niciodată să-ți facă vreun rău. 

— Cel puţin nu dacă știi ce faci, am spus, şi i-am privit faţa în 
timp ce-și dădea seama că familiile l-ar fi putut minți. 

— Mi-au spus să te urmăresc. Și te urmăresc. Practic, de câteva 
luni mă ţin după tine, oriunde te-ai duce. 

Am amuţit și i-am privit chipul stoic. Se pregătise să facă față 
unei răbufniri de furie, dar încă nu mă înfuriasem. Undeva, în 
adâncul sufletului meu, ştiusem asta tot timpul, chiar dinainte ca 
Ryder să dovedească că Emmet era o prezență constantă, invizibilă. 
Îl simţisem în apropiere, și asta mă liniștise. Am clătinat din cap şi 
am dat să plec, dar s-a întins și mi-a prins brațul în mâna lui masivă. 

— Am fost acolo, Mercy. Am fost acolo când l-ai întâlnit pe 
bărbatul Tierney. Am fost acolo când te-a luat mama ta. Și am fost 
acolo, în clădirea Tillandsiei, când s-a prăbușit cupola peste ea. 


Așadar, la urma urmelor, se întâmplase cu adevărat. 

— Şi le-ai raportat totul familiilor? 

A clătinat din cap. 

— Nicidecum. Le-am spus doar ce-am crezut de cuviinţă. Că l-ai 
vătămat pe bătrân din greșeală, da. Şi că a venit colectorul ăla în 
Savannah. Dar nu și că Peter nu e om, nici că te-ai întâlnit cu mama 
ta. De aceea n-am recunoscut că te-am scos din clădirea Tillandsiei. 
Aș fi fost nevoit să spun adevărul despre discuţia ta cu Emily. 

— Şi de ce i l-ai ascuns și familiei mele? 

— Pentru că nu ştiu în cine pot să am încredere și, deocamdată, 
nici tu n-ar trebui să te bazezi pe presupuneri în privința 
bunăvoinţei celor din jurul tău. 

— Nici când vine vorba de tine? 

M-a strâns de cot cu mâna lui puternică. 

— Dacă astfel rămâi în siguranță, dacă așa îți mentii vigilenta, 
atunci da, îndoiește-te și de mine. 

Mi-am smucit brațul și Emmet mi-a dat drumul. 

— Arată-mi hârtia pe care-o ţii în mână. Te rog. 

Deși mă avertizase că nu e bine să mă încred în nimeni, nu m-am 
putut îndoi de bunele lui intenţii. I-am întins scrisoarea și invitaţia, 
iar el le-a examinat cu mare atenţie, de parcă ar fi fost nişte texte 
ascunse, ce puteau fi descifrate dacă le studiai cu minuţiozitate. 

— Mă tem că asta e tot ce-a scris, am spus. 

— Ar fi o imprudenţă să te duci, a zis el, înapoindu-mi hârtiile. 

— Dar trebuie. E singura mea speranță de a o readuce pe Maisie 
acasă. În plus, dacă e ceva adevărat în tot ce mi-a povestit, ea şi-a 
dat viaţa pentru asta. 

— Poate că e adevărat. Şi poate că scrisoarea e de la mama ta, a 
răspuns, oprindu-se ca să-şi cântărească bine cuvintele. Dar, 
gândeşte, o femeie capabilă să-și însceneze moartea o dată ar putea, 
cu siguranță, s-o facă și a doua oară. 

Nu-mi îngăduisem să mă gândesc la asta, dar acum, după ce o 
făcusem, nu puteam nega că exista o asemenea posibilitate, deși 
știam ce însemna asta. Dacă fusese capabilă de una ca asta, eu nu 
însemnam nimic pentru ea. Emmet nu mi-a lăsat nici timp să 
reflectez, nici răgaz pentru lupta dintre sentimentele mele 


contradictorii. 

— Trebuie să-ţi spun că mătușa ta Ellen a dispărut de-acasă. Nici 
Iris, nici Oliver nu sunt foarte îngrijoraţi, fiindcă a început să bea 
din nou. E evident că, după părerea lor, dispariţia ţine de purtarea 
ei obișnuită la beţie. 

Am dat din cap. 

— Mă tem că ăsta e adevărul. 

— De data asta nu sunt sigur. Ştiu c-o iubești. Devotamentul tău 
faţă de ea sare în ochi, dar, pentru siguranţa ta — Emmet părea să 
simtă puternica mea hotărâre de a desfiinţa tot ce ar fi avut de zis 
împotriva lui Ellen, așa că a apelat la artileria grea — și pentru cea a 
copilului tău, trebuie să iei în considerare că ea însăși ar fi putut 
aranja asasinarea lui Tucker Perry, ca să te deruteze şi să te atragă 
în Tillandsia. 

— Nici gând, am spus. 

Să facă Ellen așa ceva mi se părea de necrezut. La drept vorbind, 
mă simțeam cu mult mai justificată s-o apăr pe Ellen decât pe 
mama. 

— Îl iubea pe Tucker și n-are de ce să-mi facă rău. 

— Cândva ai crezut că sora ta îl iubeşte pe Jackson și că n-are 
niciun motiv să-ți facă rău. 

Asta m-a atins, pentru că dădea glas propriilor mele temeri 
reprimate. 

— Ascultă-mă, a zis el, cu o îngrijorare pe care nu i-o mai 
auzisem niciodată în glas. Dacă Emily e cu adevărat moartă — și eu 
continui să mă-ndoiesc de asta — cine-ar fi avut motiv s-o ucidă? Cui 
îi dăunau cel mai mult acţiunile ei? Cine altcineva a mai făcut parte 
din Tillandsia în toți anii ăștia? Cine mai știa de forța generată de 
grup? Şi cine avea destulă putere ca s-o întoarcă împotriva mamei 
tale? Împotriva ta? Cine altcineva e o vrăjitoare destul de puternică 
pentru a-l transforma pe caraghiosul ăla de Ryder în colector? 

— Bine. Ajunge. 

Fără să mă sinchisesc că m-ar putea vedea cineva, mi-am 
încrucișat brațele și mi-am dorit să fiu acasă. Am ajuns în grădină, 
cu Emmet încă alături de mine. Cum izbutise să se prindă de mine 
era o întrebare pentru altă dată. Am cercetat vila și grădina, ca să 


văd dacă mai era cineva acasă, însă aveam întreaga proprietate la 
dispoziție numai pentru noi înșine. 

— Îţi cer să te gândeşti la tot ce ţi-am spus. Cine a provocat 
prăbușirea cupolei poate fi considerat, în cel mai fericit caz, 
indiferent față de existența ta. Poate convingerile tale nu sunt 
greşite. Poate că Ellen n-are nicio vină. 

— Nu are. 

— În cazul ăsta, poate ar trebui să te-ntrebi de ce e Oliver atât de 
nerăbdător să pună mâna pe puterea creată de Tillandsia. 

— Vrea să se folosească de ea ca s-o ajute pe Maisie, am spus, cu 
tot mai multă iritare în glas. E singurul motiv pentru care-l 
interesează Tillandsia. Şi despre Iris ce-ai de zis? 

— Păi, mătușa ta e acum văduvă. Nu crezi că, pentru asta, ar 
putea avea partea ei de vină? E posibil ca mătușile și unchiul tău să 
te iubească și să vrea să te protejeze, dar ai paria pe viața ta pentru 
asta? Sau pe viaţa copilului tău? 

M-am gândit la întrebarea lui. Da. Da, aș fi pariat pe viața mea că 
pot să am încredere în propria mea familie, sau cel puţin în ceea ce 
mai rămăsese din ea, în ciuda faptelor lui Maisie, în ciuda faptelor 
lui Ginny şi în ciuda acuzațiilor aduse de mama surorilor și fratelui 
ei. Dar nu, n-aş fi putut și nici n-aveam să risc viața lui Colin pariind 
pe vreunul dintre ei. 

— Ai dreptate. Nu-mi pot asuma riscul. 

Se spuseseră prea multe minciuni şi nu conta dacă în spatele lor 
stăteau sau nu niște intenţii bune. 

— Mă tem că nu există decât o singură persoană în care pot avea 
încredere deplină. 

Speranţa i-a încălzit expresia ochilor negri, și nu mi-a făcut deloc 
plăcere să le sting sclipirea. 

— Îmi pare rău, dar vorbesc despre Jilo. 

Și-a ascuns dezamăgirea lăsându-și capul pe-o parte și privindu- 
mă ca și cum tocmai ar fi aflat un fapt interesant, dar care-l lăsa 
rece. 

— Atunci o să-i cerem ajutorul. 

— Nu sunt sigură c-o să ne ajute. 

Crezusem că nimic n-o poate speria vreodată pe Jilo, dar ceea ce 


se-ntâmplase după apariţia curcubeului cenușiu o îngrozise. 

— Şi nici măcar nu știu ce propui. 

— Bătrâna o să facă tot ce-o să-i ceri, a zis el, apoi a adăugat: 
Cred că nu greșești acordându-i toată încrederea ta. 

A traversat grădina și s-a aplecat către cuarțul trandafiriu din 
stratul de flori, care, la atingere, a strălucit ca un bec. 

— Dacă nu te pot convinge să nu te duci diseară la Tillandsia, 
propun să facem ceea ce a sugerat unchiul tău și ceea ce ţi-a cerut 
mama ta. Să preluăm controlul asupra puterii Tillandsiei. O vom 
face fără familia ta. Doar noi, pe cont propriu. 

— OK, şi pe urmă? 

— O să absorbim puterea Tillandsiei şi o s-o stocăm altundeva, ca 
s-o folosim după ce ne vom da mai bine seama cine trage sforile, 
acţionând împotriva noastră. O s-o folosim ca să te protejăm. Pe 
urmă, odată ce-o să știm cum stăm, n-o să mă amestec în salvarea 
surorii tale, presupunând c-o să rămână destulă putere pentru așa 
ceva. 

— Presupunând că puterea există și că reuşim să ajungem la ea, 
cum sau unde am putea s-o stocăm? 

— Prietena ta Jilo și-a părăsit spaţiul albastru-bântuit. L-a creat 
ca să stocheze energie. 

M-am gândit la asta. Dintre toți oamenii pe care-i cunoșteam, Jilo 
se pricepea cel mai bine când era vorba să aspire energie și să 
găsească un mod de depozitare. Cel puţin de când murise Ginny și 
nu mai absorbea propria mea putere. 

— O să iau legătura cu ea şi o s-o rog să ne-ajute. Trebuie să fac 
ceva. 

— Eu o să fac tot ce-mi stă în puteri ca să te sprijin. 

Lui Emmet i s-au încreţit ușor colțurile ochilor. 

— Dar mai există un ultim aspect pe care trebuie să-l luăm în 
considerare. 

— Care anume? 

— Unchiul tău părea convins că singura cale de a ajunge la 
puterea Tillandsiei e extazul sexual. 

Lăsasem această mică delicatesă deoparte, cu intenţia de a nu mă 
gândi la ea decât dacă va fi cu adevărat necesar. Cu toate că zăgazul 


se spărsese, eu şi Peter căzuserăm de acord, la îndemnul meu, să 
așteptăm nunta înainte de a face dragoste din nou. Iar acum trebuia 
să-i spun că trebuie, totuși, să facem, ca parte a unui ritual magic. 
Mă temeam mai degrabă c-o să-mi pierd demnitatea, nu că el nu va 
accepta. 

— Firește, a început Emmet, că n-ar fi înţelept să-l expui pe Peter 
la o magie neverificată. L-ar putea face să conștientizeze. 

— Ce să conștientizeze? m-am răstit. 

— Faptul că e înlocuitorul altui copil. 

— La naiba, Emmet. 

Inima a început să mă doară. Am închis ochii şi am încercat să-mi 
recapăt calmul. 

— Nu trebuie să afle niciodată. 

— Înţeleg, și de aceea te sfătuiesc să nu-l iei cu tine diseară. 

Emmet avea dreptate. Încă o dată. 

— Şi ce propui? 

— Mă ofer eu... 

— O, nu. Stai așa. 

Mi-am ridicat amândouă mâinile. 

— Una ca asta n-o să se întâmple. Sunt logodită cu Peter. Îl iubesc 
pe Peter. Nu permit nimănui altcuiva să m-atingă astfel. 

— Înţeleg. 

S-a apropiat de mine. Eu m-am retras cu câţiva pași, dar am 
încremenit când m-a privit în ochi. 

— Înţeleg că vrei să-i rămâi credincioasă logodnicului tău. Nu 
vreau să spun că nu mi-ar plăcea să mă culc cu tine, ca bărbat. 

Sfidându-mă pe mine însămi și sfidându-mi conștiința vinovată și 
furioasă, în minte mi-a apărut imaginea trupurilor noastre goale, 
încordându-se unul către altul. 

— Dar te respect și-ți respect angajamentul faţă de Peter. Atâta 
vreme cât ţi-l păstrezi, n-o să te ating niciodată astfel. 

— Bine, am murmurat, încercând să-mi scot din minte gândul la 
trupul lui Emmet, dar încă paralizată de privirea lui intensă. 

— Trebuie însă să pricepi că, dacă a urmărit să te prindă în 
mreje, cel care ţi-a trimis invitaţia asta va constata, cu surprindere, 
că te însoţeşte un vrăjitor puternic și cu sânge rece, nu tâmplarul tău 


impulsiv. 

Nu puteam să neg că puterea lui de foc s-ar fi putut dovedi utilă. 
Emmet a zâmbit, îngustându-și ochii, ceea ce i-a împrumutat feţei 
sale, de obicei serioasă, o privire zburdalnică. 

— În plus, există atât de multe feluri în care-ţi pot oferi plăcere 
fără ca nici măcar să te ating! 

Temperatura mi-a crescut brusc și o vibrație mi-a stârnit 
furnicături în tot trupul. 

— Îţi pot trezi centrii plăcerii cu nimic mai mult decât un cuvânt, 
un gând. 

Am simţit un val cuprinzându-mi trupul, aprinzându-mi în fiecare 
chakră prin care trecea un curcubeu palpabil. Roșu, un şoc în stare 
să ridice mercurul din termometre. Portocaliu, un val de satisfacţie 
crescând în mine, fior după fior. Ar fi trebuit să protestez fiindcă 
Emmet făcea asta, dar, la galben, m-am simţit mai în siguranţă decât 
oricând. Verde, certitudinea că am sentimente pentru el; nu era un 
simplu act carnal. Albastru. Plăcerea mi-a făcut respiraţia să se 
întretaie. Un suspin uşor. Ochii mi s-au închis, capul mi s-a lăsat pe 
spate. Indigo. Apoi ochii mi s-au deschis cu o fluturare de pleoape, 
ca să vadă devotamentul de pe faţa lui, superba încordare a unui 
David al lui Bernini dăltuit din carne, puritatea sentimentelor sale 
pentru mine. Lumea din jurul meu a devenit violet când m-a 
impregnat cu energia lui. I-am căzut în brațele primitoare. 

— Hm. 

Jilo a bătut cu bastonul în partea de sus a porţii. M-am smuls din 
îmbrăţișarea lui Emmet, surprinsă și rușinată. 

— Nici pe mine nu m-ar deranja să gust din turta asta de noroi. 

A râs pe înfundate şi a închis poarta grădinii cu bastonul. Cu 
amândouă mâinile pe mânerul lui, s-a apropiat de mine clătinându- 
se pe picioare. 

— Jilo înţelege că ai nevoie de ea. 

M-am uitat ba la ea, ba la Emmet, care radia de îngâmfare. În 
clipa aia l-am urât; în clipa aia am știut că, dacă n-ar fi apărut Jilo, 
încă m-ar mai fi ţinut în brațe, pierdută, cu trupul meu tânjind după 
al lui. 

— Distracţia a început, a zis Emmet, aruncându-mi o privire, 
când am ajuns în fața porților Tillandsiei. 

Mi-am dat ochii peste cap, iar el a zâmbit. Apoi a intrat pe aleea 
lungă și a oprit lângă ovalul care, cu câteva zile înainte, fusese doar 
un petic de pământ. În seara aceea, acolo se afla o magnolie de 
câteva zeci de ani, împrăştiindu-și parfumul florilor apărute, 
miraculos, exact la momentul potrivit. Mirosul pătrundea în interior 
prin ferestrele întredeschise. Mă îmbăta, aproape tot atât de tare 
cum mi se întâmpla de puţinele ori când îmi îngăduiam să mă uit la 
Emmet. Ochii lui străpungători ardeau și, în ciuda focului din ei, 
erau chiar mai negri decât smochingul pe care-l purta. Dat peste 
cap, părul forma onduleuri bogate, de onix. Mi-am reprimat dorința 
de a-mi trece degetele printre ele. Numai dragostea pentru Peter m-a 
oprit să fac ce-mi doream. 

Mi-am impus să mă concentrez asupra scopului nostru. Aveam un 
plan bun, dar nu voiam să atrag ghinionul, considerându-l lipsit de 
pericole. Treaba mea era să disloc energia, iar Emmet avea să i-o 
trimită apoi lui Jilo, care se instalase confortabil în camera ei de 
culoare albastru-bântuit, așteptând să ia în primire magia trimisă de 
noi. 

Maşinile se adunau în jurul ovalului, unde servitorii deschideau 
portierele şi luau cheile. Emmet a dus-o pe a noastră în parcare şi s- 
a întors spre mine, cu o umbră de zâmbet pe buze. 

— N-am mai condus niciodată până acum. A fost OK? 

Am râs, deși n-ar fi trebuit. S-ar fi cuvenit să mă nedumerească 
dorința lui mult prea serioasă de a fi şofer. Însă în seara aceea nu 
voiam să-i pun prea multe întrebări despre el. Mă temeam de 
răspunsuri. 

— Te-ai descurcat excelent. 

Fasciculele puternice ale reflectoarelor, care ni se încrucișau 
deasupra capetelor, şi lămpile mai mici, împrăștiate peste tot, 
aproape că preschimbau noaptea în zi. Echipa lui Peter nu-și reluase 
lucrul după moartea lui Tucker, dar clădirea Tillandsiei strălucea, 


părând însăşi imaginea perfecțiunii. Jalnica vopsea cojită fusese 
înlocuită cu una proaspătă, de un alb aproape luminiscent, care 
acoperea atât coloanele dorice, cât și clădirea propriu-zisă. Pentru 
obloane fusese preferat emailul negru. Numai ușa rămăsese 
neschimbată, păstrându-și combinaţia de negru și roșu, evident 
adoptată drept simbol de Societatea Tillandsia. 

Un servitor mi-a deschis portiera și mi-am întins picioarele în 
afară, asigurându-mă că tocurile mele mai înalte decât de obicei 
erau în contact sigur cu pavajul nou nouț. Emmet mi-a ieșit în 
întâmpinare şi mi-a oferit brațul. Mi-am permis să mă sprijin de 
însoțitorul meu, bucurându-mă de siguranţa oferită de forța sa. Când 
am trecut pragul scandaloasei uși, degetele mi s-au înfipt în haina 
lui. Mi-am rotit cu nervozitate privirea prin sala de la intrare, dar 
deasupra nu se zărea niciun fel de cupolă. Adevărata arhitectură a 
casei făcea cinste preferinţei georgienilor pentru simetrie - plasate 
de o parte și de alta a încăperii, două scări se curbau cu graţie 
deasupra parterului. 

Din toate direcţiile s-au îndreptat spre noi ochii lacomi, flămânzi 
- unii râvnindu-mă pe mine, alții pe Emmet, și destul de mulți pe 
amândoi. Am recunoscut mai multe figuri, un profesor de la liceul 
meu și mai mulți oameni de afaceri, însoţiţi de perechile lor. Multe 
fețe erau noi, dar toate, cunoscute sau nu, străluceau de aceeași 
încântare carnivoră. Conversaţiile au încetat, şi un servitor în 
costum de epocă, completat cu o perucă pudrată, ne-a ieșit în 
întâmpinare. 

— Invitaţia dumneavoastră, vă rog. 

A întins, în așteptarea ei, o tavă de argint. 

Mi-am ridicat spre Emmet ochii plini de panică. Uitasem s-o iau. 
El a zâmbit și a scos-o, ca prin farmec, din buzunarul de la piept. A 
așezat-o pe tavă, de unde servitorul a luat-o. 

— Domnișoara Mercy Taylor și domnul...? 

— Mă numesc Emmet Clay”). 

Dinspre grupul de femei de vârstă mijlocie din capul scărilor a 
ajuns până la noi o şoaptă: 

— Nu m-ar deranja niște lut din ăsta pe roata mea. 

Conversaţia a reînceput, cu tăceri printre răbufniri, pentru a 


ajunge în scurt timp la volumul și la complexitatea de mai înainte, 
deşi cei mai mulți ochi au rămas îndreptaţi către noi. 

— Tillandsia vă adresează un călduros „bun venit”, domnule 
Clay, a spus servitorul, înclinându-se. 

Emmet s-a aplecat spre mine, ca să-mi şoptească la ureche: 

— Nu-şi pot desprinde privirile de tine. 

Răsuflarea lui caldă m-a gâdilat. 

— Cred că tu ești cel la care se uită toată lumea. 

— Nu. În rochia asta, tu îi lași pe toți cu răsuflarea tăiată. 

Mi-am mușcat limba ca să n-o dau pe glumă, spunând: „În ce? În 
vechitura asta?” M-am mulţumit în schimb să răspund simplu: 

— Mulţumesc. 

Purtam o altă descoperire de-a lui Ellen, o rochie de cocktail 
rafinată, de un albastru-palid, cu șiruri de flori puțin mai închise la 
culoare curgând în josul materialului. Părea foarte suavă şi foarte la 
locul ei, cu decolteul adânc bine mascat de linia gâtului, aflată la 
înălțimea claviculelor, şi de bretelele late. În ciuda taliei mele 
umflate, încă mă acoperea fără să atragă atenţia asupra sarcinii. Îmi 
ajungea până nu cu mult sub genunchi. Împrumutasem perlele lui 
Ellen, ca să-mi poarte noroc și ca semn al încrederii pe care o aveam 
în ea, şi-mi strânsesem părul într-un coc lejer. Întregul efect te ducea 
cu gândul mai degrabă la școala de duminică decât la o orgie. Mi- 
am plimbat privirea prin încăperea plină cu fuste despicate până sus 
şi decolteuri adânci și mi-am dat seama de puterea de seducţie a 
înfățișării mele modeste, datorată pur și simplu contradicţiei. 

Deși participanţii se aflau acolo din propria lor voinţă, în casă 
aveai senzaţia că te afli într-o grădină zoologică sau într-o 
închisoare, fiecare încăpere fiind o altă cușcă. Am atins perlele 
mătușii mele, concentrându-mă asupra lor, ca să mă ajute să-mi 
focalizez atenţia asupra energiei ei. 

— Mătușa Ellen e aici, i-am spus lui Emmet. O simt. 

— Simti că se află în vreun pericol? 

— Nu, nu pare câtuși de puţin în primejdie. 

De fapt, când încercam s-o localizez, mă învăluia un soi de 
seninătate, de parcă s-ar fi odihnit sau ar fi fost sub efectul unui 
medicament. Chelnerii se foiau în jurul nostru, aducând pahar după 


pahar din reţeta preferată de Ellen. 

— Atunci e timpul să ne concentrăm asupra energiei. 

Emmet și-a ridicat mâna, folosindu-se de ea ca de o antenă sau ca 
de o baghetă magică pentru descoperirea apei. 

— Aici e foarte multă, așteaptă pur simplu să-i dăm cep. 

— O simt și eu. 

Nu era răsunătoare, ca energia netedă și vibrantă a barierei, nici 
nu sfârâia, ca electricitatea psihotică a celei adunate în vechiul 
spital Candler, hrănită cu durerea și nefericirea oamenilor care-și 
pierduseră acolo viața. Se afla undeva, între cele două, te ducea cu 
gândul la o bucată de mătase târâtă de-a lungul unei pietre 
zgrunțuroase. Am tras uşor de legătura pe care mă ajutase Emmet s- 
o creez între Jilo și mine. A tras și ea. 

— Adevărata petrecere e acolo, a spus, zâmbit larg, un bărbat gol, 
pe care l-am recunoscut drept un fost senator al statului nostru, 
folosindu-și sexul ca să ne-arate o uşă ce răspundea, probabil, într- 
un salon sau într-o sală de recepţie. 

Mi-am simţit sângele năpădindu-mi obrajii la vederea feselor lui 
păstoase trecând pe sub arcada ușii. Eram aproape purpurie la față 
când s-a întors servitorul care ne anunţase. 

— Dacă preferaţi intimitatea, sunt camere la etaj. Deşi, a adăugat, 
măsurându-l pe Emmet cu o privire apreciativă, mulți vor fi foarte 
dezamăgiţi dacă n-o să vă alăturaţi petrecerii. 

— Am venit aici ca să „participăm”, am spus, îngrozită de gândul 
că trebuia să traversez hotarul, pătrunzând în încăperea aia. 

— Nu suntem obligaţi să rămânem, Mercy. Dacă preferi, putem s- 
o găsim pe Ellen şi să plecăm. 

— Dacă vă referiți la doamna Weber, a spus servitorul, 
pronunțând numele corect, în germană, e deja aici, cu prietenii săi. 

A întins mâna către camera în care fuseserăm deja invitaţi. Eu și 
Emmet ne-am uitat unul la altul, fiecare reflectând nesiguranța 
celuilalt. 

— Nu vă sfiiți. Avântaţi-vă, a spus servitorul. Îndrăzniţi. 

Am dat din cap către Emmet, care m-a cuprins cu braţul de umeri 
și m-a condus în sala unde credeam că se desfășoară petrecerea. 
Odată intraţi, mi-am dat seama că un fost salon era, pur și simplu, 


folosit drept garderobă. Într-unul din colţurile încăperii stătea în 
picioare o servitoare cam de vârsta mea, complet dezbrăcată și 
câtuşi de puţin jenată din pricina asta. În capătul opus, un bărbat 
musculos, gol cu excepţia centurii care-i susținea pistolul, stătea de 
pază la ușa dintre garderobă și camera despre care știam acum că e 
locul unde se desfăşoară petrecerea. 

— Bun venit tuturor, a spus servitoarea, oferindu-ne brățări de 
cauciuc pe care erau  întipărite numere. Sunt numerele 
dumneavoastră de la garderobă, vă vor fi de folos în momentul când 
veţi dori să plecaţi, așa că aveţi grijă să nu le pierdeţi. 

Le-a pus pe amândouă în palma mare a lui Emmet, apoi ne-a 
întins doi saci de  vinilin pentru haine, având numele 
corespunzătoare brățărilor. 

— E-n ordine, a zis el. Cred că, deocamdată, o să rămânem cu 
hainele pe noi. 

— Oh, îmi pare rău. Probabil sunteţi aici pentru prima oară. 

Femeia ne-a adresat un zâmbet frumos, plin de înţelegere pentru 
niște novici ca noi. 

— Nimeni nu intră fără să, ei bine, fără să-și lase podoabele la 
vedere. 

— Vă rog să faceţi o excepţie în cazul nostru, a insistat Emmet, cu 
voce calmă. 

Nu încerca s-o încânte folosindu-se de magie, așa cum ar fi făcut 
Oliver; își făcea, pur şi simplu, cunoscută dorinţa, în obișnuitul lui 
stil prozaic. 

— Mă tem că nu e cu putinţă, domnule. Așa sunt regulile. În plus, 
sunt sigură că nici dumneavoastră, nici frumoasa dumneavoastră 
doamnă nu aveţi de ce să vă rușşinați. 

Mi-a zâmbit, cerându-mi din ochi să-mi conving însoţitorul. 

— Prietena ta își poate păstra perlele, dacă dorește. Şi pantofii, a 
sugerat. 

— Presupun că, odată ce ai ajuns în Roma, trebuie să te porţi ca 
romanii, am spus și, când Emmet m-a privit cu ochi plini de 
surprindere, am adăugat: Nu ne trebuie decât un singur sac. 

— Oh, draga mea, a zis servitoarea, cu umerii destinzându-i-se, 
nu faceți greşeala asta. Eşti cu adevărat frumoasă și așa mai departe, 


dar se întâmplă extrem de rar ca un cuplu sosit la Tillandsia să plece 
de-aici împreună. 

Pe fața lui Emmet s-au adunat nori de furtună. I s-au îngustat 
ochii și fruntea i s-a încreţit. 

— Îmi cer scuze. Cred că, adineauri, când am spus „vă rog”, mi- 
ați luat spusele drept o rugăminte. Acum precizez că, în cazul 
nostru, trebuie să faceți o excepţie. 

Femeia a lăsat sacii jos când l-a văzut aruncându-i brățările pe 
masă. 

— Ascultă, a zis portarul, ducându-și mâna la tocul armei. Toată 
lumea se află aici ca să se distreze. Lăsaţi-o mai moale sau plecaţi. 

Emmet s-a întors spre paznic. Deși omul avea aproape un metru 
optzeci și cinci și mușchii unui bodyguard de profesie, el îl depășea 
cu peste douăzeci de centimetri. După cum îmi dădeam seama, 
paznicul se temea că Emmet o să-l provoace, obligându-l să-și scoată 
arma. Emmet a rămas pe poziţii și, peste câteva clipe tensionate, 
celălalt s-a dat la o parte. Însoţitorul meu mi-a cuprins umerii cu 
braţul și m-a condus în cel de-al doilea cerc al iadului. 

Sala, pentru că nu puteai s-o numești cameră, ni s-a întins în față, 
mult mai largă decât îmi imaginasem. Sau poate că totul nu era 
decât o iluzie optică, datorată numeroaselor oglinzi cu rame aurite 
care căptușeau pereţii și care fuseseră suspendate și de tavan. Dar, 
în ciuda dimensiunilor sale, părea înghesuită, claustrofobică. N-avea 
ferestre și singura ieșire vizibilă era ușa pe care abia intraserăm. Era 
prea întuneric ca să-ți dai seama de culoarea pereţilor, în afară de 
un singur colț, unde un reflector scălda în lumina sa strălucitoare o 
scenă şi peretele din spatele acesteia. Avea culoarea prunelor - o 
nuanță potrivită pentru orgii, m-am gândit eu. 

Dintr-un capăt până în celălalt al sălii se auzeau respiraţii 
sacadate și suspine, cărora li se răspundea cu gemete ușoare, cu 
şoapte și, din când în când, cu câte un excitant țipăt de plăcere. Mi- 
am lăsat ochii în jos, încercând să nu mă uit la nimic. Însă acolo, de- 
a lungul podelei, se zvârcoleau grămezi şi mormane și șiruri de 
trupuri, cuplându-se și dezmierzându-se, ca într-un aranjament 
caleidoscopic. O lucrare marca Bosch, tresăltând și gemând. Un 
miros de verde, ca al acacciei sub soarele fierbinte. Un altul, de alge 


udate de valuri pe un țărm pustiu. Tatuaje, cicatrice și un curcubeu 
din toate nuanțele de piele posibile. Feţe contorsionate de plăcere 
sau de durere, după înclinațiile fiecăruia, apăreau din umbră pentru 
a fi reînghițite de întuneric cu câteva clipe mai târziu. Prin sală se 
foiau chelneri, oferind tot ce trebuia pentru satisfacerea oricărui 
viciu, de la alcool până la pliculeţe minuscule cu pudră albă și 
seringi hipodermice pline cu Dumnezeu știe ce. În jur pluteau 
coloane de fum, unele cu aromă dulce - și totuși dezgustătoare — iar 
altele mirosind a metal. Am încercat să nu inspir așa ceva, de teama 
efectului pe care l-ar fi putut avea asupra copilului meu. N-ar fi 
trebuit să risc sănătatea lui Colin. Ar fi trebuit să-l pun pe primul 
loc, mai presus de Maisie, mai presus de nevoia mea egoistă de a 
avea o dovadă că mama mă iubeşte. Voiam să urlu când am 
descoperit adevărul. Orice motive aş fi invocat și orice justificări aş 
fi găsit, acolo mă adusese acea singură rațiune. Ei bine, nu-mi mai 
păsa. Tot ce mai conta era să-i dovedesc fiului meu că-l iubesc. 

M-am întors șşi-am încercat să-mi croiesc drum către ieșire, 
dorindu-mi cu disperare să părăsesc sala, dar în urma noastră 
intraseră zeci de petrecăreţi, care ni se înghesuiau în jur. Am 
început să intru în panică, izbindu-mă de cei din jur, pălmuindu-i și 
zgâriindu-i. Emmet m-a luat pe sus și s-a îndepărtat cu pași mari de 
centrul încăperii, unde ajunseserăm cumva. M-a lăsat jos, lipindu- 
mă cu spatele de cel mai îndepărtat perete și m-a apărat cu trupul 
lui de cei care altminteri s-ar fi strivit de noi. 

— Vreau să ies de-aici. Trebuie să ies de-aici! i-am strigat la 
ureche. Lasă baltă planul. 

— Știu, şi-o să mă străduiesc să găsesc o cale de ieșire. 

— Nu trebuie decât s-ajungem la ușă, am spus, neînţelegând de ce 
nu i se părea soluţia asta evidentă. 

— Peretele pe care l-am lăsat în urmă, cel cu ușa... Te sprijini cu 
spatele de el. 

Am pipăit locul cu pricina, dar nu am dat de nimic altceva decât 
de perete, apoi m-am răsucit în loc și mi-am văzut reflexia palidă a 
propriilor ochi în oglinda care luase locul ușii. Păreau ai unui 
animal disperat, prins în capcană. Emmet și-a pus mâinile pe umerii 
mei și m-a întors spre el. 


— Nu te pierde cu firea, mi-a spus. În încăperea asta e magie. 
Încearcă să ne ia în stăpânire, dar trebuie, în schimb, s-o controlăm 
și s-o stăpânim noi... Trebuie să continuăm cum am plănuit. Poţi s-o 
faci. O putem face. 

Cuvintele lui m-au calmat și, fără să vreau, m-am trezit imitându- 
i respiraţia. Adâncă, lentă. Inima mea și-a domolit bătăile nebunești. 

— De-aici nu putem ieşi decât într-un singur fel, adică prin 
capturarea magiei, mi-a șoptit la ureche, cu răsuflarea lui fierbinte 
pe pielea sensibilă. Iar magia n-o putem captura decât într-un singur 
fel. 

Mi-a lipit cu delicateţe spatele de suprafaţa oglinzii. Mâinile i s-au 
întins şi le-au găsit pe ale mele, şi ne-am înlănţuit palmele, ne-am 
împletit degetele. Căldura lui m-a mistuit și i-am simţit din nou 
energia, puterea, contopindu-se la baza șirei spinării mele şi urcând 
apoi în mine. În ciuda spaimei şi în ciuda repulsiei pe care mi-o 
trezise adunarea, mi-am simțit trupul abandonându-se în voia 
plăcerii. 

— Vizualizează, Mercy, mi-a spus Emmet, cu buzele ștergându-i- 
se de lobul urechii mele. Vezi cum devine a ta energia din încăperea 
asta. 

Am încercat să-mi imaginez că energia vine în îmbrăţișarea mea, 
dar am simţit sala transformându-se în jurul meu. Un zgomot, ceva 
între un geamăt omenesc și un zumzet de lăcuste, a început să 
reverbereze prin spațiu, deși eu și Emmet păream singurii care-l 
remarcau. Petrecăreţii nu și-au pierdut buna dispoziţie, neavând 
habar de schimbarea din atmosferă. M-am străduit să privesc 
dincolo de umărul lui Emmet. Rece și neliniștitor, un fascicul de 
lumină se reflecta dintr-o oglindă în alta, ţesând o plasă în jurul 
celor prezenți. 

Lumina mi-a străpuns inima cu fiori de groază, dezvăluindu-mi că 
nu ne mai aflam în sala cu oglinzi, ci la intrare, în holul hexagonal 
în care-mi văzusem mama ucisă. Cupola se înălța din nou deasupra 
noastră, luminată din exterior astfel încât să-i fie vizibilă prezenţa, 
dar fără ca lumina să treacă prin ea. Deși oglinzile dispăruseră odată 
cu pereţii de culoarea prunei care le susțineau, încă mai puteam să 
văd tot ce ne înconjura, reflectat sub mii de unghiuri. M-am uitat 


drept în față și m-am văzut din spate, cu braţele ridicate și împletite 
cu ale lui Emmet. 

Servitorii care împărțeau stupefiante îl târâseră în mijlocul 
încăperii pe unul dintre petrecăreți. Capul ras şi ciotul mutilat al 
unui braţ m-au ajutat să-l identific. Era Ryder. Participanţii la orgie, 
care se încâlciseră unii printre alţii într-un asemenea hal încât 
păreau o singură masă de carne zvârcolitoare, au început să se 
desprindă, fiecare trup despletindu-se de celelalte, individualizându- 
se. Unii s-au ridicat în picioare, alții doar în genunchii. Cel mai 
cumplit arătau cei care abandonaseră orice pretenție de apartenenţă 
la specia omenească şi se ridicaseră în patru labe. Chipuri punctate 
cu negru și ochi nepământeni s-au întors spre Ryder, aflat în centrul 
adunăturii. 

— Sângele lui spre slava lor, s-a auzit de undeva, de pe cercul 
format în jurul lui, și toată lumea a preluat strigătul, 
preschimbându-l într-o incantaţie repetată iarăși și iarăși. 

Pe fruntea lui Ryder fusese întipărit un simbol, ceva de genul 
hieroglifei egiptene ankh, împerecheată cu semnul infinitului. 
Strălucea într-un roşu furibund, însă Ryder părea să nu se 
sinchisească de situaţia în care se afla. A îngenuncheat, prea slăbit 
ca să protesteze şi prea beat ca să-i pese de ce se întâmpla. Toţi cei 
de față au ovaţionat când un alt bărbat, gol cu excepţia măștii lui 
lanust!** de pe chipul său, a ieșit în față și a trecut un cuţit peste 
gâtul lui Ryder. Trupul lui s-a prăvălit în față când a început să 
sângereze. Sfidând legile fizicii, sângele s-a prelins în susul pereților 
în loc să băltească pe podeaua încăperii. 

Cupola nu mai era fixată la locul ei — a început să urce, iar scara 
care ducea spre ea a prins să se lungească, etaj după etaj. Încăperea 
nu mai era cea în care-o văzusem pe mama murind. Se înălța, 
transformându-se într-un turn, şi o făcea din ce în ce mai repede, 
câștigând viteză pe măsură ce creştea. 

Bărbatul cu cuțitul și-a lepădat masca și a scos un strigăt. S-a 
întors spre mine, cu ochii în întregime negri, în afara punctelor 
stacojii care-i înlocuiseră pupilele. L-am recunoscut imediat. Era 
Joe, prietenul lui Ryder. Mulțimea nu mai părea interesată de trupul 
stors de sânge al mortului, ci își îndrepta acum atenţia către Emmet 


şi către mine și începea să se apropie de noi, psalmodiind ceva într-o 
limbă pe care nu o înţelegeam. Am ţipat și m-am zbătut, încercând 
să-l alertez pe Emmet, făcându-l să se uite la ceea ce se petrecea în 
spatele lui, dar mi-am seama că încremenise, luat captiv de energia 
pe care o eliberaserăm, așa cum se-ntâmplă când te lipești de un 
gard electrificat. Nu putea să se miște. Nu putea să vorbească. Nu se 
putea deconecta de la energia care se înălța, străbătându-l ca să 
pătrundă în mine. Magia neagră mi se strecura în trup şi mi se 
stabiliza în jurul plexului solar, punctul în care-și conectase bariera 
energia cu a mea. Găsise o slăbiciune a barierei, iar eu îi oferisem o 
intrare prin care să ajungă acolo. Întreaga forță gravitațională a 
întunericului absolut extrăgea din mine, sursa lui, energia pe care 
fusesem destul de proastă ca s-o primesc cu bucurie în trup, energia 
Tillandsiei. 

— Ce naiba se petrece aici? 

Vocea lui Peter a făcut lumea din jurul meu să pâlpâie, apoi a 
spulberat-o. L-a înșfăcat de umeri pe Emmet, care era cu mult mai 
voinic decât el, și l-a azvârlit pe podea. 

Tremuram, cu un țipăt captiv încă în gât. Turnul și cupola lui 
dispăruseră. Ne aflam în adevăratul hol de la intrarea casei. Toţi 
ceilalți oaspeţi se făcuseră nevăzuţi, iar încăperea în care ne găseam 
revenise la vechea ei stare, de renovare abandonată. Peter și-a luat 
privirea de la mine și s-a întors spre Emmet, care reușise să se salte 
în capul oaselor, deși se vedea clar că încă era în stare de șoc. 

— Am întrebat ce naiba se petrece aici. 

— Peter, am reușit să-i răspund, nu e ceea ce pare să fie. 

S-a răsucit către mine, roșu la față și cu o venă pulsându-i vizibil 
pe tâmpla dreaptă. Şi ce furie îi ardea în ochi! 

— Nici măcar nu știu ce pare să fie, Mercy, deci ce-ar fi să-mi 
spui tu ce făceați aici amândoi? 

— Am venit s-o căutăm pe Ellen, am răspuns. 

Măcar era o parte din adevăr. 

— Și? Credeai c-o s-o găsești în buzunarul hainei lui? 

— Îţi putem explica, dacă ne laşi, a zis Emmet, izbutind să se 
ridice şi să-și recapete o parte din bunele maniere. 

— Tu să taci, dacă nu vrei să-ţi închid eu gura. 

Vocea lui Peter tremura. 

— Ce nu e-n regulă cu tine? mi s-a adresat apoi. Am crezut c-am 
lămurit lucrurile odată ce-a plecat Jackson, că ne-am hotărât să fim 
împreună. lar acum te găsesc aici, făcând habar n-am ce cu tipul 
ăsta. Adică, pentru numele Domnului, Mercy, nici măcar nu e real. 
Nici măcar nu e bărbat adevărat. 

M-am uitat la Emmet, implorându-l din ochi să nu riposteze 
dezvăluind ceea ce știa despre Peter. Dând ușor din cap, el şi-a lăsat 
ochii în jos și s-a îndepărtat. 

— Lucrurile nu stau așa, am zis, deşi conștiința m-a înghiontit 
ușor de câteva ori în timp ce vorbeam. Nu-nţelegi ce se-ntâmplă. 


— Păi, ce-ar fi să mă lămurești tu? Cu bunăvoință, pe îndelete și 
în termeni simpli, ca să pricep şi eu. 

Am încercat să găsesc cuvintele potrivite, cuvintele prin care să-i 
explic cum mi se-ntorsese viaţa cu susul în jos și cum se părea că 
totul îmi scăpase de sub control. Însă vorbele nu-mi veneau în 
minte. Peter a-nceput să tremure, dar nu mi-am putut da seama dacă 
de furie sau fiindcă-i frânsesem inima. Am dat să spun ceva, să 
îndrept cumva lucrurile, dar mi-a abătut atenţia o mișcare prinsă cu 
coada ochiului. M-am uitat într-acolo și am văzut-o pe mama venind 
spre noi. Am întins mâna spre Peter, voind să-l fac să se întoarcă și 
s-o vadă şi el, dar s-a îndepărtat de mine. 

— Ducă-se naibii totul, a spus, răsucindu-se pe călcâie, gata să 
plece, dar, în acea fracțiune de secundă, mama a apărut chiar în 
spatele lui şi i-a împlântat un cuţit adânc în piept. 

El a fost cuprins de spasme și a-nceput să tușească sânge. 

— Poftim, mi-a spus ea mie. Mama te-a ajutat s-alegi. Ăsta - a 
făcut semn cu capul către Emmet — arată bine în smoching. Celălalt 
mă calcă pe nervi. 

L-a împins cât colo pe Peter, care-a căzut pe podea. 

— Ce-ai făcut? 

Mi-am revenit din stupoare şi m-am aruncat lângă logodnicul 
meu. 

— Lama aia e din fier, să ştii, a zis ea. Fierul înfipt în inimă e una 
dintre cele mai sigure metode de ucidere a unei zâne. 

Am îngenuncheat lângă Peter și i-am scos cuțitul din piept, cu o 
mână tremurândă. L-am aruncat cât colo și s-a topit în aer. Emmet a 
dat să alerge spre mine, dar Emily a ridicat o mână, cu palma 
deschisă îndreptată către el. O invizibilă forță magică l-a săltat în 
sus și l-a împins înapoi, ţintuindu-l de perete. S-a zvârcolit, dar n-a 
izbutit să se elibereze. 

— De ce? am întrebat-o pe femeia aia, pe femeia pe care, cu 
numai câteva secunde înainte, încă o credeam mama mea. 

— Spune-i „Planul B”, dacă preferi, mi-a răspuns, apropiindu-se 
de noi. 

Mișcându-se cu delicateţe, l-a lovit pe Peter cu piciorul. 

— Haide. Sunt curioasă ce poţi face. Încă mai e un strop de viață 


în el. Să vedem dacă ești în stare să-l salvezi. Asta numai dacă vrei 
să-l salvezi. 

Mi-a zâmbit și i-a aruncat lui Emmet o privire lacomă. 

— Grăbeşte-te, până nu mă răzgândesc. 

— Eu nu sunt Ellen. Ai văzut ce s-a-ntâmplat când am încercat să 
vindec pe cineva. 

— Da, am văzut. Eforturile tale s-au dovedit încântător de 
amuzante. 

A râs. Totul trebuia să fie un coșmar. Peter nu putea să moară 
lângă mine. Mama mea nu putea fi un asemenea monstru. Ea mi-a 
citit gândurile. 

— Oh, fetiţo. Asta e realitatea. Întreaga noapte a fost reală. Poate 
nu în planul cu care ești tu obișnuită, totuși reală. Am fost atât, atât 
de aproape. Tu și golemul tău de aici, cu toată puterea voastră 
minunată contopindu-se cu a mea. A fost încântător. Încântător. Am 
ajuns atât de aproape de sfârşitul vrăjii Babel. Atât, atât de aproape 
de construirea unui turn care trece dincolo de barieră, străbătând tot 
drumul până la vechii zei. Bariera îi împiedică s-ajungă la noi, dar 
nu ne poate opri pe noi s-ajungem la ei. Din cauza ăstuia -— aici i-a 
aruncat lui Peter o privire feroce — am irosit un demon cum nu se 
poate mai bun. Energia lui Barron a fost risipită și n-o mai pot aduce 
înapoi. 

L-a lovit cu sălbăticie pe Peter în coaste. 

— A ştiut c-o să-ți aduci golemul ca să nu-l pui în primejdie pe 
înlocuitorul copilului luat de zâne, dar și-a făcut totuși apariţia ca să 
ne-ntrerupă. Probabil că magia din sângele lui de zână i-a permis să 
rupă vraja. 

A rămas cu ochii la gâtul meu, fixându-l cu o asemenea 
intensitate încât ai fi zis că vrea să mă sugrume din priviri. 

— Dac-ai fi purtat medalionul pe care ţi l-am dat eu în loc de 
perlele de prost gust ale mătuşii tale, poate că totuși n-ar fi reușit. 

Și-a ţuguiat buzele și a adăugat, batjocoritoare: 

— E adevărat. Mama a pus o vrajă în micul ei dar. 

A clătinat din cap, în timp ce expresia exagerată i se transforma 
în încruntare sinceră. 

— Ai ceva putere în tine, fetiţo. În medalionul ăla e destulă magie 


ca să farmece o vrăjitoare obișnuită, făcând-o să creadă orice vreau 
eu. Însă pe tine nu te-a făcut decât ceva mai ușor de controlat. 

Eram ancoră. Asupra mea n-ar fi trebuit să poată pune niciun fel 
de vrajă, dar ăsta era ultimul lucru la care aveam timp să meditez 
atunci. Mi-am lipit palma de rana din pieptul lui Peter. Pe jumătate 
rugându-mă şi pe jumătate străduindu-mă să-mi folosesc propria 
magie, am făcut tot ce eram în stare ca să astup gaura, ca să-i 
repornesc inima. Emily ne-a dat ocol o dată, ca și cum ar fi avut 
nevoie de un răgaz în care să reevalueze lucrurile. 

— Bine, ești o novice, așa că-ți voi îngădui să te bucuri de un mic 
ajutor. Josef, a strigat către întunericul de dincolo de uşă, adu-o 
aici! 

A intrat Joe, trăgând după el trupul gol al lui Ellen. Degetele i se 
înfigeau în umerii mătușii mele, învineţindu-i pielea. A aruncat-o pe 
podea, lângă noi. 

— Poftim, a zis Emily. Iat-o pe nepreţuita ta Ellen. 

Mătușa mea zăcea, aproape inconștientă. Avea braţul plin de 
sânge uscat, prelins din numeroase înțepături de ac. 

— O zecime din ce e în ea ar fi ucis un pluton de oameni 
obișnuiți, a spus Joe. E atât de bine să ai o jucărie care nu se strică, 
oricât de brutal ai trata-o. 

— Tic tac, tic tac, fata mea, a zis Emily. Pentru mine e totuna 
dacă trăieşte sau moare, însă timpul spiridușului tău e pe sfârşite. 

— Nu e un spiriduș. 

— Și, peste câteva clipe, n-o să mai fie nimic. 

Ellen zăcea pe podea, abia reuşind să schiţeze câteva mișcări. Și-a 
înclinat capul în direcţia mea, însă nu mi-am dat seama dacă-mi 
remarcase prezența sau gestul ei era un simplu reflex. Însă apoi a 
întins mâna spre mine şi i-am luat-o. În ochi nu-i licărea decât un 
strop de conștiință de sine, dar, după ce ni s-au atins mâinile, mi-am 
privit mătuşa pe care-o cunoşteam și o iubeam ieșind la suprafață, 
ca un înotător care sparge suprafaţa apei. A tras brusc aer în piept, 
mi-a dat drumul mâinii, s-a rostogolit și s-a săltat pe coate şi pe 
genunchi. S-a târât lângă Peter, apoi şi-a pus palma dreaptă pe 
fruntea lui şi stânga peste rana din piept. A închis ochii și buzele au 
început să i se miște într-o rugăciune căreia nu-i auzea cuvintele. 


Când a îngenuncheat deasupra lui și lumina ei aurie a început să 
se răspândească prin el, mi-am concentrat atenţia asupra feţei lui 
Peter, asupra acelui chip pe care-l îndrăgeam din copilărie, despre 
care presupusesem întotdeauna că o să-l am mereu alături. În clipa 
aceea, când riscam să-l pierd pentru totdeauna, mi-am dat seama 
câtă nevoie aveam de el, cât de mult îl iubeam. Ellen a deschis ochii 
şi s-a uitat la mine. Îi venea greu să vorbească, gura îi era încă 
uscată după toate drogurile care-i bombardaseră corpul. 

— L-am găsit, a spus. 

Ochii lui Peter s-au întredeschis și a tras aer în piept. 

— Bravo. Bravo, draga mea. Ai salvat băiatul, a aplaudat Emily, 
înainte de a se-ntoarce spre mine. E de-a dreptul rușinos că tu nu 
poți face același lucru pentru negresa aia a ta. 

Bucuria care-mi cuprinsese inima a devenit un clește de gheaţă. 

— Ce i-ai făcut Mamei? 

— Negresa nu e mama ta. Eu sunt mama ta. 

— Nu, nu mai ești. Cred că n-ai fost niciodată. Ce i-ai făcut lui 
Jilo? 

Emily și-a îngustat ochii și și-a înclinat capul cu un aer cochet. 

— l-am administrat împreună o doză. 

— Tu şi Joe aţi drogat-o? 

— O, nu. N-am drogat-o împreună cu Joe. Am făcut-o împreună 
cu tine. E vorba de magia pe care-ai rugat-o să ţi-o pună la păstrare. 
Avea în ea, în plus, un strop din altceva. Altceva destul de subtil 
încât să nu observe „tămăduitoarea înrădăcinată” c-o smulge din 
rădăcini, a râs Emily. Bun, e adevărat, calambururile sunt pe treapta 
de jos a formelor de umor, dar nu m-am putut abţine. Cât despre 
„mama” ta Jilo, știu că ea nu se poate abţine niciodată, gustă din 
orice magie i s-ar trimite, așa că am adăugat ceva special, anume 
pentru asta. A murit la câteva secunde după ce s-a atins de energia 
aia. Sper cu toată sinceritatea că a trecut dincolo în pace. 

Cuvintele abia i s-au desprins de pe buze când s-a auzit o bătaie 
răsunătoare în ușă. Emily s-a întors, surprinsă. Imediat ce și-a 
pierdut concentrarea, l-am observat, cu coada ochiului, pe Emmet 
mișcându-se. A traversat în goană încăperea și s-a așezat, ca barieră 
protectoare, între Emily și — binecuvântată fie-i inima — Peter și 


Ellen. 

Încă o bătaie răsunătoare. Emily s-a uitat la Joe, care a făcut un 
pas către ușă, dar a încremenit când a răsunat a treia bătaie, 
trimițând o reverberaţie în întreaga casă. O ultimă lovitură a deschis 
ușa neagră cu roşu brusc, cu o asemenea violenţă încât s-a smuls din 
toc. S-a rotit prin aer și a zburat pe lângă Joe, ratându-i cu foarte 
puţin capul. El s-a lăsat să cadă la podea și s-a grăbit să se îndrepte 
spre Emily, mergând în patru labe. Apoi s-a ridicat, plasându-se 
strategic în spatele ei, făcându-și-o scut. 

— Data viitoare să deschideţi blestemăţia asta de ușă când bate 
Jilo. 

Bătrâna a trecut pragul, ținându-și bastonul încă ridicat. A rămas 
în cadrul ușii când câteva fulgere au sfâșiat mânioase cerul și s-a 
profilat pe fundalul lor luminos - o furie cu turban violet, capot 
înflorat şi papuci croşetaţi. 

— Eşti la fel de greu de ucis ca un gândac de bucătărie, a spus 
Emily, traversând încăperea către ea. 

— Ai dreptate, Jilo-i un gândac de bucătărie. 

Negresa și-a proptit bastonul în podea, apoi și-a sprijinit 
greutatea pe el, aplecându-se în direcţia lui Emily. 

— Şi-o să mai fie aici încă multă vreme după ce-o s-ajungi tu oale 
și ulcele. 

Emily a ridicat o mână și, între vârfurile degetelor, i s-a format un 
glob de lumină roșie. A țipat de furie și l-a azvârlit spre Jilo, care şi- 
a lăsat bastonul să cadă pentru a-și deschide larg braţele, cu o clipă 
înainte de a fi lovită de energie. Faţa ei chinuită spunea că durerea 
îi e cumplită, dar, o clipă mai târziu, expresia i s-a schimbat, afișând 
triumf în locul suferinței. Şi-a lipit palmele cu zgomot și, dansându-i 
pe vârfurile degetelor, energia şi-a schimbat culoarea din roşu într- 
un albastru-intens. Şi-a depărtat mâinile şi a trimis globul înapoi, 
spre Emily. Acesta a lovit-o în plin. În jur i s-a înălțat miros de păr 
pârlit, dar a rămas în picioare. 

— Trebuie să găsești ceva mai bun dacă vrei s-o distrugi pe Jilo. 

Bătrâna a râs pe înfundate. Faţa lui Emily s-a schimonosit de 
furie. 

— Jilo a-mprumutat putere toată viaţa ei și-acum o să te-nveţe 


minte fiindcă i-ai făcut necazuri fetei sale. 

A făcut un semn către podea și bastonul i s-a săltat în aer. L-a 
prins în ambele mâini, cu ochii licărindu-i de încântare. 

— Haide, atacă-mă, căţea. Arată-i lui Jilo de ce eşti în stare. 

Emily a urlat de furie, încordându-și mâinile ca pe niște gheare. 
Între vârfurile degetelor i s-a format un alt glob de foc. 

— Încetaţi, a poruncit Iris, intrând. Încetaţi. 

Focul de pe degetele lui Emily s-a risipit. Iris a traversat 
încăperea, inspectând-o din priviri și străduindu-se să nu rateze 
niciun amănunt. Oliver mergea imediat în spatele ei. 

Iris s-a oprit în faţa lui Emily şi a întins mâna către obrazul ei. În 
ciuda violenţei care întinase locul, gestul pornea din dragoste. 

— Te-am crezut moartă, a spus, încercând să-și îmbrăţișeze sora. 

— Nu m-atinge, a răspuns Emily, aproape şuierând cuvintele. 

— Emmy, a zis Oliver, ieșind din spatele lui Iris. Ce ţi s-a 
întâmplat? De ce faci asta? 

S-a uitat în jur, evident străduindu-se să priceapă fără dubiu ce 
însemna „asta”. 

— O, frăţiorul meu, am fost eliberată. Am scăpat de tirania 
barierei. Asta mi s-a întâmplat. 

A întins mâna și i-a ciufulit părul. 

— N-ai vrea să guști libertatea asta? Și tu ai suferit sub jugul 
barierei. Și tu ai fost exilat. 

Degetele i-au coborât de pe tâmpla lui, către bărbie. 

— Noi doi semănăm atât de mult, mult mai mult decât semeni cu 
aceste două creaturi terne. Îți place să faci totul în felul tău. Alătură- 
mi-te. Alătură-te nouă. 

A întins amândouă mâinile pentru a-şi lăsa unghiile lungi, 
acoperite cu lac roșu, să se plimbe în josul obrajilor lui. A zâmbit și 
a intonat: 

— Roșu Rover, roşu Rover, plimbă-l azi pe Oliver. 

Mâinile lui le-au prins pe ale ei și le-au îndepărtat. 

— E adevărat. Sunt un ticălos de filfizon egoist. Asta o știu, dar 
nu sunt nicidecum la fel ca tine. Acum ai ceva neomenesc... Poate ai 
avut întotdeauna. 

Emily a râs. 


— Neomenesc? Oliver, dacă ai ştii! Trebuie să mă crezi pe cuvânt 
că ironia e delicioasă. 

— Nu e prea târziu, Emily, a spus Iris. Nu e prea târziu să 
părăsești calea pe care-ai pornit-o. Lasă-ne să te ajutăm. 

— Nu e prea târziu? a întrebat ea, adresându-mi-se mai degrabă 
mie decât lui Iris. M-am aliat cu familiile rebele. Am jurat c-o să le- 
ajut să distrugă nepreţuita voastră barieră. 

A arătat cu capul către sora ei mijlocie. 

— Am torturat-o pe iubita voastră Ellen și pot adăuga că am 
savurat fiecare clipă. V-am spus că pe Tucker al ei cel bun de nimic 
l-am ucis eu şi Josef? 

— Ai pretins că te ajuta. 

Ellen s-a uitat în sus, la mine, de parcă aceste cuvinte ale mele ar 
fi fost picătura care revărsase paharul suferințelor sale. 

Emily a râs. 

— Oh, am minţit, draga mea. Mă susțin câteva dintre cele mai 
puternice vrăjitoare din lume. De ce să fi avut nevoie de ceva de la 
Tucker Perry? 

Ochii i s-au îngustat şi privirea i s-a înăsprit. 

— Nu sunt o beţivă disperată. 

A tras cu ochiul la Ellen și am știut că vrea să vadă dacă 
înțepătura și-a atins ţinta. A zâmbit satisfăcută când sora ei s-a 
crispat. Apoi s-a întors spre mine. 

— N-a fost decât un pion. l-am ars inima ca să te dezechilibrez. 

— Și ca să mi-l răpeşti mie, a spus Ellen, de jos, de lângă Peter. 

Energia ei fizică era secătuită. Se împingea în podea cu amândouă 
mâinile, abia mai având destulă putere ca să-și împiedice partea de 
sus a corpului să se prăbușească pe parchet. 

— O, da, a spus Emily, coborându-şi privirea spre ea. 

Apoi, după o pauză: 

— Și ce zici de ceea ce ţi-am făcut ţie, Mercy? M-am jucat cu 
sentimentele tale plăpânde. Ţi-am înjunghiat logodnicul și, oh, 
apropo de logodnicul tău, te-am făcut să-l înșeli. 

Şi-a înălțat bărbia şi s-a uitat de sus la Peter. 

— Ai auzit, Peter? E adevărat. I-a cedat creaturii ăleia. Poate nu 
fizic, dar a pătruns totuși în ea. Și fiicei mele, curva, i-a plăcut. 


— Taci, a repezit-o Peter, încercând să se salte în capul oaselor; 
dar era încă prea slăbit ca să reușească. 

— Nu așa se vorbeşte cu viitoarea ta soacră, a ripostat ea, înainte 
de a mi se adresa din nou mie: Spune-mi, draga mea, nu e prea 
târziu? 

M-am uitat la ea și i-am simţit puterea toxicității. Atât de multă 
furie, repulsie și ură s-au adunat în mine, dar le-am oprit și mi-am 
sondat adâncul sufletului. În ciuda tuturor celor întâmplate, voiam 
să le pun cumva capăt. Să-i întind mâna, salvând-o din întuneric. 

— Nu, nu este, am răspuns. Lasă-ne să te-ajutăm. 

A pufnit. 

— Vrei să te ridici la înălțimea numelui” pe care ţi l-a dat Ellen, 
eh? 

Emily a făcut ochii mari, ridicându-și un colț al gurii într-un 
rânjet de dezgust. 

— Dacă te-aș fi putut boteza eu, ar fi fost altfel. Ţi-aș fi spus 
Abomination“%, fiindcă asta eşti de fapt. 

Și-a desprins privirea de mine şi s-a uitat din nou la Iris. 

— N-am nevoie de ajutor. Nu e nevoie decât să nu-mi staţi în 
cale. E timpul să cadă bariera. Prietenii noștri au așteptat prea mult, 
a spus, apoi a adăugat, cu glas tânguitor. Și sunt atât, atât de 
flămânzi! 

— Atunci îmi pare rău, draga mea, a răspuns Iris, cu vocea 
frângându-i-se. Nu mai poţi păstra puterea pe care-o deții. 

A tăcut pentru câteva clipe și şi-a înălțat fruntea. 

— Emily Rose Taylor, te leg. Fie ca puterea să te respingă. Să nu 
te recunoască drept una de-a ei. 

— Emily Rose Taylor, te leg, i s-a alăturat unchiul Oliver, 
repetând cuvintele. 

— Fie ca puterea să te respingă. 

Ellen i-a adăugat corului vocea ei vlăguită. 

— Să nu te recunoască drept una de-a ei. 

— Emily Rose Taylor, mamă, am spus, și ultimul cuvânt mi-a 
sfâșiat inima, deși nu până în adâncul său. Te leg. Fie ca puterea să 
te respingă. Să nu te recunoască drept una de-a ei. 

— Ticăloasă mică, a zis ea, privindu-mă prin ochi îngustaţi, plini 


de venin, și cu capul dat pe spate, ca atunci când ai în față ceva 
dezgustător. Chiar îți imaginezi că mă poţi controla? Că mă poate 
controla vreunul dintre voi? Nu depind de barieră pentru putere. O 
primesc dintr-o cu totul altă sursă. Una pe care voi, proștilor, voi, 
furnici inutile, nici măcar nu puteţi începe s-o înțelegeți. 

— Te-nșeli din nou, a zis Jilo, lovind cu bastonul în podea. Jilo 
poate să-ţi înţeleagă magia murdară. Îi simte pe tine mirosul. 
Moartea. Groaza. Profanarea pe care-ai contopit-o cu sufletul tău. 

— „Profanarea”? E un cuvânt mult prea puternic și prea măreț 
pentru tine, Jilo. Nu te sforța. 

— O, aşa e. Tu eşti stăpână pe toată înalta magie puternică și 
batjocoritoare, dar mai ești și altcumva... 

— Bine, cotoroanţo, mușc momeala. Cum altcumva? 

— Depășită numeric, a răspuns Jilo, ridicându-și bastonul. 

Electricitatea a ţâșnit din el, luând forma unui arc curbat 
deasupra capetelor lui Joe și Emily. Iris a înțeles ce voia Jilo şi a 
aruncat și ea un fulger. Li s-a alăturat și Emmet, adăugând și el un 
arc, şi puterile li s-au unit, alcătuind o cușcă aproape completă. 

— Ultima șansă, Oly, a spus Emily. Ştii c-am ţinut întotdeauna 
foarte mult la tine. Vino. Alătură-ni-te. Nu ne vom lăsa unii pe alții 
în ignoranță în privinţa marilor adevăruri. Nu vom pune adevărata 
putere doar în mâinile câtorva. Cu ei, nu ești decât o slugă. Cu noi, 
vei fi aproape un zeu, grație propriilor puteri. 

— Mulţumesc pentru ofertă, surioară, dar să fiu aproape zeu pare 
prea mult pentru un singur angajament. 

A ridicat mâna pentru a-și adăuga energia pentru completarea 
cușştii alcătuite de ceilalți în jurul lui Emily, dar, înainte de a-și duce 
acţiunea la bun sfârşit, ticăloasa a trecut prin podea și a dispărut, 
luându-l pe Joe cu ea. 

— Ei, cred că mi-am pierdut locul de oaie neagră a familiei, a zis 
Oliver, întrerupând tăcerea în care ne afundasem, năuciţi. 

— Da, a zis Iris, nu mai ești tu. 

— Luaţi-mă de aici, a spus Ellen, încrucișându-și braţele 
însângerate peste piept. Vreau să merg acasă, să fac un duș. 

— Desigur, a răspuns Iris. Te ducem acasă imediat. 

Oliver a înfășurat-o în haina lui, iar Iris i-a cuprins umerii cu 
brațul și a condus-o către golul căscat acolo unde se aflase ușa 
neagră-cu-roșu. 

— O să alertez familiile, ca să știe că Emily a reapărut, a zis 
Emmet, şi să aibă grijă să fie găsită și dusă într-un loc unde magia 
neagră pe care-a adunat-o poate fi controlată. 

Era bizar că Emmet vorbea de parcă Emily ar fi fost bolnavă. 
Poate că asta era de fapt acel gen de magie — o malignitate care 
mistuia orice bună-cuviinţă. 

— M-a păcălit ca să vin aici în seara asta, a povestit Ellen. M-a 
făcut să cred că Tucker trăiește. A făcut o dublură a lui. 

S-a întrerupt şi a aruncat o privire către ușa care zăcea acum pe 
podea. 

— Ardeţi obiectul ăla blestemat. 

S-a uitat la mine, cu un zvâcnet pe buze. 

— Îmi pare rău că ţi s-a întâmplat așa ceva. Că ţi-au făcut aşa 
ceva, am spus. 

Apoi a tăcut. S-a mulțumit să dea din cap şi mi-a întors spatele, ca 
să se lase apoi condusă de Iris. Peter a încercat să se ridice, dar n-a 
putut doar cu ajutorul propriilor puteri. I-am întins mâna, dar nu 
mi-a luat-o. Nici nu m-a privit în ochi. Oliver l-a ajutat să se salte în 
picioare. 

— Hai să te ducem acasă la părinţii tăi, a spus. 

— Nu. Nu. Du-mă la mine acasă. 

M-am întins din nou ca să-i iau mâna, dar şi-a retras-o. 

— Nu acum, Mercy. Deocamdată lasă-mă singur. 

— O să fie OK, mi-a spus Oliver. N-o să-l scap din ochi. 

Peter și-a îngăduit să se sprijine de braţul unchiului meu. Ochii 
lui — emoţional învineţiți, îndureraţi - i-au întâlnit pe ai mei în 
treacăt, înainte de a se îndrepta în altă parte. A ieșit șchiopătând și 


bazându-se pe forța lui Oliver mai mult decât mi-ar fi plăcut. Fizic, 
era încă într-o formă destul de proastă din pricina rănii pe care i-o 
făcuse mama. Nu-mi puteam permite să mă gândesc cât de tare îi 
rănisem eu sentimentele. Ştiam că nu puteam pune cu adevărat 
lucrurile la punct decât într-un singur mod. 

— Emmet, vreau să-ți mulțumesc. Apreciez tot ce ai făcut, sau cel 
puţin ce-ai încercat să faci pentru mine. Cum te-ai străduit să mă 
aperi şi să mă-nveţți cum să-mi folosesc magia... 

— Desigur... 

— Aşteaptă, Emmet. Trebuie să m-asculți. 

A amuţit brusc, agățându-se de fiecare cuvânt de-al meu, gata de 
orice l-aș fi rugat. În fine, aproape pentru orice. 

— Trebuie să pleci din Savannah. Nu te mai pot avea lângă mine. 
Mă-nţelegi? 

— Poate chiar mai bine decât tine, a răspuns. 

Expresia feţei lui era mai mult decât stoică - dincolo de ea nu 
exista niciun sentiment, ca şi cum şi le-ar fi putut face pe toate să 
înceteze, așa cum își ține un om obișnuit răsuflarea. Putea fi mistuit 
de o asemenea pasiune încât mă pregătisem să fac față furiei, 
suferinței sau poate chiar urii sale. Deplina lui indiferență era 
cutremurătoare. N-a mai rostit niciun alt cuvânt. Doar aerul i-a 
licărit în jur, apoi a dispărut. 

— Ei, s-ar părea că n-am mai rămas decât noi două, a spus Jilo, 
lovind cu bastonul ei în podea cu zgomot surd la fiecare pas pe care- 
l făcea către mine. 

Am cedat. Mi s-au înmuiat picioarele și am căzut în genunchi, 
sprijinindu-mă în mâini. Părul mi s-a revărsat în jurul feței, 
ascunzându-mi vederii totul, în afară de lacrimile fierbinţi care-mi 
curgeau pe podea. Distrusesem, într-o sigură noapte, o iubire 
construită pe durata unei vieți întregi. Chiar dacă Peter putea să mă 
ierte, n-avea să uite niciodată imaginea mea alături de Emmet. Nu 
eram sigură că Ellen avea să-și revină vreodată după a doua 
pierdere îngrozitoare din viaţa ei și mă temeam că, pentru ea, o să 
fiu întotdeauna o reflexie a mamei mele. Nu. Monstrul ăla nu era 
mama mea, chiar dacă-mi dăduse naștere. 

— Am stricat totul. 


— Nu-ţi asuma toate meritele. Ai avut ajutor din belșug. Acum 
haide. Vino la Jilo. 

Baba de la răscruce s-a sprijinit în baston ca să se lase pe podea, 
lângă mine, apoi m-a luat în braţe. 

— Dă-i drumul. Plângi. 

Am strâns-o cu putere și mi-am îngropat capul în umărul ei. 

— Descarcă-te, fetiţo. Trebuie să te-aduni, și încă repede, a zis ea, 
pen” că lui Jilo-i spune ceva că nemernica aia n-o să se-oprească 
nicidecum aici. 

Zorii s-au ivit deasupra orașului Savannah, însângerând cerul 
nopţii înainte de a lăsa soarele să urce deasupra orizontului. Nu 
dormisem deloc; de fiecare dată când încercasem să-nchid ochii, în 
minte mi se proiectase câte o oroare. Îmi petrecusem cea mai mare 
parte a nopţii pe veranda casei, privind spre est și sperând că, odată 
cu dimineaţa, o să știu cum să repar lucrurile. Se luminase de ziuă, 
dar nu eram cu nimic mai înțeleaptă. 

— Suporţi puţină companie? s-a auzit vocea lui Ellen. 

Am dat din cap, bucuroasă c-o vedeam pe picioarele ei, că încă 
mai voia să stăm de vorbă. A ieșit și s-a așezat lângă mine, în 
leagănul din verandă. Faţa-i fusese curățată de farduri și părul îi 
atârna pe umeri, umed și nepieptănat. Purta un halat plușat de-al lui 
Oliver, nu unul dintre capoatele ei de mătase. Am stat așa câteva 
clipe, singurul sunet care se auzea fiind scos de leagănul care se 
mișca ușor sub noi. 

— Nici măcar nu ştiu de unde să-ncep. 

— Îmi pare atât de rău. 

— Şi mie. 

Și-a ridicat faţa în întâmpinarea luminii din ce în ce mai 
puternice, sorbind-o. 

— Acum și aici, stând lângă tine, mă tot gândesc că trebuie să fi 
fost un coșmar. Dar n-a fost, nu-i așa? 

— Nu. S-a întâmplat în realitate. 

M-am aplecat spre mătușa mea, care și-a pus capul pe umărul 
meu. 

— Aia e într-adevăr ea? E într-adevăr mama? 

Am simţit brusc speranţa că acea Emily nu e decât o impostoare. 
Visul meu din copilărie s-a întors pe dos şi m-am trezit sperând că 
adevărata mea mamă murise la naștere, rugându-mă să fie așa. 

— Mă tem că da, a răspuns Ellen, privindu-și braţele în lumina 
dimineţii. 

Urmele lăsate de ace dispăruseră și vânătăile începeau deja să 
pălească. 


— O urăsc, am spus. 

— Ca să fiu sinceră, și eu o urăsc pe ticăloasă. Surori, eh? 

— Da, surori. 

Mi-am pus braţele peste ale ei, având grijă să nu-i ating vânătăile. 
Ne-am înlănțuit mâinile. 

— Iris și Oliver sunt înăuntru. Trebuie să stăm de vorbă înainte 
ca familiile să-și înceapă ancheta. 

— Cum adică? Să ne punem de acord poveştile înainte de a 
ajunge la noi lungul braţ al legii magiei? 

— Da. Întoemai. Ştii, ne pot lega. Pe Iris, pe Oliver și pe mine, 
dacă trag concluzia că am făcut ceva care a pus bariera în pericol. 
Ne pot lăsa fără magie. 

— Şi cum rămâne cu mine? Dac-a făcut cineva ceva care să pună 
bariera în pericol, aia sunt eu. 

Ellen s-a ridicat și a luat cuvertura cu care mă învelisem. A 
început s-o împăturească. 

— Tu eşti ancoră. Nu te pot desprinde de barieră fără să riște 
prăbușirea ei, dar ţi-ar putea șterge mintea. Ar putea să ţi-o 
golească. Şi să-ţi lase trupul neatins până când mori și bariera își va 
alege o altă ancoră. 

— Ar putea încerca, i-a răspuns vocea lui Iris, cu o hotărâre rece 
în spatele cuvintelor, dar mai întâi o să-i văd morţi până la unul și 
arzând în iad. 

— Te susțin în privința asta, a zis Oliver. Haideţi înăuntru. Am 
făcut cafea. 

L-am urmat în bucătărie. În centrul mesei trona cel mai mare 
dintre cristalele trandafirii ale lui Ellen. Alături se afla un album 
vechi, cu poze şi cu alte amintiri. Am bănuit că apariţia lui Emily 
fusese motivul unei căutări printre fotografiile vechi. Oare Iris își 
petrecuse noaptea răscolindu-le, uitându-se la instantanee de 
demult, în speranța că putea să descopere un detaliu despre Emily 
care le scăpase până acum? Sau Oliver se străduise să-și dea seama 
dacă şi-ar fi putut salva sora mai mare, acţionând altcumva cu alte 
ocazii? 

Orice greșeală descoperită în trecutul îndepărtat părea mult mai 
lipsită de importanță decât cele făcute de mine însămi în noaptea 


care trecuse. 

— Cum se simte Peter? am întrebat. 

— În formă. Așa se simte, a răspuns Oliver, turnând cafea în trei 
căni și întinzându-se după un pliculeţ cu ceai din plante pentru 
mine. Am stat cu el până a adormit. Probabil c-o să se trezească 
mahmur după prea mult whisky şi cu încheieturile degetelor jupuite 
după prea multe lovituri cu pumnii în pereţi, dar o să fie OK. O să 
vă reveniți amândoi după povestea asta. Ai mult mai multe lucruri 
în favoarea ta decât împotriva ta. 

Mi-am dorit să pot să cred că e adevărat. 

— Deocamdată trebuie să ne concentrăm asupra celei mai 
urgente probleme. Nu mă-ndoiesc că toate celelalte ancore au simţit 
eforturile lui Emily de a ocoli bariera cu vraja ei Babel. 

— Cum a făcut-o? Cum a izbutit să mă prindă în vraja ei? Acum 
sunt ancoră. Credeam că alți vrăjitori n-au nicio putere asupra mea. 

— Nu-ţi pot face nimic folosindu-se de puterea barierei, mi-a 
explicat Iris, așezându-se pe scaunul din dreapta mea. Însă magia 
canalizată de Emily vine dintr-un tărâm al răului în stare pură. 

M-am gândit la medalionul pe care mi-l pusese la gât. Mi-am 
amintit cum îmi înceţoșase mintea, cum îmi pervertise rațiunea. Mă 
făcuse dornică să cred cele mai rele lucruri despre oamenii care mă 
iubeau cu adevărat. 

Oliver m-a strâns cu delicateţe de umăr. 

— Familiile își vor trimite reprezentanţi care să cerceteze ce s-a- 
ntâmplat aici azi-noapte. Probabil n-ar strica să-l întrebi pe Moș Ene 
dacă poate afla ceva zvonuri, ca s-avem idee pe cine vor să trimită și 
când. 

— A plecat. Emmet a plecat, am spus. Azi-noapte i-am cerut să 
plece. 

— Ei, Gingersnap, ai făcut ceea ce trebuia, dar nu ţi-ai ales bine 
momentul. 

— Am dat de belea, nu-i așa? 

— Cu toţii am dat, a oftat Ellen. Însă trebuie să vă spun ceva. 
Dacă tot ce ni se poate întâmpla e pierderea puterilor, cu gândul 
ăsta cred că mă pot împăca. 

— Da, bine, dar e valabil numai pentru tine, surioară. În plus, 


dacă familiile vor lua o decizie nefavorabilă nouă, nu se vor 
mulțumi să ne lase pe noi trei fără puteri. Vor dori să dea un 
exemplu cu Mercy. 

— Poate că asta și merit. 

— Rahaturi. 

În toată viața mea, n-o mai auzisem niciodată pe Iris spunând 
vreun cuvânt vulgar. A avut efectul unui fulger care a străbătut 
încăperea. Până și Oliver a amuţit. 

— Rahaturi, a repetat ea, de data asta cu mai puţină vehemenţă, 
dar tot cu înfocare. Familiile n-au decât să trimită pe cine vor. 
Niciunul dintre noi n-a făcut nimic rău. 

— Am dat dovadă de nesupunere față de... a început Ellen. 

— Faţă de cine? Nu faţă de barieră. Asta o simt. 

Iris s-a bătut cu mâna dreaptă peste piept. 

— O simt aici. Bariera e de partea noastră. O să ne apere. 

— Aş vrea să pot fi la fel de sigur ca tine, a zis Oliver. Familiile 
au tot căutat motive ca să scape de noi încă de când bariera l-a ales 
pe primul Taylor ca ancoră. Taylorii îşi permit prea multe libertăți. 
Îşi urmăresc propriile planuri. Nu sunt destul de umili. 

— Ei, ultima parte e probabil adevărată, am zis. 

— Şi ce dacă e? Noi ne lăsăm inimile să ne conducă minţile. Dăm 
perspectivă lucrurilor. Suntem celți, pentru numele cerului! 

— Sunt de acord cu Iris. 

Ellen a sorbit din cafea. 

— Bariera a ales-o pe Mercy. A dat de gol înșelătoria lui Ginny. 
Noi am încercat să-i investim puterea în Maisie, şi bariera ni s-a 
opus. O voia pe Mercy și trebuie să credem că a avut un motiv. Eu 
zic să nu ne fie teamă de familii. Să le spunem exact ce se petrece, 
indiferent care ar fi urmările. 

— În teorie sună bine, dar Mercy are mult mai mult de pierdut 
decât noi toți, nu-i așa, Gingersnap? 

Iris a dat din cap. 

— Da, aşa e, a răspuns apoi, în locul meu. De aceea e timpul să-i 
mărturisim totul. Să-ţi mărturisim ţie, a adăugat, uitându-se la mine. 
E timpul să-ţi dezvăluim tot ce știm și chiar și să facem anumite 
speculaţii, fiindcă nici noi nu ştim totul. Dar sunt convinsă că 


bariera te-a ales dintr-un motiv anume, așa că e momentul să afli 
exact cine ești. 

A întins mâna spre album, dar Ellen a oprit-o. 

— Asta trebuie s-o fac eu. A fost soţul meu. Eu sunt răspunzătoare 
pentru aducerea lui în familie. 

Iris și-a strâns sora de mână și a lăsat-o să ia în primire albumul. 
Ellen l-a împins către mine, dar a rămas cu palma pe el. 

— L-a aparţinut lui Erik. Tatălui tău, a zis. Mi-a spus întotdeauna 
că-l păstrează ca să-și aducă aminte de răul de care-a reușit să scape. 
M-a făcut să cred că-i servește drept punct moral de referință, drept 
un amănunt care să-l menţină de partea corect orientată a omenirii. 
Însă acum cred c-a fost ceva mai mult decât un album personal. A 
fost ceva care să-l susțină când avea nevoie de putere ca să-și 
îndeplinească misiunea asumată. 

— Misiunea? am întrebat. 

Suna a termen referitor la tactică. La tactica militară. 

— Trebuia să îndeplinească profeția care spune că un copil născut 
prin contopirea liniilor noastre  genealogice va reuni cele 
treisprezece familii și va distruge bariera. Ca să fiu sinceră, înainte 
de a mă mărita, eu una n-auzisem niciodată de prorocirea asta. 

— Eu auzisem, a spus Iris, dar credeam că e vorba de una dintre 
multele fantezii ţesute de vrăjitori în jurul barierei. Și nu i-am spus 
nimic lui Ellen. Nu voiam să-i distrug fericirea. Acum îmi pare rău. 
Ar fi trebuit să intre în viaţa de femeie măritată cu ochii larg 
deschişi. 

— Nu te-aș fi crezut. Chiar dac-aș fi știut, nu s-ar fi schimbat 
nimic. Aveam încredere în Erik. L-am iubit chiar şi după ce am găsit 
albumul ăsta. 

Și-a ridicat mâna. 

— Deschide.-l. 

Vibraţia unei energii magice mi-a inundat degetele când am atins 
coperta. Mi-am dat seama că albumul fusese cândva vrăjit ca s- 
ascundă ceea ce cuprinde cu adevărat. Vraja își pierduse de multă 
vreme puterea, reducându-se la o simplă scânteie, dar am simţit că 
aceea scânteie îi aparținuse tatălui meu. Mi-am dorit să mă opresc 
pentru o clipă. Să-mi îngădui să-i simt magia, să țin minte cum a 


fost înainte de a-mi zdrobi, deschizând albumul, toate iluziile 
rămase. Am închis ochii și l-am simţit, i-am simţit mândria și 
sentimentul urmăririi scopului, apoi am deschis ochii și am deschis 
coperta. 

De pe prima pagină fusese desprinsă o fotografie. 

— Aici a fost poza străbunicii tale, pe care ţi-am dat-o, a zis Ellen. 
Nu știu ce mi-a venit să fac asta. Cred că de ușurare, fiindcă nu mai 
trebuia să-ţi ascund faptul că Erik ţi-e tată. Voiam să nu mai fim 
împovăraţi de niciun secret. 

Și tocmai i se împlinea dorința. Sub locul unde se aflase fotografia 
dreptunghiulară, tata scrisese numele străbunicii mele: Maria Orsic. 

— Cine a fost ea, de fapt? 

— N-a fost vrăjitoare, dar a fost un medium renumit. Există o 
mulțime de oameni care au vederea, deși nu sunt vrăjitori. 

— Cum e Claire, am zis, fără să fi dorit să rostesc cuvintele cu 
glas tare. 

— Da. Am simţit asta la ea. Însă Maria se deosebea de marea 
majoritate a mediumurilor, pentru că talentul său senzorial o 
condusese cumva la posibilitatea călătoriei în afara protecţiei oferite 
de barieră. Ajungea acolo, în afară, unde încă mai așteaptă demonii. 
Care au început s-o curteze, ca să zic așa, în lipsa unui termen mai 
potrivit. l-au dăruit putere de pătrundere, de întrezărire a unor 
crâmpeie din istorie — la naiba, i-au oferit până și planurile unei 
farfurii zburătoare. Au convins-o că sunt frații noștri iubitori. 
Extratereștri din Aldebaran. Iar ea, în schimb, a devenit evanghelista 
lor. 

— Au amăgit-o? 

— Au mizat pe dorința ei de a se simţi deosebită, superioară. E 
una dintre cele mai mari slăbiciuni ale oamenilor — nevoia de a te 
simţi superior celorlalți. 

— Dar, într-un fel, noi, vrăjitorii, chiar ne simțim așa, nu? 

— Nu și noi, cei din familia asta, a răspuns Oliver. Și, da, mă 
refer la noi patru, cei aici de faţă. Nu zic că nu ne simțim mândri 
pentru că suntem cine suntem, că nu ne mândrim cu priceperea 
noastră într-ale magiei şi cu moștenirea noastră, dar chiar nu ne 
gândim că ne caracterizează o superioritate înnăscută. 


— Și asta o spune ticălosul de filfizon egoist care ne e frate, a 
comentat Iris, cu un zâmbet batjocoritor pe buze, dar cu mândrie în 
ochi. 

— Întoarce pagina, m-a îndemnat Ellen, arătând cu capul către 
album. 

Am dat de o altă fotografie a Mariei, de data asta stând alături de 
alte femei. Sub poză erau trecute numele tuturor, cu scrisul tatei: 
Maria, Traute, Sigrun. Am gemut și privirea mi s-a întors la 
fotografie. Unul dintre chipuri mi se întipărise în memorie cu mult 
timp în urmă... Îi ştiam numele fără să fie nevoie să-l citesc: 
Gudrun. Sub înşiruirea de nume, tata adăugase: „die Vril- 
Gesellschaft?” ”. M-am uitat la Ellen şi expresia ei compătimitoare a 
răspuns la întrebarea mea nerostită. Mi-am dat seama că Maria se 
aflase în fruntea unei încercări de distrugere a barierei. 

Mi-am reîndreptat atenţia către album și am mai întors o filă. Pe 
următoarea se aflau două fotografii ale bărbatului la care mă 
gândeam numindu-l Careu. În prima poză, stătea în picioare, lângă 
un avion vechi, cu elice. Mi-am simţit pulsul zvâcnindu-mi cu 
violență în gât când chipul pe care-l recunoscusem a apărut într-un 
context familiar. În fața lui Careu și în partea dreaptă a fotografiei 
era un bărbat care tocmai îi înmâna o sabie. Purta un costum de 
haine din stofă subţire, cu o batistă albă în buzunarul de la piept. 
Între buze îi atârna o ţigară. Avea bărbie dublă şi părul lucios, dat 
peste cap. Îl cunoșteam pe omul ăla. Din cărţile de istorie. 

— E Hermann Göring, am spus, arătându-l cu furie. Unul dintre 
comandanții naziștilor. 

Mi s-a făcut rău. 

Oliver a venit să se ghemuiască lângă mine. 

— Da, Gingersnap. 

Mi-a cuprins umerii cu braţul și m-a tras spre el, ca să mă sărute 
pe frunte. 

— Ai nevoie de o pauză? 

— Nu. Trebuie să aflu. Cum s-au cunoscut străbunicii mei? 

— Nu s-au întâlnit niciodată, mi-a răspuns Ellen. 

I-am aruncat o privire nedumerită. 

— Străbunicii tăi din partea tatălui erau, deopotrivă, susținători 


entuziaști ai eugeniei şi ai creării, sau, cum ar fi spus ei, recreării 
unei rase stăpânitoare. Göring şi prietenii lui au creat un program 
special, destinat acestui scop. L-au numit Lebensborn, adică „sursa 
vieţii”. 

Gândul mi-a zburat la dosarul pe care-l văzusem printre hârtiile 
bunicului Taylor. Mi-am dat seama că programul nu-l interesa din 
dorința de a studia curiozităţi ale istoriei, cum îmi spusese Iris. 
Dosarul conţinea cercetări legate de acel ginere al lui care-mi era 
tată. 

— Străbunicul și străbunica ta, a continuat Ellen, au donat 
material genetic pentru cauză, atât ca obiect de studiu, cât şi pentru 
reproducere. Indicaţiile tehnologice oferite de frații din Aldebaran 
au oferit cunoştinţele necesare pentru ca străbunicul tău să pună la 
punct un procedeu similar cu ceea ce numim acum fertilizare în 
vitro. Naziștii voiau să dea naștere unei rase stăpânitoare, însă 
aldebaranii își doreau o mie de Marii. Doctorii implicaţi în proiect 
au implantat ovulele ei fertilizate în uterele mai multor mame din 
programul Lebensborn. Tatăl lui Erik, bunicul tău, a fost unul dintre 
copiii veniți pe lume ca urmare a acestei proceduri. 

Am închis albumul. Îmi simțeam mâinile murdare fiindcă-l 
atinsesem. Voiam să mi le spăl. Să mă spăl. Să spăl mizeria sursei 
din care provin. Înţelegeam de ce-mi ascunseseră Iris și Ellen 
adevărul. Eu, Maisie și Paul eram, cu toții, cumva, niște anomalii. 

— Suntem copiii monștrilor, am spus și am împins cât colo 
albumul, îndepărtându-l de mine. 

— Dar asta nu-nseamnă că ești tu însăți un monstru, a ripostat 
Iris. Te-am crescut aşa cum trebuie. Faci diferenţa dintre bine și rău. 

— Maisie n-o făcea, am spus. 

Pentru prima oară, m-am întrebat dacă putea fi salvată. Da, o 
puteam elibera, dar puteam și s-o îndreptăm spre bine? 

Iris m-a privit în adâncul ochilor, cu buzele strânse, unite într-o 
linie subţire. A dat din cap. 

— Aşa e. Cu sora ta am dat greș. Nu neg asta, însă n-am dat greș 
şi cu tine. Nu semeni cu sora ta mai mult decât... 

A amuţit brusc. 

— Mai mult decât semănaţi voi cu sora voastră, am încheiat eu în 
locul ei. 

M-am cuprins cu braţele, luptându-mă cu un fior rece și cu 
senzaţia de silă de sine. Mâna mi s-a dus sub talie. 

— În ce lume te-aduc, micuțule? 

— Mi-am pus aceeaşi întrebare când am descoperit că sunt 
gravidă cu Paul și o să-ți dau același răspuns pe care mi l-am dat 
mie atunci. Îl aduci într-o familie iubitoare. O familie cu siguranță 
imperfectă, dar care-l va îndrăgi. 

— Emily a spus că familiile au provocat accidentul în care-a 
murit Paul. Crezi că e adevărat? 

— Nu cred că e. Mă rog să nu fie, dar sunt de părere că nu 
trebuie să ne asumăm niciun risc. N-au de unde să afle vreodată 
adevărul, draga mea, a răspuns Ellen. Familiile. Nu vor ști niciodată 
că tu și Maisie sunteți fiicele lui Erik. Continuă să creadă că tatăl 
vostru e Connor. Înţelegi? 

— Da. Dar nu-nțeleg cum de-a putut Emily să fie atrasă către 
întuneric. Ce i s-a întâmplat, ca să devină în stare de tot ce-a făcut? 

— Nu ştiu, a răspuns Iris. Până acum n-am îndrăznit să dezvălui 
nimănui ce cred despre Emily, nu voiam să recunosc asta nici față 
de mine însămi. Se pare că uneori vine pe lume câte un om cu o 
piesă lipsă. Piesa care ar trebui să-l facă uman. Propria intuiţie a- 
ncercat întotdeauna să-mi spună că sora mea s-a născut fără piesa 


aia, dar nu am alungat acest gând, înainte de... 

S-a întrerupt. 

— Era să spun „înainte de moartea ei”. Rațiunea mea încă nu 
poate pune totul cap la cap. Dar, gândindu-mă acum la ce-a fost 
înainte, am impresia că a jucat întotdeauna un rol, rolul surorii și al 
fiicei iubitoare. În spatele acestui rol nu păreau să existe sentimente 
autentice. Lăsa impresia că le imită pe ale celorlalți, fără să fi avut 
ea vreodată aşa ceva. Cred că a venit pe lume gata stricată. 

— Crezi că pe tata l-a iubit cu adevărat? am întrebat-o pe Ellen. 

— La un moment dat, aș fi zis că e cu putinţă să-l fi iubit, dar, 
după cele petrecute noaptea trecută, nu mai pot s-o cred. Dacă l-ar fi 
iubit, n-ar fi încercat niciodată să-i facă vreun rău copilului lui. N-ar 
fi-ncercat niciodată să plaseze în tine soiul ei de energie malefică. 

— Nu i-a păsat câtuși de puțin de mine... Nu i-am servit decât ca 
mijloc de atingere a unui scop. 

Mă gândisem mult la toate astea peste noapte. 

— A atacat bariera căutându-i veriga cea mai slabă. A știut că, 
dacă mă poate otrăvi pe mine, o poate otrăvi pe toată. 

— Nu sunt sigură că e așa, m-a contrazis Iris. În primul rând, tu 
nu ești cea mai slabă verigă a barierei. În al doilea rând, deşi vor să 
distrugă bariera, familiile rebele încă mai sunt în legătură cu ea, are 
fiecare câte o ancoră. 

Nu-mi trecuse niciodată prin cap că mai erau treisprezece ancore; 
nu auzisem vorbindu-se decât de zece ancore, din cele zece familii. 

— Sunt sigură că așteaptă în culise, gata să intre în acţiune 
imediat ce bariera va fi șubrezită într-un fel sau altul. Dar, dacă n-ar 
fi fost vorba decât de „otrăvirea” unei ancore, rebelii s-ar fi simţit 
mai mult decât încântați sacrificând una de-a lor. 

S-a lăsat pe spătarul scaunului, cu faţa crispată. 

— Nu, Emily știa că vraja Babel urzită de ea n-o să-i aducă pe cei 
vechi în realitatea noastră. Vraja era menită să te ducă pe tine pe 
tărâmul vechilor zei. Nu ştiu de ce, dar, dintr-un motiv sau altul, 
familiile rebele au nevoie de tine ca să spulbere energia barierei. 

— Crezi că i-am provocat cu adevărat vreo stricăciune? am 
întrebat. 

Deși devenisem ancoră, totul era încă nou pentru mine. N-aveam 


idee cum trebuie să simt bariera când e totul normal. În plus, 
celelalte ancore se asiguraseră că nu pot absorbi din energia 
barierei. Mi-am dat seama că mă controlau, probabil, la fel cum 
controlau toate ancorele din familiile rebele. 

— Nu, draga mea. O simţim la fel ca întotdeauna. Rezistă perfect. 

— Dar familiile își vor da seama că a-ncercat cineva s-o strice, a 
zis Oliver. Mai devreme sau mai târziu, își vor trimite un 
reprezentant să vadă ce pun la cale micii Taylori neastâmpărați. 

— Ei, înainte de a sosi, am ceva de rezolvat, am spus. Trebuie să 
stau de vorbă cu Peter. O să-ncerc să repar lucrurile între noi. Acum, 
pentru cazul în care, din pricina familiilor, nu-mi voi permite luxul 
s-o fac mai târziu. 

— Nu te teme, Gingersnap. O să-nfruntăm familiile împreună. 
Acum du-te la băiat acasă şi scoate-l din starea lui mizerabilă. 

— De unde ştii că măcar încă mă mai vrea? 

— O sticlă de whisky de jumătate, goală-goluţă, și o gaură în 
rigips mi-au spus tot ce trebuia să știu despre asta. Acum du-te la el. 

Mi-am făcut un duș și m-am oprit în faţa șifonierului, împingând 
într-o parte și-n alta noile haine de gravidă cu care mă răsfățaseră 
mătușile mele. Ce culoare e mai potrivită pentru a-i cere iertare 
bărbatului care te-a prins înșelându-l? M-am oprit la cea mai simplă 
dintre rochii, una albă, fără mâneci, cu decolteu modest și un model 
cu margarete în jurul taliei. „Nu sunt târfă!” e un strigăt pe care 
margaretele brodate îl trâmbițează mai tare decât orice altceva. 

Casa lui Peter era în Sackville. Înainte de a rămâne gravidă, îmi 
luam bicicleta și pedalam până acolo, dar fusesem deja nevoită să-i 
spun un temporar „adio” credincioasei mele prietene cu două roți, 
iar de atunci talia mi se îngroșase cu vreo doi centimetri. Nu voiam 
să-mi folosesc nici magia. N-aveam chef s-apar la ușa lui 
dezorientată. Am luat în schimb un taxi. 

Pe drum, m-am străduit să-mi așez cuvintele cap la cap. Să-i spun 
că eu și Emmet nu fuseserăm cu adevărat împreună, cel puţin nu la 
modul fizic, nu era o tactică potrivită. Peter știa adevărul, știa că-l 
înșelasem. Sub lumina strălucitoare a zilei, o știam și eu. 

Mașina s-a oprit în faţa micii case de lemn. Deși nu era decât o 
locuință închiriată, Peter o vopsise de curând într-un gri-argintiu, 


asortat cu obloanele și ușa placate cu cositor. Casa se afla lângă un 
stejar impunător, care o acoperea cu coroana lui, ca și cum și-ar fi 
dat silința s-o ţină la adăpost. Camioneta lui Peter era parcată pe 
alee. Ştiam că-n ziua aceea e acasă. În clădirea Tillandsiei n-avea să 
mai intre, nu după ceea ce i se-ntâmplase acolo. Mă îndoiam că unul 
dintre noi avea să-i mai treacă pragul vreodată. l-am plătit 
taximetristului și am coborât. Pe urmă am rămas locului și l-am 
privit îndepărtându-se, timp în care m-am străduit să-mi alung 
nervozitatea atât cât era nevoie ca să pot să urc treptele și să bat la 
ușă. 

— Ai de gând să rămâi acolo toată ziua sau vrei intri? mi-a strigat 
Peter, din prag. 

— Eşti sigur că vrei să intru? am întrebat. 

S-a îndepărtat de ușă, dar a lăsat-o deschisă. Am urcat cele câteva 
trepte şi mi-am strecurat capul înăuntru. Peter stătea pe un fotoliu 
vechi, cumpărat de la Goodwill în ziua când semnase contractul de 
închiriere a casei. Am intrat și am închis ușa în urma mea, fără să 
izbutesc să-i citesc expresia feței, pentru că încă nu mă obișnuisem 
cu lumina săracă din camera lui de zi. Aproape ca şi cum mi-ar fi 
auzit gândul, a întins mâna și a aprins o veioză de pe masă. 

Avea cearcăne negre în jurul ochilor înroșiţi, iar barba abia mijită 
îi acoperea obrajii şi bărbia, ca o umbră de un roșu-aprins. Purta 
aceiaşi jeanși ca în noaptea dinainte, dar un alt tricou. Celălalt era 
un ghemotoc de zdrenţe însângerate, lăsat să zacă pe podea. 

— Ce-ţi mai face rana? 

— Abia dacă se mai cunoaște unde m-a lovit. 

Peter s-a foit în fotoliu. 

— Ellen face treabă bună. 

M-am apropiat de el, intrând în cercul de lumină. 

— Peter, îmi pare atât de rău. 

— Pentru rană? 

— Da, și pentru toate celelalte. 

— Ai făcut un rezumat foarte convenabil. 

— Îmi pare rău. 

Am tras aer în piept. 

— Îmi pare rău pentru rană. Şi nu doar pentru asta. Îmi pare rău 


pentru suferința pe care ţi-am provocat-o. Îmi pare rău că te-am 
înșelat. 

Și-a ferit privirea de a mea și în ochi i-au apărut lacrimi. Nici 
măcar nu și le-a șters. 

— Am încercat să pun mâna pe energia stocată de Emily în 
Tillandsia. M-am convins pe mine însămi că nu e vorba decât de un 
ritual magic. Că nu e un contact fizic. N-am urmărit nici plăcerea 
mea, nici pe a lui Emmet. N-a fost sex. 

— Ceea ce am văzut când am intrat părea mult mai intim decât 
sexul. Tu și Emmet păreaţi legaţi unul de altul. 

Mi s-a iuţit pulsul când m-am gândit la contopirea noastră de 
atunci. Exact asta păruse să fie, și cele câteva clipe dinainte ca 
magia malefică a lui Emily să-nceapă să curgă prin noi fuseseră 
magnifice. 

Ştiam că nu-i pot dezvălui asta lui Peter, l-aș fi zdrobit. I-aș fi 
pierdut inima pentru totdeauna. 

— Îmi pare rău. Îmi pare sincer rău. Recunosc, nu doar în fața ta. 
Ci și față de mine însămi, că a fost un act intim. Că te-am înșelat 
într-adevăr. 

S-a aplecat spre mine, cu ochii implorând. 

— Dar, dacă voiai sex, dacă aveai nevoie de un act intim ca să 
faci ceea ce voiai să faci în Tillandsia, de ce n-ai venit la mine? Și, 
oricum, de ce voiai să iei magie din locul ăla? Am simţit-o, chiar în 
clipa când am intrat... Genul ăla de magie nu e bun. Nu e... 

Peter s-a întrerupt, ca și cum ar fi căutat cuvântul potrivit. 

— Prielnic... 

M-am așezat pe taburetul din faţa lui. Aveam să-i răspund la a 
doua întrebare și să mă rog să uite de prima. Nu puteam să-i explic 
vreodată că mă temusem să-l expun unei magii necunoscute, ca să 
nu-și descopere cumva adevărata natură și să-l pierd pentru 
totdeauna. 

— Familia mea te-a minţit. Și eu te-am minţit în privinţa lui 
Maisie. Nu e în California. 

— Am bănuit că mi se-ascunde ceva. De fiecare dată când 
întrebam pe cineva de ea, primeam aceeași informaţie riguroasă, ca 
şi cum replica ar fi fost pregătită şi de multe ori repetată. 


Ghicise; o pregătiserăm cu rigurozitate. 

— Unde e, de fapt? 

— A fost prinsă într-o cursă. E greu să-ţi explic. 

— Practica un soi de magie rea, care a copleşit-o, nu? 

Am dat din cap. 

— Eşti destul de aproape. Am sperat că pot folosi puterea din 
Tillandsia ca s-o scot din beleaua în care-a intrat. 

— Dar, zău așa — Peter a clătinat din cap cu uimire, apoi și-a dat 
buclele arămii la o parte din ochi — vrei să spui că tu și familia ta nu 
aveţi destulă putere magică pentru a pune lucrurile la punct? 

— Celelalte familii ne-au... interzis s-o facem. Pot să simtă dacă 
ne folosim de puterea barierei ca să-ncercăm s-o salvăm pe Maisie. 
Ar putea să ne lase fără magie, probabil pentru totdeauna. Şi ar și 
face-o, cu siguranţă. 

— Să facă bine să nu-ncerce să se-atingă cumva de tine, a zis el, 
rostind cuvintele aproape din reflex. 

Nu m-am putut abţine. I-am pus mâna pe obrazul nebărbierit. Mi- 
a dat-o la o parte, dar nu mi-a îndepărtat-o. Mi-a păstrat-o într-ale 
lui. 

— Aşa c-ai crezut că poţi intra în posesia unei puteri pe care n-au 
cum s-o controleze. Că poţi rezolva problema singură. 

— Mi-am închipuit c-o să fie mult mai ușor să cer iertare decât să 
cer permisiunea. Acum se pare că m-am înșelat. 

— La fel ai făcut și în privinţa mea? Te-ai gândit c-o să-ți fie mult 
mai ușor să-mi obţii iertarea? 

— Nu. 

Am clătinat din cap. 

— N-am ajuns să fac astfel de calcule, cel puţin nu în ceea ce te 
priveşte. 

— Și de ce-ai venit acum aici, Mercy? Vrei doar să fii iertată? 
Pen” că eu te iert. Nu-nțeleg toată magia asta, dar ştiu cât de mult o 
iubeşti pe Maisie. Dac-ai venit ca să-ți ceri iertare, ești iertată. 
Înţeleg că tot ce-ai făcut a fost de dragul surorii tale. 

— Am venit, într-adevăr, sperând c-o să mă ierți, dar n-am venit 
numai pentru asta. 

— OK. Te ascult, a zis, încă ţinându-mi mâna într-ale lui. 


— Am vrut să știi că Emmet a plecat. I-am cerut să părăsească 
orașul. 

— Unde s-a dus? 

Mi-a strâns mâna ceva mai tare şi s-a aplecat ceva mai mult către 
mine. 

— Nu știu. Nu l-am întrebat. O să-nţeleg dacă nu poți trece peste 
ceea ce ai văzut azi-noapte, când m-ai găsit. Însă țin să-ţi spun că, 
dacă încă mă vrei, eu vreau să fiu soția ta. 

— Dacă încă te mai vreau? Dacă încă te mai vreau? 

S-a ridicat din fotoliu, a îngenuncheat lângă mine și m-a strivit în 
îmbrăţișarea lui. 

— Oh, Doamne. Credeam că te-am pierdut. 

Ochii ni s-au întâlnit, apoi m-a sărutat. Orice legătură simțită 
vreodată între mine și Emmet nu era decât o fantezie; cea din clipa 
aceea, dragostea care mă lega de Peter, era reală. Sărutul lui s-a 
schimbat, sentimentul de ușurare și recunoștință s-a topit sub 
ardoarea unei pasiuni tot mai dezlănțuite. S-a ridicat și m-a tras în 
sus, cu carnea mulându-mi-se pe conturile dure ale trupului său. 

— O clipă, am spus, împingându-mă cu mâinile în el ca să mă 
îndepărtez. 

Fruntea i s-a încruntat când în ochi au început să i se citească 
suferința și dezamăgirea. Mi-a dat drumul și s-a retras cu un pas. 

— Nu. 

L-am prins de braţ. 

— Am nevoie de ajutor ca mă descurc cu fermoarul. 

Buzele i s-au arcuit în cel mai delicios zâmbet de băiat rău apărut 
vreodată pe fața unui om cumsecade. M-am întors cu spatele și 
degetele lui groase, tremurătoare au găsit clema delicată. M-am 
înfiorat când a desfăcut fermoarul şi mi-a tras rochia în jos. Am ieșit 
din ea și am îndepărtat-o cu piciorul, i-ar el s-a aplecat şi m-a 
sărutat pe ceafă. Mi-am scos şi chiloţii și i-am abandonat pe podea, 
lângă mine, apoi mi-am dus mâinile la spate ca să-mi desfac 
sutienul, pe care l-am azvârlit pe canapea. M-am întors spre el și am 
rămas, goală, în faţa lui. În ultimele săptămâni mi se măriseră 
considerabil sânii și am citit în privirea lui Peter cât de mult aprecia 
schimbarea. M-am înclinat ușor și m-am sprijinit de el, cu pielea 


apăsată pe tricoul lui. A încercat să și-l scoată cu o singură mână, în 
timp ce mă săruta. S-a dat bătut cu un mârâit, apoi l-a prins strâns 
de guler și l-a sfâşiat în partea din față. Fără să-și dezlipească nicio 
clipă buzele de ale mele, și-a lăsat al doilea tricou distrus să cadă pe 
podea. 

M-am îndepărtat ca să studiez locul unde-l înjunghiase mama, cu 
mârșavul ei cuţit de fier. Rana se închisese și era aproape vindecată, 
dar se părea că avea să rămână pentru totdeauna cu o cicatrice 
foarte apropiată ca formă de o semilună. Am presupus că urma rănii 
n-avea să dispară complet niciodată, fiindcă-l străpunsese o armă de 
fier. Urma să-mi reamintească, fără încetare, cât de aproape fusesem 
să-l pierd. M-am aplecat și i-am sărutat cicatricea. A gemut de 
plăcere şi m-a luat în brațe, apăsându-se întărit de mine și, datorită 
diferenței de înălțime, i-am simţit învârtoșarea în dreptul 
stomacului. M-a săltat în braţe și m-a dus în dormitor. A deschis ușa 
cu o lovitură de picior și m-a așezat în pat, în același pat în care 
făcuserăm dragoste prima oară şi în care concepuserăm copilul. 
Probabil că și el se gândea la bebeluș, fiindcă m-a lăsat jos cu mare 
delicateţe, de parcă aș fi fost de porțelan. 

L-am privit scoțându-șşi jeanșii și boxerii. S-a întins lângă mine și 
a rămas așa, tăcut și nemișcat, doar privindu-mă cu atâta dragoste, 
cu atâta sete! Am încălecat deasupra lui și l-am primit în mine, 
aplecându-mă și sărutându-l, cu mâinile lui mari și aspre 
cuprinzându-le pe ale mele. De când îmi fuseseră înapoiate puterile, 
era prima oară când ne atingeam unul pe altul astfel. I-am privit 
frumoasa faţă încordată prin ochi de vrăjitoare și am văzut dovezile 
evidente ale stranietăţii trăsăturilor sale. Ochii i s-au schimbat când 
s-a lăsat dominat de pasiune, nemaiavând cele două culori diferite, 
albastrul şi verdele pe care ajunsesem să le îndrăgesc, ci strălucind 
amândoi, argintii. Mi-am luat mâinile dintr-ale lui, i-am dat părul pe 
spate și i-am privit vârful unei urechi. M-am aplecat și i l-am mușcat 
ușor. A gemut. Când pasiunea a devenit mai puternică, a căpătat o 
ușoară strălucire, din el a izvorât o luminiscenţă dulce. Nu, nu era 
un bărbat normal, dar el era, totuși, alesul. Propria plăcere mi-a 
copleșit simţurile. Totul s-a contopit când am închis ochii. Mi-am 
lăsat capul pe spate și mâna lui s-a întins şi mi-a coborât de-a lungul 


gâtului, apoi peste sâni. M-am cutremurat o dată, și încă o dată, 
când s-a încordat el în mine, apoi m-am lăsat să cad în braţele lui 
primitoare. 

M-am trezit după-amiaza târziu; de fapt, aproape că se înserase. 
Peter era deja treaz, dar rămăsese-ntins, fără să se miște, ca să nu-mi 
tulbure somnul. Am deschis ochii și i-am văzut pe-ai lui, din nou 
ceacâri, unul albastru și unul verde, aţintiți asupra mea, cu 
dragostea tandră și pasiunea arzătoare luptându-i-se în privire. L-am 
atins astfel încât să eliberez pasiunea și am făcut din nou dragoste. 

Istovită, mi-am lăsat capul pe pieptul lui şi i-am sărutat iarăși 
cicatricea. 

— Mâine, am spus. Mâine ne luăm autorizaţia de căsătorie. O să 
mergem la judecătorul de pace. 

— Mergem pe naiba. 

Peter s-a săltat în capul oaselor și m-a proptit cu spatele în 
scobitura braţului său îndoit. 

— Nu e un lucru destul de bun pentru tine. 

— Ba este. Pentru mine nu contează decât să fim împreună. 

Şi-a îngustat ochii și s-a aplecat ca să mă sărute scurt pe buze. 

— Nu. N-o să facem așa. Am visat prea mult să te văd venind spre 
mine pe aleea dintre bănci. N-o să mă faci să renunţ la asta. 

— Ţi-ai făcut visuri despre nunta noastră? 

— Ei, ca să fiu sincer, mi-am făcut mai multe despre luna de 
miere, a răspuns. 

Mi-am întins gâtul și l-am sărutat tandru, dar zgomotos. El m-a 
strâns mai tare. 

— Dar da, mi-am făcut visuri despre nunta noastră încă din 
copilărie, cred că încă din ziua în care ne-am cunoscut. Ţii minte, 
atunci, în Forsyth, când te-am lăsat să mă-ntreci la cățăratul în 
copaci? 

— Mi-aduc aminte că te-am întrecut. Nu-mi amintesc că m-ai 
lăsat s-o fac. 

— Ei, crezi ce vrei, dar adevărul e că te-am lăsat. Voiam să-ţi văd 
părul roșu înconjurat de bucăţi de verde şi albastru. Te-ai urcat mai 
sus decât mine, te-ai uitat în jos și ai scos limba la mine. Iar eu mi- 
am spus pentru prima oară: „Într-o bună zi o să mă-nsor cu fata 


asta”. Şi, de atunci, visez la ziua nunţii noastre. Așa că, da, o să ne 
luăm autorizația mâine, dar trebuie să plănuiești pentru mine o 
nuntă adevărată. Una cu smoching și rochie albă, flori și șampanie 
în exces. Ei, cel puţin de dragul meu, a spus, și a întins mâna să-mi 
mângâie burta. O, şi tort. 

I-au chiorăit maţele. 

— Mor de foame. Tu nu? 

Mi-am dat seama că puteam spune același lucru. 

— Ba da. 

— Hai să ieşim în seara asta. Într-un loc frumos. Poţi purta rochia 
aia drăguță, pe care-ai lăsat-o mototolită pe podeaua camerei mele 
de zi. 

— În clipa aia nu păreai prea preocupat de soarta ei. 

— O, ba eram, a răspuns, aplecându-se să mă sărute. Eram foarte 
preocupat. 

M-a sărutat din nou pe buze, apoi sărutările au început să 
coboare în jos, pe gât. 

— Mâncare, am spus, împingându-l. 

— Bine, bine. 

Un alt sărut grăbit pe buzele mele, apoi şi-a tras braţul de sub 
mine în timp ce, cu cealaltă mână, mi-a împins o pernă sub spate. 

— Trebuie să-mi fac un duş. Și să mă bărbieresc, a adăugat, 
trecându-și mâna peste bărbie. 

S-a dat jos din pat și s-a ridicat în picioare. 

— Vrei să mi te-alături? m-a întrebat. 

Am aruncat în el c-o pernă. 

— Fă-ţi dușul și grăbeşte-te. Mie și lui Colin ne e foame. 

A plecat mișcându-se cu stângăcie, iar eu am închis ochii când am 
auzit sunetul dușului. Mă simţeam atât de recunoscătoare fiindcă mă 
iubea, fiindcă, după cele întâmplate, nu-mi dăduse papucii. Am tras 
pătura lui peste mine și i-am aspirat mirosul. 

S-a întors peste câteva minute și s-a oprit în fața mea, în picioare, 
înfășurat într-un prosop. 

— Încă mai eşti în pat, leneșo? 

A început să cotrobăie prin şifonier, în căutarea unor pantaloni 
eleganti și a unei cămăși adevărate. 


— Vai, vai. Cămașă cu nasturi, în seara asta ne gătim la mare 
ținută. 

— O, nu. Ăştia nu-s nasturi. Sunt capse, a zis, punându-și cămașa 
pe umeri. O să-ți fie și ţie mai ușor mai târziu, n-o să mai fie nevoie 
să rupi cămașa de pe mine. 

— Nu ţi-am rupt-o eu, am spus, izbucnind apoi în râs. Tu ţi-ai 
rupt-o. 

— Hei, dacă tu preferi să-ţi aduci aminte că m-ai întrecut pe bune 
la cățăratul în copacul ăla, prefer și eu să țin minte varianta mea 
despre cămașa ruptă. 

— Perfect. 

Am aruncat pătura și mi-am dat picioarele jos din pat. Numai pe 
jumătate îmbrăcat, Peter s-a oprit ca să se uite la mine, zâmbind. 

— O să fac și eu un duş scurt. 

— Ar fi trebuit să intri cu mine. Am fi făcut economie de timp și 
de apă. 

— Dacă intram cu tine, n-am fi economisit nici timp, nici apă. 

M-am strecurat sub duș, la început hotărâtă să nu-mi ud părul, 
dar m-am simţit atât de bine lăsând apa caldă să se reverse asupra 
mea, spălând acele părți din ultimele douăzeci și patru de ore pe 
care nu-mi doream să le țin minte şi, cumva, dând mai multă forță 
senzualității celorlalte. 

Am ieșit de sub duș, m-am uscat la repezeală și m-am înfășurat 
într-un prosop. Dormitorul era gol, dar Peter îmi întinsese pe pat 
rochia și lenjeria intimă. Tocmai începusem să mă-mbrac când ușa s- 
a întredeschis. Peter și-a strecurat capul înăuntru. 

— Ai un oaspete. 

— Cine e? 

— O femeie. Spune că se numește Rivkuh, sau cam așa ceva. 

— Rivkah. Rivkah Levi. 

N-o mai văzusem pe Rivkah și nici măcar nu mă mai gândisem la 
ea din ziua în care bariera mă alesese ca ancoră. Se numărase 
printre cei trei vrăjitori care sosiseră mai devreme, să ne pregătească 
locuinţa pentru ceremonie, căutând scurgeri sau infiltrări de energie 
care ar fi putut interfera cu plasarea energiei barierei în noua 
ancoră. Eforturile lor se dovediseră a fi cumplit de departe de reușită. 


— Da, exact. Te deranjează cu ceva? Vrei s-o gonesc? 

— Mercy, draga mea, s-a auzit glasul lui Rivkah, de dincolo de 
umărul lui Peter. Îmbracă-te și vino să stăm de vorbă. 

M-am uitat la Peter, apoi am ridicat din umeri. 

— Vin imediat, doamnă Levi. 

— Spune-mi Rivkah, te rog, draga mea. Peter, ai cumva niște vin? 

Am auzit-o deschizând și închizând niște dulapuri. 

— A, iată unul roșu. Tirbușon? 

— O să fiu şi eu acolo, a zis Peter şi a închis ușa în urma lui. 

Mi-am uscat părul cu prosopul și mi l-am împletit într-o singură 
coadă. Mai târziu avea să fie o adevărată încâlceală, dar pe Rivkah 
n-o puteai lăsa să aștepte. Dacă nu mă duceam repede la ea, urma să 
se autoinvite în camera unde mă aflam. M-am îmbrăcat, mi-am 
netezit partea de jos a rochiei, care se şifonase, și, când am intrat în 
camera de zi, am dat cu ochii de Peter, așezat fată în față cu Rivkah 
la masa lui de bucătărie. 

— Iat-o, a zis Rivkah, ridicându-se și chemându-mă c-un semn în 
brațele ei deschise. 

Nu mă așteptasem la un salut atât de exuberant din partea unei 
persoane pe care o cunoșteam atât de puţin. M-a sărutat pe obraz. 

— Mazel tov pentru micut. 

Mi-a dat drumul, ca să-şi poată lua paharul cu vin. 

— În sănătatea lui Colin, a spus, ridicându-l spre Peter, care a dat 
noroc cu ea. 

Rivkah s-a așezat. 

— Acum spune-mi, draga mea, ce se-ntâmplă aici, cu tine și cu 
familia ta? 

— Încă n-ai vorbit cu ai mei? 

— Nu, nu încă, am venit încoace direct de la aeroport. Voiam să 
vorbesc mai întâi cu tine. 

S-a lăsat pe spătarul scaunului, întinzându-se, într-o poziţie 
relaxată și deloc amenințătoare. 

— Cine altcineva mai vine, din familii? 

— Nimeni. Doar eu. Am susținut cu insistență că prefer să vin 
singură, în loc să apărem cu zecile, ca inchiziția spaniolă. Acum 
povestește-mi ce s-a întâmplat noaptea trecută. Ce-aţi făcut aici cu 


toţii, de a început bariera să răsune ca alarma pompierilor? 

M-am așezat, încercând să câştig puţin timp în care să-mi adun 
gândurile. 

— Doamnă Levi, Mercy a fost supusă unui stres puternic. Nu e 
bine nici pentru ea, nici pentru copilul nostru. Nu vreau să 
retrăiască nimic din cele petrecute. Mergem mai departe, lăsând în 
urmă tot ce-a fost rău. 

— Te rog din nou să-mi spui Rivkah și să nu-ți faci griji pentru 
tânăra ta iubită şi pentru copilul vostru. Sunt amândoi mult mai 
viguroși decât îți poţi imagina. 

— Totuşi... 

— Peter, l-a întrerupt ea, întinzându-se să-l bată pe dosul palmei, 
ce-ar fi să ieși puţin la o plimbare? Bucură-te de seara asta 
frumoasă, cât timp stă Mercy de vorbă cu mine. 

— Asta e casa mea. 

— Şi e adorabilă. 

Și-a ridicat ambele mâini, cu palmele în sus, rotindu-le ca să arate 
întreaga încăpere, de parcă ar fi fost gazda unei emisiuni-concurs de 
televiziune. A zâmbit și a dat din cap, cu buclele negre tresăltându-i. 

— N-avem nevoie de mult timp. Fă un tur al frumosului parc prin 
care am trecut ca s-ajung aici. Daffin, nu? Cât o să te-ntorci, discuţia 
o să fie deja încheiată. 

Peter era, probabil, cel mai amabil și cel mai înțelegător tip pe 
care-l cunoşteam, dar până şi el și-a ieşit puţin din fire când s-a 
văzut dat afară din propria casă. S-a uitat la mine, așteptând o 
îndrumare, şi am dat din cap, străduindu-mă din răsputeri să-mi cer 
scuze din priviri. 

Peter s-a ridicat. 

— Mă-ntore peste douăzeci de minute, a spus, aruncându-i lui 
Rivkah o privire aspră. 

— Bun băiat, a zis ea. Oh, Mercy, voi doi o s-aveţi un copil atât 
de frumos! 

Peter s-a încruntat, dar s-a îndreptat supus spre ușă. 

— Douăzeci de minute, a zis, înainte de a ieși. 

După ce ușa s-a închis în urma lui, Rivkah mi-a luat mâna. 

— Te iubește foarte mult — știi asta, nu? 


Am dat din cap. 

— Da. Sunt norocoasă fiindcă-l am. 

— Iar el e norocos fiindcă te are pe tine, a spus ea, apoi mi-a dat 
drumul. 

A sorbit din vin. 

— Prin urmare, Emily s-a întors acasă. 

A aşteptat reacţia mea, dar am păstrat tăcerea. 

— Trebuie să fi fost un șoc cumplit pentru tine şi familia ta. 

Ce-aș fi putut să-i răspund? Visasem să mi se-ntoarcă mama și-mi 
văzusem visul cu ochii, dar acesta se schimbase, degenerând într-un 
coșmar sângeros. 

— Cum ai aflat? 

— Emmet, a spus ea. A venit la mine, la mama lui. 

— Mama lui? 

— Ei, am fost singura femeie implicată în crearea golemului, așa 
că, dacă asta nu înseamnă că sunt mama lui, nu știu ce poate 
însemna. 

Şi-a lăsat capul pe-o parte și a părut să-și acorde un răgaz în care 
să mediteze în privința mea. 

— Iar tu îl obsedezi întru totul. I-ai frânt inima. 

— Îmi pare sincer rău că l-am făcut să sufere. 

În ultima vreme, mă trezisem foarte des rostind diverse variațiuni 
ale acestei fraze. 

— Nu asta voiam. 

Da. Şi pe-asta o mai spusesem. M-am întrebat dacă n-ar fi trebuit 
să le adaug o a treia declaraţie: „N-am avut de ales.” În schimb, am 
decis că e mai bine să tac. 

Rivkah a ridicat din umeri. 

— Ei, acum e viu, iar să te-alegi cu inima frântă face parte din 
viață. N-ai greșit cerându-i să plece. După o ruptură definitivă îţi 
revii cel mai repede. O să se vindece. 

A făcut o pauză. 

— Și-acum să ne întoarcem la ale noastre. Poate e chiar vina ta, 
fiindcă l-ai numit „Emmet”, dar n-are nici cea mai mică înclinaţie 
către disimulare. Ştie că eşti într-o situaţie dificilă, din care e greu să 
ieși, aşa că mi-a dezvăluit adevărul despre cele petrecute azi-noapte. 


Mi-a spus întreaga poveste. Completă. lar eu o să-ţi spun acum 
versiunea pe care le-o voi împărtăși familiilor când îmi voi întocmi 
raportul, așa că te rog să m-asculți. 

S-a aplecat către masă, sprijinindu-se pe braţele îndoite. 

— Mama ta... 

— Te rog să n-o numeșşti astfel. 

Rivkah a dat din cap, înțelegând că femeia mă îngrozea. 

— Emily şi acel Josef au răpit-o pe mătușa ta Ellen și au obligat-o 
să ia parte la acea adunare a lor. Pe urmă te-au atras în cursă, ca să 
se folosească de puterea și de legătura ta cu bariera pentru a-și duce 
vraja Babel la bun sfârşit. Străduindu-te să scapi, tu te-ai deschis și 
ai expus bariera fără să vrei. Acesta a fost țelul urmărit tot timpul de 
Emily. Peter al tău a dat peste tine și Emmet și v-a silit să vă 
despărțiți, scoțându-vă astfel de sub puterea lui Emily. 

A ezitat. 

— Cum de-a ştiut Peter să vină tocmai atunci? Evident că Oliver 
şi Iris au simţit perturbaţia din barieră, dar el? 

— Mama lui. 

I-am servit minciuna fără întârziere. N-o puteam lăsa să afle de 
legătura dintre el și copil. Nu trebuia să știe că Peter e din neamul 
zânelor. 

— Claire are vederea. Ea i-a spus că simte că mă aflu în pericol. 
Că trebuie să ajungă la mine. 

Rivkah a dat din cap. 

— Perfect. Ai idei bune şi-ţi vin la țanc. Asta e povestea pe care-o 
să mergem. 

Așadar Emmet îi dezvăluise totul, inclusiv adevărata identitate a 
lui Peter. Mi s-a părut straniu că, în loc s-o mint, așa cum avusesem 
de gând, încropeam minciuni împreună cu ea. 

— De ce faci asta? De ce ne acoperi? De ce mă acoperi? 

— Ei, draga mea, despre familia ta se poartă multe discuţii, 
prosteșşti și reacționare, de când te-a ales bariera. Cei mai zgomotoși 
şi cei mai stupizi sunt chiar verii tăi. Câţiva de-alde Ryan au început 
o campanie împotriva ta. Împotriva tuturor rudelor tale foarte 
apropiate. Vor să-i vadă pe Taylorii din Savannah la pământ. Pe de 
altă parte, pe mine m-a legat dintotdeauna de familia voastră o 


afecţiune foarte puternică. Măcar voi faceţi lucrurile să devină 
interesante. 

— Sunt cu toţii împotriva noastră? 

— O, nu, draga mea. Aveţi mulți susținători cu voce puternică. 
Mai ales femeia aia încântătoare din clanul Taylor, cum o cheamă? 
Abby. 

— Se autodenumeşte întotdeauna Gunoi Alb Taylor, am spus, 
zâmbind în ciuda neliniștii mele crescânde. 

Rivkah a râs. 

— Ei bine, „gunoaiele albe” Taylor sunt cu fermitate de partea 
voastră. Totuși, faptul că Emily Taylor și-a înscenat propria moarte 
şi s-a aliat cu cele trei familii rebele i-ar putea pune pe gânduri pe 
cei mai loiali adepţi ai familiei voastre. 

— Ce-aș putea face eu? 

— Fi, iată, a spus, zâmbindu-mi aprobatoare. Bravo, bună 
întrebare, fiindcă acum totul depinde, într-adevăr, de tine. 
Următorii tăi paşi sunt cruciali, dacă vrei să-ţi protejezi familia și pe 
tine însăţi. Primul lucru pe care trebuie să-l faci e să-ți renegi public 
mama. Să-ţi exprimi groaza trezită de faptele și de alegerile ei. 

— Mi-e destul de ușor. 

— Da, poate că ușor, dar totuși dureros. Eşti în stare să faci faţă. 
Următorul pas va fi mai greu pentru tine. E nevoie de un mare efort. 
Trebuie să te supui voinţei celorlalte ancore. Să fii umilă. Să le dai 
ascultare. Să te concentrezi asupra lucrurilor pe care ele le cred 
necesare ca tu să le înveţi. Au purtat destul de mult timp povara ta. 
Trebuie să le mulțumești și să le ceri scuze pentru c-ai fost atât de 
încăpăţânată. 

Rivkah a ridicat un deget, ca să-mi împiedice orice protest. 

— Iar „încăpăţânată” e o descriere generos de îngăduitoare a 
purtării tale. Azi-noapte ai pus bariera în pericol. 

Am dat din cap, în semn de recunoaștere a acelui adevăr. 

— De dragul familiei mele — și mă refeream și la bărbatul cu care 
aveam să mă mărit curând, și la copilul căruia aveam să-i dau 
naștere peste câteva luni — pot s-o fac. 

— Bun. Vor dori şi să pleci, pentru o vreme, într-un loc de unde 
nu poți intra în legătură cu bariera. Vor să te antrenezi sub 


îndrumarea directă a lui Gudrun. 

— Nu. Asta n-o pot face. 

Nu-mi puteam petrece nici măcar cel mai scurt timp alături de 
Gudrun; femeia aia colaborase cu Maria, iar Maria fusese calea de 
acces, dacă nu chiar sursa, întunericului care-mi răpise mama și-mi 
luase în stăpânire sora. 

— Mă tem că n-ai de ales. Dacă te opui, se vor gândi la o legare. 
Nimeni nu vrea asta, mai ales celelalte ancore. Dovedeșşte-le că poți 
fi rezonabilă. În plus, cu cât vei fi mai dispusă să accepti 
inevitabilul, cu atât vei face o impresie mai bună. Sunt convinsă că 
pot amâna asta până după nuntă, mai ales dacă te dai la fund și nu 
mai faci valuri. 

— Și copilul? N-o s-accept nimic care-l pune în pericol. 

— Nici nu ţi-aș cere vreodată așa ceva. Va continua să se dezvolte 
normal cât o să fii cu Gudrun. O să insist eu însămi să ţi se îngăduie 
să te-ntorci acasă înainte de naşterea lui. Cel puţin temporar. 

Rivkah a zâmbit și mi-a făcut semn cu degetul. 

— Pentru prima oară din istoria barierei, o ancoră va primi 
concediu de maternitate. S-ar putea să fiți nevoiţi să vă petreceţi o 
vreme departe unul de altul, dar, din perspectiva bebeluşului, mama 
lui va lipsi doar câteva zile. 

Și-a ridicat paharul și l-a golit. 

— Ei, şi-acum trebuie să știu dacă accepţi toate astea. Am dat 
aprobator din cap chiar în clipa când bătea Peter la propria sa ușă, 
înainte de a o deschide. 

— Perfectă sincronizare, domnule Tierney. Ei, unde mergem să 
luăm cina? Dacă nu mănânc ceva cât mai curând, o să challish'?2. 

Cina cu Rivkah s-a prelungit și, după ce am lăsat-o la hotelul ei, 
Peter m-a dus, cu părere de rău, acasă la mine în loc să mă ducă 
acasă la el. Aveam nevoie de somn. Copilul avea nevoie de somn. 
Dar, înainte de a mă strecura în așternut, am deschis cutia cu 
bijuterii și am scos inelul pe care mi-l dăduse Peter. Mi l-am pus pe 
deget o dată pentru totdeauna, apoi am intrat direct în pat și am 
adormit peste câteva clipe. 

M-am simţit mai degrabă sâcâită decât îngrijorată când m-a trezit 
o ciocănitură în fereastră. Nu m-am clintit, gândindu-mă că trebuie 
să fie vreun gândac sau vreo pasăre insomniacă, dar a urmat o altă 
lovitură în sticlă, apoi încă una. M-am săltat în capul oaselor. S-au 
scurs vreo două secunde fericite, în care am crezut că probabil dorm 
și visez. Joe stătea chiar în fața mea și, în loc să dea în curtea 
noastră din spate, fereastra dădea într-o altă încăpere, una imensă, 
cu pereți de piatră, parcă desprinsă dintr-un de basm. Joe își ținea 
arătătorul în faţa buzelor arcuite într-un zâmbet viclean, 
avertizându-mă că era cazul să păstrez tăcerea, în timp ce cu mâna 
stângă trăgea cu sălbăticie de o funie. O funie care strălucea într-un 
verde greţos și nu putea fi din fibre obișnuite, dar abia dac-am avut 
timp să remarc asta înainte ca faţa stâlcită lui Adam să apară, 
legănându-se de cealaltă parte a ferestrei. Frânghia lui Joe era 
legată de laţul din jurul gâtului detectivului. Ochii lui Adam erau 
vineţi, umflați și închiși. Avea buza de jos spartă. Și nasul era spart 
şi strâmbat, ca un cârlig. 

Joe şi-a apăsat degetele lungi și subțiri pe rama ferestrei și a 
început s-o ridice, deschizând-o. Deși încă speram că visez, voiam să 
tip, să-mi chem familia, dar nu izbuteam să scot niciun sunet. Joe a 
tras din nou de lasoul lui dezgustător şi atât el, cât și Adam mi-au 
dispărut din vedere. Un şobolan lucios și bine hrănit, cu față 
omenească, exact ca rozătoarele cărora le dădusem foc în bar, s-a 
căţărat pe pervazul ferestrei, apoi şi-a trecut trupul și coada roz prin 
deschiderea pregătită de Joe. M-am cutremurat, tot fără să fiu în 
stare să scot vreun sunet, când a traversat podeaua în fugă și mi s-a 


urcat în pat. S-a apropiat tiptil de mine, cu ochii ca două mărgele 
roșii sticlind pe miniaturala lui față omenească. 

— Mama ta cere un armistițiu, a spus. 

Am înșfăcat o pernă și am pocnit creatura. A sărit din pat şi s-a 
întors pe pervazul ferestrei, unde s-a oprit, s-a întors spre mine şi a 
vorbit iarăși. 

— Trebuie să-ți spun să mă urmezi, dacă nu vrei ca fraţii mei să 
mănânce carnea maimuţei cu care ești prietenă. 

Mi-am regăsit glasul. 

— Nu e maimuţă. E om. 

— A, atunci e de două ori mai dulce, a spus șobolanul, frecându- 
şi mâinile minuscule, aproape omenești. 

— Vin. Nu-i mai faceţi nimic lui Adam. 

Am sărit din pat și m-am apropiat de fereastră. 

Creatura și-a ridicat privirea spre mine, cu buza de jos în afară, 
semn că hotărârea mea o dezamăgise. 

— Bine. Urmează-mă. 

S-a strecurat înapoi prin deschizătură, cu coada dispărându-i 
ultima de pe pervaz. Când am ajuns lângă fereastră, am văzut-o 
așteptându-mă de cealaltă parte a ei, așezată pe picioarele din spate 
şi dichisindu-se; își lingea mâinile, apoi şi le trecea peste cap. 
Repulsia mi-a devenit atât de puternică încât am simţit flăcări mici 
formându-mi-se în vârfurile degetelor, gata să-mi ţâşnească din 
mâini și să distrugă acea monstruozitate. Numai rolul ei de călăuză 
m-a oprit. Trebuia să-l salvez pe Adam. 

Am deschis fereastra atât cât era nevoie ca să pot ieşi, apoi mi-am 
așezat cu prudenţă talpa pe pardoseala de piatră, ca să mă conving 
că e, într-adevăr, suficient de solidă înainte de a a-mi trece toată 
greutatea dincolo de pervaz. Am continuat să mă ţin de marginea lui 
până m-am asigurat că terenul din partea opusă era ferm, nu un 
simplu miraj. Imediat ce mi-am desprins mâinile de ea, fereastra a 
dispărut, fiind înlocuită de un perete din blocuri de piatră. Am lovit 
cu pumnul într-unul dintre acestea. Era la fel de dur ca podeaua de 
sub tălpile mele. Ieşirea dispăruse. 

— Ea aşteaptă, a spus rozătoarea călăuzitoare. Răbdarea ei nu e 
fără limite. 


În clipa aia aș fi dat orice pentru o vizită a pisicii cu trei picioare 
a lui Jilo. 

— Nici a mea nu e, am ripostat, cu o flacără aprinzându-mi-se în 
vârful arătătorului. 

Mi s-a făcut greață când frica i-a mototolit faţa și s-a înclinat 
înaintea mea. Creatura era scârboasă, dar m-am detestat pe mine 
însămi pentru graba cu care îmi dorisem s-o lichidez. 

— Iartă-mă, domnişoară, a spus, prosternându-mi-se la picioare. 

— Să mergem, am zis. 

S-a ridicat şi s-a pus în mișcare, cu ghearele ascuţite tropăindu-i 
pe piatră. Din când în când se oprea, ca să fie sigură c-o urmez. Am 
mers de-a lungul holului timp de mai multe minute și am început să 
am senzaţia că mă aflu pe banda rulantă a unui aparat de 
gimnastică. Deși mergeam în ritm constant, nu păream să ne 
apropiem deloc de lumina din capătul opus. 

— Cât mai avem de mers? am întrebat. Adică măcar înaintăm sau 
batem pasul pe loc? 

A întors capul şi s-a uitat la mine pe deasupra spatelui său păros. 

— Am străbătut mai mulţi kilometri. Nu știu cât mai avem. De 
fiecare dată e altfel. 

Ne-am continuat o vreme drumul în tăcere. Podele de piatră, 
pereți de piatră și, deasupra, acoperiș de piatră, în locul ăla, lumina 
părea să fie la mare preţ — sărăcăcioasă, era tot timpul adunată într- 
o pată rotundă deasupra capetelor noastre, dar dădea prea puţină 
claritate detaliilor din faţa noastră, iar tot ce lăsam în urmă era 
înghițit de întuneric. Am simţit ceva dându-ne târcoale, nu cu mult 
dincolo de marginea cercului luminos. M-am oprit pentru o clipă, 
concentrându-mă numai asupra sunetului... ceva ca un mârâit, dar 
nu de câine. Ochii aceia se aflau destul de aproape ca să reflecte 
lumina palidă. M-am ferit să-i privesc şi mi-am iuțit pasul, ca s- 
ajung din urmă himera rozătoare, care mergea în fața mea, 
șfichiuind aerul cu coada ei roz când se legăna înainte și înapoi. La 
auzul pașilor mei tot mai rapizi, s-a oprit şi s-a întors să se uite la 
mine. Chipul ei m-a îngrețoșat iarăși și a trebuit să mă lupt cu 
imboldul de a o distruge pentru simplu motiv că mă scârbea. 
Reasigurându-se c-o urmez, mi-a întors din nou spatele şi a grăbit şi 


ea pasul. În vreme ce ne continuam drumul pe coridorul parcă fără 
sfârşit, o întrebare a-nceput să mă sâcâie. Până la urmă, am simţit că 
trebuie să aflu. 

— Ea ţi-a făcut asta? 

S-a oprit brusc şi s-a întors spre mine. 

— Ce să-mi facă, domnişoară? 

— Ai fost creată de mam... de Emily? 

— O, nu, domnişoară, mi-a răspuns, cu o ușoară tresăltare a 
insuportabilului său cap. De ceilalți vrăjitori, ei m-au făcut. 

— Vrăjitorii din familiile rebele? am întrebat, simțindu-mi pulsul 
în gât pe măsură ce mă înfuriam tot mai tare. 

Poate că nu era direct răspunzătoare, dar cum putea Emily să se 
alieze cu familii capabile să creeze o astfel de monstruozitate? 
Simpla sa existență părea un afront adus naturii. 

— O, nu, domnişoară. Vrăjitorii care menţin bariera, ei m-au 
făcut. 

S-a întors cu spatele înainte de a apuca să vadă că am rămas cu 
gura larg căscată de uimire. Încă mă străduiam să-mi revin când am 
ajuns, în sfârşit, la capătul coridorului. O arcadă îl despărțea de 
următoarea încăpere. Prin ea se revărsa o lumină albastră, dar nu 
strălucirea azurie pe care mă obișnuisem s-o asociez cu Jilo, ci una 
palidă, cu tentă vineţie. 

— Îi datorezi recunoștință fiicei mele, detectivule, a spus Emily, 
când am pătruns în încăpere în urma rozătoarei. 

Gârbovit şi de-abia conștient, Adam stătea pe un scaun de lemn 
cu spătar înalt. Răpirea cuiva la care ţineam fusese metoda preferată 
de Emily ca să se-asigure c-o să apar la chemarea ei. Ştiam că-l 
alesese pe Adam ca să se răzbune pe Oliver, fiindc-o respinsese. 
Adam și-a ridicat capul şi a-ncercat să mă privească prin ochii lui 
umflaţi. Am alergat spre el, lovind din neatenţie șobolanul cu 
piciorul. Rozătoarea a ţipat strident, cu indignare, și s-a grăbit să 
treacă în spatele lui Emily, căutând protecţia stăpânei sale. 

Creatura care-mi dăduse târcoale a apărut din beznă și mi-a tăiat 
calea către Adam. Am văzut că era un lup, care mârâia la mine, 
clănțănind din dinţi. Am tresărit violent, dar am reușit să-mi recapăt 
controlul și am rămas pe loc. Ridicându-și capul ca și cum voia să 


urle, lupul a izbucnit într-un hohot de râs omenesc. L-am privit 
ghemuindu-se pe labele din spate, luat în stăpânire de un tremur, 
din creștet până în vârful cozii. Blana cafenie i-a alunecat de pe 
trup, era o creatură în stare să-şi lepede pielea ca pe o haină. 

— Nu încă, prințesă, a spus Joe, încă în poziţia unui animal 
ghemuit. 

Am observat că nu mai vorbea pe nas, ca pe coclauri, scăpase de 
asta cu desăvârșire. Acum avea o intonaţie străină, ușor germanică. 

Mi-a zâmbit larg și s-a ridicat, înclinându-se de parcă ar fi salutat 
un membru al unei familii regale. Pe urmă a înșfăcat blana de lup și 
a azvârlit-o înapoi, în întuneric. 

— Eşti un schimbă-piele, am spus. 

Joe şi-a lăsat capul pe-o parte, întinzându-şi membrele ca şi cum 
ar fi încercat să se reînveţe cu trupul omenesc. 

— Printre altele. 

Mi-a întors spatele și s-a apropiat de Adam. I-a prins capul în 
mâini, înclinându-i-l astfel încât să fie obligat să-l privească în ochi. 
Pe urmă i l-a strâns cu mai multă putere și i l-a răsucit încet dintr-o 
parte în alta. 

— Ia-ţi labele de pe el. 

Vocea mi-a tremurat și Joe s-a întors spre mine, cu ochii măriţi de 
o spaimă prefăcută. În același timp, i-a dat drumul lui Adam. 

— Lăsaţi-l să plece, am spus, întorcându-mă spre Emily. 

— O, fireşte, o să-l lăsăm, a răspuns Joe în locul ei. Scopul pentru 
care l-am folosit a fost atins. Grija ta pentru maimuța asta e 
înduioșătoare. 

— Nu e maimuţă. E om, iar Oliver îl iubește. 

— Oh, Doamne, bărbaţi îndrăgostiţi unul de altul, nu mă stârni 
pe tema asta, a zis Emily, dându-și ochii peste cap. Am crezut că eo 
etapă pe care Oliver o s-o depășească, maturizându-se, dar, dacă 
frățiorul meu e atât de înamorat de detectiv, ar fi cazul să aibă mai 
multă grijă şi să nu-l lase acolo de unde îl poate înhăţa oricine. 

— Cu cât pleacă mai curând, cu atât e mai bine. Nu-i suport 
mirosul, a spus Joe. 

M-am răsucit din nou spre el. 

— OK, şi tu cine naiba ești? Ai apărut în chip de ţărănoi, alături 


de Ryder și Birdy, iar acum te găsesc aici, cu ma... cu ea? 

Fusesem pe punctul s-o numesc pe Emily mamă, dar îmi 
amintisem la timp că, indiferent dacă aveam sau nu ADN-ul ei, nu- 
mi era mamă. 

— Ăsta e Josef, draga mea, a răspuns ea. Mi-a fost cel mai valoros 
aliat în încercarea de a te atrage de partea corectă a istoriei. De 
partea corectă a evoluţiei. 

— Vrei să zici că Ryder e un exemplu de evoluţie corectă? am 
întrebat. 

Joe a început să râdă, de parc-ar fi auzit cea mai bună glumă a 
tuturor timpurilor. Emily a ridicat o mână, făcându-i semn să se 
calmeze. 

— Relaţia lui Josef cu Ryder și cu femeia lui s-a dovedit un 
aranjament convenabil. Josef e unul dintre noi, draga mea, nu simţi 
atâta lucru? 

A strâns din ochi şi a clătinat ușor din cap, în semn că ignoranţa 
mea o șochează. 

— De ce l-ai sacrificat pe Ryder? 

— Ce, l-ai luat cumva drept un suflet nevinovat? a întrebat Joe. 
Și-a omorât nevasta şi copilul nenăscut şi a ucis mai bine de 
douăzeci de oameni, plus cel puţin vreo doi vrăjitori. Era colector; 
își aduna puterea și magia captând suma energiilor victimei — suma 
a tot ce i se-ntâmplase în viață. Era atât de însetat de putere încât a 
sacrificat, de bună voie, carne din carnea lui și sânge din sângele lui 
ca să-i cheme pe demonul Barron și să-l primească în propriul său 
trup. 

— Nouă ne trebuia demonul, a adăugat Emily. Ryder n-a fost 
decât o unealtă utilă - un container, dacă vrei să-i spui așa. 
Omorând oameni, adunase în el o cantitate impresionantă de 
energie şi, odată ce a sporit-o cu a demonului, a devenit tocmai bun 
pentru sacrificiu. Avea destulă magie în el ca să-mi permită să-ncerc 
vraja Babel. 

M-am întors spre ea. 

— Tu ești cea care i-a oferit însemnul și a făcut din el un colector. 

— O spui ca pe o acuzaţie. 

Emily s-a apropiat de mine cu câțiva pași. 


— Ryder a fost o baterie și moartea i-a eliberat energia, ca s-o pot 
folosi pentru atingerea scopurilor mele. Dacă energia ta n-ar fi fost 
împuţinată de celelalte ancore, n-aş fi avut nevoie de el. Dar, fiindcă 
le-ai lăsat de bună voie să-ți limiteze puterea, mi-a trebuit o 
răbufnire de energie suplimentară. Mai mult decât atât, dacă nu l-ai 
fi împiedicat pe Ryder să colecteze magia golemului, probabil n-ar fi 
fost necesară chemarea demonului. Prin urmare e corect să spunem 
că și tu ești răspunzătoare pentru vieţile luate de el. 

Joe a dispărut în întuneric și s-a întors cu o pungă de plastic 
pentru alimente, în care avea ceva de dimensiunile unui pepene. I-a 
întins-o lui Emily, care a deschis-o și a zâmbit, încreţind-o când a 
apăsat-o în jos pentru a lăsa la vedere capul lui Ryder. 

— Josef, a spus, hai să expunem ultimul nostru trofeu. 

Un candelabru imens a coborât în faţa noastră, chiar înainte ca 
Emily să-și rostească ultimele cuvinte ale poruncii. Lumina albastră 
din încăpere a devenit mai puternică, dar suprafața pe care-o inunda 
s-a îngustat, demonstrând că sursa ei era tocmai candelabrul acela. 
În ciuda tuturor celorlalte orori la care mai fusesem martoră, la 
vederea lui mi-a înghețat sângele în vene. Partea rațională a minţii 
mele s-a străduit să respingă interpretarea corectă a imaginii. La 
început n-a acordat atenţie decât caracteristicilor geometrice. Avea 
formă de con cu vârful în jos, iar diametrul cercului său de bază era 
de cel puţin nouă metri. 

Și aici mintea mi s-a blocat, căci candelabrul nu susținea nici 
becuri electrice, nici jeturi de gaz și nici măcar lumânări. Era 
alcătuit, în întregime, din capete retezate, cu ochii deschizându-li-se 
și închizându-li-se independent unii de alții. Tot părul le fusese 
îndepărtat, lăsându-le craniile perfect netede. Erau palide, lipsite de 
sânge, şi pe toate fusese gravat acelaşi simbol pe care-l văzusem pe 
fruntea lui Ryder. O parte dintre guri erau deschise în țipete mute, 
iar unele păreau să râdă nebunește. Altele rămăseseră închise, într-o 
expresie impasibilă, stoică. Lumina de un albastru morbid care ni se 
revărsa în jur era emanată de ochii lor deschiși. Când am înţeles că 
pe pielea mea cădea lumina răspândită de un asemenea coșmar, mi- 
a venit să urlu. Aveam să mă mai simt vreodată curată? Mi-am dat 
seama că Joe mă privea și m-am întors spre el. Ochii îi străluceau, 


nu de la lumina albastră și scârboasă, ci de încântarea stârnită de 
repulsia mea. 

— Să nu-ți pară rău pentru ei, mi-a poruncit Emily. Sunt criminali 
cu toţii, au răpit multe vieţi și n-au ştiut ce e mila pentru victimele 
lor. 

S-a ridicat şi s-a apropiat de candelabru, din care a desprins unul 
dintre capete. În suportul eliberat a pus capul lui Ryder. Pe faţa lui 
s-a citit șocul revenirii la viață și lumina i s-a înfiripat în ochii 
înainte de a-i ţâșni din irisuri. Privirea i-a căzut pe Joe și i-a 
murmurat numele. 

— Sunt conștienți? am întrebat. 

Indiferent ce-ar fi făcut în viață, pedeapsa era oribilă. 

— Bineînţeles, a râs Emily, părând uimită de o asemenea 
întrebare prostească. 

— Sunt colectori cu toții? 

— Da. Ei, toţi în afară de ăsta, a spus, ridicând capul pe care-l 
ținea în mână, ca să-l văd mai bine. Ăsta e Alan. De fapt, n-a omorât 
niciodată pe nimeni. I-ar fi plăcut, dar n-avea destulă snagă pentru 
așa ceva. Alan, a adăugat, răsucind capul astfel încât s-o poată privi 
în ochi, a fost un mic despot meschin, care lucra la casa de bilete a 
unei linii aeriene. Ca să scurtez o poveste lungă, m-a scos din minţi 
peste măsură. 

A aruncat în întuneric capul, care s-a izbit de podeaua de piatră 
cu un trosnet. Zgomotul unei învălmășeli de pași grăbiţi și chițăielile 
entuziaste ale rozătoarelor au umplut încăperea când creaturile 
asemănătoare călăuzei mele s-au năpustit asupra prăzii. 

M-am abținut să nu vomit. 

— Dacă le-ai dat acestor oameni putere ca să devină colectori, tu 
ești responsabilă pentru crimele lor. 

— Ar fi ucis oricum. Eu n-am făcut altceva decât să profit de 
înclinațiile lor înnăscute. 

Emily s-a tras cu un pas înapoi și a admirat noua adăugire înainte 
de a-şi flutura mâna, anunțând că voia să fie ridicat candelabrul. 

— Iar acum pot folosi răul din ei pentru un scop nobil. 

— În slujba cărui scop nobil te poţi pune tu? 

Lângă ea s-a materializat un tron gotic, din lemn de mahon, 


sculptat cu minuţiozitate. Era hidos, dar în ton cu decorul din jur. 
Emily s-a instalat și a bătut cu unghiile perfect manichiurate ale 
mâinii sale drepte în capul leului de pe mâner. Joe a venit să se- 
așeze la picioarele cu gheare ale tronului. Și-a ridicat privirea spre 
ea, cu ochii strălucindu-i de venerație şi de... De ce altceva? Oare de 
pasiune? Faţa i se ridicase către ea, așa cum se îndreaptă floarea- 
soarelui spre astrul zilei. Ea și-a trecut degetele prin părul lui cu 
dragoste. 

— Ti-am mai vorbit despre profesorii și călăuzitorii noștri, 
îndepărtați din locul de onoare ce li se cuvenea de drept și 
surghiuniți din lumea noastră, mi-a răspuns Emily. Mă aflu în slujba 
dorinței lor de eradicare a răului reprezentat de barieră. 

Plină de repulsie față de lumea ei şi sufocată de dezamăgire şi de, 
da, de propria-mi ură, mi-am pierdut răbdarea. 

— Nu cred că bariera e rea. Cred că rea ești tu. 

Chipul i s-a îndulcit și a închis ușor ochi, defocalizându-și 
privirea, ca şi cum şi-ar fi scrutat propriul suflet. O clipă mai târziu, 
a strâns din buze și s-a uitat în sus, la mine. 

— Rea? Poate că sunt. Dar ăsta e război. Da, război. Mercy, ştiu c- 
am început relația cu stângul. N-am avut intenţia să-mi fac din tine 
o duşmancă. 

— Atunci n-ar fi trebuit să-ncerci să prăvălești lumea peste Jilo și 
peste mine. 

A înălțat din sprâncene, arcuindu-și-le. 

— Presupun că nu e o simplă expresie poetică, dar n-am idee 
despre ce vorbeşti. 

Nu i-am luat în seamă minciuna. 

— Și chiar n-ar fi trebuit să-ncerci să-mi omori logodnicul. 

— Există soacre care-au făcut lucruri și mai rele, a ripostat şi a 
zâmbit apoi, de parcă în gesturile ei aș fi putut găsi vreo urmă de 
seninătate. Eram furioasă. Nu raționam, a continuat. Sângele lui de 
zână a stricat totul, a explicat mai mult pentru ea decât pentru 
mine, apoi a adăugat: Eram atât de aproape când a venit să ne- 
ntrerupă. 

— Atât de-aproape de ce? 

— De a înapoia această lume celor care trebuie s-o stăpânească 


de drept, dar și de a o face pe Maisie să se-ntoarcă la noi. Ancorele 
și vrăjitorii care susțin bariera nu-i vor îngădui niciodată să revină. 
Trebuie să-ţi intre asta bine în cap. Vrei să vorbim despre răutate? 
Bariera ţi-a şters sora din realitatea noastră. Așa ceva nu e destul de 
rău pentru tine? Dacă nu, gândește-te la creatura pe care-am trimis- 
o să te-aducă aici. Voiam să vezi așa ceva de aproape. Nu e vorba de 
una dintre creaţiile mele. Nu, ei sunt opera vrăjitorilor care menţin 
bariera. Au făcut micile creaturi scârboase ca să le trimită în chip de 
spioni printre oameni; vor să-i supravegheze îndeaproape, ca nu 
cumva să-și detroneze stăpânii, așa cum au făcut vrăjitorii cu ai lor. 
Despre fărâma asta de istorie nu li se vorbește niciodată vrăjitorilor 
tineri. Și o parte enormă din tot ce sunt învățați e o împletitură din 
jumătăţi de adevăruri și minciuni. 

— Dar doborârea barierei ne va readuce sub controlul demonilor. 

— Nu-i mai numi demoni. Nu sunt demoni. Sunt creatorii noştri. 
Părinţii noștri. Tot ce avem și tot ce suntem provine de la ei. 

— Ţi-ai ieșit din minți. 

Capul lui Emily s-a lăsat pe-o parte și buzele i s-au dat la o parte, 
dezvăluindu-i dinţii încleştaţi. S-a aplecat în față, cu degetele înfipte 
în braţele scaunului atât de tare încât li s-au albit încheieturile. Și 
mușchii mei s-au încordat, pregătindu-se să-i ţină piept dacă m-ar fi 
atacat. Poate că numai poziţia în care stătea Joe la picioarele ei a 
împiedicat-o s-o facă, fiindcă s-a dovedit a fi un obstacol suficient să 
domolească furia ce creştea în ea. Emily mi-a simţit trupul 
pregătindu-se să răspundă la orice violență cu aceeași monedă, așa 
că s-a aşezat din nou, slăbindu-și strânsoarea degetelor încleştate de 
braţele scaunului. 

— Am mintea mai sănătoasă decât a oricărui alt vrăjitor pe care l- 
ai întâlnit vreodată. Numai încăpățânarea şi ignoranţa ta te fac să te 
îndoiești de mine. 

Odată ce și-a recăpătat controlul, și-a înălțat capul și și-a relaxat 
umerii. 

— Te-am adus aici ca să-ncere să te scap de ignoranta asta. 

— Bine, am zis, întinzându-mi mâinile în faţă, cu palmele în jos. 
Îmi cer scuze. Te ascult. 

— Îți mulțumesc pentru scuze. Le accept, a răspuns, cu ultima 


urmă de încordare dispărându-i de pe chip. 

Și-a încrucişat braţele și a rămas într-o postură gânditoare. Cât şi- 
a adunat gândurile, am stat tăcută în picioare, calculându-mi șansele 
de a ajunge la Adam şi de a ne teleporta de acolo împreună. 

— Cei vechi, a început Emily, întrerupându-mi șirul gândurilor. 
Când au găsit planeta noastră, nu existau oameni, și cu atât mai 
puţin vrăjitori. Fără niciun ajutor din afară, micile mamifere din 
care ne tragem erau la milioane de ani depărtare chiar și de apariţia 
unor degete. Eram nişte şoareci care trăiau în copaci, străduindu-se 
din răsputeri să se-ascundă de stăpânii acestei lumi, dar vizitatorii 
noştri ne-au întrezărit potenţialul și s-au hotărât să facă o investiţie 
pe termen lung în viitorul nostru. Au revendicat lumea pentru noi. 
Au curăţat-o pentru noi. 

— Vrei să spui c-au șters de pe faţa pământului dinozaurii? 

— Da, i-au nimicit, așa cum au nimicit şi orice ființe care le-au 
luat locul, până când am fost gata să ne impunem supremaţia. Au 
fost întotdeauna aici ca să ne ajute. Ca să ne înveţe. Ca să ne apere. 
Ca să ne schimbe. Ca să ne perfecționeze. 

— Ca să ne înrobească. Chiar dacă tot ce spui e adevărat, chiar 
dacă au jucat un rol de educatori pe durata dezvoltării noastre 
timpurii, nu ne-au ajutat din pură bunătate. Ne-au modelat ca să le 
fim servitori. Poate chiar hrană. Vrăjitorii s-au revoltat ca să 
dobândească pentru noi liberul arbitru. 

— Pentru ce ne trebuia liberul arbitru? Ca să ne ucidem unii pe 
alții în războaie? Ca să infestăm planeta cu toxine? Ca să ne-ndopăm 
cu alimente obținute pe cale chimică, în timp ce alţii flămânzesc cu 
milioanele? Astea sunt roadele neprețuitului tău liber arbitru. Cei 
vechi, îndrumătorii noștri, n-ar fi îngăduit niciodată o asemenea 
nebunie. Pe pământ sunt şase miliarde și jumătate de oameni, și 
numărul lor crește pe minut ce trece. Asta înseamnă cu șase miliarde 
mai mult decât poate suporta planeta. Oamenii nu sunt în echilibru 
cu natura. Sunt un virus care se răspândește, care distruge. Rasa 
omenească e coşmarul ecologic suprem. 

— Aşa că voi dărâmaţi bariera. Îi lăsaţi pe acești cei vechi ai voştri 
să revină. Şi cine decide cine trăiește și cine sunt cei șase miliarde 
care trebuie să moară? 


— Tu ai putea s-o faci. Dacă-i ajuţi. Sunt sigură că te vor lăsa să 
hotărăști cine sunt cei mai demni să rămână în viaţă. 

Am clătinat din cap, nevenindu-mi să-mi cred urechilor. 

— Nu am calificarea necesară pentru a lua o asemenea decizie. 

— Nu? O infirmieră care-și dedică viața vindecării altora sau un 
traficant de droguri care și-a ucis bunica? Alege unul. 

S-a ridicat, s-a strecurat pe lângă Joe și a început să-mi dea ocol, 
silindu-mă să mă rotesc ca să rămân cu ochii la ea. Combinată cu 
pâlpâirea luminii craniilor, mișcarea ei mă dezorienta. 

— Ai ales un exemplu dus la extrem. Viaţa nu e atât de simplă. 
Nu e atât de neagră sau albă. 

— Oh, draga mea fetiţă, o să fii uimită când o să vezi cât de 
repede descoperi claritatea. O să-ţi dai curând seama că toate acele 
nuanțe de gri pentru care-ţi faci atâtea griji sunt complicaţii inutile. 

S-a oprit și a rămas în fața mea, cu lumina vineţie aruncându-i pe 
față umbre de coșmar. 

— Creaturile pe care vrei să le ajuţi, am spus, nu doresc nimic 
altceva decât să înrobească rasa umană. 

— Oamenii au nevoie să fie subjugaţi, pentru binele lor și pentru 
binele planetei. 

— Fiul meu nu va duce o viaţă de sclav. 

— Bineînţeles că nu, a spus, înclinându-și capul spre mine, cu un 
rid formându-i-se între ochi. Fiul tău va guverna, ca rege. Vom fi cu 
adevărat liberi, nu sclavi ai barierei, ca până acum. Draga mea, tu 
aperi bariera, dar nu ştii nimic nici despre ceea ce e de fapt, nici 
despre sângele vărsat de vrăjitori ca s-o creeze. Spune-mi, draga 
mea, ce ştii despre toate astea? 

În minte mi-a venit un vis pe care-l avusesem cu câteva zile 
înainte și m-am pomenit reamintindu-mi-l în amănunt, de parcă 
totul s-ar fi petrecut, aievea, chiar acolo şi atunci. Mi-a apărut din 
nou în fața ochilor un bărbat fără chip, care ieşea dintr-o piramidă, 
târându-se ca un şarpe. Obeliscurile din apropiere s-au aprins când 
au fost lovite de un fulger. Un geamăt vibrant răsuna printre 
cercurile de piatră. Mi-am alungat amintirea din gând. 

— Aproape nimic, am răspuns, dar știu, în schimb, că te foloseşti 
de mine. 


M-am întrerupt şi mi-a venit, brusc, o idee stranie. 

— Eu am o legătură aparte cu bariera, una pe care n-o mai are 
niciuna dintre celelalte ancore, am spus, înțelegându-mi adevărul 
cuvintelor pe măsură ce le rosteam. Care e? De ce eu? am întrebat. 

— Eşti vrăjitoarea din profeție. Eşti cea care s-a născut ca să pună 
capăt existenței barierei, scăpându-ne de tirania ei. Din ce alt motiv 
crezi că te-a despărţit Ginny de magia ta? Din ce alt motiv crezi că 
familiile unite vor să te îndepărteze de puterea care-ţi aparține de 
drept? 

Îmi ocolise întrebarea. Ştiam că de la ea n-o să aflu niciodată 
niciun adevăr și că, cu cât îi îngăduiam să ne ţină mai mult acolo, cu 
atât era mai probabil ca toată povestea să nu se termine cu bine. 

— Nu, te înșeli. Va trebui să-ți găsești un alt mesia. Acum lasă-ne 
pe Adam şi pe mine să plecăm. 

— Sunteţi amândoi liberi să plecaţi oricând doriţi, dar nu uita un 
lucru: nu te vor primi niciodată în șleahta lor. Le îngrozești pe 
ancore, fiindcă ştiu că ești cea care le va face să răspundă pentru 
propriile păcate. Lasă-mă să te-ajut. Lasă-mă să te-nvăţ ce e, de fapt, 
bariera. Cum te întemnițează și cum o să-ţi întemniţeze fiul... asta 
numai dacă te vor lăsa vreodată celelalte ancore să-l aduci pe lume. 

A tăcut şi mi-a privit faţa, voind să se-asigure că spusele ei aveau 
impactul sperat. 

— Jumătate vrăjitor și jumătate zână? E cu siguranță o provocare 
pentru situaţia actuală. Un joker. Ancorelor nu le plac provocările, 
mai ales cele pe care se tem că nu le pot controla. Dacă află 
adevărul despre dragul meu nepot... 

— Mă ameninţi? 

Degetele mi s-au curbat ca niște gheare, gata să lovească. 

— Nu, draga mea. Dimpotrivă. Te previn. Îţi explic cum e cel mai 
bine să te protejezi, pe tine şi pe copil. Nu ţi-aș trăda niciodată, 
absolut niciodată, secretul față de alții, dar ești deja destul de 
diferită de ceilalți și-ți pot garanta că ancorele vor sta cu ochii şi pe 
copilul tău, gata să-l scoată din ecuaţie dacă vor simţi vreodată 
nevoia. Va trebui să găseşti o cale de a-i ascunde adevărata natură, 
altminteri îl vor ucide, cum l-au ucis pe Paul. Așa cum v-ar fi ucis pe 
tine şi pe Maisie, dacă ar fi știut că Erik vă e tată. 


Joe a venit lângă ea și a luat-o de braţ. 

— Şi așa cum ar fi încercat să-l omoare și pe Josef, dacă ar fi știut 
că Erik e tatăl lui. 

Am rămas încremenită de uimire, privindu-l pe Joe cu alți ochi. 
Părul, gropița din bărbie, fruntea înaltă. Semăna, într-adevăr, foarte 
bine cu Erik. S-a aplecat și a sărutat cu pasiune buzele lui Emily. Am 
văzut o electricitate animalică scăpărând între ei. Emily l-a împins și 
a râs. 

— Linişteşte-te. Nu-ţi e decât frate vitreg. 

Joe a luat-o în braţe şi a tras-o spre el, a lipit-o cu spatele de 
pieptul lui. A mângâiat-o, cu degetele zăbovindu-i pe sfârcurile ei 
întărite, apoi şi-a afundat faţa în părul ei. 

Nu mai suportam spectacolul nici măcar o clipă în plus. 

— Eu și Adam plecăm acum, am zis. 

Am încercat să eman încredere în mine și autoritate, dar Emily 
ştia că mă zguduise. 

— Desigur, a spus. Îmi dau seama că ai nevoie de mai multe 
dovezi decât cuvântul femeii care ţi-a dat viață. O să am grijă să le 
primeşti. Te rog să nu uiţi c-am încercat să te conving mai întâi fără 
să te pun în pericol, dar nu-mi laşi de ales. Acum sunt nevoită să le 
silesc pe celelalte ancore să-și arate adevăratele feţe. 

Mi-am făcut loc pe lângă Joe şi am îngenuncheat lângă Adam. A 
tresărit când i-am pus o mână pe umăr. 

— F-n ordine, Adam. O să te scot de-aici. 

Și-a ridicat capul spre mine. În expresia feţei lui învineţite nu se 
zărea nici urmă de recunoștință. Și-a îngustat şi mai mult ochii 
umflaţi, la fel de dezgustat de prezenţa mea cum fusesem eu de a 
rozătoarei cu față omenească. l-am întins mâna ca să-l ajut să se 
ridice, dar mi-a împins-o într-o parte și s-a străduit să se salte prin 
propriile puteri. 

Joe i-a dat drumul lui Emily, apoi și-a ridicat mâinile spre noi. 
Înainte de a avea timp să reacţionez, dezgustătoarea lumină albastră 
pe care-o genera s-a condensat într-un singur punct şi pereţii de 
piatră din jur au dispărut. Ne aflam pe o plajă, cu luna strălucind 
puternic pe partea dinspre apus a bolţii, în vreme ce spre est începea 
să se ivească prima îmbujorare purpurie. Adam a căzut în genunchi 
și eu m-am întins spre el. 

— Nu mă atinge, m-a avertizat. 

S-a aplecat, aproape ajungând cu faţa pe nisip, și din adâncul 
inimii i s-a înălțat un geamăt, tulburând liniștea în care se apropiau 
zorile. 

— Adam, sunt eu, Mercy. 

Am îngenuncheat lângă el și am încercat să-i alin suferinţa. 

— Știu cine naiba ești și ştiu şi ce naiba ești. Acum pleacă de 
lângă mine. 

Deși nu putea nici măcar să se ridice în genunchi, și-a strâns 
pumnii şi a rămas cu dreptul mai sus, gata să lovească, și cu stângul 
mai jos, gata să se apere. Era pregătit să treacă de mine lovindu-mă 
dacă nu făceam ce-mi ceruse. M-am ridicat şi m-am retras. S-a 
ridicat și el, cu mișcări sacadate. 

— Unde dracu' ne aflăm? a întrebat și s-a răsucit, încercând să se 
orienteze. 

A văzut un far întunecat, scos din uz, care se înălța în apropiere. 

— Asta nu-i Savannah. Nici insula Tybee. 

— Nu e, am spus. 

Nu era Tybee, cu motelurile ei și cu magazinele cu suvenire. În 
faţa noastră se întindea neumblata plajă de pe Insula Hunting. Deși 
se afla la o oră bună distanţă de Savannah, Iris ne adusese adesea 
acolo, pe mine şi pe Maisie, în copilăria noastră. Nu ştiam dacă 
aterizasem în locul ăla din întâmplare sau intenţionat. 

— Suntem în Carolina de Sud. Te pot duce acasă. 

Sau cel puţin speram că pot. Nu mai încercasem niciodată să mă 
teleportez atât de departe și ar fi fost doar a doua oară când luam un 


pasager. 

— Dar va fi nevoie să te ating. 

— Nu, a zis Adam, ferindu-se de mine. 

Faţa i se schimonosise într-o mască a durerii. Ochiul drept i se 
umflase deja atât de tare încât era complet închis. 

— Nu, nu vreau să mai am de-a face cu niciunul dintre voi. Mama 
ta mi-a pus un ștreang în jurul gâtului, a spus, aducându-și pumnii 
încă strânși în fața ochilor. 

Pe urmă a privit în jos şi ochiul lui teafăr m-a săgetat cu o privire 
aspră. 

— Eu sunt de culoare, Mercy. Tu nu poţi să-nţelegi. 

— Te rog. Ştiu că mama e un monstru. Îmi pare atât de rău 
pentru tot ce ţi-a făcut! Te rog, lasă-mă să te duc la Oliver. Las-o pe 
Ellen să te vindece. 

A continuat să clatine din cap. 

— Știu că ai intenţii bune. Ştiu. Știu că nu ești ca mama ta... 

— Atunci, te rog. Rămâi aici și lasă-mă să-l aduc pe unchiul 
Oliver, am insistat, dar el a clătinat din cap încă o dată. 

— Nu. Acum știu ce zace în voi, Taylorii. Am văzut cu ochii mei. 

Ochiul lui teafăr mi-a scrutat chipul, de parcă s-ar fi străduit să 
vadă dincolo de o deghizare, apoi și-a desprins privirea de mine. În 
faţa lizierei, luna care apunea lumina silueta unui lup, în pielea 
căruia Joe intrase iarăși. Animalul a venit tiptil până la câţiva metri 
de noi, unde s-a așezat, așteptând să ne punem în mișcare, ca să ne 
poată hăitui. Trupul lui Adam a vibrat, tremurând de frig și 
fremătând de adrenalină. 

— Nu te clinti, i-am spus, dar cuvintele mele au venit prea târziu. 

Adam a rupt-o la fugă către far. Lupul s-a uitat la mine, i-am 
văzut încântarea din ochii de culoarea chihlimbarului. Laba dreaptă 
din față i-a pâlpâit, apoi s-a întins luând forma unei mâini de om 
acoperite cu blană. Mi-a arătat cele cinci degete și i le-am văzut 
îndoindu-se pe rând către podul palmei. Era o numărătoare inversă, 
îi dădea lui Adam un avans. Mâna s-a micșorat din nou, redevenind 
labă de lup, și Joe a urlat în noapte, apoi s-a avântat într-un salt şi a 
pornit în urmărire. 

Am luat-o la goană după ei, ignorându-mi protestele tălpilor când 


nisipul moale a cedat locul unui pod de scânduri şi apoi asfaltului. 
M-am oprit în mijlocului drumului, încercând să mă orientez, dar 
Adam și lupul îmi dispăruseră deja din vedere. M-am rotit în cerc, 
încordându-mă ca s-aud vreun zgomot făcut de ei, dar bătăile 
propriei mele inimi acopereau toate sunetele din exterior. Mă 
pregăteam să trimit un impuls paranormal, să văd dacă-l pot 
descoperi pe Adam, când din farul scos din uz a ţâșnit un fascicul 
strălucitor, dezvăluindu-mi lumea din jur. Am văzut silueta mamei 
mele profilându-se în contralumină pe platforma de lângă vârful 
vopsit în negru al farului. Rugându-mă ca Adam să fi scăpat și să-și 
fi găsit adăpost, am închis ochii și m-am teleportat lângă baza albă a 
clădirii. 

Cunoșteam locul ca-n palmă, mă urcasem în turn de nenumărate 
ori de-a lungul anilor. În noaptea aceea, ușa de la intrare era larg 
deschisă, iar lumina - tot atât de strălucitoare ca și cum ar fi izvorât 
din planul focal al farului — se revărsa în afara cadrului negru al ușii, 
reflectată scrisul care o împodobea - 1873. Mi-am pus piciorul pe 
prima treaptă, dar l-am retras când am simţit o umezeală lipicioasă. 
M-am uitat în jos. Era sânge. Pe treapta următoare și pe a treia 
picurase şi mai mult. Am păşit cu delicateţe, străduindu-mă să nu-l 
ating iarăși. Am intrat în turn, unde am dat de mult mai mult sânge. 
Era o baltă la piciorul scării în spirală către platforma exterioară, 
unde o văzusem pe Emily. O nouă picătură a căzut în baltă, 
clipocind. M-am uitat în sus, dar strălucirea luminii și curbura 
treptelor, combinate cu faptul că turnul se îngusta către vârf, m-au 
împiedicat să-i zăresc sursa. 

Liniştea din jur era deplină și, când am început să urc pe scara 
şerpuitoare, atingând cu piciorul plasa de fier a primei trepte, 
sunetul a reverberat cu putere, de parcă aș fi lovit-o cu un baros. 

— Vino sus, draga mea, mi-a răsunat vocea lui Emily în minte. Te 
așteptăm cu toţii. 

Am închis ochii și mi-am concentrat gândurile, îndreptându-le 
spre al nouălea palier. Când i-am redeschis, Joe stătea în fața mea, 
în formă omenească, gol cu desăvârșire. Și-a șters gura de sânge cu 
dosul mâinii. 

— Adam, am spus, simțind că-ncep să mi se înmoaie genunchii. 


— Nu te ambala, a zis Joe. N-am gustat decât un strop. 

Și-a îngustat ochii și s-a lins pe buze. 

— Unde e? Ce-ai făcut cu el? 

— E atârnat afară, îşi pierde vremea cu mama ta, a răspuns, 
deschizând ușa către platforma circulară din exterior. După tine. 

— Nu, ieși tu primul. 

N-aveam de gând să mă-ntorc cu spatele la Josef. El a ridicat din 
umeri şi a zâmbit, apoi a trecut dincolo de prag, lăsând vântul să-mi 
trântească ușa în față. Am înșfăcat mânerul și, imediat ce am 
întredeschis-o, prin golul format s-a auzit un șuierat puternic. Am 
aruncat o privire, dar n-am văzut nimic, aşa că am deschis ușa mai 
larg şi mi-am strecurat capul afară. Adam atârna în gol, cu capul în 
jos, cu braţele biciuite de vânt. M-am străduit să deschid ușa până la 
capăt și am ieșit pe platformă. 

— Cheamă-i. Cheamă-i la tine, mi-a spus Emily, făcându-mă să 
tresar, deși știam că e acolo. La evenimentul ăsta vreau să ia parte 
iubita mea familie, în totalitatea ei. 

M-am gândit să mă teleportez imediat. leşi. Înșfacă-l pe Adam. 
Pleacă naibii de-aici, oriunde s-o nimeri. Emily a plutit spre mine şi 
s-a oprit în faţa mea. 

— Nici să nu te gândești, draga mea. O să am grijă ca Adam să se 
izbească de pământ înainte de-a apuca tu să clipeşti. Acum cheamă- 
i. 

— Fă ce-ţi spune mama ta. Cheamă-i, surioară. Cheamă-ți 
mătușile. Cheamă-l pe iubitul maimuţei. 

— Eşti foarte curajos când te-ascunzi după fusta ei, am spus, cu 
furia dominându-mi teama. Roagă-te să nu te prind niciodată singur. 
O să-ți jupoi blana aia de lup mare și rău. 

Joe a făcut un pas spre mine, încordându-se pentru ca mușchii să- 
i iasă în evidentă. 

— Mă pricep să folosesc magia mult mai bine decât ești tu în 
stare. 

— Nu vorbesc despre folosirea magiei, frățioare. 

— Ajunge, copii, a intervenit Emily. 

Mușchii încordaţi ai lui Josef încă mai zvâcneau când s-a apropiat 
de ea. Emily și-a trecut degetele prin părul lui, le-a lăsat să-i alunece 


în josul spatelui lui gol. 

— Ssst... 

L-a potolit înainte de a se-ntoarce spre ocean, aplecându-se peste 
balustrada de metal. A fluierat scoțând trei note discordante, o 
secvență pe care a repetat-o de încă două ori. 

Dinspre orizont, din locul unde știam că trebuia să apară soarele, 
i-a răspuns un urlet strident, încărcat de furie. Cerul zorilor și-a 
pierdut toată lumina, a devenit de un violet intens, neguros, aidoma 
pielii învineţite a lui Adam, apoi orice urmă de culoare a pierit sub 
norii de furtună apăruţi de nicăieri. 

— Trei sunete simple, a spus Emily. Și nu foarte multă putere. 
Doar îndeajuns ca să-ncurajezi natura să facă imediat ceea ce voia să 
facă oricum. Apa era deja atât de caldă, tânjea după o atingere care 
s-o trezească. Atât de ușor de stârnit, atât de greu de oprit. 

Vântul a început să-nalțe creste de spumă. 

— Ce părere ai, Josef? 

— În ritmul ăsta, când va lovi Savannah, n-o să fie decât de 
categoria patru, a răspuns el, înclinându-se peste balustradă și 
scoţându-şi capul în afară, ca să evalueze furtuna care câștiga 
putere. Vreau una de categoria cinci. 

— O vei avea, a promis ea. 

A fluierat din nou şi, de data asta, notele s-au succedat mai 
repede, mult mai stridente. A continuat până-n momentul când am 
crezut că-mi vor plesni timpanele, dar, din fericire, în clipa 
următoare sunetul a încetat. 

— Acum capătă putere singur, a zis Emily. Nu uita, am încercat 
să evit aşa ceva, dar nu mi-ai lăsat de ales. 

— Un uragan format pe neașteptate. Nu e timp să se dea alarma. 
Nu e timp pentru evacuări, a spus Joe. Distrugerile vor fi 
spectaculoase. 

Norii au continuat să se îndesească și să se înnegrească şi primul 
fulger a zguduit cerul. 

— Trebuie s-oprești furtuna. 

— O, nu, fiica mea. Dacă vrei să se oprească, va trebui să fii tu 
cea care-o oprește. 

Mi-a zâmbit. 


— Știu că poţi... dacă ţi se permite. 

— Ce înţelegi prin „dacă mi se permite”? 

—  Întreabă-i pe Duvali. Ei ar fi putut s-abată Katrina, 
îndepărtând-o de New Orleans și îndreptând-o spre o zonă mai puţin 
populată. Sau și-ar fi putut folosi magia ca s-ajute digurile să reziste. 
Dar ancorele nu le-au permis verilor noștri să-și salveze casa, așa 
cum nu vă vor îngădui nici vouă s-o salvaţi pe-a voastră. 

— E ridicol. Furtuna a fost prea puternică. Dac-ar fi putut s-o 
facă... 

— O, ar fi putut s-o facă, m-a întrerupt Emily. Şi chiar ar fi făcut- 
o, însă ancorele au zis că devierea unei cantități atât de mari de 
energie ar slăbi bariera. Le-au poruncit Duvalilor să nu se amestece, 
iar ei s-au supus. 

— Ei bine, eu sunt o Taylor, nu o Duval, am spus, și un alt fulger 
mi-a subliniat cuvintele, iar tunetul a răsunat atât de aproape încât 
platforma de metal mi-a zăngănit sub tălpi. 

— O, draga mea, contez pe asta. Acum dă-i drumul. Cheamă 
familia noastră. Vreau să faceţi tot ce vă stă în puteri ca să trimiteţi 
înapoi, către ocean, furtuna pe care m-ai obligat s-o dezlănţui, 
trimiţând-o asupra orașului Savannah. Surorile și fratele meu îţi vor 
oferi tot ajutorul de care ai nevoie. 

A închis ochii și și-a ridicat mâinile către ocean. 

— Acum o să-i dau un foarte mic ghiont. 

Buzele i s-au mișcat fără să scoată niciun sunet, iar oribila 
monstruozitate de la orizont a început să se-apropie de noi, de 
brațele ei întinse. 

— Treaba mea aici s-a terminat, a spus, luându-l pe Joe de mână. 

— Așteaptă. Totul e real? E cumva un alt truc ca să mă faci să 
pun bariera în pericol? Energia pe care-o s-o folosesc o va slăbi? 

— Asta au crezut Duvalii. Spune-mi, o crezi şi tu? 

Un fulger i-a învăluit și au dispărut amândoi. Lumea din jurul 
meu a încremenit când Adam a căzut. 

Mi-am întins magia către Adam, dar el mi-a scăpat. Trupul i s-a 
prăbușit, moale, dar încovoindu-se în vânt. Dacă n-am putut să-i 
opresc căderea, am reușit măcar să i-o amortizez. Mi-am imaginat 
aerul de sub el condensându-se și încetinindu-l. L-am privit de sus 
căzând tot mai lent, până ce a atins lin pământul. De la înălțimea la 
care mă aflam, n-aş fi putut spune dacă mai era sau nu în viaţă. M- 
am concentrat asupra lui și, în următoarea clipă, am îngenuncheat 
lângă el. I-am căutat pulsul. 

— Mulţumesc. 

Suspinând, am rostit o rugă de mulţumire către univers. 

Urletul vântului mi-a adus aminte că Adam nu era singura mea 
grijă. Trebuia să-mi găsesc familia și, împreună, să domolim cumva 
furtuna înainte de a ajunge deasupra uscatului. Chiar și fără să luăm 
în considerare pagubele pe care l-ar fi făcut în Savannah, în calea sa 
se aflau nenumărate vieţi nevinovate. Ar fi trecut cu siguranță peste 
insula Parris și peste capul Hilton, continuându-și ravagiile cu 
distrugerea insulei Daufuskie. Oare Jilo n-avea rude acolo, ca şi pe 
Sapelo? 

Oliver își cumpărase noua casă de-abia ieri, iar azi vântul i-o 
puteau rade de pe fața pământului. Propria mea casă, în care 
probabil că Iris și Ellen dormeau încă, ar fi fost distrusă dacă nu 
izbuteam să-i trezesc pe toți. L-am luat pe Adam în braţe și m-am 
concentrat, dar n-am simţit furnicăturile care mă cuprindeau de 
obicei înainte de un salt. Oare Savannah era prea departe? Obişnuita 
senzaţie de alunecare n-a apărut. Ploaia a-nceput să mă 
bombardeze, de parc-aș fi fost împroșcată cu mici proiectile. Oare 
furtuna putea fi o piedică în calea teleportării? Am deschis ochii. 

— Nu. 

A fost tot ce-am putut spune. Eram tot lângă far. Nu ne 
clintiserăm nici măcar un centimetru, dar furtuna înaintase. Am 
închis din nou ochii. Veniti! Veniti! Am ţipat în gând. 

— Ce naiba se petrece aici? s-a răstit Jilo, la urechea mea. 

I-am simţit mâna rece atingându-mă și rotindu-mă spre ea. Era 


acolo, pe plajă, în faţa mea, în picioare, într-o cămașă de noapte din 
poliester de un roșu aprins şi cu un batic galben pe cap. Am întins 
braţele și am strâns-o la piept. 

— Adam, l-am auzit pe Oliver spunând, cu un icnet, și, când mi- 
am ridicat privirea, l-am văzut apropiindu-se. 

A alergat spre noi, gol de la mijloc în sus, purtând doar pantaloni 
de pijama legaţi în talie cu un șiret. Mi l-a luat pe Adam din braţe și 
l-a răsucit, ridicându-l în braţele sale. 

Iris se apropia din direcţia opusă, în capot, iar Ellen se împleticea 
la câțiva pași în urma ei, înaintând năucită. 

— De ce ne-ai adus aici? a întrebat ea. 

Fra complet îmbrăcată, cu hainele pe care le purtase cu o zi 
înainte. Mi-am dat imediat seama că nu dormise. O doborâse 
băutura. Poate că încă era beată într-o oarecare măsură. OK, nu mă 
puteam ocupa de două dezastre în același timp. Acela trebuia să mai 
aştepte. 

— N-aș fi dorit, dar... am spus, arătând către furtuna care se 
apropia. Emily, am continuat, înainte de a mă sufoca propriile 
sentimente. 

Am înghiţit în sec, dureros. 

— Se îndreaptă direct spre Savannah. O, Doamne, am adăugat, 
aducându-mi aminte, Adam e rănit. 

— Dă-mi-l mie, i-a spus Ellen lui Oliver. 

La vederea celor doi bărbaţi, se trezise brusc din beţie. Oliver a 
așezat capul lui Adam pe nisip, cu gingășie, apoi s-a retras ca să-i 
facă loc. 

— L-au lăsat să sângereze, a murmurat ea sau, poate, a spus asta 
pe o voce normală. 

Din pricina vântului, era greu să te faci auzit fără să ţipi. Oricum, 
restul cuvintelor ei nu mi-au mai ajuns la urechi. 

— Trebuie să facem ceva, să împingem asta înapoi, am spus, dar 
Emily a zis că ancorele nu ne vor lăsa. 

Jilo a scuipat pe pământ. 

— Pe naiba... 

— E adevărat, s-a auzit o altă voce, una pe care nu mă așteptam 
câtuși de puţin s-o aud. 


O voce mai tăioasă. Nordică. 

— Ceilalţi ne vor opri. De aceea, a adăugat Rivkah, cu părul ei 
negru biciuit de vânt în jurul feţei, trebuie să acționăm înainte de a- 
şi da seama ce facem. 

— Cum ne-ai găsit? 

— De la cine crezi că și-a moștenit Emmet abilităţile de 
urmăritor? Mi-am petrecut doi ani în Forţele de Apărare Israeliene. 
Am simţit că ai necazuri și am venit. De aceea sunt aici, a spus, 
anticipând o întrebare la care nu avusesem timp să mă gândesc. 
Acum vreţi să stăm de vorbă sau să-ntoarcem furtuna asta din 
drum? 

— Bineînţeles că vrem să-ntoarcem furtuna, a zis Iris. Dar tu nu te 
poţi implica. Un Taylor a provocat-o. Taylorii vor acţiona singuri și 
vor lua responsabilitatea asupra lor. Nu e lupta ta. 

— N-am de gând să stau cu braţele încrucișate și să las oameni 
nevinovaţi să moară. Lasă-mă pe mine să-mi fac griji în privința 
consecinţelor. 

Nisipul ud, adus de vânt, mi-a mușcat gleznele. Un fulger a sfâşiat 
cerul și tunetul ne-a cutremurat. 

— Ce facem? am întrebat. 

— Cum a dezlănțuit-o? a vrut Jilo să ştie. 

— Nu știu. Pur şi simplu a fluierat. 

Iris a dat din cap. 

— Ei, metodele clasice sunt întotdeauna cele mai bune. Trebuie 
să tragem furtuna înapoi și să-i modificăm pe urmă cursul. Pentru 
asta va fi nevoie să cobor în ochiul ei. 

Și-a scos halatul și ploaia i-a distrus imediat mătasea subțire a 
cămășii de noapte. 

— Jilo, draga mea, mă bucur atât de mult că ești aici! 

— Bun, măcar una dintre noi se bucură. 

Silueta firavă a lui Jilo s-a înfiorat. 

— Dacă ştie vreunul dintre noi cum să colecteze și să transmită 
puterea, tu ești aia, a zis Iris. Ca să oprim furtuna asta, o să fie 
nevoie de noi toţi şi de toate puterile noastre. Avem nevoie de 
cineva care poate împrumuta magia tuturor, ca să mi-o dea apoi cu 
împrumut mie. 


Cele două femei s-au privit, și între ele s-a încheiat un pact fără 
vorbe. 

Ellen s-a ridicat și s-a îndepărtat de Adam. S-a uitat la fratele ei și 
a clătinat din cap. 

— Nu știu, dragul meu, am făcut tot ce mi-a stat în puteri... 
Trebuie pur și simplu s-așteptăm și să vedem ce se întâmplă. 

Oliver s-a cutremurat la auzul vorbelor ei. 

— Îmi pare rău, a continuat ea. l-am prins esența exact la ţanc, 
dar nu știu. A pierdut atât de mult... 

În jurul nostru, vântul a urlat mai tare decât până atunci, 
acoperindu-i ultimele cuvinte. Iris şi-a înălțat capul spre cer și şi-a 
ridicat braţele. În mijlocul fulgerelor, s-a înălţat în aer răsucindu-se 
şi s-a-ntors cu fața în direcţia furtunii. I-am privit cu uimire trupul 
zburând contra vântului și am văzut în asta o dovadă a puterii ei. 

Ne-am apropiat unii de alţii, îngrămădindu-ne în jurul lui Jilo. 
Oliver a vorbit primul. 

— Jilo Wills, îți încredințez magia mea. În totalitate. Stă în 
puterea mea să ţi-o dau, și ţi-o dau de bună voie. 

S-a întrerupt pentru o clipă. 

— Contez pe tine, prădătoare bătrână. Poţi îndrepta lucrurile. 

Mult mai surprinzător decât s-o privesc pe Iris înălțându-se spre 
cer a fost să văd cu ochii mei mâna noduroasă a lui Jilo întinzându- 
se ca să-l tragă pe Oliver în braţele ei. L-a lipit de ea și l-a sărutat pe 
frunte. 

— Jilo o să-şi dea toată silința. 

A urmat Ellen. 

— Jilo Wills, îți încredințez magia mea. În totalitate. Stă în 
puterea mea să ţi-o dau, și ţi-o dau de bună voie. 

Bătrâna a început să strălucească, fiind singurul punct luminos 
printre norii negri care invadaseră cerul. 

Am făcut un pas înainte, dar Rivkah m-a prins de braţ. 

— Tu nu, Mercy. Avem nevoie de tine ca plan B, a spus, înainte 
de a se întoarce spre Jilo. Jilo Wills, îți încredințez magia mea. În 
totalitate. Stă în puterea mea să ţi-o dau, și ţi-o dau de bună voie. 

Fulgere pornite din toate cele patru colțuri ale cerului l-au sfâșiat 
către noi, unindu-se într-un singur trăsnet pentru a o lovi pe Jilo. În 


prima clipă, am crezut c-a ucis-o, dar baba de la răscruce s-a înălțat 
brusc şi a plutit la mai mult de un metru deasupra pământului. 
Unindu-şi zgomotos palmele, a trimis peste apă un singur arc orbitor 
de energie, transferând către Iris tot ce colectase. 

Vântul s-a domolit. S-a potolit și ploaia. Iris reușea. Știusem că 
poate. Dar, o clipă mai târziu, s-a trezit aruncată în valuri, cu faţa în 
jos. Oliver a sărit de lângă Adam și a alergat către ea, dar, după 
câţiva paşi, a căzut şi el. Mi-am folosit puterea ca să mă teleportez 
lângă ea și s-o scot din apă. Am îngenuncheat și i-am căutat pulsul. 
Nu i l-am găsit. Mi-am ridicat privirea și am strigat-o pe Ellen, 
numai ca s-o văd clătinându-se și prăbușindu-se. 

— Am fost descoperiţi, a spus Rivkah, căzând în genunchi și 
alunecând apoi pe-o parte, cu braţul drept întinzându-i-se deasupra 
capului. 

Pentru o clipă, asupra noastră a coborât o tăcere deplină, apoi 
vântul a urlat și s-a întors brusc pe calea sa de mai înainte. Lumea 
din jur a scăpărat și Jilo a căzut, la rândul ei, când a fost secătuită 
de toată magia. 

— Ticăloșilor! a urlat, amenințând cerul cu pumnul. Ticăloşilor! 

S-a uitat la mine. 

— Celelalte ancore ale voastre au tăiat magia. Au făcut o legare a 
familiei tale și a femeii yankee. Cred că i-au omorât, fetiţo. 

Am alergat, înnebunită, de la unul la altul. N-aveau puls, dar 
simţeam că nu sunt morți. Fuseseră suspendațţi, îngheţați. 

— Încetaţi! am strigat, ştiind foarte bine că până şi o şoaptă ar fi 
fost auzită. La urma urmelor, probabil că ne supravegheau. N-aveţi 
dreptul! 

Am simţit o durere ascuţită în piept și am căzut în genunchi. 
Vântul îmi biciuia fața cu nisip usturător și o altă durere, încă și mai 
ascuţită, mi-a săgetat plexul solar. 

Jilo s-a îndreptat spre mine, cu picioarele afundându-i-se în 
nisipul ud. 

— Acum te lucrează pe tine. Nu-i lăsa, Mercy. Dacă le dai puterea 
ta, n-o s-o mai vezi niciodată. Îţi iau magia, îţi iau familia. Nu-i lăsa. 
Luptă-te, fetiţo. 

A îngenuncheat în fața mea și mi-a strâns mâinile într-ale ei. 


Durerea era chinuitoare şi eram pe punctul să mă las înfrântă de 
valurile de negură care se rostogoleau deasupra mea. Însă apoi m- 
am gândit la Colin și am găsit puterea să ripostez. Am urlat, nu de 
durere, nici de furie, ci împinsă de un simţ primordial, care-i cere 
mamei să-și apere copilul. De-ajuns. N-aveam să mai fiu slabă. Nu 
eram victima nimănui și nici copilul meu nu era. 

— Îmi cer magia înapoi! am strigat în vânt. Îmi aparține, n-o mai 
puteţi păstra. Anulez permisiunea pe care v-am dat-o. 

Când ancorele și-au canalizat puterile, unindu-și-le în strădania 
de a controla magia mea, ochii mei de vrăjitoare au zărit o 
multitudine de perspective, de lumi diferite care ne încapsulau în 
timp ce realităţile se îndesau unele într-altele, luptându-se pentru 
supremație. Dincolo de acestea toate, o pereche de ochi monstruoși, 
fiecare cât o lună, cât o planetă, închişi de ere întregi, au clipit și s- 
au deschis, îndreptându-se spre noi. Fără să se fi trezit pe deplin, 
continuau să reflecte foametea hibernării. Oare celelalte ancore își 
doreau cu atât de multă disperare să mă-nfrângă? Riscaseră totul în 
tentativa lor de a mă controla. Nebunii riscau, punând bariera în 
pericol și stârnind demonii. 

Uraganul era la un pas de noi. Valurile clipoceau tot mai în susul 
țărmului, scăldând trupurile inerte ale celor pe care-i iubeam. Dacă 
nu se trezeau curând, apa avea să-i ducă în larg, și ar fi fost pierduţi 
pentru totdeauna. 

Jilo mi-a eliberat mâinile și s-a întors către ocean. Mi-am simţit 
inima încetinindu-și bătăile, în timp ce celelalte ancore încercau în 
continuare să mă lege fără ca bariera să se prăbușească. Un val a 
ajuns la mine și m-a trântit. M-am străduit să mă ridic. Când am 
reușit să mă salt în genunchi, Jilo dispăruse, dar întreaga lume din 
jur se umpluse de lumina greţoasă, albastru-vineţie, pe care 
ajunsesem s-o asociez cu Tillandsia. 

M-am ridicat în picioare şi m-am întors spre apă. Sursa luminii 
plutea deasupra oceanului, la treizeci sau poate patruzeci de metri 
distanță de țărm, dar aș fi recunoscut-o pe Jilo și de la o mie de 
metri depărtare. 

Absorbise energia Tillandsiei şi se străduia din răsputeri să 
devieze furtuna de una singură. Deşi știa că puterea aceea e otrăvită, 


preferase s-o atragă înăuntrul ei. Punea binele altora mai presus de 
al său. Ştia cu siguranță că degeaba avea puterea Tillandsiei, fiindcă 
numai o vrăjitoare adevărată era în stare să întoarcă uraganul din 
drum, mai ales fiindcă nu trebuia să se lupte numai cu furtuna, ci şi 
cu ancorele barierei. Sacrificase totul doar ca să câștige un pic de 
timp. Să câştige un pic de timp pentru mine. 

— Pentru furtul puterii se plăteşte un preţ, am spus, cu voce 
înceată şi calmă. Iar voi toți furaţi puterea mea. Înapoiaţi-mi-o. 
Înapoiaţi-o. 

O durere înspăimântătoare m-a sfâșiat, smulgându-mi un țipăt. 
Am încercat s-o blochez, îndreptându-mi mintea către puterea 
barierei. Mă mai recunoscuse o dată. Mă alesese. Dacă, așa cum 
simțisem uneori, nu era doar o unealtă, doar un mecanism pentru 
controlul altora, avea să mă audă. Am strigat către ea, unindu-mi 
rugămintea cu singurul grăunte de speranţă care nu mă părăsise 
încă. Mi-a răspuns o durere mai cumplită decât oricare alta pe care 
o mai simţisem vreodată. Am avut senzaţia că plexul solar îmi e 
sfâșiat, deschis. Suferința a fost atât de cumplită încât mi s-a 
întunecat vederea şi tot ce se afla în jurul meu a fost înghițit de 
neguri. În acel moment de beznă, m-am lăsat să cad pe pământul ud. 
Se terminase. Fusesem înfrântă. Bariera mă părăsise, celelalte ancore 
câștigaseră. Pentru câteva clipe, am fost sigură că inima mea o să-şi 
înceteze bătăile, însă, o secundă mai târziu, în jurul meu s-a luminat 
o altă lume, verde, răcoroasă, încântătoare. Sunetul trâmbiţelor au 
umplut-o de muzică din toate direcţiile, apoi melodia li s-a pierdut 
în depărtări. Durerea din plexul solar mi s-a domolit şi propria mea 
realitate bântuită de tunete a îngheţat în jurul meu. Am simţit mai 
întâi bariera reenergizându-se, consolidându-şi poziţia, întărindu-și 
zidurile, apoi o schimbare, o comutare, o explozie care mi s-a părut 
o răbufnire de bucurie în interiorul meu. Colin se întinsese în afară 
şi-mi umpluse inima cu energia lui, aflată dincolo de posibilitățile de 
control ale vrăjitorilor. Era magia zânelor, de care ancorele nu se 
puteau atinge nicidecum. 

Cu această armă în plus, am oprit lumea-n loc. În jurul meu, totul 
a încetinit. Picăturile de ploaie și-au încetat căderea. Copacii îndoiți 
de furtună au rămas în poziţiile lor chinuitoare, deși vântul își 


pierduse forța. Tot ce era mișcare și sunet a încetat. Cu ajutorul 
fiului meu, mi-am smuls magia din mâinile celorlalte ancore, suflete 
jalnice și pline de spaimă, și minţile lor speriate au fugit de mine ca 
şobolanii lui Emily. Am rupt legăturile puse asupra lui Rivkah și a 
familiei mele. Pe urmă m-am uitat la Jilo și, cu un singur gând, am 
adus-o lângă mine, deconectând-o de forţa letală pe care-o primise 
înăuntrul ei. Furtuna de care mă temusem atât de tare era și ea 
acolo, se vedea, amenințătoare, încremenită. M-am uitat la uraganul 
suspendat şi am râs. Am revendicat energia lui violentă, i-am folosit 
forța în interesul meu. Mi-am trimis conștiența către barieră, și 
aceasta a înconjurat pământul, în toate direcţiile în același timp. 
Uimitoare. Superbă. Puternică. Poate mai puternică decât mai fusese 
vreodată. Fără cuvinte, i-am cerut permisiunea să-mi eliberez sora. 
Și bariera a fost de acord. M-am întins, ca o cometă ce nu străbate 
spațiul obișnuit, ci trece prin dimensiuni fluctuante, și am cuprins-o 
pe Maisie în strânsoarea mea. Apoi am dus-o acasă. 

— Ce face? a șoptit Oliver, strecurându-se în camera lui Maisie. 

Deși era acasă, cu noi, de mai bine de o zi-ntreagă, nu deschisese 
ochii decât o singură dată. Şi nu scosese niciun cuvânt. 

— La fel, am răspuns. 

Nu plecasem de lângă sora mea mai mult de cinci minute la rând. 
Abia dacă mă înduram să-mi iau ochii de la ea, de teamă să nu 
dispară. Celelalte ancore ar fi putut face ceva ca să mi-o fure, mi-era 
teamă de asta. 

— Ai noutăţi despre Adam? 

Oliver s-a întunecat la faţă. 

— Fizic e bine. Însă nu vrea să mai aibă de-a face cu mine. Nu 
vrea să mai aibă de-a face cu niciunul dintre noi. 

A încercat să afişeze zâmbetul lui încrezător tipic, dar nu prea i-a 
ieșit. 

— Presupun că între mine şi Adam s-a terminat totul. Nu cred că 
poate trece peste indiferent ce i-o fi arătat Emily. 

Mi-ar fi plăcut să-i pot oferi câteva cuvinte încurajatoare, dar nu 
voiam să-l mint. Adam fusese atât de furios, atât de înspăimântat! 
Atât de sătul de noi, Taylorii, şi de magia noastră. Spusese c-a ajuns 
să ştie ce suntem. Nu eram sigură dacă se referise la magie, sau 
privise, cumva, mai în adâncul adevăratei noastre naturi. Oricum, 
nu-mi puteam minţi unchiul. 

— Îmi pare rău, i-am spus. Cred că s-ar putea să ai dreptate în 
privinţa asta. 

Oliver m-a sărutat pe creșştet. 

— Ar trebui să iei o pauză. Dormi puţin. O să stăm cu Maisie eu și 
mătușile tale. 

Am clătinat din cap. 

— Nu. Nu pot. Nu le pot oferi o șansă să mi-o ia. 

— N-o să facă nimeni așa ceva. Îţi promit. 

S-a așezat la picioarele patului lui Maisie și a privit-o dormind. 

— Ştiai că eu și Maisie avem un frate vitreg? am întrebat. 

Capul i-a tresăltat ca al unei păpuși bobble head, trădându-i 


surprinderea. A rămas uluit, dar n-a spus nimic. Pentru prima oară 
în viaţa lui, rămăsese fără cuvinte. 

— Nu cunosc amănuntele, dar Erik a avut un fiu. Se numeşte 
Joe... Josef. O ajută pe Emily. 

— Cred că ar trebui să-i spunem lui Ellen, dar... 

— Da, dar... 

Câte mai putea îndura oare Ellen? Trupul lui Tucker era încă la 
morgă. Nu avuseserăm ocazia să-i facem o comemorare, și cu atât 
mai puţin o înmormântare după cum se cuvenea. Trebuia lăsată să- 
şi jelească logodnicul și n-ar fi ajutat cu nimic s-o pocnim peste 
ceafă dezvăluindu-i încă o infidelitate de-a lui Erik. 

Oliver s-a mutat de pe un picior pe altul, apoi s-a așezat la 
picioarele patului lui Maisie. 

— Ce nu vrei să-mi spui? l-am întrebat. 

— Începi să faci asta din ce în ce mai bine... adică să-mi citești 
gândurile, a răspuns el. 

— Nu e vorba de magie; ești pur și simplu teribil de nepriceput 
când încerci să-mi ascunzi ceva. 

A zâmbit și i-a luat mâna lui Maisie, i-a mângâiat-o în timp ce 
căuta semne de viață pe chipul ei. 

— Emmet s-a întors. 

Privirea i s-a mutat de la Maisie la mine. 

— L-am rugat să stea departe de Savannah. 

— Familiile l-au trimis aici, să negocieze cu tine. 

— Să negocieze? 

— Să-ţi ceară să faceţi pace, dacă vrei. 

— Dar nu sunt eu cea care a declarat război. 

— Tu, Gingersnap, i-ai speriat de moarte. Nu înţeleg ce-ai făcut, 
dar ai modificat bariera de una singură. 

— Nu. Bariera s-a modificat singură. Pur și simplu, s-a folosit de 
mine pentru asta. 

M-am întrerupt, încercând să-mi adun gândurile. 

— Ştiu că pare nebunie curată, dar cred că bariera e vie. Are 
conștiință de sine. Cred că vrea să evolueze, dar nu poate din cauză 
că ancorele o ţin într-o strânsoare prea puternică. Cred că de aceea 
m-a ales. Am fost toată viaţa străină de magie, lipsită de putere și 


privită de sus. Celelalte ancore n-au crezut că pot reprezenta cu 
adevărat o ameninţare față de actuala stare a lucrurilor. 

— Celelalte ancore vor vedea în orice încercare de schimbare a 
situaţiei un semn că te-ai aliat cu Emily. Că și tu vrei înlăturarea 
barierei. 

— Asta nici c-ar putea fi mai departe de adevăr, am spus, 
ridicându-mă. 

Braţele și picioarele îmi înțepeniseră de prea multă inactivitate. 
M-am întins și am simţit sângele începând să-mi circule prin ele. 

— Am văzut de ce ne protejează. Dar nu cred c-ar trebui să ne 
temem de schimbare. Instinctul îmi spune că bariera preferă un 
parteneriat cu noi, mai degrabă decât să ne fie stăpână sau sclavă. 

M-am dus la fereastră și am privit cerul cenușiu al toamnei. 

— Emily se înșală în aproape toate privinţele... cu o singură 
excepție. Ancorele menţin o structură a puterii care se bazează pe 
secrete și inducere în eroare, dacă nu cumva și pe minciuni în 
adevăratul sens al cuvântului. 

M-am întors spre Oliver, să văd cum reacționează. 

— În primul rând, vrăjitorii nu-şi primesc puterea de la barieră. 
Ea primește energia noastră. 

— Nu înţeleg cum e posibil așa ceva, a zis el, surprins și stânjenit 
de schimbarea propriei viziuni asupra lumii. 

Își netezea cu mâna dreaptă părul des şi blond de pe braţul stâng. 
În vreme ce-mi cântărea spusele, colțurile gurii i s-au lăsat în jos și 
s-a încruntat adânc, privind în podea. 

— N-o ştiu cu certitudine. Poate e ca un soi de curent alternativ. 
Mă îndoiesc că de la celelalte ancore voi afla vreodată detalii despre 
modul în care au creat vrăjitorii bariera, așa că n-o fiu niciodată 
sigură. Dar cred cu tărie că magia începe prin a ne aparţine şi apoi 
alimentează bariera. Acolo e divizată și distribuită mult mai 
echitabil. Niciun vrăjitor nu rămâne fără magie, dar nici nu se poate 
ridica vreunul la înălțimea adevăratului său potenţial. 

— Niciunul care nu e ancoră, a subliniat Oliver, dând din cap. 
Teoria ta mă face să nu mă mai simt în largul meu, dar îmi spune că 
e foarte posibil să te afli pe pista corectă. 

— Nici mie nu-mi place. Mi-aș fi dorit să existe o cale clară și 


simplă de înţelegere a barierei și a deciziilor luate de familiile care 
au construit-o. Vreau să spun că, da, cele trei familii rebele sunt 
rele. Răutatea lor are culori vii, e agresivă. Însă mă tem că și partea 
aleasă de noi își are propria formă de răutate. O cale e total greşită, 
dar dacă și cealaltă nu e nimic altceva decât un traseu mai lung și 
mai dramatic care duce către același iad? 

— Atunci o să ne călăuzești tu pe un drum nou către rațiune și 
bun simţ, a răspuns Oliver. Ca să fiu sincer, cred că de-asta te-a ales 
bariera. Mulţi oameni vor de la viaţă răspunsuri simple. Vor fi de 
acord cu orice spune cutia de rezonanţă în care se găsesc, atâta 
vreme cât asta înseamnă că nu sunt nevoiți să gândească ei înșiși. 
Doar extrem de puţini pot să facă față ambiguităţii și să meargă mai 
departe. 

Ne-a întrerupt o bătaie ușoară în ușa care s-a întredeschis apoi, 
oferindu-ni-l vederii pe uriașul brunet din cealaltă parte a sa. 

— Îmi cer scuze pentru deranj, a spus Emmet. 

Ochii lui negri m-au sfredelit, cercetându-mă. Verificându-mă, ca 
să fie sigur că eram, într-adevăr, nevătămată. Şi ca să vadă dacă 
experiența prin care trecusem nu-mi modificase deja sentimentele. I- 
am zâmbit, ca și cum m-aș fi bucurat să-l văd, dar m-am străduit din 
răsputeri să-l fac să priceapă, fără vorbe, că între noi nu se 
schimbase nimic. Şi-a desprins privirea de mine ca să se uite la 
Maisie. 

— Se va trezi curând. Sunt sigur. 

Mi-am dat seama că, de fapt, n-o spusese ca pe un pronostic. 
Cuvintele lui erau mai degrabă menite să ofere alinare. 

— Mulţumesc, am spus, iar el a dat din cap. 

— Voiam să-ți respect cererea, a continuat, să stau departe de 
casa ta, dar împrejurările... 

— Știu. Te-au trimis familiile. 

— Da. Speră că vei accepta să te-ntâlnești cu celelalte ancore. Să 
rezolvaţi toate neînțelegerile care e posibil să fi apărut între timp. 

Oliver și-a dres glasul și ne-am uitat unul la altul, dându-ne ochii 
peste cap. 

— Te rog să-nţelegi, a adăugat Emmet, că, deși am acceptat să fiu 
emisarul care-ţi aduce acest mesaj, nu sunt neutru, după toate 


nelegiuirile pe care le-au săvârșit împotriva ta. Am ales o tabără, așa 
că întreaga mea loialitate se îndreaptă spre tine, Mercy. Familiile 
sunt conştiente de asta, e motivul din care m-au rugat să te abordez 
eu. Speră să împiedice adâncirea rupturii dintre tine și celelalte 
ancore. Îţi cer să te-ntâlneşti cu ele ca să vă rezolvaţi conflictele într- 
un mod care nu pune bariera în pericol. În schimbul acestei 
întâlniri, vor jura să nu intervină în privinţa surorii tale. 

În timp ce i-am cântărit propunerea, am ascultat răsuflarea 
uniformă a lui Maisie și m-am uitat la fața ei frumoasă, 
binecuvântată în somn cu o seninătate pe care speram că nu și-o va 
pierde în ziua trezirii. Voiam multe lucruri de la celelalte ancore, 
începând cu acel jurământ de a-mi lăsa sora în pace cât timp ne 
ocupam noi, cei din familie, de rezolvarea problemelor sale. Dar mă 
găseam pentru prima oară pe poziţia cea mai puternică și doream să 
profit din plin de asta. 

— Spune-le că sunt de acord, am răspuns. Dar eu aleg momentul 
şi mijloacele. 

Am aflat că ancorele barierei se întâlneau rareori față în faţă. 
Bineînţeles că, pentru a-şi face datoria, nu se puteau aventura prea 
departe de locul pe care fuseseră alese să-l ancoreze. De aceea, când 
se-ntâlneau, o făceau la modul virtual, lăsându-și trupurile acasă și 
trimițându-și mintea în locul stabilit. Ştiam un loc perfect pentru 
întâlnirea cerută, unul care ne-ar fi permis, poate pentru prima oară 
în istoria barierei, să ne adunăm laolaltă în carne şi oase. Am 
deschis, în camera de culoare albastru-bântuit a lui Jilo, niște intrări 
noi, câte una deasupra fiecărui loc unde locuia o ancoră. Astfel ne 
puteam vedea fără ca nimeni să-şi părăsească teritoriul. 

Însă am curbat acele căi de acces, astfel încât toate să treacă prin 
lumea umbrelor veșnic vii, a demonilor minori numiţi boo hag de 
oamenii de pe coastă. Pe mine creaturile acelea nu mă mai speriau. 
Aproape că mi-era milă de setea cu care jinduiau după un trup, ca să 
poată umbla prin tărâmul luminii. Aproape. 

Am râs, gândindu-mă că toate celelalte ancore aveau să vadă acel 
loc, un loc care odinioară mă îngrozea, clădit de o femeie care pe- 
atunci mă speria de moarte. M-am trezit în repetate rânduri căutând 
consolare în lipsa de însemnătate a lucrurilor de care mă temeam în 
trecut. Mi s-a făcut pielea de găină când m-am întrebat dacă va veni 
o zi în care voi privi în urmă dintr-un punct al spaimelor și mai 
mari, amintindu-mi de cele de acum cu nostalgie. Dar astfel de 
gânduri n-aveau să mă ducă nicăieri. 

Încăperea se redusese la jumătate din dimensiunea sa de mai 
înainte, îndoindu-se și răsucindu-se în sine însăși. Azuriul ei cândva 
neîntrerupt era acum perforat de câteva pete de culoarea vineţie a 
prunelor, lăsate de magia otrăvită a Tillandsiei. Trebuia să-mi 
păstrez concentrarea și încrederea în propriile forțe. Gândurile la 
Emily și Josef le amenințau pe amândouă, așa c-am dat deoparte 
orice amintire despre Tillandsia și mi-am ocupat locul în acea 
porţiune a încăperii curbată în sus. Eram hotărâtă să revendic cea 
mai înaltă poziţie. Poate că n-avea să-mi ofere cu adevărat un 
avantaj în planul fizic, dar psihic mă putea ajuta foarte mult. Am 


invocat tronul albastru ca bolta senină a cerului şi m-am instalat pe 
el. Mă aflam pentru ultima oară în camera vopsită în albastru- 
bântuit. La cererea lui Jilo, după întâlnire urma s-o închid, făcând-o 
să se absoarbă în ea însăși, până când avea să devină un punct dens 
și întunecat din spaţiu. În tăcerea dinaintea sosirii celorlalți, mi-am 
permis s-arunc în jur o ultimă și lungă privire. 

Tocmai când terminasem să cercetez încăperea din priviri, 
marginile au început să-i pâlpâie. O oscilare a aerului aici, un 
tremur dincolo, vibrații care anunțau sosirea colegilor mei într-ale 
magiei. Dezamăgirea a fost cea mai proeminentă dintre senzațiile 
mele când și-au conturat cu toţii pe deplin forma. Nu erau uriași și 
niciunul nu purta nici vreo coroană din raze de soare, din vreo tolbă 
cu fulgere. Nu, panteonul ancorelor părea alcătuit din oameni în 
vârstă, obișnuiți. Africani, europeni, asiatici, din Orientul Mijlociu și 
combinaţii între aceste tipuri. Era adevărat că erau cu toţii vrăjitori, 
dacă nu cei mai puternici din lume, cel puţin cei ce puteau accesa 
puterea în cea mai mare măsură. În acelaşi timp, puteam să jur că 
una dintre ele arăta de parcă tocmai s-ar fi întors acasă după ce-și 
lăsase copiii la antrenament pe terenul de fotbal, iar altul părea să fi 
lucrat până în clipa aceea în grădină. Calmi. Fără nimic care să-ți 
taie răsuflarea. Înfăţișarea niciunuia nu te-ar fi făcut nici măcar să te 
neliniștești, şi cu atât mai puţin să te simţi în pericol. M-am gândit 
că-mi creau înadins senzaţia asta, și acea bine calculată încercare de 
a mă dezarma mi-a adus în minte o expresie a lui Hannah Arendt?*: 
„banalitatea răului”. 

Zâmbete pe feţele unora, capete plecate în semn de respect ale 
altora. Postura fiecăruia dintre ei spunea: „Aici suntem cu toţii 
prieteni!” În ciuda acestui fapt, intuiţia mea mă avertiza, la rândul 
ei. M-am temut să nu fi devenit cumva paranoică. M-am temut ca nu 
cumva epuizarea să fi fost la originea temerilor mele. Poate că 
modul în care propria mea mamă se-ntorsese împotriva mea îmi 
influenţase percepţia asupra lumii. M-am gândit că, poate, niciunul 
dintre acei vrăjitori nu-mi era duşman, însă mi-am adus pe urmă 
aminte că-ncercaseră să sacrifice niște oamenii nevinovaţi din orașul 
meu natal, într-o necugetată încercare de a proteja ceea ce 
considerau ei binele omenirii. 


— Bun. Aţi dorit cu toţii să-mi vorbiţi. Vă ascult. 

Un bărbat de vârstă mijlocie, de statură medie, cu figura 
inocentă, încadrată de păr rărit, castaniu, de aceeași nuanţă cu a 
blănii de şoarece, a făcut un pas înainte. În mintea mea, l-am 
botezat domnul Bej. 

— Dacă n-are nimeni nimic împotrivă, mă ofer să vorbesc eu în 
numele grupului. 

Faptul că n-a protestat nimeni, că nici măcar n-a scos nimeni 
vreun cuvânt, mi-a dezvăluit că aveam de-a face cu o decizie luată 
cu mult înainte, că întâlnirea noastră nu era nimic altceva decât un 
spectacol, probabil menit să-mi demonstreze cât de bine lucrau 
celelalte ancore mână-n mână. Da. La ei totul ținea de colaborare. 
De echipă. Individualitatea nu se aplica. 

— Deşi fiecare își reprezintă propria familie, noi, ancorele, ne 
gândim la noi înșine ca la o familie de sine stătătoare. O familie a 
ancorelor. 

A zâmbit, întinzându-și mâinile către mine. 

— E o plăcere să-ţi urez bun venit, în numele nostru, al tuturor. 

Nu s-a prezentat; niciunul n-a făcut-o. Eu n-am spus nimic, am 
lăsat tăcerea să se îngroașe între noi. 

— Îmi pare rău că prima noastră întâlnire a avut loc sub norul de 
circumstanţe regretabile create de mama ta. 

A subliniat ultimele patru cuvinte, evident voind să mă 
stârnească, dar n-am mușcat momeala. Nereacţionând cum se 
aștepta, i-am clătinat siguranța de sine. A reînceput să vorbească 
mai puțin încrezător în propriile forțe. Deasupra buzei de sus i s-au 
format broboane mici de sudoare. 

— Din nefericire, a trebuit să intervenim. Am făcut, pur şi simplu, 
ceea ce am crezut că e necesar ca să salvăm bariera. Sperăm să- 
nţelegi și să dai uitării orice supărare provocată de acţiunile pe care 
ne-am văzut siliți să le întreprindem. 

— Spune-mi, asta vreţi de la mine? am întrebat. Să fiți iertaţi? 
Fiindcă trebuie să vă spun că n-o să vă iert decât dacă acţiunile 
voastre nu vor mai urma şi cu altă ocazie același curs. 

— Ei bine, nu, a răspuns Bej, îndreptându-și spatele și renunțând 
la aerul prietenos, nu vrem să ne cerem iertare. Am făcut ceea ce am 


crezut că trebuie să facem ca s-apărăm bariera. 

— Și de-asta trebuie să trec cu vederea că ați încercat cu toții să 
săvârșiți un genocid? 

Ceilalți opt au început să se foiască, uitându-se unii la alţii. 

— Eu nu voiam să păţească nimeni nimic, a spus o asiatică 
mărunțică, spulberând iluzia de coerență. N-am dorit să mă pun în 
calea eforturilor voastre. 

— Atunci, de ce-ai făcut-o? 

M-a surprins propria mea voce, o şuierătură veninoasă care-a 
țintuit-o locului pe femeie când m-am aplecat spre ea, pălmuind-o 
cu privirea. 

— De ce i-ai lăsat pe ei s-o facă? 

— Am... la vot am fost în minoritate, a răspuns, lăsându-și ochii 
în jos. 

— Ascultă, a continuat Bej, încercând să-și recapete avântul, 
niciunul dintre noi nu voia să facă vreun rău oamenilor din 
Savannah. Nu uita că n-am dezlănţuit noi furtuna. 

— Nu voi. Emily a făcut-o. Ca să-mi demonstreze că are dreptate 
într-o anumită privință. Că nu greşește susținând c-o să preferaţi să 
vedeţi un oraș întreg şters de pe hartă. C-o să preferaţi o baie de 
sânge și c-o să vă bateţi unii pe alţii pe spate fiindcă aţi provocat-o. 

Bej s-a uitat la ceilalți. 

— Aşa nu ajungem nicăieri. Am venit azi aici fiindcă vrem să 
lăsăm în urmă cele petrecute. Da, ne-ai sfidat, dar poate că noi 
suntem cei care-au greșit. 

— Poate aţi greșit? m-am răstit la el. 

— Din perspectiva ta, am greșit, da. E clar că şi din perspectiva 
barierei, a admis el, cu o umbră de umilință în glas. Nu înțelegem ce 
s-a-ntâmplat. Știu că nu-ţi place atitudinea noastră, dar e cea pe 
care-am adoptat-o noi, ancorele, dintotdeauna, de când a fost creată 
bariera. Adică am protejat-o cu orice preţ. 

— Un preț pe care-l plătesc alţii. Ei bine, de data asta bariera v-a 
împiedicat să staţi pe margine şi să lăsaţi oamenii să sufere. Bariera 
nu pare să dorească genul de protecţie pe care i-l oferiţi voi. 

Asta a pus capăt fanfaronadei lui Bej şi în fața mea a rămas el, cel 
adevărat. De vârstă mijlocie, cu un început de chelie, purtând un 


costum cafeniu şi mocasini în picioare, se vedea pe neașteptate 
nevoit să se-ntrebe dacă nu cumva acţionase, într-o bună parte a 
vieţii sale, pornind de la un set de presupuneri eronate. 

— S-ar părea că tu ai o legătură mai profundă cu bariera decât 
noi toți, ceilalți. Comunici cu ea. Interacţionează cu tine ca și cum ar 
fi o entitate vie, de sine stătătoare. 

Am fost surprinsă fiindcă experienţa mea în privința barierei nu 
le era comună tuturor ancorelor, dar m-am străduit să mă prefac că 
dezvăluirea asta nu prezintă niciun interes pentru mine. Nu-mi era 
de folos să le fac prea multe destăinuiri. 

— Nu mi-am imaginat niciodată că s-ar putea să nu comunice cu 
mine. 

Ceilalți s-au uitat unii la alţii și am auzit zumzetul replicilor 
schimbate între ei. Mă blocaseră, ca să nu pot înțelege totul, dar am 
putut totuși să prind crâmpeie din conversaţia lor. Cuvintele 
periculoasă şi control au ajuns până la mine. Bej mi s-a adresat după 
încetarea zumzetului. 

— Înțelegem că, dintr-un anumit motiv, bariera te-a ales pentru a 
avea cu ea o legătură aparte. Ne-ar plăcea să-nţelegem relația asta, 
dar ai probabil propriile tale temeri, pe care vrem să le înlăturăm. 
Poate-ar fi bine să ne spui ce dorești de la noi. 

Am stat câteva clipe pe gânduri. De fapt, tot ce voiam era ca toţi 
vrăjitorii să plece. Să ne lase-n pace pe mine și pe ai mei. Să ne lase 
să ne trăim vieţile în liniște. Dar știam că, dacă mi-ar fi promis asta, 
ar fi minţit. Bariera se folosise de mine - ba nu, se folosise de fiul 
meu -— ca să slăbească strânsoarea în care-o ţineau cu toţii. N-aveau 
să-mi dea pace înainte de a pricepe ce se petrecuse şi de a-și înfige 
ghearele la loc în mine. Citeam în ochii lor că promisiunea 
mincinoasă în privința siguranței mele era exact ceea ce și-ar fi dorit 
să le cer. Credeau c-o să le spun tot ce știu despre barieră în 
schimbul făgăduielii că-mi vor da pace. Nici că se puteau înșela mai 
mult. 

— Spuneţi-mi adevărul într-o singură privinţă. Care e sursa de 
energie a barierei? 

— Cred că răspunsul ţi-e cunoscut deja. 

— Mi-ar plăcea totuși să-l aud de la voi. Haideţi. Acum sunt 


ancoră. Cred că mi-am câștigat dreptul de a afla care e strângerea 
secretă de mâini”. 

— Împărtăşirea cunoștințelor urmează după câştigarea încrederii, 
a răspuns Bej, crispându-se de parcă i-aș fi adus un afront personal. 
Și dezvăluindu-ne ceea ce ştii despre cele întâmplate cu bariera vei 
înainta foarte mult pe calea către încrederea noastră. 

— Voi ce credeţi că s-a-ntâmplat cu ea? am întrebat. 

— Acum te porţi pur și simplu copilăreşte! a exclamat o femeie 
scundă și îndesată, cu accent rusesc puternic. 

Indiferent ce-o fi citit pe fata mea a făcut-o să tacă. A făcut un pas 
înapoi. 

— N-avem idee, a zis asiatica. Tot ce știm e că bariera a devenit 
mai puternică decât înainte, dar magia i-a fost modificată. I s-a 
adăugat ceva străin. Ne aparţine, cumva, mai puțin. 

Voia să spună că se află sub controlul lor într-o mai mică măsură. 
Bej a săgetat-o cu privirea, ca să-i închidă gura. 

— Magia asta străină, a spus el, întorcându-se către mine, nu ne e 
necunoscută, nici nu e în totalitate neînrudită cu a noastră. Am mai 
întâlnit când și când câte o răbufnire a ei, ici și colo, dar niciodată 
în cantitatea și în concentrația din noaptea trecută. 

Cu asta mi-a câștigat atenţia. M-am aplecat în faţă, îndreptându- 
mi spatele și înclinându-mi capul pe-o parte. Poziţia mi-a trădat 
interesul. Asta însemna că n-avea să-mi răspundă niciodată. Am 
simţit o pereche de ochi ţintuindu-mă cu mai multă intensitate decât 
ceilalți. M-am întors instinctiv către un vrăjitor tânăr, care părea 
copilul nimănui, incredibil de palid și de blond și aproape androgin 
pe o scală unde acul se înclina abia perceptibil către masculinitate. 
Ochii lui, albi și lipsiţi de iris și pupilă, s-au oprit pe talia meu. 

— Împărtăşirea cunoștințelor urmează după câştigarea încrederii, 
a repetat Bej. 

Cuvintele i-au fost aproape acoperite de zumzetul discuţiei 
neclare a celorlalte ancore. Bej și-a continuat monologul, dar nu l- 
am mai ascultat. M-am concentrat intens asupra gândurilor 
celorlalți, până ce cuvintele zâne, prunc şi studiu au ajuns să se lege, 
devenind o amenințare din partea tuturor. Băiatul făcuse legătura 
între magie și fiul meu. 


— Îţi mulțumim pentru această întâlnire. 

Cuvintele lui Bej mi-au străpuns panica, iar pâlpâirile de pe 
marginile încăperii mi-au dat de veste că multe dintre ancore se 
pregăteau deja de plecare. Inima a început să-mi bată nebunește. Mă 
păcăliseră. Poate că nu-nţelegeau întru totul, dar știau că bariera 
sorbise din magia zânelor, folosindu-se pentru asta de fiul meu. 

Am închis brusc toate ieșirile, înainte să aibă cineva timp să 
dispară. 

— Nu. N-o să-i faceţi niciun rău copilului meu, am spus, simțind 
cum căpătăm din ce în ce mai multă forță. N-o să-mi studiați 
copilul. 

Am sărit în sus cât ai clipi, apoi am înșfăcat tronul lui Jilo cu 
forța magiei și l-am azvârlit spre ei. 

— N-o să vă folosiţi de copilul meu. 

Bej şi-a înălțat braţele și tronul a izbucnit în flăcări în aer, pentru 
a se prăbuși apoi într-o ploaie de cenușă. 

— Nu? a-ntrebat el. Și cum ai de gând să ne-mpiedici? 

Am început să tremur, spaima și furia aliindu-se ca să-mi smulgă 
rațiunea de sub control. Cum puteam să-i opresc? Cum îi puteam 
împiedica să mi-l ia pe Colin? Să-l încuie într-un laborator și să-l 
sacrifice de dragul binelui omenirii? Tălpile mele au ajuns pe podea și 
n-am mai fost eu însămi când m-am năpustit la Bej. L-am atacat ca o 
leoaică furioasă, preschimbată de furie într-o întrupare însuflețită a 
lui Durga'%, însuşi spiritul imboldului unei mame de a-și apăra 
copiii. Zâmbetul arogant a pierit de pe fața lui Bej și colțurile gurii i 
s-au lăsat în jos. Fruntea i s-a încruntat. Când am ajuns lângă el, a 
încercat să se retragă un pic, dar mâna mea a zvâcnit cu de la sine 
putere și i-a sfâșiat carnea mai sus de buric și mai jos de inimă, 
chiar în dreptul plexului solar, în punctul unde magia barierei se 
conecta cu a sa. l-am smuls din trup conexiunea aceea. A urlat de 
durere și de neputinţă. l-am ţinut strălucitorul glob de lumină 
pâlpâitoare în faţa ochilor înainte de a-l îndesa la loc și de a-i 
închide rana. 

Genunchii i-au cedat şi a fost cât pe ce să cadă în patru labe. 

— Așa o să vă opresc, le-am spus celorlalte ancore, care s-au 
repezit să-l prindă. Ne-am înţeles unii pe alții? 


— Da, a răspuns Bej, dând furios din cap în vreme ce-l ajutau 
ceilalți să-şi recapete echilibrul. 

— Bun, am spus, redeschizând pentru ultima oară ușile încăperii 
în care domnea albastrul-bântuit. Acum plecați și spuneţi-le 
familiilor să stea departe de mine. Departe de copilul meu. Departe 
de bărbatul meu. Departe de familia mea. Și staţi naibii cât mai 
departe de Savannah. 

Ancorele încă de față au părăsit camera în goană, grăbindu-se să 
treacă în tărâmul umbrelor vii, căci nu mă-ndoiesc că astfel s-au 
simţit uşurate; acolo înfruntau adversari cu care erau mult mai 
obișnuite. 

M-am întors încă o dată către lumina azurie, apoi m-am uitat cum 
se plia camera lui Jilo în sine însăși, pentru a dispărea pentru 
totdeauna, după teleportarea în ultima clipă posibilă. 

O rochie de mireasă într-adevăr clasică, din anii 1940, din mătase 
de culoarea fildeşului, cu decolteu căzut bogat și spate cu tăietură 
adâncă. Un buchet de trandafiri albi și hortensii albastre. Ambele de 
la Ellen. Iris îmi împrumutase pandantivul purtat, generație după 
generație, de o sută de femei Taylor, un caboșon din smarald 
înconjurat de diamante deasupra altui smarald, în formă de lacrimă. 
Iris îmi dăruise și o pereche de cercei noi, cu diamante și smaralde 
de o nuanță uimitor de apropiată de a celor străvechi, de pe 
pandantiv. De la Maisie, care continua să trăiască în visele ei, 
furasem un sărut. 

Oliver avea să mă încredințeze mirelui, fireşte. Ca o altă 
contribuție la eveniment, convinsese judecătoria de pace și 
administraţia parcurilor să ne aprobe cererea — depusă cu doar trei 
zile înainte — de oficiere a cununiei în Forsyth Park, unde-l 
cunoscusem pe Peter. Logodnicul meu avusese ideea să ne căsătorim 
la poalele stejarului pe care-l numiserăm întotdeauna „copacul 
pentru cățărat”, căci avea cele mai joase şi mai groase crengi. Fără 
cavaleri și domnișoare de onoare. Doar noi doi în fața lui 
Dumnezeu. Când eu şi Peter o anunţaserăm că ne dorim o nuntă 
simplă, fără nicio recepţie sofisticată, doar tort şi o orchestră în 
parc, Iris încercase să se opună. Dar în final capitulase și chiar 
scosese din Savannah Daily News o reclamă cât o pagină, care invita 
tot orașul la nuntă. 

Închiriaserăm un apartament la Mansion. Mă înconjurase o 
întreagă echipă de maestre în arta coafatului şi a machiajului, 
transformându-mă într-o prinţesă din basme, o imagine pe care n- 
aveam să mi-o pot recrea vreodată, nici măcar prin magie. Dar am 
adorat fiecare minut al acelor pregătiri, fiindcă ziua nu-mi era 
dedicată doar mie. Nici măcar doar mie și lui Peter. Îi era dedicată 
întregii familii. Mătușile și unchiul meu aranjaseră totul, acordând 
toată atenția până și celor mai mici detalii, deși aveam și eu o 
surpriză pentru ei. 

— Să-ţi fie ruşine, am spus, când surpriza aceea a intrat 


târșâindu-și picioarele, îmbrăcată în şifon de culoarea albastră a 
splendorii dimineţii și purtând o pălărie violet destul de largă ca să 
umbrească tot orașul Savannah. 

— De ce să-i fie rușine lui Jilo? a întrebat ea, privindu-mă cu 
atenţie, ca să descopere un loc unde să mă sărute fără să-mi strice 
nici coafura, nici machiajul. 

M-am ridicat și am sărutat-o eu în schimb. 

— Ştii că nu se cuvine să strălucești mai tare decât mireasa. 

— Păi, draga mea, Jilo n-are cum să n-o facă, dacă Dumnezeu a 
revărsat asupra ei atâtea binecuvântări. Nu i se pare drept să le- 
ascundă. 

A râs, apoi s-a aşezat la picioarele patului meu. 

— Eşti fericită, fetiţo? 

Din ochi mi-au izvorât lacrimi, chiar în clipa în care Ellen și Iris 
au intrat în încăpere. 

— Da, am răspuns. Da, sunt foarte, foarte fericită. 

Jilo a dat din cap drept răspuns. 

— Oh, hei, hei, a zis Iris, întinzând mâna după un şerveţel de 
hârtie. Fără lacrimi înainte de a face fotografiile, a adăugat. 

Pe urmă a dat cu ochii de Jilo. 

— Oh, Jilo. Mă bucur atât de mult că-ţi place pălăria! Am știut c- 
o să ți se potrivească de minune. 

— O ador. Mulţumesc, a răspuns încet bătrâna, apoi a zâmbit. 

Și gata cu talentul meu de a surprinde pe toată lumea. M-am uitat 
la cele trei femei frumoase. În felul ei, fiecare mi-era ca o mamă. 

— Să-i lăsăm părul ceva mai lejer, i-a sugerat Ellen stilistei. 

Pe urmă s-a întors spre mine. 

— Am o idee nebunească, a spus. Fiindcă nunta ta cu Peter aici, 
în parc, mi-aduce aminte de zilele când încă mai erai un băieţoi 
sfrijit. Ei, de vreme ce rochia tot nu e până la pământ, ce-ar fi s-o 
porți desculță? 

O bătaie în ușă m-a întrerupt înainte de a mă hotărî. 

— Viitoarea soacră poate să intre? a întrebat Claire. 

N-o mai văzusem din ziua în care Ryder şi Josef dăduseră buzna 
în bar. N-o evitasem înadins, fusesem, pur și simplu, ocupată. Mi-am 
dat seama, din tonul ei, că, de fapt, chiar se temea că n-o s-o 


primesc. 

— Firește, am răspuns, invitând-o cu o fluturare de degete. Se 
supără cineva dacă rămân câteva clipe singură cu Claire? 

Stilistele au lăsat totul din mână imediat ce mi-au auzit cuvintele, 
însă mătușile mele au schimbat o privire înainte de a se clinti. Jilo a 
bombănit ceva, dar s-a ridicat de la picioarele patului. Încăperea 
odată golită, Claire s-a apropiat de mine. 

— Draga mea, ești uluitor de încântătoare. 

— Mulţumesc, am spus, luându-i mâna. Îmi pare atât de rău, 
Claire. Pentru ceea ce i-am făcut lui Peter — adevăratului tău fiu 
Peter, adică. 

La naiba, probabil ar fi trebuit să-i cer scuze și pentru cele 
întâmplate fiului ei adoptiv din cauza mea, dar aveam să-mi petrec 
restul vieţii străduindu-mă să-l răsplătesc pentru asta. 

— Nu, mie-mi pare rău. Mi-am lăsat suferința și deruta să 
vorbească. Știu c-ai încercat să-l ajuţi şi că era deja mort când ţi-ai 
pus mâinile pe el. Știu, a repetat, bătându-se cu palma în dreptul 
inimii. Ascultă-mă, mi-am dat seama că zânele, de fapt, și-au 
respectat promisiunea, numai că, în lumea lor, timpul se scurge un 
pic altfel decât într-a noastră. 

S-a întrerupt pentru o clipă. 

— Când l-a găsit poliţia în faţa depozitului de praf de pușcă, 
purta un pardesiu gros. 

— Da, mi-aduc aminte. 

— În căptușeala lui fusese cusută o adevărată avere, în aur şi 
bijuterii. O avere demnă de un print. 

— Da, Jilo a auzit ceva despre asta şi mi-a povestit. 

— Ei bine, am stat de vorbă cu Colin despre ceea ce-ar trebui să 
facem cu profitul adus de chilipirul neașteptat. Ne-am hotărât să 
donăm totul pentru cercetările legate de cancerul infantil, fiindcă, la 
urma urmelor, boala asta ni l-a răpit, de fapt, pe Peter. 

Și-a deschis geanta și a scos o jucărie de argint cu clopoței pentru 
bebeluşi, care purta inițialele PDT, Peter Daniel Tierney. 

— Asta i-a aparţinut, a spus. L-am trimis acolo cu ea. 

A șovăit. 

— Nu-ţi pot explica de ce — nu înţeleg nici eu, dar ar însemna 


enorm pentru mine dacă ai putea să porţi asta asupra ta azi, dacă în 
inima ta s-ar găsi, în timpul cununiei cu fiul meu adoptat, loc și 
pentru celălalt Peter al nostru. 

— E o onoare pentru mine, am spus, luând jucăria. 

— Te iubesc, Mercy Taylor, a zis Claire, cu lacrimile ţâșnindu-i 
din ochi și prelingându-i-se pe obraji. 

— Sunt Mercy Tierney, am corectat-o. 

A zâmbit printre lacrimi, apoi şi-a pus ambele mâini pe mijlocul 
meu. 

— Şi pe tine, maimuţică. Bunica te iubește. 

S-a ridicat în picioare şi a luat-o spre ușă. 

— Îţi trimit anturajul înapoi. 

Mi-a mai zâmbit o dată înainte de a ieși. 

Am avut de multe ori experiența deformării magice a timpului, 
dar nimic nu se compară cu modul în care s-au scurs, în mod 
natural, orele în ziua nunţii mele. Acum stăteam în hotel, dându-i 
machiajului şi părului meu tușele finale, iar o clipă mai târziu mă 
aflam în parc, lângă Oliver, așteptând semnalul muzical de pornire 
către copacul pentru căţărat. 

— Ţi-e bine? m-a întrebat el, lăsându-se pe spate ca să cuprindă 
cu vederea întreaga imagine a nepoatei sale, atât de împopoţonate 
încât abia o mai recunoștea. 

Mi-am ridicat piciorul gol şi mi-am mișcat degetele cu unghii 
proaspăt lăcuite. 

— Niciodată nu m-am simţit mai bine. 

Iris a primit onorurile ca primă soacră mică. Am privit-o 
înaintând pe aleea dintre scaune, condusă de Sam, noul ei prieten. 
Ellen a urmat-o ca a doua soacră mică. Mă așteptasem să fie 
escortată de Tom, prietenul lui Peter, dar, strângând din ochi ca să 
mi-i apăr de lumina soarelui, am văzut că înainta la braţul lui Adam. 
Apariţia lui acolo m-a şocat. Îmi spusese c-a terminat-o cu noi, cu 
toți, și crezusem că e, într-adevăr, așa. Nu știam ce-l făcuse să se 
răzgândească, dar, ca să fiu sinceră, nici nu-mi păsa. L-am strâns pe 
Oliver de mână. 

— Te simţi bine? l-am întrebat. 

El privea cu ochii mari, uluit. 


— Niciodată nu m-am simţit mai bine, mi-a răspuns, radios. 

În cele din urmă, Jilo, a treia soacră mică, a trecut printre şirurile 
de scaune pliante albe la braţul strănepotului ei, Martell. După ce s- 
a aşezat, l-am auzit pe Colin cel mare strigând către orchestră: 

— Daţi-i drumul, băieți! 

Dinspre orchestra înfiripată temporar, cu ajutorul lui Peter, s-au 
înălțat acordurile melodiei „Haste to the Wedding'2%”. Oliver mi-a 
aruncat o privire întrebătoare. A dat din cap o singură dată şi am 
şerpuit amândoi printre copaci, croindu-ne drum către spaţiul 
deschis. Acolo, la umbra ramurilor groase, aştepta bărbatul pe care-l 
iubeam, bărbatul pe care-l iubisem întotdeauna, Peter al meu. M-am 
uitat în ochii lui ceacâri şi orice temere a dispărut. 

Următorul lucru pe care mi-l amintesc e muzica, tot mai 
puternică din jurul nostru în timp ce mă învârteam, strânsă în braţe 
de Peter, marcând începutul oficial al petrecerii. Chipurile fericite 
ale prietenilor care-și prezentau urările îmi apăreau şi-mi dispăreau 
din fața ochilor. Am dansat trecând din braţele lui Peter într-ale lui 
Oliver și după aceea într-ale lui Colin. Și apoi Adam stătea în fața 
mea. S-a înclinat și mi-a întins mâna. I-am luat-o cu plăcere. 

M-am bucurat fiindcă melodia era un vals, și încă unul lent. Îmi 
oferea ocazia să-mi trag răsuflarea și să aflu de ce se răzgândise 
Adam în privinţa noastră. 

— Mă bucur atât de mult că ești aici! am spus. Dar ce anume s-a 
schimbat? Am crezut c-ai văzut prea multe, că lucrurile au mers 
prea departe. Credeam că te-am pierdut pentru totdeauna. 

— Aşa am crezut și eu, a spus, cu tristeţea furișându-i-se în ochi, 
deși încă mai zâmbea. Emily mi-a arătat cea mai rea parte a voastră. 
Mi-a arătat lucruri pe care nu cred că voi, ceilalți, le știți despre voi 
înșivă. 

— Ce lucruri? am întrebat, uitând să mai dansez. 

A râs și m-a adus din nou în ritmul muzicii. 

— O să fie timp destul să vorbim despre toate astea, dar azi e 
sărbătoare. Cum spuneam, Emily mi-a arătat cea mai rea parte a 
vrăjitorilor. Dar tu, Iris și Ellen și, la naiba, Oliver, mi-aţi arătat-o pe 
cea mai bună. Ţi-ai riscat viața ca să mă salvezi. În plus, în ciuda 
tuturor celor întâmplate, îl iubesc pe imposibilul tău unchi. Orice-ar 


fi. 

Peter fusese luat deoparte de prietenii lui care-i dădeau whisky, 
după ce băuse șampanie. 

— Nu-ntrece măsura, băiete! i-am strigat, când am trecut pe 
lângă el, valsând cu Adam. 

— Abia v-aţi căsătorit şi te-a şi băgat sub papuc, a spus unul 
dintre prietenii lui Peter, bătându-l pe spate. 

— Mie-mi convine de minune, a răspuns el și m-a furat din 
brațele lui Adam, dar nu înainte de a apuca să-l sărut pe detectiv pe 
obraz. 

Adam m-a predat bărbatului meu, iar Peter și-a coborât privirea 
la mine, zâmbindu-mi și strângându-mă în braţe. Iar eu, ei bine, eu 
nu simțisem niciodată mai multă dragoste, în toată viața mea. Știu 
că s-au ținut toasturi, ştiu că, la un moment dat, am tăiat tortul şi-mi 
amintesc vag că am fost trasă într-o parte și-n alta de un fotograf 
hotărât să imortalizeze fiecare moment. Dar știam ce momente îmi 
vor rămâne pentru totdeauna în amintire — cele în care am stat în 
brațele lui Peter, bucurându-mă de o fericită învălmășeală aurie, 
alături de toţi cei dragi mie şi de minunaţii oameni din Savannah, 
chiar și de cei pe care nu i-aș fi numit cu adevărat prieteni. Fără să- 
mi dau seama când, soarele a alunecat pe partea de vest a bolții, 
trimițându-și lumina sub un unghi care vestea că amurgul nu e 
departe. După cum melodiile săltăreţe au cedat locul valsurilor, 
odată ce a apus soarele, minunata tradiţie celtică le-a cerut 
valsurilor să cedeze, la rândul lor, locul câtorva cântece de jale, care 
îți umplu ochii de lacrimi. 

Peter s-a înclinat spre mine şi mi-a șoptit la ureche: 

— Ar trebui să plecăm curând. 

Am dat din cap, aprobându-l. Ca ancoră, nu puteam pleca prea 
departe de Savannah în luna de miere, așa că Oliver aranjase pentru 
noi un sejur de o săptămână pe Insula Mării. Niciun om cu mintea 
întreagă nu s-ar fi plâns de asta, dar, avându-l pe Peter alături, eu 
m-aş fi dus pe Tybee. 

— N-a mai rămas decât s-arunc buchetul, am spus. 

Am slăbit panglica din jurul florilor și am scos de sub ea jucăria 
pentru bebeluși pe care dorise Claire s-o port asupra mea. 


— Ce-i asta? a întrebat Peter, întinzându-se să mi-o ia din mână. 

— Doar ceva vechi, de la mama ta. Caut-o şi înapoiază-i-l, OK? 
Eu mă duc s-o caut pe Jilo. N-o să mă ierte niciodată dacă arunc 
buchetul fără să-l trimit către ea. 

— Cred că ai dreptate, a spus Peter, aplecându-se să mă sărute. 
Ne întâlnim sub copacul de cățărat? 

Am dat din cap. 

— Întotdeauna și pentru tot restul vieții mele. 

I-a fost greu să mă lase să plec, dar, într-un târziu, mâna mi s-a 
desprins de a lui când s-a dus spre estrada orchestrei, în căutarea 
părinţilor săi. L-am urmărit cu privirea, neîndurându-mă să-l scap 
din ochi, însă, în cele din urmă, mi-am îndreptat gândurile către 
Jilo. Mi-a fost destul de greu s-o descopăr când am trecut locul în 
revistă. Se mutase departe de mulțime şi stătea pe unul dintre 
scaunele albe pliante, sub un stejar. 

Își ținea ochii pe jumătate închiși, ca o pisică adormită. 

— Eşti cu siguranţă o fată frumoasă, a zis la apropierea mea, 
săltându-şi capul. Eşti fata lui Jilo, să știi. Să nu lași niciodată pe 
nimeni să-ți spună altceva, m-ai auzit? Jilo te iubește ca și cum te-ar 
fi purtat în pântec. 

Mi-am săltat ușor fusta și am îngenuncheat lângă ea. M-a dojenit. 

— Ridică-te. O să strici frumuseţe de rochie. 

A întins mâna și și-a plimbat-o pe obrazul meu. 

— Rochia mea n-o să păţească nimic, am spus. 

I-am luat mâna. 

— Eu și Peter o să plecăm cât de curând. Urmează s-arunc 
buchetul. M-am gândit că, poate, ţi-ar plăcea să-ncerci să-l prinzi. 

Bătrâna de la răscruce a râs. 

— Fetiţo, ultimul lucru de care are nevoie Jilo e încă un bărbat 
căruia să-i poarte de grijă. Și-a avut mai mult decât partea care i se 
cuvenea, așa că ţine florile astea pentru plăcerea ta și cât mai 
departe de Mama. 

Și-a plimbat privirea prin parc, sorbind din ochi petele de lumină 
și umbră și mulțimea care hoinărea și savurând ultimele câteva 
acorduri melodioase. A tras aer în adâncul pieptului și l-a scos cu un 
oftat. 


— De-acum o să-ţi fie bine, fetițo, a spus, apoi s-a cutremurat. 
Ochii i-au devenit sticloși; mâna i-a rămas, inertă, într-a mea. 

Dintre toate poveștile care se spun despre Savannah, iat-o pe cea 
care întrupează cel mai bine spiritul locului: 

Cândva, în jurul anului 1800, în timpul petrecerii de Crăciun din 
casa lui Josiah Tattnall a izbucnit un incendiu. Când servitorii au 
descoperit focul, Josiah şi-a dat seama că e deja prea târziu ca să 
mai poată salva casa, aşa că şi-a invitat oaspeţii afară şi au continuat 
să petreacă la lumina flăcărilor. Pentru mine, morala e că 
sărbătorirea faptului că eşti viu nu trebuie să înceteze niciodată, nici 
măcar atunci când viaţa îţi răpește lucrurile și oamenii la care ţii. 
Oaspeţii lui Josiah au toastat pentru viaţă și unii pentru alţii, apoi 
şi-au spart paharele de un copac gros, ca să arate că au de gând să 
meargă înainte, fără să se agaţe de un trecut dispărut. 

Locul unde s-a aflat pe vremuri casa lui Josiah face acum parte 
din Cimitirul Bonaventure, unde se află pietrele care marchează 
locul de ultimă odihnă al bunicilor mei, ca și nou săpatul mormânt 
al lui Tucker. Ne petrecuserăm dimineaţa comemorând dragostea 
pierdută a lui Ellen. Acum, la o azvârlitură de băț de locul unde 
zăceau rămășițele lui, în diagonală față de mormântul gol al femeii 
care-mi dăduse naștere, noi, cei din familiile Taylor și Tierney, plus 
un singur membru al familiei Cook, ne-am adunat să cinstim 
memoria Mamei Jilo Wills. 

Înmormântarea lui Jilo se făcuse pe Insula Sapelo și la eveniment 
nu luase parte decât familia Wills. Eu aș fi dorit să fiu de față, dar, 
după zeci de ani de ranchiună, rudele ei nu fuseseră în stare să 
priceapă cum ajunseseră ea și familia Taylor într-o legătură atât de 
strânsă în ultima vreme. Martell îmi promisese c-o să spună la 
funeralii o rugăciune în numele meu. 

Oliver avea un coș de picnic plin cu cupe pentru șampanie și, 
când ne-am apropiat de acea parte a cimitirului care avea forma 
Ochiului Atoatevăzător, l-a așezat jos. L-a deschis și ne-a întins 
fiecăruia câte un pahar. Peter l-a urmat, turnând șampanie în 
paharele tuturor, în afară de al meu. În fața mea s-a oprit şi m-a 
privit în ochi. Sufletul mi s-a înclinat spre el, s-a atins de puterea lui. 


Sufletul lui a răspuns cu o altă atingere, apoi Peter a trecut mai 
departe. Adam a deschis o sticlă cu suc de mere și mi-a umplut 
cupa. 

— Nu, a zis Ellen, când a ajuns Peter în dreptul ei. O să beau și eu 
tot suc. 

Am încercat să nu arăt cât de bucuroasă eram. M-am rugat să-i fie 
mai ușor decât data trecută să renunţe la alcool. 

După ce paharele au fost umplute, Peter s-a întors lângă mine și 
m-a cuprins cu brațul. M-am sprijinit de el și brațul meu i-a 
înconjurat mijlocul. Mâine era o zi când aveam să pot sta pe 
propriile picioare. Azi era ziua când mă simţeam fericită că e Peter 
acolo, să mă sprijine. 

— Cine vrea să-nceapă? a întrebat Oliver. 

— Eu, a răspuns Iris. 

Și-a mușcat buza preț de o clipă. 

— Jilo, știu că mă poţi auzi. 

Vocea i s-a frânt și a tuşit ca să şi-o recapete. 

— Îmi pare rău că prietenia noastră a înflorit atât de târziu, dar 
mă bucur că a existat. 

Și-a lăsat capul în jos, în semn că terminase, și Ellen a făcut un 
pas înainte. 

— Jilo, îţi mulțumesc fiindc-ai avut grijă de noi toți. Mulţi nu vor 
şti niciodată cât de îndatorat îți e orașul Savannah, dar noi știm, iar 
eu una îți voi fi mereu recunoscătoare. 

— Oh, la naiba, a zis Oliver, aplecându-se ca să scoată din coșul 
de picnic o sticlă de scotch. 

Apoi a deschis-o. 

— Ascultă, prădătoare bătrână, a spus, vărsând toată sticla pe 
pământ. Ăsta e Glenfiddich din 1937. Nu-ţi cer decât să nu mă 
bântui, OK? 

Am râs fără să vreau și toți ochii s-au întors spre mine. 

— Mercy? m-a îmboldit Iris. Ce ţi-ar plăcea să-i spui lui Jilo? 

Ce aș fi voit să-i spun? Mă străduisem să găsesc cuvinte în care să 
adun tot ce simt, dar cele potrivite nu-mi veneau în minte. Voiam 
să-i spun c-o iubesc. Că, în locul ei, în inima mea o să rămână 
pentru totdeauna un gol. Că mă speriase de moarte, că mă enervase 


mai mult decât își poate cineva imagina și că, fără sprijinul, forța și 
bădărănia ei, nu știu cum o să-i pot face faţă încărcăturii de magie 
care a ajuns acum să-mi aparțină. Mi-am simţit mâna tremurând, 
așa că am ridicat paharul. 

— Pentru Mama, am spus. 

— Pentru Mama. Pentru Jilo, au răsunat, ca un ecou, vocile celor 
din jurul meu. 

Mi-am băut sucul de mere dintr-o sorbitură, apoi am spart 
paharul de cel mai apropiat copac. 


le splendorii sudiste, ranaturalul 
iși întinde rădăcinile încâlcite. Membrii 

i i îndeplinesc 
datoriile în: 


cret tre- 
buie să-și protejeze lucrăturile magice de 
forțele răului. 


Mercy Ta din Savannah a devenit cea mai 
puternică dintre membrii familiilor de v 
tori din Sud, dar se luptă să-și stăpânească 


nou-descoperita magie. Este însărcinată cu 

imul ei copil și încearcă să-și revină după 

o trădare mai veche. Dar când mama ei, des- 
care se credea că e moartă, se întoarce 


ască nimănui 
re asta, proaspăta vrăjitoare se întreabă 
e taine ascunde ciudata ei familie... şi 
în cine poate avea, de fapt, încredere. 

UI Numerii 23:32; Biblia, Fundaţia pentru literatură și artă „Regele Carol II”, București, 
1939. (N.t.). 

{2} Casă în stil tradițional, cu cinci ferestre la primul (şi singurul său) etaj, și cu patru la 
parter, câte două de o parte şi de alta a ușii. (N.t.). 

13 Aluzie la romanul lui Oscar Wilde, Portretul lui Dorian Gray (The Picture of Dorian Gray), 
al cărui personaj principal își vinde sufletul în schimbul frumuseţii și tinereţii veșnice. 
(N.t.). 

14 Obţinut din produsele unei singure distilerii. (N.t.). 

15} Schrödinger şi-a imaginat o pisică plasată într-o cutie închisă ermetic, alături de un 
dispozitiv alcătuit dintr-un container plin cu o substanță otrăvitoare, un contor Geiger, un 
ciocan și o mostră de material radioactiv; pe măsură ce are loc fenomenul de 
descompunere radioactivă, contorul Geiger pune treptat în mişcare „trăgaciul” radioactiv 
care eliberează în cele din urmă ciocanul; ca urmare a căderii ciocanului se sparge 
containerul cu otravă. Şansele de a se întâmpla acest lucru într-o oră sunt de 50%. După o 
oră, se deschide cutia, pentru a se constata dacă pisica mai e sau nu în viață. Conform 
versiunii standard a mecanicii cuantice, până în clipa când se uită cineva înăuntru, se 
presupune că pisica nu e nici vie, nici moartă, ci mai degrabă într-o suprapunere a celor 
două stări posibile; e silită să intre într-una dintre ele când cineva din exterior trece la 
acțiune. (N.t.). 

167 Cântec popular irlandez. (N.red.). 

17) Astfel sunt numite, în literatura irlandeză, ființele supranaturale cunoscute sub numele 
de aos şi/sidhe în mitologia irlandeză și aos sith în cea scoțiană. Oamenii din popor le 
numesc zâne, iar mitologii nimfe. Legenda spune că locuiesc în coline (de aici numele de 
aos sidhe, care se traduce prin „oamenii colinelor”), într-un univers paralel sau într-o lume 
invizibilă, separată de a noastră printr-un văl. (Sursa: http://mythologica.ro/aos-si-sau- 
sidhe-mitologia-irlandeza-si-scotiana/) (N.t.). 

{8} Sidhe sunt numiţi astfel în Irlanda fiindcă se spune că sunt înalți, cu o înfățișare plină 
de nobleţe, au graiul dulce și trăiesc în palate, unde benchetuiesc și cântă. (Sursa: 
http://celticsociety.freeservers.com/sidhe.html) (N.t.). 

19) Regele şi regina zânelor din piesa lui William Shakespeare Visul unei nopți de vară. 
(N.t.). 

110) Skin-walker, sau yee naaldlooshii - conform unei legende a nativilor americani, 
vrăjitor navajo care poate să se transforme, să posede sau să se deghizeze în orice animal 
doreşte la un moment dat, dobândind forța inerentă și atributele acestuia, dar păstrându-și 
nemodificată firea umană. Își face majoritatea vrăjilor urmărind să ucidă. (Surse: 


http://www.lovendal.ro/wp52/skinwalkerii-vrajitorii-navajo-care-se-transforma-in- 


animale/ şi https://en.wikipedia.org/wiki/Skin-walker) (N.t.). 

UD Operaţiune investiţională frauduloasă, care le oferă primilor investitori profituri 
deosebit de mari, provenite din fondurile investite de alte persoane, nu din veniturile 
generate de o afacere reală. Și-a primit numele de la Charles Ponzi, care, prin anii 1920, a 
înșelat mii de persoane din New England, convingându-le să investească într-o speculație 
cu mărci poștale. 

112) Zeul tăcerii şi al păstrării secretelor din mitologia greacă. (N.t.). 

113} Oraş din Georgia. (N.t.). 

(147 Oraş din Carolina de Sud. (N.t.). 

015} Criminal în serie american, celebru în anii 1970. (N.t.). 

16 Savannah College of Art and Design. (N.t.). 

17} Argilă/lut/humă în 1b. engleză. (N.t.). 

18 Una dintre cele mai vechi divinități din mitologia romană; a fost de fapt un rege 
divinizat după moarte, pentru că a sădit în supușii săi evlavia și puritatea morală. (N. t.). 
119} Mercy înseamnă milă, îndurare, compătimire. (N.t.). 

{120 Monstruozitate, mârșăvie. (N.t.). 

“21 Numită mai întâi „Alldeutsche Gesellschaft fur Metaphysik”, a fost o societate secretă 
creată de mediumul Maria Orsic. Alcătuită din femei medium, s-a focalizat de la bun 
început asupra „lumii de dincolo” (aspectelor transcendente). Pentru amănunte, accesaţi 
https://https://conspiratiisimistere.wordpress.com/2014/03/20/istoria-secreta-maria- 
orsic-societatile-secrete-vril-si-thule/ (N.t.). 

122) pic lată — în indiș (N.t.). 

123) Născută într-o familie de evrei din Germania, Hannah Arendt (Johanna Arendt) (1906- 
1975) a fost una dintre figurile marcante ale gândirii socio-politice contemporane; a 
abordat în lucrările sale două teme de mare importanţă ale epocii postbelice: totalitarismul 
şi antisemitismul. (N.t.). 

124 Aluzie la semnele prin care se identifică reciproc membrii unor grupări secrete. (N.t.). 
(25) Devi, zeița supremă din religia hindusă, în ipostaza sa de zeiță-mamă. E înfăţişată 
adesea ca luptătoare călare pe un leu sau pe un tigru. (N.t.). 

126) „Haideţi degrabă la nuntă”, melodia unui dans tradițional din Scoţia și Irlanda, datând 
din secolul al XVIII-lea. (N.t.). 


